
MULŢUMIRI 


Le sunt profund recunoscător următoarelor persoane: 

Tamara Butler-Bowdon, soția mea, pentru că a citit cartea și mi-a oferit 
feedback consistent. 

Andrew Arsenian, Marion Butler-Bowdon, Chris Holland, Deborah Logan, 
Noah și Beatrice Lucas: pentru că m-au ajutat să modelez anumite capitole 
prin cunoștințele lor solide și prin recomandarea unor volume esenţiale. 

Nick Brealey, de la Nicholas Brealey Publishing, pentru că a sprijinit 
conceptul seriei 50 de clasici; Sally Lansdell pentru editare și proiectare; 
Victoria Bullock, pentru publicitate și promovare în Regatul Unit; Trish 
O'Hare, Chuck Dresner și Erika Heilman, din SUA, pentru sugestiile privind 
lista clasicilor; și lui Carmen Mitchell pentru publicitate și promovare în 
America de Nord. 

De asemenea, lui Frances Derricourt, de la Allen & Unwin, pentru 
publicitate în Australia și Noua Zeelandă. 

Și tuturor celor care mi-au scris după ce au citit primele două cărți — le 
mulțumesc pentru timpul acordat, apreciez fiecare gând și comentariu pe 
care mi le-au transmis. 


INTRODUCERE 


50 de clasici — Spiritualitate este a treia lucrare dintr-o serie a dezvoltării 
personale, care a început odată cu volumul 50 de clasici - Dezvoltare 
personală. Primul volum explora numeroase repere din literatura dezvoltării 
personale, printre care și cărțile „inițiale“ ale dezvoltării personale, cum ar fi 
Biblia, Tao Te Ching, Dhammapada și Bhagavad-Gita, alături de scrieri 
contemporane cum ar fi: Deepak Chopra, Wayne Dyer, Susan Jeffers, 
Thomas Moore și chiar Dalai Lama. I-a urmat volumul 50 de clasici — Succes 
care punea în evidență nume sonore din domeniul leadershipului, al 
motivaţiei și prosperității, și se baza mai mult pe succesul concret, tangibil. 
50 de clasici — Spiritualitate pornește de la premisa că nu este suficientă 
siguranța materială pentru a fi mulțumiți, și că nici măcar pacea emoţională 


și cunoașterea academică nu sunt de ajuns pentru a ne susține. Am fost cu 
toții concepuţi să căutăm răspunsuri la întrebări mult mai complexe. 
Paradoxul dezvoltării personale este acela că, dusă la bun la sfârșit, ne 
poartă dincolo de sine. Înţelesul se găseşte în afara perimetrului micilor 
noastre preocupări. 

Cuvântul „spiritual“ provine din latinescul spiritus - care înseamnă 
respiraţie, funcția noastră naturală de bază. Cartea aceasta încearcă să 
demonstreze faptul că experiența spirituală nu are nimic străin în ea; din 
contră, ea este cea care ne face umani. 

Dacă te confrunțţi cu lipsa misterului și cu absența unei credințe într-o 
forță sacră, cartea aceasta îți poate oferi cheia spre bogăţia interioară după 
care tânjești. Dacă ai atins succesul, dar simți că nu te satisface, această carte 
te poate face să te întrebi dacă nu cumva scopul tău este unul mai profund. 

50 de clasici — Spiritualitate vorbește mai puţin despre religie și teologie, și 
mai mult despre trezirea spirituală personală și despre extinderea limitelor 
conștiinței. În consecință, ea se concentrează pe poveștile de viaţă ale unor 
mari figuri ale spiritualităţii, inclusiv pe conversiile incredibile la religie, dar 
şi pe descoperirea lentă a sensului, de-a lungul unei vieți. Înţelegând ce 
anume a dus la transformarea acestor oameni, putem începe să înțelegem 
propriul nostru potenţial spiritual. 

Există, fără îndoială, autori magnifici care ar fi trebuit incluși pe lista 
clasicilor spiritualităţii. Cu toate acestea, cartea nu se vrea o antologie a 
religiilor lumii. Nu mi-am dorit decât să îţi faci o idee despre numeroasele 
puncte de vedere și opinii, care traversează timpurile și locurile. Unii cititori 
vor fi surprinși să vadă cum textele vechi se întrepătrund cu bestsellerurile 
timpurilor moderne, însă, volumul de față este mai puţin preocupat de 
secolul în care a fost scris un text, și mai mult de forța ideilor pe care le 
conţine. În ultimii 20 de ani s-a înregistrat o renaștere a literaturii 
spirituale, iar selecția pe care am făcut-o pune în lumină o serie de titluri 
promițătoare. Cu toate acestea, nu avem certitudinea că unii autori 
prezentați în acest volum vor deveni „clasici“ ai spiritualității, și nici măcar 
nu știm dacă aceștia sunt „buni“ scriitori. 

La începutul fiecărui capitol sunt menţionate alte titluri din listă, cu teme 
asemănătoare („Din aceeaşi sferă de interes“). Întrucât există o suprapunere 
cu anumite titluri prezente și în 50 de clasici — Dezvoltare personală, acele 


titluri vor fi sugerate ca lecturi suplimentare; la fel se întâmplă și în cazul 
volumului 50 de clasici — Succes. 

Literatura spirituală este o comoară de înțelepciune colectivă, cel puțin 
egală cu bibliotecile care adăpostesc cărţi de filosofie, de știință, de poezie 
sau de ficțiune. Comentariile prezentate în acest volum nu reprezintă decât 
o frântură din această moștenire spirituală, dar nutresc speranța că te vor 
ajuta să îți dezvolți forța și profunzimea conștiinței. 

În cele ce urmează, vei găsi o serie de teme din literatura spirituală, sub 
forma unui ghid al comentariilor pe care vei dori să le parcurgi. Această serie 
de tematici este urmată de o scurtă prezentare a unora dintre realizările 
spirituale pe care le pot genera aceste cărți. 


Mari vieți spirituale 

Muhammad Asad, Drumul către Mecca (1954) 
Sfântul Augustin, Confesiuni (400) 

G.K. Chesterton, Sfântul Francisc din Assisi (1922) 
Ram Dass, Fii aici, acum (1971) 

Hermann Hesse, Siddhartha (1922) 

Margery Kempe, Cartea lui Margery Kempe (1436) 
Malcolm X, Autobiografia lui Malcolm X (1964) 

W. Somerset Maugham, Pe muchie de cuțit (1944) 


Care poate fi scopul spiritualităţii, dacă nu acela de a ne transforma 

vieţile? 

Să luăm următoarele exemple: 

e Malcolm X a fost un criminal notoriu, a cărui conversie la religie l-a 
transformat într-un activist al emancipării negrilor. 

e Muhammad Asad a crescut în Viena, în sânul culturii iudaice, dar a 
părăsit Europa și a devenit reprezentant al islamismului. 

e Sfântul Augustin a dus o viață a depravării, cu sex și distracții ieftine, 
dar, după o cercetare profundă a propriului suflet, avea să devină părinte 
al Bisericii Catolice. 

e Richard Alpert, profesor de psihologie, renunţă la cariera Universitară de 
la Harvard și devine Ram Dass, guru și maestru în meditaţie. 

e Francisc din Assisi a fost fiul unui înstărit om de afaceri, care a renunțat 
la averea sa pentru a restaura biserici ruinate și a fi în comuniune cu 


natura. 

e Margery Kempe a fost o scorpie plină de mândrie, ale cărei viziuni despre 
lisus au transformat-o într-o femeie a lui Dumnezeu. 

e În romanul lui Somerset Maugham, care se bazează pe fapte reale, Larry 
Darrell renunţă la confortul unei vieți materiale, pentru a se dedica întru 
totul căutărilor spirituale. 


Deși cei mai mulți oameni se mulțumesc doar să își crească nivelul de trai 
și să participe la programe de dezvoltare personală, nici unul dintre autorii 
menționați mai sus nu a fost mulțumit de ceea ce îi oferise viața. Fiecare 
dintre ei a înțeles că însăși schimbarea completă a identităţii este de ajuns 
pentru a trece de la fragmentare psihologică la întregire spirituală. Poveștile 
lor ne inspiră pentru că sunt dovada posibilităţii de transformare autentică a 
ființei umane. Deși scepticii pot considera că prin conversie o persoană se 
pierde pe sine, pentru cel convertit se întâmplă exact opusul — ei încep să 
existe nu numai pentru ei înșiși, ci și pentru un scop mai înalt, potenţialul 
lor ca persoane fiind pe deplin realizat. 


Spiritualitatea practică 

Pema Châdrân, Locurile care te înspăimântă: Ghid împotriva fricii pentru 
vremuri de restriște (2001) 

Mohandas Gandhi, O autobiografie: Povestea experimentelor mele cu 
adevărul (1927) 

Kahlil Gibran, Profetul (1923) 

Dan Millman, Calea luptătorului pașnic: O carte care vă poate schimba viața 
(1989) 

Thich Nhat Hanh, Miracolul conștientizării: introducere în practica meditaţiei 
(1975) 

Miguel Ruiz, Cele patru legăminte. Ghid practic pentru redobândirea libertăţii 
personale (1997) 

Shunryu Suzuki, Mintea Zen, mintea începătorului: dialoguri simple despre 
practica și meditaţia Zen (1970) 

Eckhart Tolle, Puterea prezentului: Ghid de dezvoltare spirituală (1998) 

Chögyam Trungpa, Eliberarea de materialismul spiritual (1973) 


Pema Châdrân, călugăriță budistă, povestește cum marele poet Jack 
Kerouac a mers într-o zi în munți, singur, dorindu-și să îl întâlnească pe 


Dumnezeu, sau pe Buddha (nu era sigur pe care dintre ei). Nu se întâlnește 
decât cu el însuși, dar, de data aceasta, lipsit de protecția drogurilor și a 
alcoolului. În orice clipă putem avea idei mărețe pentru a deveni „iluminaţi“, 
dar adevărata viață spirituală este aceea a compasiunii și a conectării la 
principiile corecte. Aceasta a fost chiar abordarea lui Gandhi, ale cărui 
„experimente întru adevăr“, pe care le descrie în autobiografia sa, implicau 
restricţii alimentare severe, celibatul și viața simplă. Aceste obiceiuri zilnice 
aveau să îl transforme, din bărbatul egoist care era, într-un simbol al 
altruismului și al libertăţii umane. Ideile „mindfulness“ ale maestrului budist 
de origine vietnameză Thich Nhat Hanh sunt similare, prin faptul că oferă 
sensuri profunde celor mai comune activităţi zilnice. Fiecare clipă este 
considerată a fi prețioasă. Bestsellerul lui Eckhart Tolle, Puterea prezentului, 
ne amintește de pacea și de forța care ne cuprind atunci când trăim clipa. 
Comportându-ne ca având veșnic „mintea începătorului' în ceea ce 
întreprindem, ne face să ne păstrăm prospețimea minţii și să ne eliberăm de 
presupunerile greșite. 

Disciplina și practica concentrării ne ajută să reducem nivelul de egoism 
care ne coordonează activitățile zilnice, dar cei mai mulți dintre noi nu 
consideră găsirea unei căi spirituale ca fiind în sine un produs al egoului. 
Ideea de „materialism spiritual“, dezvoltată de Chögyam Trungpa, se 
bazează pe credinţa că dorința noastră neostoită de a fi oameni spirituali ne 
face să ne simțim cu adevărat bine. De exemplu, sinele nostru superior nu 
este preocupat de renunțarea la locul de muncă și de mutarea într-o 
mănăstire, sau într-un ashram. Dacă reuşim să devenim iluminati, acest 
lucru se datorează muncii nesfârșite depuse pentru rezolvarea problemelor 
pe care le avem în viaţă. Facem tot ce ne stă în putinţă să evităm „locurile 
care ne înspăimântă, așa cum spune Châdrân, dar nu ne putem vindeca cu 
adevărat decât prin acceptarea gândurilor noastre reale și a laturii 
întunecate care ne caracterizează. 

Spiritualitatea practică dezvoltată de Miguel Ruiz se bazează pe ideea 
tradiției toltece, potrivit căreia orice persoană face legăminte inconștiente 
cu ea însăși și cu societatea, cu privire la tipul de persoană care este în viața 
de zi cu zi. Devenind din ce în ce mai conștienți de aceste „legăminte“ reuşim 
să recâștigăm controlul asupra propriei vieţi. Putem deveni ceea ce Dan 
Millman numește „luptătorul pașnic“, războinicul acela care folosește sabia 


pentru a tăia orice aspect al vieţii noastre care ne împiedică să mergem pe 
calea spiritualității. 


Despre varietatea experiențelor spirituale 

Black Elk, Marea viziune - Povestea lui Black Elk, un om sfânt al poporului 
Sioux Oglala (1932) 

Epictet, Manualul (sec. I) 

Abraham Joshua Heschel, Sabatul (1951) 

William James, Tipurile experienţei religioase (1902) 

Carl Gustav Jung, Amintiri, vise, reflecții (1955) 

C.S. Lewis, Scrisorile lui Zgândărilă (1942) 

John O'Donohue, Anam Cara: Cartea magică a înțelepciunii celtice (1998) 

Helen Schucman și William Thetford, Curs de miracole (1976) 

Idries Shah, Calea Sufită (1968) 

Starhawk, Dansul spiralei: renașterea străvechii religii a Marii Zeite (1979) 

Paramahansa Yogananda, Autobiografia unui yoghin (1946) 


Pentru a putea scrie Tipurile experienței religioase, William James a citit un 
număr impresionant de autobiografii ale unor oameni care au experimentat 
trezirea spirituală. James nu a fost un credincios fervent, astfel că era puțin 
preocupat de adevărul obiectiv a ceea ce simţiseră sau percepuseră 
protagoniștii. Pe James îl preocupa, mai degrabă, efectul pe care l-a avut 
trezirea spirituală asupra vieţii lor. Ceea ce contează cu adevărat, avea el să 
concluzioneze, nu este conținutul credințelor unei persoane, ci finalitatea 
acestora, capacitatea lor de a-l conduce pe om spre o transformare pozitivă. 

Religia nu reprezintă doar suma unor credințe, ci și o modalitate specifică 
de a vedea lumea, o formă de cunoaștere capabilă să explice în mod 
satisfăcător locul pe care îl ocupă oamenii în Univers. Acest lucru se aplică și 
în cosmologia indienilor americani, cum este cazul lui Black Elk, dar și în 
înțelegerea Universului dintr-o perspectivă stoică, așa cum este exprimată în 
filosofia lui Epictet. La fel cum sabatul este foarte important în iudaism, 
reîncarnarea este și ea importantă în spiritualitatea hindusă. Deși creștinii 
consideră că venerarea Zeiței reprezintă lucrarea diavolului, adepţii cred că 
ea reprezintă o frumoasă și completă reprezentare a forței sacre feminine. 

Carl Jung a petrecut ani de zile cercetând credințele religioase și mitologia 
universală, pentru a putea înțelege lumea, însă nu a considerat că această 


multiplicitate poate atenta la credințele personale ale unui om. Jung a fost 
întrebat la un moment dat dacă el crede în Dumnezeu, iar răspunsul lui a 
fost: „Nu cred, știu. 


Deschiderea porților percepţiei 

Richard Bach, Pescărușul Jonathan Livingston (1970) 

Fritjof Capra, Taofizica: o paralelă între fizica modernă și mistica orientală 
(1976) 

Carlos Castaneda, Călătorie la Ixtlan (1972) 

Zhuangzi, Călătorie liberă (sec. al IV-lea) 

G.I. Gurdjieff, Întâlniri cu oameni remarcabili (1960) 

Aldous Huxley, Porţile percepției. Raiul și iadul (1954) 

J. Krishnamurti, Gândește-te la aceste lucruri (1964) 

Robert M. Pirsig, Zen și arta reparării motocicletei (1974) 


Percepția generală a literaturii spirituale este aceea că totul trebuie să fie 
legat de Dumnezeu. Dar, de fapt, cu cât avansezi mai mult în lectură, cu atât 
îți dai seama că acest tip de literatură nu face decât să curețe diversele 
straturi de percepții greșite. Poveștile și pildele din Călătorie liberă, de 
exemplu, au ca scop trezirea mentală și conştientizarea Tao (forța 
universală), care se află dincolo de aparente. În vremurile moderne, 
Gurdjieff a încercat să îi trezească pe cei care trec prin viață precum 
somnambulii și să îi facă să vadă realitățile profunde care pot face ca viața să 
merite trăită. Krishnamurti și-a dedicat viața aceluiași scop, făcând 
distincţia între „tehnicieni“, cei care lucrează mecanic la atingerea unor 
obiective, și „creatori , cei care pun iubirea și adevărul în centrul vieţii lor, și 
abia apoi încep să lucreze spre exterior. 

În capodopera Zen și arta reparării motocicletei, Robert Pirsig relatează 
povestea unui om a cărui căutare a adevărului (sau a „calităților”) l-a adus pe 
culmile nebuniei. Cu toate acestea, i-a îmbogăţit viața. Aceste căutări pot fi 
cu adevărat înspăimântătoare, și numai anumite persoane pot deschide 
„porțile percepţiei“, după cum aveau să descopere Aldous Huxley și William 
Blake. 

Un autor care a reușit să spargă tiparele conceptuale comun acceptate este 
Carlos Castaneda. Personajul Don Juan din scrierile lui Castaneda ne învaţă 
că un om nu poate deveni cu adevărat autentic decât atunci când câștigă 


controlul asupra minții sale și încetează să mai fie o simplă reflexie a culturii 
din care face parte. Suntem produsele propriei condiționări, așa că este mult 
mai ușor de spus decât de pus în practică. Cu toate acestea, efortul de a 
deveni cu adevărat conștient este una dintre cele mai nobile activități pe 
care le putem întreprinde, iar cărțile amintite mai sus nu necesită nici o 
credință în vreun Dumnezeu pentru a putea realiza acest lucru. 


Relaţia cu Dumnezeu și sensul vieții 

Ghazali, Alchimia fericirii (1097) 

Dag Hammarskjöld, Semne (1963) 

Daniel C. Matt, Cabala esenţială: În inima misticismului iudaic (1994) 

Michael Newton, Călătoria sufletelor: studii de caz asupra vieţii dintre vieți 
(1994) 

Tereza din Avila, Castelul interior (1570) 

Maica Tereza, O cale simplă (1994) 

Neale Donald Walsch, Conversaţii cu Dumnezeu: un dialog neobișnuit (1998) 

Rick Warren, Viaţa condusă de scopuri (2002) 

Simone Weil, Așteptându-l pe Dumnezeu (1979) 

Emanuel Swedenborg, Raiul și ladul (1758) 


Întrebarea „De ce suntem aici?“ reprezintă o sursă de inspiraţie pentru 
mulți autori spirituali. În urmă cu 900 de ani, Alchimia fericirii (Ghazali) 
punea bazele unei înţelegeri a existenţei umane, care pornea de la principii 
logice și nu de la credința oarbă. Pentru Ghazali, bărbaţii și femeile au fost 
creați pentru a-l cunoaște pe Dumnezeu, iar fericirea lor depinde de evoluția 
acestei cunoașteri. Sistemul iudaic al Cabalei, prezentat în cartea lui Daniel 
C. Matt, a fost conceput tocmai în încercarea de a desluși acest mister. Una 
dintre ideile centrale prezentate de autor este aceea că Dumnezeu i-a creat 
pe oameni pentru ca aceștia să fie întru totul împliniți - deslușirea 
Universului depinde literalmente de împlinirea potenţialului unic al fiecărui 
om. Printre scrierile contemporane se numără și Viaţa condusă de scopuri a 
lui Rick Warren. Această carte este exemplul perfect care susține ideea 
potrivit căreia suntem creați cu scopul de a-l glorifica pe Dumnezeu. Forma 
umană în care ne naștem nu face decât să întregească eternitatea sufletului. 

Descoperirea sensului vieții este un element central în existența oricărui 
om. Chemarea simțită de Maica Tereza de a-i ajuta pe săracii din Calcutta, 


relatată în volumul O cale simplă, a fost resimţită destul de târziu în viața 
misionarei. Însă, claritatea misiunii ei a condus-o de la rolul de simplu 
director al unei școli la o mare forță spirituală internaţională, totul în decurs 
de doar 15 ani. Maica Tereza a fost inspirată de însăși Tereza din Avila, care 
și-a început cariera de călugăriță ca o simplă aspirantă. Cu toate acestea, în 
urma unor viziuni, Tereza din Avila s-a transformat într-un lider spiritual, 
care a construit nenumărate biserici și mănăstiri. Ceva mai recent, secretarul 
ONU, Dag Hammarskjöld, este un bun exemplu al modului în care puterea 
lumească poate fi condusă de convingeri spirituale. 

Întrebarea „de ce suntem aici?“ este modelată de conştientizarea faptului 
că viața este foarte scurtă. Nici o bibliotecă nu dispune de cunoștințe 
complete cu privire la viața de dincolo și la ideea de eternitate. 

Swedenborg susține că raiul și iadul nu sunt fantezii, ci descrieri ale 
lumilor în care a călătorit atunci când se afla într-o stare de înaltă transă. 
Volumul Raiul și Iadul ar trebui citit alături de Călătoria sufletelor (Michael 
Newton), în care este prezentat ce se întâmplă cu noi după moartea fizică, 
văzut prin ochii unor oameni hipnotizați. 


Evoluția spirituală a umanităţii 

Richard Maurice Bucke, Constiinta cosmică (1901) 

James Redfield, Profeţiile de la Celestine: o aventură (1994) 

Ken Wilber, Teoria întregului: Viziunea integrală asupra afacerilor, a politicii, 
a științei și a spiritualității (2000) 

Gary Zukav, Lăcașul sufletului: o viziune asupra destinului spiritual al 
umanității (1990) 


Ideea de conștiință umană emergentă este o temă recurentă în literatura 
spirituală.  Conștiința cosmică (Bucke) este o tentativă timpurie de 
conceptualizare a conștiinței, care sugerează ideea că incidența 
experiențelor mistice a crescut simţitor de-a lungul istoriei, motiv pentru 
care această revelație divină directă nu face decât să evidenţieze nevoia de 
religie. În Lăcașul sufletului, Gary Zukav dezvoltă ideea potrivit căreia 
umanitatea a evoluat de la ființa dotată cu cinci simțuri la una 
„multisenzorială“, capabilă să conștientizeze diferite niveluri ale realității 
spirituale și să recunoască faptul că suntem „ființe spirituale care duc o 
experiență umană“. 


Un alt volum din anii 1990, Profețiile de la Celestine, le cere cititorilor să 
arunce o privire de ansamblu asupra istoriei, pentru a descoperi cum 
dinamica securității materiale este înlocuită de nevoia căutării unui scop 
spiritual. Ken Wilber este unul dintre marii teoreticieni spirituali ai 
timpurilor noastre, inventatorul unei „teorii a întregului“, care înglobează 
dezvoltarea conștiinței în înțelegerea pe care o avem despre evoluţie și legile 
fizicii. Nu numai că trăim într-un cosmos alcătuit din spațiu și materie, 
spune Wilber, însă există și un „Kosmos“ care include nivelul emoţional, 
mental și spiritual; adevărata evoluție a speciei nu poate avea loc decât 
atunci când înţelegem că recunoașterea dezvoltării personale este la fel de 
importantă ca recunoașterea manipulării materiei. 


Repere pe calea spiritualităţii 


Recunoașterea unei ordini nevăzute 


Acolo unde cineva ar caracteriza religia în termenii cei mai vaști și mai generali, altcineva ar 
spune că ea se bazează pe credinţa că există o ordine nevăzută a lucrurilor, iar scopul nostru 
suprem constă în ajustarea armonioasă la această ordine. 


WILLIAM JAMES 


Tindem să gândim despre realizările omului în termenii setării și împlinirii 
unor obiective, care ne modelează Universul în funcţie de propriile dorințe și 
așteptări. Știm cu toţii că atunci când investim timp și efort obținem, în 
general, ceea ce ne dorim. Cu toate acestea, dacă trăim suficient de mult, 
ajungem să înțelegem adevărul pe care îl ascunde proverbul din Vechiul 
Testament: „Multe planuri are omul, dar scopul lui Dumnezeu este cel care 
domină“. 

Nu toată lumea crede într-un anumit Dumnezeu, dar cei mai mulți dintre 
noi au înțeles că există o forță inteligentă care pune Universul în mișcare. 
Poate că primul pas pe calea spiritualității este însăși înțelegerea faptului că 
viața funcționează mai bine, și are mai mult sens, atunci când suntem 
conectaţi la această „ordine nevăzută“. În faimoasa sa autobiografie, 
Paramhansa Yogananda amintește de vorbele unuia dintre maeștrii săi, 
Bhaduri Mahasaya - „sfântul care levitează“: 


Ordinea divină ne organizează viitorul cu mai multă înțelepciune decât o 
face orice companie de asigurări... Lumea este plină de oameni care cred în 
siguranța exterioară. Gândurile lor amare sunt precum ridurile de pe frunte. 
Cel care ne-a oferit aerul și laptele de la prima respirație știe cum să asigure 
viața de zi cu zi a discipolilor Săi. 


În Taoism, această ordine nevăzută se numește Tao. Omul care este în 
armonie cu Tao înțelege mai bine adevărata natură a lucrurilor, însă trebuie 
să devină umil și să accepte că nu este decât un element sau o expresie a ceva 
mult mai măreț. 


Sensul vieţii și Divinitatea 

Ideea modernă a dezvoltării personale semnifică, de obicei, îmbunătăţirea 
constantă a ceea ce suntem, pentru a avea succes în relaţii și în carieră. Cu 
toate acestea, transformarea autentică nu poate avea loc decât prin 
intermediul unei credințe spirituale foarte profunde. Oamenii care se 
convertesc sau care au o revelație sunt cei mai predispuși la a fi personalități 
extreme, însă ideea este că trezirea lor (spirituală) le redirijează energiile, 
astfel încât devin capabili să ducă o viață mai plină de sens. 

Carl Jung sugerează că atunci când o persoană vine pe lume, ea reprezintă 
o întrebare la care viața însăși trebuie să răspundă. Cei mai mulți oameni nu 
înțeleg viața în termenii aceștia, dar experiența spirituală îi face să realizeze 
că, întrucât suntem ființe create, propria noastră creaţie trebuie să aibă un 
scop. În Viaţa condusă de scopuri, Rick Warren compară viața cu o invenţie al 
cărei scop nu îl găsim decât atunci când suntem în contact cu inventatorul. 
Până să intrăm în contact cu EI, viața nu are nici un sens. Putem descoperi 
sensul în împlinirea obiectivelor setate de propriile ambiţii, însă existența 
noastră poate trece cu adevărat la un alt nivel doar atunci când descoperim 
sensul divin de a fi. 

Conform înțelepciunii Cabala, tărâmul divin are nevoie de acțiuni umane, 
pentru ca lumea să își poată împlini potenţialul. În schimb, depinde de noi 
să facem voia lui Dumnezeu și să înțelegem misterele creaţiei. Acest lucru 
înseamnă că trebuie să încetăm să mai credem în noi și să luăm în calcul 
complexitatea nesfârșită a lui Dumnezeu. Procedând astfel, devenim 
instrumente prin care se exprimă divinitatea. Majoritatea oamenilor 
consideră că a fi un „instrument“ înseamnă a pierde controlul asupra vieţii, 


dar ideea misticilor este aceea că transformarea într-un „instrument“ de 
manifestare divină nu face decât să aducă la suprafață potenţialul nostru 
ascuns. Cunoașterea de sine este descoperirea a ceea ce Dumnezeu a vrut ca 
noi să fim, însă depinde de noi cum anume exprimăm această idee și cum 
acționăm în viața de zi cu zi. 


Pierderea sinelui inferior 


Teologul islamist Ghazali (secolul al XII-lea) a observat că ființele umane 
sunt încântate de abilitățile care le-au fost oferite. De exemplu, furia se 
bucură de răzbunare, ochiul se bucură când vede frumuseţe, iar urechea se 
bucură când aude muzică. Dacă, prin urmare, cea mai înaltă abilitate a 
omului este descoperirea adevărului, atunci, cea mai mare încântare a 
noastră este găsirea lui. 

Putem crede că cea mai mare încântare provine din satisfacerea 
apetiturilor noastre, dar nu putem cunoaște adevărata încântare până nu 
scăpăm de aceste plăceri lumești. Plăcerea este un lucru bun, dar încântarea 
care provine din cunoașterea lui Dumnezeu este de neredat în cuvinte. 
Atunci când renunțăm complet la sinele nostru inferior putem fi pe deplin 
satisfăcuți. 

În Curs de miracole este scris: „Misiunea ta este foarte simplă. Ti se cere să 
trăiești ca să demonstrezi că nu ești doar un ego. Este posibil să devii 
altceva decât o îngrămădire de mici dorințe. Dov Baer, maestru hasidic din 
secolul al XVIII-lea, spunea așa: „Dacă te gândești că ești ceva, atunci 
Dumnezeu nu se poate îmbrăca cu tine, căci Dumnezeu este infinit“. În mod 
paradoxal, numai prin renunțarea la sinele inferior și la ego putem obține 
cea mai măreaţă forţă de care dispunem. 


Trăirea în prezent 


Omul simplu tânjește după un viitor, care nu este altceva decât o 
abstracţiune. Omul spiritual este conștient de comoara pe care o reprezintă 
clipa prezentă. 

În Miracolul conștientizării, Thich Nhat Hanh relatează povestea unui rege 
care toată viața lui își dorise să ia deciziile corecte. Pentru a face acest lucru, 
încerca să răspundă la trei întrebări: „Care este momentul potrivit pentru a 


face fiecare lucru? Care sunt oamenii cei mai importanți cu care să lucrezi? 
Care este cel mai important lucru pe care trebuie să îl faci tot timpul?“ 

Răspunsurile au venit, dar nu erau cele așteptate: momentul cel mai 
important este clipa prezentă; persoana cea mai importantă este cea alături 
de care te afli; cel mai important lucru pe care trebuie să îl întreprinzi este să 
faci fericită persoana de lângă tine. În Semne, liderul ONU, Dag 
Hammarskjöld, notează că este mult mai ușor să exprimi angajamentul față 
de anumite cauze nobile decât să faci cu adevărat o diferenţă pentru o ființă 
umană. Zhuangzi relatează povestea unui om care refuză oferta de a deveni 
rege, căci era mult mai preocupat de creșterea legumelor. Această alegere de 
a renunța la planurile măreţe pentru a ne concentra pe clipa prezentă poate 
părea naivă, dar mulți autori spirituali, printre care și Eckhart Tolle și 
Shunryu Suzuki, arată că acesta este, de fapt, începutul adevăratei eficiențe. 

Celălalt beneficiu în a trăi clipa prezentă este reîntoarcerea la bucuriile 
simple ale vieţii, căci tristețea și grijile provin în mod clar din gânduri despre 
trecut și viitor. În Calea luptătorului pașnic, personajul Dan face o descoperire 
incredibilă: „Nu există momente lipsite de semnificaţie!“ 


Perceperea dincolo de dualitate 


Orice călător spiritual experimentează „non-dualitatea“, sau aprecierea 
unicității esenţiale din Univers, care merge dincolo de conceptele duale de 
bine și de rău, de laudă și de învinovăţire, de fericire și de tristețe. Cu toţii 
facem nesfârșite comparații, pentru a menţine percepția că lumea este o 
colecție de obiecte și de idei discrete, dar, dincolo de toate acestea, putem 
identifica o unitate imuabilă. Dacă tragem concluzia că există un Dumnezeu 
care a creat Universul, atunci, înseamnă și că Dumnezeu conţine, în esenţa 
lui, toate lucrurile — inclusiv cele care par opuse lui Dumnezeu. 

Credem în mod greșit că fiecare dintre noi este o entitate singuratică 
rătăcitoare prin viață. Cu toate acestea, cele mai multe religii și mitologii 
vorbesc despre suflet ca fiind o entitate izvorâtă din conștiință, dar care este 
separată de Mintea universală. Putem încerca să menţinem iluzia separării, 
dar durerea și fragmentarea pe care le cauzează sunt înseși lucrurile care ne 
fac să vedem Universul într-o manieră holistică. 

Există două rezultate clare ale aprecierii unicității. Primul este o și mai 
mare compasiune pentru ființele vii, căci realizăm că suntem expresii ale 


aceleiași forțe vitale: ceea ce îi faci unei persoane îţi faci ţie, de fapt, dar la un 
alt nivel. Al doilea rezultat este echilibrul. În viaţa de zi cu zi, noi trecem de 
la plăcere la durere și de la câștig la pierdere, dar câtă vreme oscilăm în felul 
acesta, nu putem descoperi pacea reală. Echilibrul înseamnă a dispune de o 
minte care nu împarte totul în concepte duale, bine/rău, îmi place/nu îmi 
place, ci care pur și simplu vede lucrurile așa cum „sunt“. Oamenii trăiesc cu 
totul diferit. Aceste realizări ale unicității sunt, de cele mai multe ori, 
trecătoare; totuși, numai aceste frânturi de non-dualitate ne pot transforma 
vieţile. 


Există un proverb persan care spune așa: „Caută adevărul în meditaţie, nu în 
cărți prăfuite. Caută Luna pe cer, nu în reflexia de pe lac.“ Comentariile care 
urmează sunt, mai degrabă, o privire în reflexia de pe lac decât o experiență 
autentică a Lunii. Cu toate acestea, sper ca ele să te motiveze să cauţi 
autenticitatea. 


1954 
DRUMUL CĂTRE MECCA 


Există nenumărate peisaje sublime în lume, dar cred că nici unul nu poate modela spiritul unui 
om mai bine ca deșertul... Deșertul este gol și curat și nu cunoaște compromisul. Îi curăță omului 
toate fanteziile pe care le poartă în inimă și pe care le poate folosi ca pe o mascaradă a gândirii 
așa-zis autentice. Prin urmare, deșertul îl face pe om să se predea unui Absolut fără de imagine: 
cea mai îndepărtată depărtare și, totuși, cea mai apropiată apropiere. 


Pe scurt 


Evocarea frumuseţii credinței islamiste și a rolului pe care aceasta îl joacă 
în evoluţia spirituală a umanității. 
Din aceeași sferă de interes 


Ghazali, Alchimia fericirii (p. 130) 
Kahlil Gibran, Profetul (p. 138) 
Malcolm X, Autobiografia lui Malcolm X (p. 218) 


CAPITOLUL 1 


MUHAMMAD ASAD 


În anul 1952, Muhammad Asad este trimis la New York în calitate de 
comisar al ONU pentru Pakistan. Între acest moment și ultima sa vizită în 
Occident trecuseră 25 de ani. Muhammad Asad s-a născut cu numele de 
Leopold Weiss într-o familie de evrei europeni. Leopold se convertește la 
islamism la vârsta de 26 de ani și întoarce complet spatele culturii 
occidentale. 

Drumul către Mecca (The Road to Mecca) este o carte puţin cunoscută în 
zilele noastre, dar rămâne una dintre cele mai importante mărturii ale 
transformării spirituale din secolul XX. Nu este o biografie care să descrie 
întreaga viața a lui Asad, ci doar o relatare a anilor petrecuți în Arabia și, în 
special, a călătoriei de 23 de zile pe care acesta a făcut-o la Mecca, în vara 
anului 1932. În acest volum, care seamănă foarte bine cu un jurnal de 
călătorie sau cu o carte de memorii, Asad relatează povestea atracției sale 
inițiale față de islamism și ulterioara îmbrăţișare a credinței. Frumusețea 
cărților sale constă în faptul că, la sfârșitul lecturii, nici un cititor nu își va fi 
schimbat percepția despre religie, acesta fiind și scopul pentru care au fost 
scrise. 


Primele întâlniri 


Asad s-a născut în anul 1900, al doilea dintr-o familie cu trei copii. Tatăl lui 
era avocat, iar familia o ducea foarte bine. Deși părinţii săi nu erau evrei 
practicanți, Asad studiază ebraica și Biblia și, încă de la o vârstă fragedă, se 
confruntă cu ideea potrivit căreia poporul evreu este poporul ales. A studiat 
istoria artei și filosofia la Universitatea din Viena și a făcut parte din elita 
intelectuală vieneză. Psihanaliza îl înfurie și o consideră drept „nihilism 
spiritual“, observând goliciunea din sufletul european. 

În anul 1920, fără a-și lua rămas-bun de la tatăl său, Asad a plecat la 
Berlin. A urmat o perioadă în care a trăit ca un boem fără bani, însă, în cele 
din urmă, a reușit să se angajeze ca jurnalist. Totuși, această slujbă nu 


prezintă prea mult interes pentru el. Asad primește o invitaţie de la un unchi 
din lerusalim și profită de ocazie pentru a se duce acolo. Recunoaște faptul 
că era stăpânit de stereotipurile „orientale“: idei vagi despre iubirile din O 
mie și una de nopți, exotismul culturii islamice, precum și viziunea 
europenilor, prea puţin interesați de islamism, în comparaţie cu 
preocupările intelectuale pentru creștinism și iudaism. 

Deși era evreu, ajuns în Palestina, pe Asad nu l-a preocupat cauza 
sioniștilor, căci considera că intervenția unor evrei europeni pe un tărâm 
care nu fusese al lor de circa 2 000 de ani era o soluţie artificială, menită să 
cauzeze probleme. Asad a observat că europenii îi vedeau pe localnicii de 
origine arabă așa cum îi vedeau forțele colonialiste pe africani - oameni 
înapoiaţi, lipsiți de valoare - ceea ce duce la o dispută aprigă între el și 
Chaim Weizmann, unul dintre părinţii fondatori ai statului israelian. Pe de 
altă parte, sioniștii nu înțelegeau interesul și simpatia lui Asad pentru arabi. 


Convertirea şi imersia 


Pe măsură ce trecea timpul, și săptămânile deveneau luni, Asad începea să 
vadă cultura europeană dintr-o perspectivă diferită, în special în relaţie cu 
incertitudinile emoționale și cu ambiguitatea morală. În contrast, observă 
spiritul de fraternitate și unitatea gândirii și a acţiunii care îi caracterizează 
pe musulmani. Realizează că, odinioară, și Europa se bucurase de 
plenitudinea spirituală, exprimată, de exemplu, în muzica lui Bach, în arta 
lui Rembrandt sau în catedralele gotice. Cu toate acestea, considera Asad, 
Europa căzuse pradă progresului materialist, care nu conducea la o 
adevărată fericire. Creștinismul își pierduse din forță și devenise doar o 
convenţie. În mintea lui Asad, europenii nu mai erau conștienți de faptul că 
Universul era „expresia unui Creator, care făcea ca totul să fie un întreg 
organic“. În locul credinţei, Occidentul pusese știința şi tehnologia în centrul 
vieţii, rezultatul fiind acela că legitimitatea nu era acordată decât lucrurilor 
care puteau fi dovedite din punct de vedere fizic. Nu mai exista loc pentru 
Dumnezeu în acest sistem intelectual. 

Asad este determinat să rămână în lumea musulmană și, din fericire, 
funcţia lui de corespondent este prelungită ceea ce îi permite să călătorească 
în Orientul Mijlociu. În anii care urmează, Asad scrie numeroase analize 
despre problemele și oamenii din acea regiune. Devine musulman în anul 


1926 și, timp de șase ani, trăiește la curtea lui Ibn Saud, părintele Arabiei 
Saudite moderne. La prima lor întâlnire, Asad era cuprins de durerea 
pierderii soţiei sale europene, Elsa, care murise de o boală tropicală, în 
timpul primei lor călătorii la Mecca. În mod normal, un occidental precum 
Asad ar fi fost privit cu multă suspiciune, dar angajamentul său față de 
principiile islamice era total, iar legătura pe care o avea cu Ibn Saud i-a 
permis să viziteze locuri în care, în mod normal, nu ar fi avut acces. De 
exemplu, rareori li s-ar fi permis străinilor să viziteze regiunea Najd, din 
Arabia Centrală, dar Asad călătorește timp de două luni alături de Ibn Saud, 
pentru a ajunge acolo. Imersiunea sa în viața musulmană este completă, 
îndată ce se căsătorește cu o arăboaică din Medina, cu care are un fiu. 


Cruciat împotriva falselor percepții 


Asad a observat că occidentalii aveau dificultăți în a înțelege convertirea sa 
la islamism, căci se considera că lumea musulmană era inferioară civilizaţiei 
din vest. Istoria, din punctul de vedere al europenilor și al americanilor, era 
reprezentată de înălțarea civilizației occidentale, și nu lua în calcul culturile 
non-occidentale, căci se considera că acestea nu făceau decât să împiedice 
evoluția Europei și a Americii, ca lideri ai lumii. Această viziune 
distorsionată asupra istoriei, spunea Asad, începea cu grecii și romanii, care 
se identificau drept „civilizaţi”, restul lumii fiind considerată „barbară“. 
Occidentalul privește budismul și hinduismul cu mult interes, dar și cu 
lejeritate, pentru că par culturi foarte îndepărtate. Pe de altă parte, 
islamismul -— întrucât vine pe aceeași filieră teologică iudeo-creștină — era 
considerat a fi un competitor. Această antipatie poate fi mai bine înțeleasă 
dacă ne gândim la cruciade care, în încercarea de a arăta cu degetul un 
inamic comun al creștinismului, au dus la nașterea Europei. Potrivit lui 
Asad, cruciadele au reprezentat începutul unei „otrăviri din partea 
Occidentului împotriva lumii musulmane, printr-o reprezentare falsă și 
deliberată a învățăturilor și credințelor islamului. 

Intenţia lui Asad de a scrie o autobiografie nu era aceea de a face cronica 
vizitelor sale în Orient, ci de a spulbera anumite viziuni eronate. Asad a 
realizat că se afla în poziția unică de a fi cunoscut ambele emisfere culturale: 
„Eram musulman, dar aveam și origini occidentale, așadar puteam vorbi atât 
limba islamului, cât și pe cea a Vestului“. A avut grijă să explice faptul că nu 


musulmanii îl convinseseră să se convertească, ci, mai degrabă, iubirea lui 
pentru islamism era cea care îl încurajase să trăiască în țări musulmane. 


Promisiunea islamului 


Asad adora iubirea islamului pentru Absolut, precum și simplitatea și 
frumusețea Coranului, care nu avea nevoie de interpreți oficiali ai 
înţelepciunii cuprinse în paginile sale. În contrast cu individualismul pe care 
păreau să îl promoveze credințele occidentale, Asad se regăsea în 
sentimentul de comunitate pe care islamismul îl transmitea adepților săi. 
Islamismul nu are noțiunea de „păcat originar“, prin urmare toți oamenii 
sunt considerați fiii lui Dumnezeu, până la proba contrarie. Această idee este 
exprimată în formele de reverență ale salutului musulman, care puneau 
accentul pe pronumele „voi“, nu pe „tu“. Există multe pasaje în Drumul către 
Mecca în care Asad încearcă să își exprime sentimentele pentru arabi și 
islamism. Următorul citat este extras din Coran și exprimă sentimentul de 
apropiere de Dumnezeu, care este specific musulmanilor: 


Erau un popor care crescuse în liniște și singurătate, între un cer necruţător 
și un pământ acerb; grea le era viața în mijlocul acestor spaţii austere, 
nesfârșite. Așadar, nu aveau cum să nu tânjească după o Fortă care să le 
încununeze viața cu dreptate și bunătate, cu severitate și înțelepciune: 
Dumnezeu Absolutul. Acesta își are originile în infinitate și radiază în 
infinitate — însă, cum tu ești lucrarea Lui, Dumnezeu e mai aproape de tine 
decât vena jugulară care pulsează în gâtul tău... 


La început, profetul Mahomed a întâmpinat dificultăți în a promova ideea 
unui Dumnezeu Absolut în sânul comunităţilor tribale din Arabia, căci 
acestea doreau să păstreze separaţia între credință și lumea concretă a 
afacerilor, a obiceiurilor sociale și a vieţii de zi cu zi. Asad considera că numai 
atunci când islamismului (care literalmente înseamnă „predare în fața lui 
Dumnezeu“) i se permite să modeleze instituţiile și obiceiurile unei societăţi, 
abia atunci poate conduce la împlinirea lumii arabe. 


Corupţia credinţei 
Ca erudit al istoriei și culturii musulmane, Asad a observat că învățătura 
islamică a condus lumea timp de secole după moartea profetului Mahomed, 


motivul fiind unul simplu: această nouă religie era o religie rațională, care le 
cerea adepților să înțeleagă creaţia lui Dumnezeu, spre deosebire de teologia 
creștină a „urii de lume“, pe care o promovau Sfântul Apostol Pavel și 
Sfântul Augustin. Profetul spune: „Lupta pentru cunoaștere este cea mai 
sfântă datorie a oricărui bărbat și a oricărei femei musulmane“. O legătură 
naturală se stabilește între cunoaștere și devotament, iar știința confirmă 
această idee. 

Cu toate acestea, Asad nu era străin de degenerarea intelectuală și 
materială din societățile musulmane, care îi condusese pe arabi în apele 
tulburi ale economiei și științei. Potrivit lui Asad, măreţia civilizației 
islamiste și puritatea ei nu erau cu putință decât atunci când credința 
musulmană era în acord cu învățăturile lui Mahomed. În opoziție cu 
viziunea occidentală, care făcea din islamism o religie responsabilă pentru 
declinul umanităţii, Asad scria: „Nu musulmanii au făcut islamul măreț, ci 
islamul i-a făcut pe musulmani măreți . 


Observaţii finale 


Drumul către Mecca se numără printre cele mai bune jurnale de călătorie și de 
aventuri, oferind descrieri minunate ale nopţilor înstelate din deșert, ale 
oazelor, bazarelor pline de viață, ale Meccăi și ale Medinei, precum și ale 
ideologiilor răsfățaţilor regi și ale obiceiurilor beduinilor. Conţine informații 
nepreţuite din istoria curţii lui Ibn Saud, precum și detalii ale politicii 
colonialiste și ale autodeterminării arabilor, după cum era de așteptat de la 
un fost jurnalist. Cartea este o frumoasă operă literară, prin faptul că descrie 
realizarea lentă a unui om în sânul unei religii în care nu a fost crescut. Dacă 
nu ai înțeles niciodată islamismul și credința pe care o inspiră, această carte 
îți poate fi un excepțional dascăl. 

Cartea este scrisă cu o jumătate de secol în urmă, dar este dovada 
implacabilă că decalajul dintre Occident și lumea musulmană s-a adâncit, 
ceea ce face ca viziunea lui să fie cu atât mai valoroasă. Asad a fost un purist 
spiritual, care a regretat profund faptul că unii oameni nu au reușit să se 
conformeze idealurilor înalte ale islamului, însă critica sa poate fi aplicată 
foarte ușor și în cazul iudaismului și al creștinismului. Pe parcursul cărții, 
Asad îl aduce în atenţia cititorului pe Dajjal, figură a mitologiei islamiste, 
care era orb de un ochi, dar dispunea de forța de a vedea și de a auzi în 


colțurile îndepărtate ale Pământului. Asad îl vedea pe Dajjal ca fiind forța 
umanității de a controla lumea prin intermediul tehnologiei, deși semi- 
orbirea lui simbolizează închiderea față de Dumnezeu. Orice cultură are ca 
slăbiciune progresul material, observă Dajjal, însă el nu poate ocupa în noi 
locul destinat legăturii divine. 


400 
CONFESIUNI 


Am ajuns în Cartagina, unde nenumărate iubiri necuviincioase colcăiau împrejurul meu. Nu 
eram încă îndrăgostit, dar îmi plăcea să iubesc, și eram copleșit de o poftă adânc înrădăcinată. 
Mă uram pentru că îmi doream atât de puţin... Uram siguranța și faptul că eram pe o cale fără 

piedici pentru că eram cuprins de o foame — era foamea omului interior, era foamea de Tine, 

Dumnezeul meu. Și cu toate acestea, acea foame nu mă înfometa. Nu îmi îi era foame de 
alimente incoruptibile, dar nu pentru că eram îmbuibat de ele, ci pentru că eram gol. lar sufletul 
mi-era bolnav. 


Pe scurt 


Credinţa religioasă poate aduce pacea și ordinea unei minţi tulburate. 
Din aceeași sferă de interes 


Malcolm X, Autobiografia lui Malcolm X (p. 218) 
Tereza din Avila, Castelul interior (p. 336) 


CAPITOLUL 2 


SFÂNTUL AUGUSTIN 


Mulţi dintre noi resimțim tensiuni între cine vrem să fim și cine suntem. Cu 
cât este mai divizat sinele nostru, cu atât este mai mare chinul, însă acest 
lucru nu poate decât să genereze voința de vindecare. Luptele interioare ale 
lui Augustin au durat până la vârsta de 30 de ani și, deși a trăit cu peste 1 
500 de ani în urmă, povestea lui este foarte relevantă chiar și în zilele 
noastre. 

În primele decade ale existenței sale, Augustin a făcut uz de inteligența sa 
înnăscută, ceea ce l-a ajutat să devină un profesionist de excepţie. Cu toate 
acestea, avea să descopere că inteligenţa și învățarea continuă nu îi aduceau 
nici liniște și nici fericire. Bucuria pe care o obținea de pe urma plăcerilor 
vieţii nu îi aducea decât goliciune. 

În contrast, după convertirea la creştinism, Augustin avea să devină unul 
dintre sfinţii părinți fondatori ai Bisericii, autor al faimosului volum Despre 
Cetatea lui Dumnezeu (Editura Științifică, 1998) și inițiatorul ordinului 
religios al augustinienilor. 

Cu toate acestea, vocea care vorbește în Confesiuni (Editura Humanitas, 
2005) nu este aceea a unui „om excepțional“. O lucrare foarte intimă și 
sinceră, Confesiuni cartografiază trecerea treptată a lui Augustin de la 
preocupările egoiste la viața întru Dumnezeu. Atunci când traducerea 
volumului este una reușită, ai senzaţia că citești jurnalul unui prieten care 
încearcă să devină mai bun și să ducă o viață spirituală mai autentică. 
Confesiuni este una dintre cele mai vechi autobiografii din literatura 
europeană și este, probabil, o lucrare clasică despre cum trezirea spirituală 
(sau „renașterea'“) poate schimba în mod radical viața cuiva. 


Primii ani 
Augustin s-a născut în anul 354, în ultimii ani ai Imperiului Roman, în 
Numidia (Tunisia de astăzi), provincie din Nordul Africii. Tatăl său, 


Patricius, a fost edil local și a urmat păgânismul convenţional al imperiului. 
Mama sa, Monica, era creștină convertită. 

Lui Augustin nu i-a plăcut școala, dar, cu toate acestea, era considerat un 
elev eminent, care citea Cicero, Virgil, Platon și Aristotel. În Confesiuni, 
Augustin se plânge de faptul că discursul elegant și caligrafia erau mult mai 
importante în vremea lui decât învățăturile morale. Pentru a avea o educaţie 
și mai autentică, Augustin este trimis la o altă școală de gramatică și 
retorică, aflată la peste 30 de kilometri de locuinţa lui, pe care o absolvă fiind 
primul din generaţia sa. 

La vârsta de 16 ani, Augustin revine acasă la părinți pentru o perioadă de 
un an de zile. Aflat în plin proces de creștere, Augustin își amintește cu 
amuzament de una din zilele în care îi făcea baie tatălui său, și în care a 
observat „maturitatea“ acestuia. Augustin mărturisește că în acel an de 
libertate petrecut la părinţi fusese consumat de gânduri și acțiuni 
necuviincioase. Păcatul, spune el, „se prelinge precum secrețiile care se scurg 
din grăsime“. Augustin îi suspectează pe părinţii săi că nu l-au grăbit să se 
însoare, de teama că o nevastă i-ar fi putut îngrădi ambițiile. 

Augustin scrie cu durere despre lucruri pe care alții le-ar considera banale. 
De exemplu, există faimoasa confesiune în care relatează cum, împreună cu 
alții prieteni, fură perele dintr-un copac și pleacă cu ele, nu de foame, ci de 
distracție. Pentru Augustin, acest incident devine simbolul personal al 
depravării unei vieți inconștiente. 


Cazanul tentaţiei 


Viaţa lui Augustin avea să ia o nouă direcţie, odată cu mutarea în Cartagina, 
unde își continuă studiile. Cartagina este și un oraș-port la Marea 
Mediterană, cu toate tentaţiile inerente, „unde îmi fierbeau în urechi cazane 
cu iubiri necuviincioase“. În această perioadă, Augustin trăiește doar pentru 
satisfacerea propriilor pofte și săvârşeşte chiar „un act de poftă trupească“ în 
interiorul unei biserici. Serile și le petrece la teatru, unde vede spectacole 
tragice despre suferință și pofte trupești. Cu cât se bucură mai mult de 
plăcerile carnale, cu atât mai lipsită de sens îi devine viața. 

Totuși, Augustin rămâne un cititor însetat de cunoaștere, iar lucrarea 
Hortensius, a lui Cicero, sporește plăcerea lui pentru filosofie și îi deschide o 
nouă cale în căutarea adevărului. Augustin încearcă și lectura Bibliei, dar 


recunoaște că nu dispune de smerenia necesară pentru a-i înțelege mesajul. 
Căutările spirituale ale lui Augustin îl conduc spre secta maniheiștilor, o 
ramură a creștinismului, sincretism între evangheliile gnostice, zoroastrism 
și budism. Spre disperarea mamei sale, Augustin rămâne printre maniheiști 
timp de nouă ani, perioadă în care se dedică și astrologiei. 

Din punct de vedere profesional, Augustin devine profesor de retorică, pe 
care o numește „negoțul locvacității“, și lucrează atât în Cartagina, cât și în 
Tagaste, locul unde s-a născut. Faptul că retorica pune accentul pe formă (pe 
emfază) și nu pe fond este o altă nemulțumire care îl consumă pe Augustin. 
Devine un expert al cinismului, dar nu se bucură de nici un izvor de adevăr 
în propria gândire. lată cum descrie el viața, la vârsta de 20 de ani: 


Timp de nouă ani (de la vârsta de 19 ani până la 28 de ani) am trăit ca 
sedus și seducând, amăgit și amăgind, consumat de nenumărate pofte; liber, 
printre științele pe care ei le considerau liberale. Am trăit în secret, într-o 
falsă religie, una a superstiţiilor, a mândriei, dar, în esenţă, goală. Am trăit 
vânătoarea aprecierilor mulțimii, aplauzele la teatru și chiar premiile de 
creație. Am trăit pentru ghirlandele și delirul petrecerilor, și pentru excesul 
pasiunilor trupesti. 


Augustin începe o relaţie intimă cu o fată din clasa inferioară, cu care are 
un copil, Adeodat. Măcinat fiind de vină, Augustin descrie această relație ca 
fiind una păcătoasă, născută din pofte carnale, deși acceptă faptul că ea îl 
iubește și că amândoi își iubesc copilul. Ceva mai târziu, presiunile mamei 
sale duc la despărțirea celor doi. 

Un alt moment important îl aruncă pe Augustin în cotloanele întunecate 
ale sufletului: moartea unui prieten. Profunzimea durerii pe care o resimte îl 
șochează, până când înţelege că amărăciunea și nefericirea sunt legate între 
ele, la un nivel mult mai profund decât orice eveniment în sine. Încearcă să 
caute alinare în locuri liniștite, în cărți, în alcool și mâncare, chiar și în sex, 
dar nu găsește pacea. 

Ajuns la vârsta de 20 de ani, Augustin înțelege două lucruri fundamentale: 
faptul că studiul și inteligența nu l-au condus spre adevăr (l-au învățat doar 
cum să se îndoiască și să pună întrebări); și că plăcerile nu i-au adus decât 
nefericirea. 

Augustin trage concluzia că „iluminarea trebuie să provină de la un alt fel 
de lumină“, adică, de la Dumnezeu. Totuși, încă nu este pregătit să creadă că 


Dumnezeu îi poate accepta și transforma dezolarea și nefericirea. 


Descoperirea lentă și dureroasă 


În anul 383, Augustin scapă de mama lui și fuge la Roma. Ajutat de un 
prieten maniheist, primește o slujbă ca retor, în Milano, unde asistă cu mare 
plăcere la predicile episcopului Ambrozie, dar nu din interes religios, ci din 
perspectiva studierii talentului oratoric. Ambrozie devine un mentor pentru 
Augustin, iar mesajul religios transmis de acesta începe să pătrundă, ușor, 
ușor, și în gândurile lui. Iniţial, pentru Augustin, Biblia este doar o colecţie 
de „povești absurde“, deși nu poate nega importanţa anumitor pasaje. 

Augustin admite că este „epuizat de frici și temeri“, căci cineva care 
trăiește pentru plăceri lumești nu poate găsi pacea interioară. Prosperitatea, 
spune el, îi scapă ori de câte ori e pe cale să o prindă. Oamenii spun că tot 
ceea ce contează este sursa fericirii unei persoane, dar sursa lui, le spunea 
Augustin prietenilor, o reprezintă însăși mândria și gloria. 

Cu toate acestea, Augustin ajunge să realizeze că suferința nu este în mod 
necesar caracteristica ființei umane. Cu cât ne apropiem de Dumnezeu și 
vedem lucrurile în perspectivă, toată nefericirea și durerea ne sunt spălate: 
„Căci, câtă vreme sufletul omului se întoarce spre sine și nu spre Tine, acesta 
nu poate să fie decât victima nefericirii“. 


Epifania 

Fără Dumnezeu, reflectează Augustin, omul nu este decât „un ghid spre 
propria prăbușire“. Totuși, Augustin își continuă raționamentul dureros care 
chestionează existența lui Dumnezeu, până când aude o voce care îi spune: 
„Sunt ceea ce sunt“. 

Această revelaţie nu îl liniștește, căci marea lui teamă este aceea că dacă 
are să devină preot, nu va putea rezista plăcerilor lumești. Deznodământul 
acestei lupte interioare avea să apară în timpul șederii într-o casă la țară, 
alături de prietenul său Alypius. Cuprins de disperare, Augustin se aruncă 
sub un smochin și începe să-și plângă durerea sufletului său lipsit de 
credinţă. Cât trebuie să mai aștepte, se întreabă el, pentru a fi vindecat și 
salvat? 

Urmează climaxul Confesiunilor: Augustin aude vocea unui copil, care vine 
de dincolo de un zid și care murmură un joc de cuvinte: „la-o și citește-o!“ 


Convins că este un semn, Augustin se repede spre casă și ia Biblia, pe care o 
deschide la întâmplare. Pasajul asupra căruia își oprește privirea spune așa: 
„Calea spre Dumnezeu nu este cea a plăcerilor lumești, a lăcomiei și a 
competiției, ci calea lui Iisus“. 

Augustin își dă demisia din postul de profesor și se întoarce în Africa, 
unde este hirotonisit. În anul 396 devine episcop de Hipona (Annaba, în 
Algeria), un post pe care îl ocupă până la sfârșitul vieţii. Devine critic al 
ereziilor, inclusiv al vechii sale credințe maniheiste, și apărător al Bisericilor 
Catolică și Ortodoxă. 


Observaţii finale 


Dacă nefericirea ta este suficient de mare, există șansa să găsești pacea, 
liniștea și sensul pe care oamenii cu sentimente mai puţin intense nu le vor 
experimenta niciodată. Confesiuni este una dintre scrierile fundamentale, 
care relatează modul în care un om cu un suflet zdrobit, chinuit se poate 
vindeca prin religie. 

Cu toate acestea, Augustin nu este un personaj care să inspire, așa cum a 
fost Sfântul Francisc din Assisi, de exemplu, căci dogmatismul său și vina pe 
care le promova cu privire la poftele sexuale aveau să modeleze biserica în 
forma ei cea mai cumplită. Traducătorul E.M. Blaiklock a observat o serie de 
elemente de slăbiciune în personalitatea lui Augustin, printre care decepţia, 
poftele, precum și incapacitatea de a-și asuma responsabilităţi, lucru pe care 
cititorii îl pot resimţi în modul în care își trata soția. Se poate spune că 
tânărul Augustin, alături de prietenii săi, de natura plină de viață și de 
interesele vaste, este un personaj mult mai plăcut decât bătrânul episcop 
îndoctrinat care avea să devină. 

Totuși, nu există foarte multe personalități în istorie care să își exprime 
potenţialul la un asemenea nivel. Dacă este să luăm în calcul copilăria sa 
banală și studiile din tinerețe, este remarcabil faptul că Augustin avea să 
devină (alături de Toma d'Aquino) reprezentantul major al creștinismului 
occidental, vreme de 1 000 de ani. Lucrarea sa fundamentală, Despre Cetatea 
lui Dumnezeu (426), care a fost scrisă timp de 13 ani, devine piatra de 
temelie teologică a creștinismului. Toate acestea venind din partea unui om 
de culoare născut la limita unui imperiu al albilor. 


Augustin s-a stins din viață în anul 430, chiar într-un moment în care 
orașul său era distrus de tribul vandalilor. Se spune că mulți dintre enoriașii 
lui Augustin au fost asasinați. Prin urmare, Confesiuni reprezintă o antologie 
de informaţii istorice despre locurile și obiceiurile unei lumi care avea să se 
schimbe pentru totdeauna. 

Totuși, aceste informaţii nu sunt la fel de interesante precum revoluţia 
interioară descrisă în carte. Augustin descoperă secretul spiritual care stă la 
baza tuturor religiilor - credința poate aduce pacea și liniștea unei minți 
torturate. 


1970 
PESCĂRUȘUL JONATHAN LIVINGSTON 


Vorbea despre lucruri foarte simple — că e normal ca un pescăruș să zboare, că libertatea este 
chiar esența existenței lor, că orice se ridică împotriva acestei libertăți trebuie depășit, indiferent 
dacă e vorba de superstiție sau de limitări de orice fel. 

Pescărușul Jonathan descoperi că plictiseala și frica, și furia sunt cauzele pentru care viața 
pescărușilor este atât de scurtă și, putând să alunge toate acestea, trăi cu adevărat o viață lungă 
și minunată. 


Pe scurt 


Scopul vieţii nu este doar simpla supraviețuire, ci căutarea perfecțiunii 
interioare. 
Din aceeași sferă de interes 


Michael Newton, Călătoria sufletelor (p. 252) 
Paramahansa Yogananda, Autobiografia unui yoghin (p. 400) 
Gary Zukav, Lăcașul sufletului (p. 408) 


CAPITOLUL 3 


RICHARD BACH 


Asemenea personajelor Starsky și Hutch, filmului Fălci și blugilor decolorați, 
Pescărușul Jonathan Livingston reprezintă un simbol al anilor 1970. Cartea 
stă chiar la baza unui film. Dar ce este, mai exact, această carte și, mai ales, 
merită ea citită? Bestsellerul lui Bach este o fabulă despre un pescăruș, 
Jonathan, care decide că este mai mult decât un simplu pescăruș și că își 
dorește altceva de la viață. Cartea are mai puțin de 100 de pagini și include și 
foarte multe fotografii cu pescăruși în zbor. 

Cartea este acum un simbol al spiritualităţii alternative sau al curentului 
spiritual occidental Noua Eră, iar experiența lui Jonathan, după cum aveau 
să descopere mulți, este o alegorie a vieţii lui lisus. 


Zborul spre necunoscut 


Jonathan este o pasăre foarte diferită de cele din stolul ei: „Pentru 
majoritatea pescărușilor, nu zborul în sine este important, ci mâncatul. 
Tatăl său îi spune că „motivul pentru care zboară este doar pentru a mânca“, 
și că nimeni nu zboară de dragul zborului. 

Cu toate acestea, Jonathan își petrece zilele experimentând scufundări la 
viteză mare și zburând foarte aproape de suprafața apei. Își dorește să își 
depășească limitele și să descopere ce este posibil și ce nu. Deseori, 
încercările lui eșuează lamentabil. 

Într-o zi, Jonathan zboară mai repede ca niciodată deasupra apei, dar nu 
reușește să se ridice la timp și se lovește de apă ca de un zid, la o viteză de 
peste 100 de kilometri pe oră. Jonathan își spune: „Sunt un pescăruș. Sunt 
limitat de propria mea natură... Dacă mi-ar fi fost dat să zbor rapid, aș fi 
avut aripile scurte ca ale șoimului și aș fi trăit mâncând șoareci, și nu pește.“ 

Jonathan se resemnează și devine parte dintr-un stol, făcând lucrurile așa 
cum le făceau dintotdeauna pescărușii ca el. Până când îi trece prin minte o 
idee: dacă ar putea să zboare ţinându-și aripile mai aproape de corp, atunci 
ar avea aripi la fel de bune ca ale unui șoim, care i-ar permite să schimbe 


direcția atunci când zboară la viteze mari. Încearcă o scufundare și 
accelerează până la peste 200 de kilometri pe oră, asemenea unui „proiectil 
cenușiu care se îndreaptă spre Lună“. A doua zi merge și mai departe și 
depășește 300 de kilometri pe oră, devenind cel mai rapid pescăruș. 

Bucuros de reușită, Jonathan se îndreaptă cu viteză spre stolul său, fără a 
omorî, din fericire, pe nimeni. Realizează că specia lui a atins un alt nivel de 
evoluţie și se gândește că, odată ce îi învață și pe colegii pescăruși ceea ce 
știe, aceștia nu vor mai duce o viaţă plictisitoare, alergând doar de la un 
pește la altul, pentru a supraviețui. Le putea arăta un alt nivel al existenței. 


Geniul exilat 


Cu toate acestea, ziua următoare, Jonathan este chemat în fața consiliului 
pescărușilor. Judecat pentru „iresponsabilitate nesăbuită“, Jonathan este 
alungat din stol și i se reproșează că este incapabil să înțeleagă scopul vieții 
pescărușilor: acela de a mânca pentru a trăi cât mai mult cu putinţă. 

Departe de stol, la Far Cliffs, Jonathan își duce viața singur, măcinat nu de 
tristețe pentru el, ci pentru toate posibilitățile de care era privat stolul său. 
Își petrece timpul descoperind noi moduri de a face diverse lucruri. Din 
experimentele sale de zbor învaţă că o scufundare la viteză mare îl poate 
aduce aproape de pești mult mai gustoși decât cei care înoată la suprafața 
apei. În mod ironic, dragostea sa pentru zbor îl conduce spre o mâncare și 
mai abundentă. 

Jonathan întâlnește alți pescăruși evoluaţi care, asemenea lui, zboară la 
viteze mari, de dragul zborului. Aceștia îl duc într-o altă dimensiune, un fel 
de rai al pescărușilor, unde i se spune că este un pescăruș la un milion, 
pentru că învățase lecţia vieții: că nu este drept să treci inutil prin viață, 
trebuie să îți cauţi și să îți descoperi perfecțiunea. Majoritatea pescărușilor 
trăiesc 1 000 de vieţi până să realizeze acest lucru. I se spune că „ne alegem 
viața următoare în funcție de ceea ce învăţăm în cea de acum. Nu învăța 
nimic, iar cealaltă viața va fi la fel ca aceasta, aceleași limite care conduc la 
aceleași rezultate.“ Trebuie să căutăm perfecțiunea - aceasta este rațiunea 
de a trăi. 


Un pescăruș al lui Dumnezeu 


Jonathan întâlnește un pescăruș în vârstă, care a atins un asemenea nivel de 
perfecțiune încât poate călători fără să se miște. E suficient să se gândească 
la un loc și deja a ajuns acolo. Jonathan este uimit. 

El știe că este mai mult decât „pene și oase“, este însăși „ideea zborului și a 
unei libertăţi perfecte, fără limite“. O pasăre remarcabilă nu este o pasăre 
care face lucrurile diferit, ci una care se vede pe sine ca fiind diferită. 
Capacitatea de a zbura mai bine a fost tot timpul în Jonathan, nu trebuia 
decât să fie descoperită. Dacă nu mergi dincolo de modul în care te vezi pe 
tine însuți, nu vei vedea niciodată că ești o infinitate de posibilități. 
Învăţând cum să zboare în mod excepţional, Jonathan realizează, de fapt, că 
se află la un pas de a exprima adevărată natură a pescărușilor - o scânteie a 
lui Dumnezeu. 

Atunci când Bach vorbește despre Marele Pescăruș, alegoria lui lisus este 
clară. Jonathan devine dascăl și îi spune unui pescăruș aspirant că nu ar 
trebui să se plângă dacă este exilat din stolul său. Trebuie să îi ierte pe colegii 
săi, iar într-o bună zi aceștia vor înțelege calea pe care a luat-o și vor învăța 
de la el. Atunci când ești diferit, ești considerat fie un demon, fie un zeu, dar 
oricum ar fi, ajungi să știi că iubirea și iertarea sunt cele mai importante 
lecţii pe care trebuie să le învăţăm. 


Observaţii finale 


Acestea sunt, în mare, ideile principale ale cărţii. Îţi recomand, însă, să o 
citeşti în întregime. Nu îţi va lua mai mult de 40 de minute, dar te va 
revigora și îți va limpezi mintea, asemenea unei plimbări pe plajă. 

La 30 de ani de la publicare, este ușor să trecem peste originalitatea 
conceptului. Deși unii oameni ar putea spune că este o scriere naivă, 
Pescărușul Jonathan Livingston exprimă idei atemporale despre potenţialul 
uman. 

Atunci când mergi la plajă și vezi cum doi pescăruși se ceartă pe o 
firimitură de pâine, îţi vei spune că se ceartă pentru nimic. Cu toate acestea, 
cartea lui Richard Bach ne arată că majoritatea oamenilor sunt precum 
pescărușii din stolul lui Jonathan: dacă ar scăpa de limitele propriei minţi, ar 
realiza ce bogății îi așteaptă. Dacă te confrunți cu schimbări majore în viață, 
această carte îți poate aduce încrederea de care ai nevoie. 


Richard Bach 


Născut în Illinois, în anul 1936, Richard Bach studiază la Long Beach State 
College. Devine pilot de linie și de luptă pentru forțele aeriene din SUA, 
cascador aviatic, instructor de zbor și scriitor tehnic de aviație. Are șase copii 
cu prima lui nevastă, după care o întâlnește pe Leslie, a doua soţie, în timpul 
filmărilor de la Pescărușul Jonathan Livingston (1973). 

Printre cărţile sale se numără Iluzii (Editura Adevăr Divin, 2011), Un Pod 
peste Eternitate (Bridge Across Forever), Unul (Editura MMS, 2008), Zborul 
(Flying) și seria Cronicilor Ferret (The Ferret Chronicles). 


1932 
MAREA VIZIUNE — POVESTEA LUI BLACK 
ELK 


Povestea întregii vieți este sfântă și merită relatată, iar noi, oamenii, trebuie să o împărtășim cu 
patrupedele și cu înaripatele, și cu toate lucrurile verzi; căci cu toții suntem copiii unei mame, iar 
tatăl nostru este un singur spirit. 

Iar acum, când privesc disperarea semenilor mei, simt cum mă cuprind lacrimile și îmi doresc 
atât de mult ca puterea clarviziunii mele să îi fi fost conferită unuia mai vrednic de ea. Mă întreb 
de ce anume mi-a fost încredințată mie, biet om bătrân demn de milă, incapabil să facă ceva. Am 
salvat femei și copii de la boală, dar nu mi-am putut ajuta poporul. Dacă se stinge din viaţă un 
bărbat, o mamă sau un copil nu contează pe termen lung, căci poporul continuă să trăiască. Dar 
poporul meu era cel care murea, și puterea viziunii mi-a fost dată tocmai pentru a-l salva, iar eu 
nu am făcut nimic cu ea. 


Pe scurt 


Gândește-te că viața este un întreg, cele văzute și cele nevăzute, spiritul și 
materia. 


Din aceeași sferă de interes 


Starhawk, Dansul spiralei (p. 312) 
Emanuel Swedenborg, Raiul și iadul (p. 328) 


CAPITOLUL 4 


BLACK ELK 


În august 1930, John Neihardt călătorește prin Nebraska pentru a culege 
informaţii pentru un poem narativ în proză despre istoria popoarelor din 
vestul Americii. Ajungând în colonia tribului Oglala Sioux (cunoscut și sub 
numele de Lakota), Neihardt întâlnește un bătrân vraci indian, aproape orb, 
pe numele său Black Elk („Elanul Negru“). Deși nu se întâlniseră niciodată, 
Black Elk „știa“ de venirea lui Neihardt și era hotărât să îi relateze povestea 
vieţii lui. 

Așadar, Neihardt înregistrează amintirile bătrânului vraci, care dau 
naștere volumului Marea viziune - Povestea lui Black Elk, un om sfânt al 
poporului Sioux Oglala (Editura Herald, 2014). Deși este apreciată de critici, 
lucrarea reușește să se salveze de obscuritate doar mulțumită unui grup 
dedicat de cititori din America și de peste hotare, care apreciau foarte mult 
elocvenţa și limbajul poetic. În anii 1960, se înregistrează un interes crescut 
pentru religia indienilor americani, iar volumul devine un bestseller, mai 
ales din perspectiva interesului pe care îl manifestă psihologul Carl Jung 
pentru viaţa lui Black Elk. 

Prin ce cucerește acest volum? Dincolo de simpla relatare a unor fapte 
istorice, volumul descrie detaliat o serie de viziuni pe care le-ar fi avut Black 
Elk cu privire la viitorul sumbru al poporului său, aflat sub dominația 
civilizației europene, și resimţirea acestor viziuni ca o povară spirituală. 
Black Elk a fost un războinic al poporului Lakota - vărul său era faimosul 
lider al tribului, Crazy Horse (Calul nărăvaș). Viziunile sale cu privire la 
dispariția acestui popor i-ar fi adus pe cei mai mulți oameni în pragul 
nebuniei sau al suicidului, dar volumul prezintă încercările lui Black Elk de a 
se adapta lumii albe și moderne, și de a înțelege culturile diferite de cea a lui. 
De la rolul jucat în bătălia de la Wounded Knee la întâlnirea cu regina 
Victoria, viața lui Black Elk constituie una dintre acele legături stranii care se 
stabilesc între culturi, și care nu au putut avea loc decât de-a lungul secolului 
XX. 


Cartea poate fi citită ca o lucrare de religie comparată, sau de antropologie, 
însă, în acest volum, ne vom concentra pe puterile mistice ale lui Black Elk și 
pe viziunea spirituală despre lume a poporului său. 


Prima viziune 


Viziunile lui Black Elk reprezintă însuși nucleul cărții. Aveau în mod clar 
natură sacră, iar faptul că i-au fost împărtășite lui Neihardt le face și mai 
valoroase. Black Elk nu avea decât cinci ani atunci când a auzit voci pentru 
prima dată, însă i-a fost frică să povestească celor din jur. Vocile au 
continuat să îi vorbească pe toată durata copilăriei, cea mai importantă 
relatare fiind cea de la vârsta de nouă ani. 

În această viziune, care i-a provocat rău fizic, Black Elk apare în faţa celor 
Șase Bătrâni (spirite superioare), care îi fac turul Universului, revelându-i 
marile mistere. Motivul acestei călătorii a fost, se pare, acela de a-i arăta lui 
Black Elk imaginea de ansamblu a locului său în Univers și a datoriei pe care 
o are față de poporul său. În timpul viziunii, Black Elk învaţă cântece și 
dansuri sacre, care aveau să devină foarte importante în împlinirea acestei 
datorii. Black Elk a tras concluzia că era mult prea mic la vremea respectivă 
pentru a înțelege ceva din cele văzute, și abia după mulți ani de la această 
viziune avea să-i deprindă înţelesul. Standing Bear, ruda lui, povestește că, 
după aceste viziuni, copilul Black Elk avea să se schimbe complet, iar pe 
măsură ce timpul trecea, era din ce în ce mai clar că viziunea îi conferise 
puteri vindecătoare și de clarviziune. 


Puterile 


După moartea lui Crazy Horse, Wasichus („oamenii albi“) ordonă tribului 
Lakota să se mute în rezervaţii. Câţiva dintre indienii Lakota, printre care și 
Black Elk, reușesc să se separe de grup, în ideea de a călători spre „Tărâmul 
Bunicii“ (Canada), unde simțeau că ar fi în siguranță în fața soldaţilor. 
Totuși, frigul extrem îi aduce în pragul înfometării și sunt salvaţi atunci 
când Black Elk are o viziune prin care i se arată că aveau să primească drept 
hrană carne de bizon. 

Pentru tânărul Black Elk, povara puterilor mistice era greu de dus. Păsările 
și animalele încep să îi „vorbească“ și îi spun neîncetat „A sosit vremea, a 
sosit vremea!“ Cu toate acestea, Black Elk nu înțelegea mesajul. Îi povesteşte 


unui bătrân vraci despre viziunile sale, iar acesta recunoaște imediat 
simbolistica și reconstituie „dansul calului“ pe care Black Elk îl văzuse. În 
vreme de război cu Wasichus, dansul calului le dădea forță indienilor Lakota 
și îi ajuta să se vindece, dar Black Elk rămânea un suflet torturat de 
incapacitatea de a-și ajuta poporul. Se întreba constant de ce fusese ales să 
primească acele viziuni, câtă vreme alții păreau a fi mult mai vrednici de ele. 
Black Elk simțea că eșuase în lupta lui de a-și salva poporul, și că puterile de 
care dispunea nu erau suficiente pentru a contracara ocupația americană. 

Deși multe dintre viziunile lui Black Elk erau încărcate cu imagini de o 
frumusețe copleșitoare, care îl făceau să realizeze unicitatea Universului și 
interconectivitatea naturii, unele erau extrem de întunecate și proiectau 
viitorul sumbru al indienilor Sioux. Aceștia erau înfățișaţi ca fiind captivi în 
„case de culoare gri, în formă de pătrat“, iar populaţia bizonilor era complet 
decimată. Din nefericire, Black Elk avea să vadă adeverindu-se unele dintre 
cele mai tulburătoare aspecte ale viziunilor sale. 


Războinicul 


Cartea conține descrieri uluitoare ale luptelor dintre Sioux și Wasichus. 
Mulţi cititori au auzit probabil de masacrul de la Wounded Knee, însă modul 
în care îl descrie Black Elk este cu adevărat tulburător, întrucât, într-o 
manieră detașată, acesta relatează unul dintre cele mai cumplite episoade 
din istoria Americii. Aflând că peste 500 de soldați erau pe poziţii la 
Wounded Knee, Black Elk a știut numaidecât că ceva cumplit avea să se 
întâmple. Ziua următoare, îmbrăcat în „toga-fantomă cu puteri 
protectoare, Black Elk se pictează pe față și se îndreaptă spre locul bătăliei, 
înarmat doar cu un arc cu săgeți fermecate. 

Masacrul a început ca urmare a unei neînțelegeri, din care rezultase 
împușcarea unui ofițer alb, în momentul în care strângea muniţie. Indienii 
Lakota au fost atacați de soldaţii înarmaţi, dar, pentru că li se confiscaseră 
armele înainte, se puteau proteja doar cu propriile mâini. Printre 
nenumăratele scene sângeroase, Black Elk descrie și munţii de cadavre ale 
bebelușilor, ale copiilor și ale femeilor pe care soldații americani îi uciseseră. 
Indienii Lakota au reușit să câștige pe câmpul de luptă, iar Black Elk 
povestește chiar cum el însuși omorâse și scalpase soldaţi albi. Cu toate 
acestea, Black Elk nu pare să regrete, căci acționase în baza faptului că era 


tărâmul indienilor, iar la acel moment era doar un războinic care își proteja 
pământul. 


Călător prin lume 


Marea viziune - Povestea lui Black Elk este o carte plină de anecdote și de 
descrieri care înfățișează complexitatea culturii indienilor americani, în 
special relația lor cu animalele și cu natura. Legătura cu păsările, cu 
mamiferele, cu cerul sau cu plantele este exprimată în detalii atât de clare, 
încât este aproape imposibil să ne imaginăm viața lui Black Elk fără aceste 
elemente. Limbajul este presărat cu noţiuni în limba lor originală și cu 
termeni care se referă la natură, precum lunile anului. Luna septembrie, de 
exemplu, este denumită „Luna în care vițeilor le crește păr“, iar decembrie 
este „Luna copacilor care înfloresc“. 

Cu toate acestea, poporului Lakota îi era imposibil să trăiască în izolare, 
iar Black Elk își dorea să experimenteze pe pielea lui dacă stilul de viață 
Wasichu era mai bun decât cel al propriului său trib. La vârsta de 23 de ani 
călătorește în Europa, în speranța de a le povesti oamenilor albi despre 
poporul său. Deși îi este foarte dor de casă, petrece șase luni la Londra, unde 
joacă în cadrul showului Vestul Sălbatic al faimosului Buffalo Bill. În timpul 
acestei experiențe înjositoare, Black Elk simte că forţa viziunilor scade și că 
spiritul său începe să pălească. 

Într-o notă mai optimistă, Black Elk este invitat de regina Victoria la 
Palatul Buckingham. Aceasta îi spune lui Black Elk că oamenii din tribul 
Lakota sunt printre cei mai frumoși oameni pe care i-a văzut: „Dacă mi-aţi fi 
aparținut, nu le-aș fi dat voie să vă folosească asemenea unei curiozități în 
acel show“. Black Elk petrece câteva luni la Manchester, apoi la Paris, timp în 
care se gândește la tribul său, dar nu își permite să revină în America. În 
Paris are o altă viziune, în care spiritul său călătorește înapoi acasă, însă fără 
a fi însoțit și de corp. Acest pasaj este unul foarte emoţționant, mai ales 
pentru cei care au petrecut mult timp departe de cei dragi. 


Observaţii finale 


Deși nu este o lucrare clasică de spiritualitate, în sensul prezentării unui set 
de credințe, Marea viziune — Povestea lui Black Elk este descrierea splendidă a 
unui popor care a înțeles faptul că lumea este plină de sensuri spirituale, și 


că natura este sfântă, în contrast cu ideea separării dintre spirit și materie, 
care este promovată în Occident. 

Există multe dezbateri cu privire la cât de mult din ceea ce este descris în 
carte îi aparține lui Black Elk și cât îi aparţine lui Neihardt. Însă, putem fi 
siguri că fără penița lui Neihardt și transformarea memoriilor lui Black Elk 
într-o carte, acestea ar fi rămas doar niște notițe, lipsite de valoare literară. 
Este clar că a existat o legătură profundă între cei doi și o dorință 
împărtășită de a transmite viziunile Lakota în afara tribului, pentru ca 
acestea să aparțină umanității. 

Deși Black Elk descrie tot timpul disperarea care îl cuprinde pentru că nu a 
reușit să își împlinească datoria față de poporul său, cuvintele sale sunt 
moștenirea unei înțelegeri a lumii la un nivel foarte înalt. Dacă ar trăi astăzi, 
ar fi surprins și încântat să descopere impactul pe care l-au avut viaţa și 
cuvintele sale, atât pentru propriul popor, cât și pentru umanitate. Black Elk 
nu știa să scrie și nici să citească, dar, așa cum sugerează Neihardt, bătrânul 
vraci era un erudit în adevăratul sens al cuvântului. Deși prețul a fost pe 
măsură, Black Elk a fost binecuvântat cu conștientizarea unor lucruri la care 
oamenii simpli nu au acces. 


1901 
CONȘTIINȚA COSMICĂ 


Deși adevărata sa natură nu a fost (în mod normal) înțeleasă în întregime, conștiința cosmică 
este recunoscută de mult, atât în lumea occidentală, cât și în cea orientală. Majoritatea 
oamenilor civilizaţi din lumea întreagă fac plecăciuni în fața așa-zișilor maeștri care posedă 
simțul cosmic... Toţi cei neinspirați dobândesc lecţiile primite de la cei cu adevărat iluminati, 
foarte puţini la număr, și le transmit celorlalți, în mod direct sau indirect. 


Pe scurt 


Experiența „conștiinței cosmice“, sau a iluminării, este parte din evoluţia 
umană. 
Din aceeași sferă de interes 


William James, Tipurile experienței religioase (p. 180) 
James Redfield, Profeţiile de la Celestine (p. 284) 
Ken Wilber, Teoria întregului (p. 392) 

Gary Zukav, Lăcașul sufletului (p. 408) 
Starhawk, Dansul spiralei (p. 312) 
Emanuel Swedenborg, Raiul și iadul (p. 328) 


CAPITOLUL 5 


RICHARD MAURICE BUCKE 


Richard Maurice Bucke a fost un respectat psihiatru canadian, care și-a 
petrecut timpul liber cufundat în poezie și literatură. Uneori, petrecea serile 
cu prietenii, recitând Whitman, Wordsworth, Shelley, Keats și Browning. 
Într-o seară, după o astfel de întâlnire literară, pe când se afla în Anglia, 
Bucke are o viziune, o sclipire a ceea ce el însuși numește „conștiința 
cosmică“. Cosmosul, avea să realizeze Bucke în acel moment, nu este doar 
materie moartă, este o entitate vie. Tot el ajunge la concluzia că oamenii au 
un suflet și sunt nemuritori, că Universul este astfel construit încât toate 
lucrurile să tindă spre bine și că fericirea fiecăruia este o certitudine, iar 
iubirea este principiul de bază în Univers. 

Bucke recunoaște că acea clipă i-a permis să învețe mai mult decât în toți 
anii de studiu. Cu toate acestea, nu fusese decât o sclipire de iluminare, iar 
Bucke știa că doar un număr foarte mic de oameni au atins, de-a lungul 
istoriei, acea stare de iluminare permanentă și au avut o influență de 
netăgăduit asupra umanităţii. Unii dintre ei — lisus, Mahomed, Buddha - au 
fost inițiatorii marilor religii pentru că au oferit umanităţii înțelegerea a 
ceea ce înseamnă să fii om. Dezvoltarea conștiinței a fost parte din evoluția 
noastră, considera Bucke, iar aceste figuri emblematice ale istoriei erau, 
pentru el, dovada unor noi forme de conștiință și de ființă, care nu erau 
accesibile tuturor. 


Ce este conștiința cosmică? 


Bucke face distincţie între diversele niveluri de conștiință. „Conștiinţa 
simplă“ este conștiința pe care o au animalele despre propriul corp și despre 
mediul în care trăiesc. Bucke admite: „Animalul este imersat în conștiința sa, 
așa cum este peștele în apă; animalul nu poate, nici măcar în imaginaţie, să 
părăsească propria conștiință pentru a deveni conștient de ea“. „Conștiinţa 
de sine“, pe de altă parte, este specifică oamenilor, și le conferă o conștiință 
diferită despre sine: ne putem gândi la faptul că gândim. Conștiinţa de sine, 


alături de limbajul care ne permite să o exprimăm, îi face umani pe homo 
sapiens. 

În schimb, conștiința cosmică îi pune pe unii oameni deasupra celorlalți. 
Bucke o descrie ca pe o stare de conștientizare acută a adevăratei „vieți și 
ordini a Universului”, în care ființa umană experimentează unicitatea cu 
Dumnezeu sau cu energia universală. Această conștientizare intelectuală, 
sau înțelegerea adevărului, aduce cu sine o stare de fericire incredibilă, 
pentru că dispar falsele percepții de care este responsabilă conștiința de 
sine. Dacă oamenii înțeleg că natura Universului este iubirea și că suntem cu 
toții parte a unei forțe vitale, care este conștientă și eternă, atunci nu mai au 
cum să simtă teama sau îndoiala. 


Implicaţiile pentru umanitate 


Într-o epocă a conștiinței cosmice, spune Bucke, religia nu ar exista, căci nu 
ar mai fi nevoie de mărturisirea credinței sau a necredinței — toți oamenii ar 
fi conștienți de Dumnezeu și de natura spirituală perfectă a Universului. 
Diferenţa dintre acea lume și cea pe care o cunoaștem acum ar fi ca aceea 
dintre crepusculul umanităţii și prezentul ei. 

Un salt în evoluţie, de o asemenea magnitudine, poate părea utopic, dar 
Bucke arată că toate noile trăsături și abilități umane au început cu o singură 
persoană, apoi au devenit universale. Conștientizarea culorilor, de exemplu, 
a apărut târziu în viaţa oamenilor. Nu scrie în Biblie că cerul ar fi albastru, 
iar grecii antici nu percepeau mai mult de trei sau patru culori. Ce vrea să 
spună Bucke este faptul că, odată cu trecerea timpului, omul a devenit 
capabil să perceapă lucrurile de care nu era conștient că există. 

Darwin a observat că noile trăsături ale speciilor au tendința de a 
dispărea - principiul reversiei. Animalele care s-au reprodus în exces sunt 
mult mai susceptibile să se îmbolnăvească, iar abilităţile lor se diminuează. 
Trăsăturile lor sunt instabile. Reversul acestui fenomen este faptul că, atunci 
când o specie sau o rasă își păstrează mai mult trăsăturile, devine mai 
stabilă. Deci, care este legătura cu conștiința cosmică? Simplul fapt că 
primele manifestări păreau anomalii bizare, dar, pe măsură ce au apărut mai 
multe cazuri, am început să fim mai deschiși la posibilitatea că unii oameni 
pot transcende sinele-conștiință normal și îi considerăm pe acești oameni 


superiori din punct de vedere natural. Aceștia sunt, literalmente, mult mai 
evoluați. 


Caracteristicile iluminării 


Bucke a realizat o listă a oamenilor din istorie care, în viziunea lui, au reușit 
să atingă conștiința cosmică: lisus, Buddha, Mahomed, Sfântul Pavel, 
Francis Bacon, Jacob Boehme, loan al Crucii (Juan de Yepes Alvarez), 
Bartolomeu de Las Casas, Plotin, Dante, Balzac, Walt Whitman și Edward 
Carpenter. Printre cei mai „puţin iluminați“, cei de care nu este sigur, Bucke 
îi include pe Moise, Socrate, Pascal, Emanuel Swedenborg, William Blake, 
Ralph Waldo Emerson, Sri Ramakrishna, precum și pe câţiva dintre 
contemporanii săi, pe care nu îi identifică decât prin inițialele lor. În această 
listă secundară există și patru femei, printre care și Madame Guyon, mistic 
medieval. 

Analizele pe care le face Bucke acestor cazuri sunt cu adevărat fascinante 
și constituie nucleul cărții Conștiinţa cosmică. Bucke pune în evidență 
asemănările dintre cei care au atins conștiința cosmică: 


e Vârsta medie de iluminare este de 35 de ani. 

e Un istoric al preocupărilor spirituale încă din copilărie (iubirea pentru 
scripturi sau chiar meditaţia). 

e O stare de sănătate bună. 

e Plăcerea singurătăţii (cei mai mulți din listă nu au fost niciodată 
căsătoriţi). 

e În general sunt plăcuţi și apreciați. 


e Nu îi preocupă foarte mult banii. 
Caracteristicile sau indicatorii conștiinței cosmice includ: 


e Apariția inițială a unei lumini strălucitoare, foarte puternice. 


e Aprecierea individualității ca iluzie (de exemplu, totul în Univers este o 
unitate). 


e Aprecierea vieții eterne ca certitudine. 


e După iluminare, subiecții trăiesc într-o permanentă stare de fericire; 
arată diferit și au privirea plină de bucurie. 


e Nu îi preocupă conceptul de moarte, teamă sau păcat - Whitman, de 
exemplu, a petrecut mult timp prin cartierele rău famate din New York, 
dar nimeni nu s-a luat de el. 

e Cei care au experimentat iluminarea îi recunosc pe cei care au avut-o, dar 
le este greu să exprime ceea ce au văzut. 


Bucke mai pune în evidență niște elemente interesante: 


e Majoritatea experiențelor de conștiință cosmică au loc primăvara sau 
vara. 

e Nivelul de educație nu este un factor - unii dintre iluminați erau 
intelectuali, dar alții aveau puţină școală. 

e Oamenii iluminaţi se nasc, în general, din părinți cu temperamente 
opuse: de exemplu, o mamă sangvinică și un tată melancolic. 


Observaţii finale 


Constiinta cosmică este departe de a fi o carte perfectă. Trebuie reținut faptul 
că Bucke pledează pentru superioritatea civilizației occidentale, a triumfului 
socialismului și a ideii potrivit căreia Francis Bacon ar fi scris operele lui 
Shakespeare. Mulţi cititori vor avea probleme cu lista conștiinței cosmice, 
căci Bucke a omis să îi menţioneze, printre alții, și pe Iuliana de Norwich, 
Tereza din Avila sau Sfântul Francisc din Assisi. 

Luând în calcul cunoștințele de care dispunea, precum și epoca în care a 
scris, toate aceste scăpări îi pot fi iertate. Faptul că, prin cartea sa, Bucke 
explică trăsăturile comune ale conștiinței cosmice, a reprezentat un motiv 
suficient pentru ca volumul său să devină un clasic al literaturii spirituale. 
Constiinta cosmică nu este foarte riguroasă din punct de vedere științific, dar 
scopul ei era cartografierea obiectivă a experiențelor mistice, fiind scrisă cu 
mulți ani înainte de apariția cărții lui William James, Tipurile experienței 
religioase (lăudată în cartea lui Bucke) și chiar cu zece ani înainte de Mistica 
(Editura Biblioteca Apostrof, 1995) lui Evelyn Underhill. Ideea lui Bucke, 
potrivit căreia se remarcă din ce în ce mai multe cazuri de conștiință 
cosmică, avea să îi inspire pe scriitorii moderni Abraham Maslow (care a 
emis conceptul de oameni „autoactualizați) și Marilyn Ferguson 
(Conspirația Vărsătorului — The Aquarian Conspiracy). 


Ideea unei conștiințe cosmice poate părea naivă - până la urmă, ne 
deplasăm cu toţii asemenea instinctelor și reflexelor oamenilor preistorici — 
însă, este sprijinită de faptul că iluminarea personală devine un concept din 
ce în ce mai des întâlnit în cultura noastră. Este apreciat ca un scop nobil, o 
alternativă la viaţa conectată de conștiința de sine. Ne place să știm că există 
oameni care pot trăi în permanentă fericire și bucurie, pentru că aceste idei 
ne amintesc de faptul că până și în trupurile noastre putem fi fiinţe 
spirituale. 


Richard Maurice Bucke 


S-a născut în anul 1837, în Norfolk, Anglia, într-o familie cu șapte copii, care 
avea să se mute în Ontario, Canada. Tatăl său era pastor al Bisericii Anglicane, 
care renunţă în cele din urmă la sutană, pentru a se dedica agriculturii. Mama 
lui Bucke se stinge din viață pe când acesta avea șapte ani, iar la vârsta de 17 
ani moare și mama vitregă, moment în care decide să plece de acasă. 
Călătorește câțiva ani prin SUA, lucrează pe post de grădinar, ajutor de marinar 
pe o barcă și, în cele din urmă, ajunge chiar să fie conducătorul unui convoi de 
căruțe. Această slujbă îl duce pe un teritoriu necunoscut, în Rockies, dincolo de 
Salt Lake City, unde este atacat de indienii americani. Lucrează ca miner și își 
pierde un picior în urma unui îngheţ, pe când căuta argint în sălbăticie. 

După ce moștenește o sumă de bani, Bucke se înscrie la medicină, termină 
studiile în Anglia și devine „alienist“ (adică, psihiatru). Conduce două sanatorii, 
în Hamilton și în Ontario, iar în anul 1882 devine profesor de psihiatrie la 
Western University, în Ontario. În anul 1890 este ales președinte al Asociaţiei 
Americane de Medicină și Psihologie. 

Îl întâlnește pe Walt Whitman în anul 1877, căruia îi dedică prima sa carte, 
Natura morală a omului (Man's Moral Nature, 1879). 

Conștiința cosmică este prezentată în cadrul conferinței anuale a Asociaţiei 
Americane de Medicină și Psihologie, în anul 1894. Cartea îi este dedicată 
fiului său, Maurice, care avea să moară într-un accident, cu un an înainte dea fi 
publicată. În 1902, la mai puţin de un an de la publicare, şi Bucke avea să se 
stingă din viaţă, în urma unei căzături pe gheaţă, în fața casei sale. 


1976 
Î AOFIZICA 


Vom vedea cum cele două fundamente ale fizicii secolului XX, teoria cuantică și teoria 
relativității, ne obligă să privim lumea într-o manieră foarte apropiată de aceea a 
hindușilor, budiștilor și taoiștilor și cum similitudinile acestea devin și mai pronunțate 
când se analizează încercările recente de a combina cele două teorii pentru a putea 
descrie fenomenele din lumea microscopică... În acest domeniu, paralelele între fizica 
modernă și mistica orientală au un impact și mai puternic și vom întâlni adesea 
afirmaţii pe care nu vom ști cui să le atribuim, fizicienilor sau misticilor orientali. 


(EDITURA TEHNICĂ, 2004, Ep. A III-A REV., TRAD. DOINA ŢIMPĂU) 
Pe scurt 


Fizica și spiritualitatea sunt două fațete ale aceleiași monede. 


Din aceeași sferă de interes 


Aldous Huxley, Porţile percepţiei (p. 172) 


CAPITOLUL 6 


FRITJOE CAPRA 


Ce are de-a face spiritualitatea cu fizica? Fritjof Capra își pune această 
întrebare atunci când, lucrând ca cercetător în fizica particulelor, devine 
interesat de religiile orientale. Descrierea materiei și a realităţii în două 
domenii complet diferite avea să îi pară extrem de asemănătoare, deși 
nimeni nu făcuse conexiunea între ele. Nu neapărat fizica clasică a generat 
această comparaţie, ci, mai degrabă, știința cuantică, cea care propune o 
înțelegere a lumii care, pentru cei nepricepuți, nu poate fi considerată decât 
de natură mistică. 

Taofizica: o paralelă între fizica modernă și mistica orientală a dus la crearea 
unui nou gen de literatură, care combină știința și spiritualitatea, dar care 
rămâne inovatoare, prin faptul că pune în evidență niște asemănări care nu 
au mai fost semnalate în prealabil. Publicată într-o epocă în care asistăm la 
triumful științei și al tehnologiei, cartea reprezintă o surpriză pentru că a 
dezvăluit faptul că știința modernă se confruntă cu fenomenele fizice 
ciudate pe care literatura spirituală le-a descris și explicat deja, cu secole în 
urmă. 


Același Univers, viziuni diferite 


Capra observă că Universul imaginat de Isaac Newton în secolul al XVII-lea 
este unul mecanic, o mașinărie puternică formată din obiecte aflate în 
mișcare. Odată ce îi înţelegi legile, această mașinărie devine complet 
predictibilă. Tot ce se întâmplă în acest Univers are o cauză definită, și orice 
eveniment are un anumit efect. Timpul și spaţiul sunt două dimensiuni 
separate, iar dacă privim suficient de atent, observăm că materia poate fi 
redusă la componentele ei de bază. 

Modelul newtonian se aplică, fără îndoială, funcţionării lumii noastre de zi 
cu zi, în care un praf de sare cade pe farfurie, o minge zboară în aer și o 
planetă traversează sistemul solar. Teoria are sens, cel puţin din punct de 
vedere intuitiv. Pe de altă parte, teoria relativităţii a lui Einstein arată că 


materia nu dispune de soliditatea pe care i-o acordă simțurile noastre. 
Lucrurile nu sunt „lucruri“, ci energii care iau o formă, devenind astfel 
tangibile. Natura lumii nu este una solidă, ci una în perpetuă mișcare. 

Primii fizicieni cuantici confirmă această teorie, prin descoperirea faptului 
că materia, observată la nivel microscopic, poate fi înțeleasă ca un fel de 
câmp în interiorul căruia energiile - protoni, neutroni etc. — se mișcă fără 
încetare. În contrast cu teoria lui Newton, a Universului ca o „bilă de 
biliard“, în care obiectele se forțează între ele pentru a se mișca, fizica 
cuantică propune o lume mult mai fluidă, care nu depinde de cauzalitate. Lui 
Werner Heisenberg și Niels Bohr, pionieri ai fizicii cuantice, nu le-a venit să 
creadă rezultatele și implicaţiile unora dintre propriile experimente: 

e Particulele apar exact acolo unde nu te aștepți. 


e Este imposibil de prevăzut când anume se poate manifesta un eveniment 
subatomic, se poate observa doar probabilitatea repetării acestuia. 

e Uneori, particulele apar ca fiind particule, iar alteori acestea apar ca fiind 
modele de undă. 

e Particulele nu sunt obiecte în sens newtonian, ci indicaţii observabile ale 
reacțiilor și interconexiunilor. 


e Particulele nu se influențează unele pe celelalte menținându-și 
proprietățile esenţiale; în schimb, ele se absorb unele pe celelalte sau fac 
schimb de proprietăţi. 

e Particulele nu pot fi înțelese decât în cadrul mediului în care se 
manifestă, nu ca obiecte izolate. 

Pe scurt, aceste experimente au scos la lumină faptul că natura lumii fizice 
nu este asemenea unei colecții de obiecte, ci, mai degrabă, seamănă cu o 
rețea de interacțiuni aflate în continuă mișcare. 

Capra observă că nucleul unui atom - „esența“ — este de 100 000 de ori 
mai mic decât întregul atom și, cu toate acestea, nucleul este cel mai greu 
element al atomului. Așadar, putem începe să înțelegem că ceea ce percepem 
ca fiind un scaun, un măr sau o persoană, deși pare solid, are o structură 
bazată în special pe spaţiu gol, iar ceea ce este solid se află, în general, într-o 
stare de vibrație extremă. 

Totuși, pentru a intra și mai profund în paradoxurile fizicii cuantice, 
trebuie știut că „spaţiul gol“ are proprietăți aproape vii, iar particulele pot să 
apară spontan, fără nici o cauză aparentă. Capra explică foarte bine: „Aceste 


experimente au pus în evidență o materie permanent susceptibilă de 
mutații. Orice particulă se poate transforma în altă particulă; poate fi 
generată din energie și se poate transforma în energie.“ În cadrul acestor 
câmpuri de forță ale particulelor subatomice, distincţia dintre materie și vid 
devine neclară, iar vidul în sine devine foarte important. Se știe deja că vidul 
este viu și că formele fizice devin, pur și simplu, „manifestări tranzitorii ale 
Vidului suport“. 


Vidul în rol de creator 


În timpul lecturii cosmologiei hinduse, taoiste şi budiste, Capra realizează că 
descrierile modului în care funcționează Universul sunt similare cu 
descoperirile ciudate și cu paradoxurile mecanicii cuantice. Aceste religii, cu 
mult mai vechi decât fizica newtoniană, au fost multă vreme asociate 
mitului solidității și al permanenței. 

În budism, de exemplu, cauza suferinței este trishna (forțarea sau 
tânjirea), care nu recunoaște calitatea esențialmente tranzitorie a vieții, 
unde iluzia fixității nu poate decât să cauzeze probleme. Doctrina 
impermanenței poate fi găsită și în religia chineză, care celebrează fluxul 
etern al naturii și schimbarea. Una dintre cărțile fundamentale din gândirea 
chineză este I: Ching - Cartea schimbărilor (Editura Antet, 2012), ce îl poartă 
pe cititor spre acțiunea complementară modului în care lucrurile se mișcă 
într-un anumit moment. 

În fizica cuantică, crearea sau distrugerea particulelor are loc fără o cauză 
aparentă. Există un câmp care le generează, și în care se întorc, dar par să 
acționeze ca și cum ar fi dincolo de cauză și de efect. Totuși, Capra observă 
că neantul nu este vid, paradox amplu dezvoltat de religiile orientale. 
Hinduismul, de exemplu, are chiar un cuvânt pentru acest vid, Brahman - un 
câmp de potenţialități din care se ivesc lucrurile, iar dansul lui Shiva exprimă 
nesfârșitul proces al creaţiei şi al distrugerii materiei. În budism, Sunyata 
este un vid viu care generează tot ceea ce este fizic. Taoismul are drept 
componentă centrală principiul Tao, golul, natura fără formă a Universului, 
care este substanța de bază a creaţiei. 

Prin urmare, Capra argumentează faptul că paradoxurile solidității și 
efemerității, pe de-o parte, și ale neantului și ființei, pe de altă parte, sunt 
elemente centrale ale religiilor orientale, care datează de secole. Prin 


urmare, ele nu sunt descoperirea fizicii moderne. Deși aceste învățături sunt 
considerate de occidentali ca fiind formule mistice, lucrurile stau cu totul și 
cu totul altfel: misticii orientali au descris dintotdeauna (atât cât o permite 
limbajul) contextul creaţiei, nu în termeni matematici, ci prin intermediul 
mitologiei, artei și poeziei. 


De la multitudine la singularitate 

Conceptele yin și yang din religia chineză semnifică două forțe opuse: 
feminin/masculin, intuiție/rațiune, lumină/întuneric etc. Cu toate acestea, 
ele sunt elemente complementare, care au nevoie unul de celălalt pentru a 
exista. Capra observă că obiectivul misticismului oriental, fie el de natură 
hindusă, budistă sau taoistă, este acela de a recunoaște faptul că Universul 
este un întreg indivizibil, în ciuda aparenței unei multitudini de obiecte 
separate. 

René Descartes, filosof francez din secolul al XVII-lea, ilustrează oamenii 
ca pe niște ființe raționale, capabile să înțeleagă Universul în mod obiectiv, 
iar civilizația occidentală s-a dezvoltat pe baza acestei dictincţii dintre minte 
și materie. Fizica cuantică a spulberat această noţiune de obiectivitate 
perfectă, căci experimentele demonstrează că particulele își schimbă forma 
în funcţie de cum decidem să le privim. Pentru a-l cita pe Heisenberg, „ceea 
ce observăm noi nu este natura însăși, ci natura expusă metodei științifice 
de investigare“. Așadar, modelele pe care le observăm în natură, cu așa-zisă 
obiectivitate, nu reprezintă o realitate finală, ci reflectă doar modul în care a 
evoluat mintea noastră. Încetăm să mai fim observatori ai lumii atomice şi 
devenim, de fapt, participanți la ea. 

Ce trebuie reținut din această corelaţie între fizica cuantică și filosofia 
orientală este faptul că distincția dintre executant, acţiune și obiectul 
acțiunii este artificială. Toate trei nu reprezintă decât un singur element. 

Ce înseamnă, pentru noi, acest lucru? Separarea dintre minte și materie, 
propusă de Descartes, ne face să ne imaginăm ca fiind egouri separate, în 
corpuri separate. Dar Capra spune că această separare conștientă a sinelui de 
lume creează un sentiment de fragmentare, care ne face să dispunem de o 
multitudine de credințe, talente, sentimente și activități. În budism, există 
un cuvânt care semnifică această viziune asupra vieţii, în care ne vedem pe 
noi înșine ca pe un ego izolat: avidya sau „iluzie“. În opera hindusă 


Bhagavad-Gita este specificat: „Toate acţiunile iau naștere prin 
interacțiunea forțelor naturii, dar omul pierdut în delirurile sale egoiste 
crede că el singur este actorul“. Mai putem cita și următorul vers din 
Upanișade: „Perturbarea mentalului produce multiplicitate, pacea sufletului 
readuce unitatea“. 

Cu alte cuvinte, lumea se schimbă complet atunci când o percepem diferit. 
Este un mod foarte newtonian să vedem lumea ca pe o aglomerare de 
milioane de lucruri separate, dar această viziune fragmentează conștiința 
noastră de sine. Atunci când vedem lumea ca pe o unitate, reușim să ne 
vindecăm și să ne unificăm; nu ne mai dorim să îi rănim pe ceilalți sau să 
distrugem mediul în care trăim, căci nu vom face astfel decât să ne rănim pe 
noi. 


Observaţii finale 


Dacă e să reţii un lucru din volumul lui Capra, acela este faptul că știința 
modernă nu face decât să valideze credințe spirituale și concepții mistice 
despre Univers. 

Capra observă că atât știința, cât și mistica sunt observatori ai naturii, și 
ambele își exprimă descoperirile în funcţie de limbajul de care dispun. 
Întrucât aceste limbaje se află la lumi distanţă, cu adevărat remarcabil este 
faptul că prin asemănările dintre ele ajungem să înțelegem ce anume pune 
Universul în mișcare. Taofizica acceptă ideea că Universul este mai ciudat 
decât ne-am putea imagina sau, în orice caz, mai ciudat decât fizica 
convențională şi-ar imagina. În egală măsură, este un volum care ne arată că 
umanitatea a inserat corect cunoștințele despre modelele care o conduc, în 
mitologie, religie și artă. Fizica newtoniană tânjește după explicaţii cauzale, 
în vreme ce religia arată că divinitatea funcționează pe căi misterioase. Altfel 
spus, ceea ce este magie pentru știință, din punctul de vedere al 
spiritualității nu este decât realitate. 

Sunt mai mult de 30 de ani de la publicarea acestui volum, iar știința a 
evoluat. Totuși, conceptele de bază rămân pertinente. Noile ediții pot avea 
același impact ca o ediţie din 1970. Cartea reprezintă și o superbă 
introducere în religiile orientale, iar dacă nu ai prea multe cunoștințe în 
acest domeniu, merită să o citești. 


Fritjof Capra 

Capra obţine un doctorat în fizică teoretică la Universitatea din Viena, în anul 
1966. Lucrează ca cercetător în fizica particulelor la Universitatea din Paris, 
Universitatea Santa Cruz din California, Stanford Linear Accelerator Center, 
Imperial College din Londra și la laboratorul Lawrence Berkeley al Universităţii 
din California. A predat și la Universitatea din California, și la cea din San 
Francisco. 

Printre lucrările lui Capra se numără Punctul de cotitură (The Turning Point), 
Înțelepciune aparte (Editura Tehnică, 2004), Reţeaua vieții (The Web of Life) și 
Conexiuni ascunse (Editura Tehnică, 2004). Actualmente, Capra trăiește în 
California. 


1972 
CĂLĂTORIE LA |XTLAN 


Nu vorbim despre același lucru, spune el. Pentru tine, lumea e ciudată, căci dacă nu 
ești plictisit de ea, ești în luptă cu ea. Pentru mine, lumea este supranaturală pentru că 
este uluitoare, minunată, misterioasă, de nepătruns. Interesul meu a fost să te conving 

că trebuie să îţi asumi responsabilitatea pentru faptul că ești aici, în această lume 

minunată, în acest deșert minunat și în acest timp minunat. Am vrut să te conving că 
trebuie să înveţi să faci să conteze fiecare acțiune, pentru că nu ești aici decât pentru o 
scurtă perioadă. De fapt, mult prea scurtă pentru ca tu să fii martorul tuturor 
minunăţiilor din această lume. 


Pe scurt 


Respectă lumea în care trăiești asumându-ţi responsabilitatea pentru viaţa 
ta. 
Din aceeași sferă de interes 


Black Elk, Marea viziune — Povestea lui Black Elk (p. 52) 
Carl Gustav Jung, Amintiri, vise, reflecții (p. 188) 
Dan Millman, Calea luptătorului pașnic (p. 244) 
Miguel Ruiz, Cele patru legăminte (p. 290) 


CAPITOLUL 7 


CARLOS CASTANEDA 


În anul 1960, Castaneda era student la antropologie, la Universitatea 
California din Los Angeles. Domeniul lui de cercetare erau plantele 
medicinale folosite de indienii care trăiau în deșerturile din sud-vestul 
Statelor Unite și în Mexic. În timpul unei călătorii, Castaneda ajunge într-o 
stație de autobuz, lângă graniță. Un coleg îi prezintă un bătrân indian Yaqui, 
care cunoștea în detaliu proprietăţile plantelor. Acest bătrân, pe numele lui 
don Juan Matus, acceptă să îi împărtășească lui Castaneda ceea ce știa. 

Așadar, Carlos Castaneda începe un curs de zece ani alături de un brujo 
(vraci sau vrăjitor), care îl obligă să uite faptul că era un om de știință ce 
trebuia să scrie o disertaţie. Castaneda avea să recunoască ceva mai târziu 
că, ceea ce începuse ca un studiu obiectiv se transformase într-o 
autobiografie, căci sub orânduiala lui don Juan devenise el însuși subiectul. 

Primele informații cu privire la această experienţă sunt relatate în lucrarea 
Învățăturile lui Don Juan (Editura Rao, 2012). Publicată în anul 1968, cartea 
îi provoca pe mulți cititori, căci descria o realitate alternativă a civilizaţiei 
moderne. Autorul fusese inițiat prin intermediul substanțelor psihotrope 
(datura, peyote, precum și ciuperci magice), experiențe pe care avea să le 
descrie și în următorul volum, Cealaltă realitate (Editura Rao, 2005). 

Totuși, odată cu publicarea volumului Călătorie la Ixtlan (Editura Rao, 
2004), Castaneda realizează că substanțele chimice naturale nu erau decât 
un imbold al dezvoltării personale. Și mai importante sunt principiile pe 
care don Juan i le împărtășește pentru a deveni un „om al forței, iar 
Călătorie la Ixtlan este cea mai clară relatare a înțelepciunii acestuia. 
Nenumăratele încercări și experienţe ciudate prin care trece autorul fac din 
această lectură una extrem de interesantă. 


Cum să devii inaccesibil 


În primele pagini ale volumului, don Juan explică faptul că lumea, așa cum o 
considerăm noi a fi reală, nu este o descriere a ei, o realitate consensuală, 


programată în noi încă de la naștere. Obiectivul ultim al acestei iniţieri este 
deprinderea capacităţii de „a opri lumea“, pentru a suspenda percepțiile 
normale și a-i permite adevărului să iasă la suprafață. La început, Castaneda 
nu pricepe aceste idei stranii, dar este dispus să îi facă pe plac bătrânului 
vraci. Totuși, cu timpul, don Juan este cel care începe să râdă de înțelegerea 
limitată a lumii, pe care o exprimă Castaneda. 

Don Juan îi spune că „istoria personală este o prostie“. Este mai bine să 
lași trecutul deoparte și să te concentrezi pe a fi un alt om în fiecare zi, 
dispunând de libertatea de a nu fi previzibil. Don Juan recunoaște că a lăsat 
un oarecare mister în ceea ce privește viaţa lui, căci cunoști o libertate mult 
mai mare atunci când ești anonim. Gândurile celorlalți continuă să îi 
modeleze identitatea, și tot ceea ce întreprinde trebuie explicat și celorlalți. 

Don Juan încearcă să explice conceptul de „inaccesibilitate“, sau de 
înlăturare personală „din mijlocul unui drum aglomerat“. Bătrânul pare să 
știe foarte multe despre Castaneda, fără ca acesta să îi fi mărturisit anumite 
detalii despre viața lui, cum ar fi faptul că regretă pierderea unei iubite. Don 
Juan îi explică faptul că femeia îl părăsise pentru că fusese tot timpul 
disponibil pentru ea, ceea ce a dus la rutină și la plictiseală. Castaneda 
trebuia să adopte raționamentele unui vânător, care nu este niciodată 
sclavul rutinei. Dacă vânătorul cunoaște rutina prăzii sale, acesta o poate 
încolți. Pentru a evita să fim prada cuiva, trebuie să scăpăm de rutină, să 
devenim mai greu de poziționat și de plasat într-un loc anume. Dacă nu 
facem acest lucru, îi spune don Juan lui Castaneda, „sfârșim prin a ne plictisi 
de noi înșine și de lume“. În ochii lui don Juan, tânărul antropolog comisese 
două păcate: manifesta prea puțină apreciere pentru misterele Universului 
și, prin urmare, era o persoană mult prea evidentă. 


A vedea dincolo de sine 


Înţelepciunea lui don Juan este fundamentată pe ideea că oamenii se iau 
prea în serios. Castaneda, observă don Juan, se inflamează la cea mai mică 
provocare și se „isterizează precum o fată bătrână. Pentru a-l ajuta să scape 
de acest obicei de a se lua prea în serios, don Juan îi cere să vorbească cu 
plantele - căci ele sunt, în cele din urmă, asemenea lui. Scopul acestui test 
este de a-l scăpa pe Castaneda de credinţa că este un om care ţine totul sub 
control. 


Castaneda este șocat atunci când don Juan îl descrie ca pe un „pește“ (în 
sensul de proxenet) care nu este conectat la viaţă și nu are nici o precizie în 
acțiuni. Importanța pe care și-o acordă îl împiedică să vadă cu adevărat 
lumea: „Parcă ai avea ochelari de cal“, îi spune don Juan, „nu te vezi decât pe 
tine și nimic altceva“. 


Starea sufletească a războinicului 


Bătrânul vraci insistă asupra faptului că cealaltă latură a unei păreri foarte 
bune despre sine este nesiguranța. Castaneda admite că se simte precum „o 
frunză în bătaia vântului și că este plin de lamentări și de doruri, 
supărându-se foarte ușor. Dintotdeauna găsise defectele celorlalți, iar pe 
sine nu se plăcea mai deloc. Însă don Juan îi spune că atunci când îţi plângi 
de milă, chiar dacă motivele sunt reale, nu duci viața unui înțelept — adică a 
unui războinic. Forţa războinicului vine tocmai din faptul că își alege cum să 
se simtă; „starea sufletească“ a războinicului înseamnă a te lăsa provocat în 
orice clipă. 

„Este o nechibzuință să îți plângi de milă“, spune don Juan. „Importantă 
este strategia de viață.“ Atunci când avem o strategie de viață, nu ne mai 
„pierdem timpul“, căci orice clipă are un scop. Castaneda simte că a fost 
atras, împotriva voinței lui, în anumite situaţii de viaţă, dar don Juan îi 
spune clar că este o persoană care nu își asumă nici o responsabilitate. 
Castaneda crede în nemurire, este de părere că niciodată nu e prea târziu să 
schimbăm cursul, și să începem să avem îndoieli. Cu toate acestea, viața ne 
cere să luăm decizii. 

Castaneda este surprins când bătrânul don Juan îi spune să fie tot timpul 
conștient de faptul că moartea așteaptă la cotitură. Fiind conștienți de acest 
lucru, nu avem cum să nu trăim diferit. Castaneda este vindecat de 
importanţa prea mare pe care și-o acordă, căci va gândi totul în perspectivă. 
Don Juan mai observă faptul că oamenii care trăiesc ca și cum ar fi 
nemuritori duc vieţi meschine. Își induc singuri gânduri negative și o stare 
de disconfort. 

În deșert, unde este supus mai multor teste initiatice, Castaneda aproape 
că își pierde minţile. Însă înțelege, în cele din urmă, că moartea poate fi un 
bun consilier: „Faptul că mă plictiseam cu mine însumi era mai monstruos în 
lumina morții mele“. Don Juan îl învaţă să trăiască ca și cum ar fi ultima lui 


zi pe pământ. Numai așa va începe să iubească viața. Faptul că se gândea că 
are tot timpul din lume îl transformase într-un om timid, incomplet. 


Observaţii finale 


Călătorie la Ixtlan oferă lecţii surprinzătoare pentru o carte spirituală: fii dur 
cu tine, ia decizii, fii pe deplin responsabil de ceea ce întreprinzi. Se prea 
poate să ai corpul unui adult, dar ai mintea unui copil. Cel mai mare păcat, 
ne învaţă don Juan, este acela de a crede că viaţa în sine nu este bună. Fie că 
ne confruntăm cu eșecul sau cu succesul, nu trebuie să pierdem din vedere 
faptul că lumea este minunată, trebuie doar să ne ridicăm la nivelul 
provocărilor ei. 

Majoritatea oamenilor se așteaptă ca ceilalți să facă ceva pentru ei. Trăiesc 
în mijlocul tehnologiei și al divertismentului ieftin, dar rămân total străini 
puterii vieţii și nu au sentimentul misterului. Ideea centrală din cartea lui 
Castaneda este aceea că ființele umane sunt precum indicatoarele unei 
entităţi sau ale unei forțe mai mari decât noi înșine; cunoașterea de sine nu 
poate fi obținută decât prin recunoașterea acestei forțe superioare. 

Cărțile lui Castaneda au generat multe controverse, căci nu se știe dacă 
don Juan a existat cu adevărat și dacă faptele relatate sunt reale. Castaneda 
susține că nimic nu este ficțiune, însă, cum totul pare ireal, acestea pot fi 
considerate ca atare. Se pare că negarea legitimității unor idei revoluționare 
este în natura umană. 


Carlos Castaneda 


Se naște în anul 1925, în Cajamarca, Peru. Numele său este Carlos Arana, însă 
îl schimbă odată cu obţinerea cetățeniei americane, în anul 1959. Obține 
licenţa în antropologie la Universitatea California din Los Angeles în anul 
1962, iar în anul 1970 obţine doctoratul pentru Călătorie la Ixtlan. 

Printre cărțile sale se numără Povestiri despre putere (Editura Rao, 2005), Al 
doilea cerc de putere (Editura Rao, 2007), Darul vulturului (Editura Rao, 2008), 
Pase magice (Editura Rao, 2008), și Latura activă a Infinităţii (Editura Rao, 
2003), publicată postum, în 1998. 


1922 
SFÂNTUL FRANCISC DIN ASSISI 


Doamne, fă din mine un instrument al Iubirii Tale! / Acolo unde este ură, să semăn 
dragoste; / Iertare, acolo unde este rană; / Credință, acolo unde este îndoială; / Lumină, 
acolo unde este întuneric; / Și bucurie, acolo unde este tristețe. 
SFÂNTUL FRANCISC DIN ASSISI 


Ceea ce îi conferea puteri extraordinare era faptul că, de la însuși papa până la ultimul 
cerșetor, de la sultanul Siriei în cortul său la cerșetorii care căutau mâncare, nimeni 
dintre cei care îl priveau pe Francis Bernadone în ochii săi căprui, arzători, nu se îndoia 
de faptul că era cu adevărat interesat de persoana lor și de viaţa lor interioară, din 
fașă până la moarte...Această dovadă de etică și de empatie nu poate fi numită altfel 
decât curtoazie. 
(EDITURA ECHINOX, 2010) 


Pe scurt 


Mulţumirea autentică îți permite să vezi lumea cu ochi noi. 
Din aceeași sferă de interes 


Gandhi, O autobiografie (p. 122)Tereza din Avila, Castelul interior (p. 336) 
Maica Tereza, O cale simplă (p. 344) 


CAPITOLUL 8 


G.K. CHESTERTON 


Francisc din Assisi se naște în anul 1181, cu numele de Giovanni Bernadone, 
și cunoaște maturitatea la începutul secolului al XIII-lea. Creștinismul se 
ivea din negurile Evului Mediu, o epocă ce a urmat prăbușirii Imperiului 
Roman, dar anterioară marilor descoperiri din perioada Renașterii. Potrivit 
lui G. K. Chesterton, perioada în care trăia era una a purificării spirituale, 
care se reflecta într-o etică monastică a negării de sine, și în care 
creștinismul era amenințat de păgânism și de atacurile barbarilor. Unul 
dintre efectele acestei căutări a purității au fost Cruciadele, iar altul, un efect 
mult mai benefic, înflorirea culturii. 

„Vedetele“ acelei epoci erau trubadurii francezi, poeţi romantici ale căror 
cântece despre iubire captivau imaginaţia tinerilor. Copil fiind, Giovanni 
primește porecla de „Francesco, micul francez“, datorită aprecierii pe care le- 
o purta acestor poeți. Tatăl său, Pietro, era negustor de stofă. În adolescenţă, 
lui Francisc îi plăcea să cheltuiască banii acestuia pe haine elegante și 
colorate după moda franceză. 


Chemarea divină 


Încă de tânăr, Francisc era un spirit aventuros, căruia îi plăcea gustul gloriei, 
motiv pentru care se alătură luptei cu Perugia, oraș-stat situat în apropierea 
locului său natal. Este luat captiv și băgat la închisoare pentru un an de zile. 
Încarcerarea nu îl împiedică să se alăture din nou forțelor militare, așadar, la 
Napoli, luptă pentru cauza unui nobil din orașul Assisi. Totuși, în această 
perioadă, Francisc începe să audă voci care îi spun că rolul său este de a-i 
ajuta pe cei săraci și bolnavi, nu de a lupta. Cu multă umilință, Francisc 
ascultă vocile din mintea sa și revine la locurile natale. 

La puţin timp după, Francisc aude o altă voce, care îi cere să restaureze 
Biserica San Damiano, care se afla pe un deal, în apropiere de Assisi. Spre 
uimirea tatălui său, Francisc restaurează biserica muncind cot la cot alături 
de o echipă de tineri înflăcărați. Finanţarea lucrării reprezintă o provocare, 


iar Francisc decide să vândă o parte din ţesăturile tatălui său, pentru a 
obține bani. Aflând acestea, Pietro îi intentează un proces fiului său, iar 
episcopul local îi solicită lui Francisc să restituie banii. Acesta procedează 
întocmai, dar, odată cu banii, Francisc renunţă și la hainele scumpe pe care 
le poartă. 


Nebuni după Dumnezeu 


În acele vremuri, echipa de neofiţi a lui Francisc era cunoscută sub 
denumirea de „Jonglerii lui Dumnezeu“. Franciscanii încercau să îi facă pe 
oameni să vadă lucrurile diferit, la fel cum procedează un clovn sau un 
bufon, încercând sincer să-i facă pe oameni să se îndrepte spre Dumnezeu. 
Obiectivele vieții medievale erau forța și sobrietatea, dar Jonglerii ofereau o 
viziune asupra existenţei, care era plină de voioșie, și care făcea ca lumea 
„reală“ să pară mult prea cenușie. Întrucât Jonglerii renunțaseră la avuțţii și 
la o locuință stabilă, ei simbolizau însăși libertatea. 

Francisc suferă multe umilinţe, de la eșecul ca soldat la procesul intentat 
de tatăl său, și realizează că, în ochii celorlalți, nu era decât un bufon. Dar 
chiar și dacă ar fi fost așa, Francisc era bufonul lui Dumnezeu. Începe să 
îngrijească cerșetori și leproși și, deși atrage atenţia multor bogătași, precum 
Bernard de Quintavalle, majoritatea oamenilor îl consideră nebun - 
renunțase la o viață îndestulată, pentru a se îmbrăca în zdrențe și a trăi într- 
un cort, în preajma unui azil de leproși. 


Adepții franciscanilor 


Pasiunea și răzvrătirea lui Francisc atrag atenția oamenilor deschiși la 
minte. În orașul în care locuia, trăia o femeie numită Clara, care, la fel ca 
Francisc, se trăgea dintr-o familie înstărită. După ce îi aude prelegerile, Clara 
decide să își părăsească familia, iar Francisc o ajută să găsească refugiu într-o 
mănăstire de maici benedictine. 

Biografii aveau să susțină că relația dintre Clara și Francisc era una de 
natură sexuală, însă Chesterton este de părere că era doar o iubire platonică. 
Ar trebui să acceptăm posibilitatea, spune el, „că o iubire cerească poate fi la 
fel intensă ca una pământească; momentul iubirii capătă valoare de realitate, 
ca și în cazul amorului trupesc, prin urmare, misterul iubirii lor poate fi 
deslușit“. În epoca seculară în care trăim, este greu să îi înțelegem pe 


oamenii care își dedică viața castităţii și sărăciei. Totuși, dacă într-adevăr a 
existat o poveste de iubire între cei doi, aceasta a devenit secundară în fața 
iubirii lor pentru Dumnezeu. 

Atunci când Francisc merge pentru prima oară la papa Inocențiu al III-lea 
pentru a cere aprobarea înființării ordinului franciscanilor, echipa sa 
număra 11 adepţi. Prin urmare, Francisc își vede refuzată cererea. Însă papa 
are un vis, în care i se arată un țăran care ține în mână o miniatură a Bisericii 
Papale Sfântul loan din Lateran. Francisc solicită din nou aprobarea de la 
papa Inocenţiu. Când acesta îl vede pe Francisc, îmbrăcat într-o tunică 
țărănească legată la brâu cu o sfoară, îl recunoaște ca fiind bărbatul din visul 
său. 

În cele din urmă, Inocenţiu îi oferă lui Francisc o aprobare provizorie, cu 
condiţia de a crește considerabil numărul de adepți. Chesteron spune că, 
zece ani mai târziu, tunica lui Francisc era purtată de aproximativ 10 000 de 
bărbați. Clara devine călugăriță și este sanctificată (Sfânta Clara), fiind 
fondatoarea Ordinului Clariselor, a cărui primă biserică a fost construită la 
San Damiano. 


Unul dintre oamenii buni ai lui Dumnezeu 


Recunoștinţa era trăsătura fundamentală a lui Francisc. În vreme ce mulți 
oameni îi mulțumesc lui Dumnezeu zilnic sau săptămânal, Francisc trăia 
într-o permanentă stare de recunoștință. Îi mulțumea lui Dumnezeu în 
special pentru suferința sa, spunând că dacă Dumnezeu este Creatorul 
Universului, tot ceea ce îi putem oferi în schimb este suferința noastră. 

Cu toate acestea, Chesterton sugerează că Francisc nu era un „ascet 
sinistru“ — el avea pur și simplu o viziune radicală asupra vieţii. Ne bucurăm 
cu toţii de avuţii, dar Francisc știa că dacă alegem să nu avem nimic, suntem 
liberi să vedem ceea ce este cu adevărat important. „Binecuvântat este cel 
care nu așteaptă nimic, căci se va bucura de orice“, spune Francisc. Sărăcia 
poate fi foarte eliberatoare, amintindu-ne constant de iubirea pentru 
Dumnezeu. De fapt, viața lui Francisc nu era cu mult mai privată de lucruri 
decât cea a unui om normal, era chiar mai liberă: „Sunt supus, nu 
dependent“. 

Așa cum era obiceiul la vremea aceea, Francisc merge ca misionar în Țara 
Sfântă. Este luat prizonier de sarazini și adus în fața sultanului, care 


hotărăște să îl elibereze. Chesterton îl numește pe Francisc „Omul care nu 
putea fi ucis“, o poreclă potrivită pentru un om care ar fi iubit o moarte 
martirică, dar care era mult prea fermecător pentru a fi executat. 

Pentru Chesterton, Francisc este un exemplu clar de curtoazie adevărată; 
nu numai că îi respecta pe ceilalți, dar camaraderia de care dădea dovadă îi 
făcea pe ceilalți să se simtă în centrul atenţiei. Într-o epocă a rangurilor 
nobiliare și a onoarei, Francisc „îi trata pe toți ca și cum ar fi fost regi, 
spune Chesterton. Nu făcea distincţia între oameni în funcţie de valoarea 
acestora, nici dacă erau dușmani, cerșetori sau preoți. 


lubirea pentru Creaţie 


Chesterton susține că Francisc nu iubea „natura“. Nu iubea întregul într-o 
formă panteistă - ceea ce înțelegem astăzi prin „Mama Natură. Francisc 
iubea individualitatea, persoana, floarea sau animalul. De aia spunea despre 
un măgar că este fratele său și despre o vrăbiuță că este sora lui. 

Ceva mai târziu, după ce orbește, Francisc se oferă voluntar pentru a i se 
cauteriza ochii cu un fier încins, făcând astfel apel la „Fratele Foc“, pentru a-l 
ajuta. Această personalizare a naturii poate părea ca fiind infantilă în zilele 
noastre, dar ne demonstrează o profundă conexiune cu lumea naturală. În 
versiunea lui Francisc, dacă Dumnezeu a aprobat existența unui lucru, 
atunci acel lucru este minunat și merită iubire și protecție. Miracolele care îi 
sunt atribuite lui Francisc, alături de poveștile despre vindecări, includ 
stimularea spontană a unei simfonii de păsări și îmblânzirea unui lup. Cu 
toate acestea, ele ne apar numai ca miracole; pentru cineva care a iubit la un 
asemenea nivel fiecare ființă vie, ele nu sunt decât fenomene naturale. 


Observaţii finale 


Chesterton compară impactul lui Francisc cu nașterea unui copil într-o casă 
întunecată, care alungă întunericul și aduce o nouă lumină în aceasta. Timp 
de 1 000 de ani, Biserica s-a aflat în defensivă, păstrându-și puterea pentru a 
se reface. Francisc a decis că era timpul să acţioneze în direcția opusă, să 
renunţe la bogății și să ofere numai iubire. 

Mulţi iconoclaști schimbau lumea și, cu toate acestea, erau urâţi de ceilalți; 
extremismul de care dădeau dovadă devenea contraproductiv. Iubirea 
sinceră a lui Francisc pentru oameni l-a salvat, în cele din urmă, de la un 


asemenea destin. Totuși, nimeni nu mai este preocupat astăzi de contribuția 
pe care a adus-o Bisericii Catolice; legenda îl prezintă ca fiind un mare 
iubitor al vieţii, iar povestea lui îi impresionează astăzi chiar și pe 
necredincioși. Există o simplitate care îl caracterizează, iar mesajul său este 
unul încă foarte atrăgător: pe scurt, iubirea este mai importantă decât 
puterea. 

Dacă nu ar fi avut vocaţie, Francisc din Assisi ar fi devenit un simplu 
produs al epocii în care a trăit, un om aflat în eterna căutare a gloriei la 
război și a iubirii carnale. Așa cum arată Chesterton, motivațiile 
romanticilor și ale sfinților sunt, în mod esenţial, aceleași: pot să stea toată 
noaptea sub balconul iubitei sau să construiască o biserică cu propriile 
mâini - doar din dragoste. lar Francisc era, în esenţă, un iubitor, fie că iubea 
oamenii, animalele, plantele sau pe Dumnezeu. 

Deși este scurtă, cartea lui Chesterton este plină de idei și informații 
prețioase. Cu toate că limbajul folosit este uneori excesiv, autorul reușește să 
surprindă latura umană a lui Francisc. Cartea este, mai degrabă, o schiţă, nu 
un portret, dar, asemenea unui tablou de Picasso, reușește să cuprindă 
esența subiectului. Scrisă la puțin timp după convertirea lui Chesterton la 
catolicism, cartea denotă entuziasmul unui adept, dar scriitura este 
echilibrată de talentul autorului de a analiza în mod autentic personajele. 


G.K. Chesterton 


Născut în Londra, în anul 1874, Gilbert Keith Chesterton a fost poet, 
romancier, eseist și critic. Printre numeroasele articole publicate în reviste 
precum Illustrated London News și GK Weekly (revistă proprie), Chesterton 
publică și biografii foarte apreciate ale lui Charles Dickens, Toma d'Aquino, 
Robert Browning și Robert Louis Stevenson. Volumul Ortodoxia (Editura 
Humanitas, 2008), publicat în anul 1908, este considerat un clasic al literaturii 
spirituale. Scrie și o serie foarte populară de cărți, Father Brown, despre un 
preot detectiv. Chesterton se stinge din viaţă în 1936. 


2001 
LOCURILE CARE TE ÎNSPĂIMÂNTĂ 


Dacă ne simțim stresaţi, rușinați, sau chiar furioși, avem senzația că am eșuat. Cu toate 
acestea, tulburarea emoțională nu este o greșeală spirituală; este locul în care războinicul învață 
compasiunea. Este locul în care învăţăm să nu ne mai luptăm cu noi înșine. Numai când ne 
afundăm în aceste locuri care ne sperie, liniștea devine de nezdruncinat. 

Semănăm foarte mult cu un orb care descoperă o bijuterie într-o grămadă de gunoi. Chiar în 
acest moment, în ceea ce dorim să aruncăm la gunoi, în ceea ce ni se pare repulsiv și terifiant, 
chiar aici găsim căldura și claritatea unui bodhicitta. 


Pe scurt 


Nu evoluăm decât atunci când aducem lumină în cotloanele întunecate ale 
minții. 
Din aceeași sferă de interes 


Eckhart Tolle, Puterea prezentului (p. 352) 
Chögyam Trungpa, Eliberarea de materialismul spiritual (p. 360) 
Gary Zukav, Lăcașul sufletului (p. 408) 
Dalai Lama, Arta fericirii 
Dhammapada 


CAPITOLUL 9 


PEMA CHODRON 


„Cu toţii iubim ceva, chiar dacă e vorba numai de tortilla.“ Pema Châdrân își 
amintește de această afirmaţie, care a fost folosită de profesorul ei, Trungpa 
Rinpoche, când încerca să explice conceptul budist de bpodhichitta. Sensul lui 
ar fi acela de inimă sau minte deschisă, de slăbiciune a ființei umane, chiar 
dacă este vorba despre o slăbiciune negativă în aparenţă. 

Pema Châdrân este o călugăriță budistă de origine americană, care 
hotărăște să facă cunoscut publicului larg acest concept preluat din religia 
budistă. Filosofia ei este aceea de a-i face pe oameni să renunţe la 
„slăbiciuni“ și a-și dezvolta empatia pentru ceilalți. Deseori, încercăm să 
blocăm bodhichitta prin intermediul prejudecățţilor și al părerilor nefondate. 
Cu toate acestea, slăbiciunea nu dispare, ea este asemenea unei „crăpături în 
perete“. Aceste slăbiciuni ne amintesc constant de natura noastră umană și 
ne sunt tot timpul la dispoziţie. 

În primul capitolul al volumului Locurile care te înspăimântă: Ghid împotriva 
fricii pentru vremuri de restriște (The Places Scare You: A Guide to Fearlessness 
in Difficult Times), Chödrön relatează povestea unei femei care îi scrie cu 
privire la o întâmplare petrecută într-un orășel din Orientul Mijlociu. Atât 
femeia respectivă, cât și prietena ei erau insultate constant și amenințate, 
pentru simplul motiv că erau de origine americană. Femeile se temeau chiar 
să nu fie atacate. Deși situația respectivă o îngrozea, femeia a înțeles ce 
înseamnă să faci parte dintr-o minoritate persecutată. A simțit brusc o 
legătură cu toţi cei care, de-a lungul istoriei, suferiseră asemenea agresiuni. 
În mod normal, o astfel de experiență ne face să ne închidem în noi, dar 
femeia respectivă reușise să înțeleagă ceva profund. Potrivit lui Châdrân, 
femeia făcuse primul pas pentru a deveni o bodhisattva — războinic care alege 
cu mult curaj să se deschidă în fața durerii. Un războinic nu este mai agresiv 
decât alți oameni, spune Châdrân, ci mult mai deschis. 


Asumarea emoţiilor 


Învățăturile bodhichitta provin de la indieni şi pătrund în Tibet abia în 
secolul al XI-lea. Acestea au fost rezumate în aforisme ușor de memorat, 
cum ar fi: „Meditează tot timpul la ceea ce îți provoacă resentiment'. Aceste 
învățături ne înarmează cu abilitatea de a gestiona mai bine trăsăturile 
personale așa-zis „dificile“, pentru a putea atinge iluminarea. Ideea este să 
ne amintim aceste aforisme ori de câte ori suntem cuprinși de furia 
momentului. 

Châdrân observă că oamenii încep să mediteze pornind de la ideea că 
astfel vor scăpa de disconfortul de peste zi. Însă, bodhichitta ne cere să 
acționăm în direcția opusă: nu putem să devenim iluminaţi decât dacă ne 
afundăm în emoţiile zilnice, fie ele pozitive sau negative. Novicii în ale 
meditației descoperă că, în loc să fie mai liniștiți, nu fac decât să genereze și 
mai multe emoţii intense. Numai după ce ne asumăm aceste emoţii putem 
începe să vedem lucrurile mai clar. Dacă te cuprinde furia, nu fugi de ea, dă-i 
voie să se manifeste, ne învață Châdrân. Permițându-i să se manifeste, nu 
mai experimentezi senzaţia de vină și începi să ai o viziune mai bună despre 
sine. 


Ceea ce nu ne place este pur și simplu parte 
din viață 

Cea mai importantă lecţie pe care a învățat-o Chödrön de la Buddha este 
aceea că toate piedicile cu care ne luptăm nu sunt decât parte din viața de zi 
cu zi. Ea scrie: „Viaţa are tot timpul suișuri și coborâșuri; oamenii și 
situaţiile sunt imprevizibile, la fel și tot ceea ce este legat de viață“. 
Surprinzător este faptul că oamenii sunt foarte dezamăgiţi atunci când 
lucrurile nu ies așa cum își propuseseră. Ne doare să vedem că lucrurile nu 
ne ies, dar nu ar trebui să facem un pas înapoi și să spunem că am eșuat — 
prin însăși natura vieții nu obținem mereu doar ceea ce ne dorim. 

Nimic din ceea ce facem ca să fugim de sentimentele negative nu poate 
avea rezultate de durată. Viaţa trebuie experimentată ca atare, nu numai cu 
lucrurile bune. Doar atunci când poţi spune „sunt bine“, atât în zilele rele, 
cât și în cele bune (așa cum făcea Trungpa Rinpoche), poţi spune că ai 
progresat. Nu ai de ce să te temi. 


Samsara 


„Lecţia fundamentală în formarea unui războinic nu este cum anume să 
evite incertitudinea și frica, ci cum să gestioneze disconfortul“, spune 
Châdrân. Ne modelăm viețile în funcţie de evadările mentale. Bem un pahar 
de alcool, mâncăm în exces, ne gândim la sex sau facem shopping, doar 
pentru a scăpa de gânduri și sentimente care ne perturbă. Uneori, acestea 
sentimente se pot traduce prin banala plictiseală, sau prin anxietate, dar, în 
dorința noastră de a le împiedica, nu reușim să ne cunoaștem cu adevărat pe 
noi înșine. Se prea poate să nu reușim niciodată să devenim conștienți de 
faptul că prin experimentarea totală a emoţiilor negative putem fi mult mai 
liniștiți, decât prin încercarea de a le elimina. Dorința noastră continuă de „a 
scăpa de presiunea momentului“ ne face prizonierii unui ciclu de neplăceri, 
care poartă numele de samsara. 

Châdrân ne relatează povestea poetului Jack Kerouac, care fuge în munți 
pentru a se întâlni cu Dumnezeu. Nu reușește decât să se întâlnească cu 
sinele său - „vechiul Eu plin de ură“, așa cum avea să îi scrie într-o scrisoare 
unui prieten, căci acolo, în munți, nu mai era sub influența alcoolului și a 
drogurilor. Mulţi oameni pleacă în căutarea lui Dumnezeu, dar nu fac decât 
să se găsească pe ei înșiși. Însă tocmai acela este începutul iluminării, spune 
Châdrân. 


Ancorarea în locurile înspâimântătoare 


Chödrön notează faptul că oamenii așteaptă tot timpul ca lucrurile să fie 
permanente și stabile. Suntem atașați emoțional de ideea de stabilitate, prin 
urmare, atunci când nimic nu e stabil, ne simțim fragili și nesiguri. Calea 
budismului ne cere să ne „bucurăm de schimbare“, să fim pe deplin 
conștienți de ea. 

Tânjim cu toţii după certitudini, pentru că incertitudinea ne sperie. Ne 
supunem mitului potrivit căruia, doar „dacă facem totul așa cum trebuie, 
vom găsi un loc sigur și confortabil, în care să ne petrecem restul vieţii . Dar 
viața este o continuă incertitudine, pentru toată lumea. 

Dacă ne adâncim în senzaţia de frică, și nu încercăm instantaneu să o 
„reparăm“, cumva, frica își va pierde din forță. Trebuie să ne întrebăm 
următorul lucru: ce fel de sentimente ne încearcă atunci când simțim că nu 
putem face față? A ne confrunta cu însuși lucrul de care fugim este cheia 
spre evoluţie. Dacă „rămânem prezenţi în durerea dezaprobării sau a 


trădării — sau în orice altă formă de suferință, sugerează Châdrân —, reuşim 
să ne liniștim cumva. Dacă suprimăm aceste trăiri, nu facem decât să 
devenim extrem de fragili. 

Poate te gândești că este copleșitor să simţi totul la asemenea intensitate, 
însă Chödrön spune că, de fapt, este o formă de eliberare - un act de 
bunătate față de tine însuţi. Dacă nu ne permitem să simțim, egoul începe să 
ne conducă, și ne păcălim că suntem invulnerabili, când, de fapt, suntem, la 
nivel structural, asemenea unei fortărețe gata să se prăbușească la cea mai 
mică provocare. Egoul ne izolează de toți ceilalți. Încearcă să protejeze iluzia 
așa-zisului teritoriu personal, dar trebuie să înfruntăm egoul pentru a căpăta 
curajul de a vizita locurile care ne înspăimântă. 


Practici de deschidere a inimii 


Practicanţii budismului caută să cultive patru calități infinite: bunătatea, 
compasiunea, bucuria și echilibrul sufletesc. Printre nenumăratele practici 
bodhicitta, una dintre ele este „aspiraţia“, sau dorința de a le fi bine celorlalți. 
Ne dorim să ne eliberăm de suferință și să găsim sursa fericirii, apoi ne 
dorim același lucru și pentru cei dragi. Ulterior, putem extinde practica la un 
nivel mai general și îi putem include chiar și pe cei care nu ne plac sau pe cei 
pe care încă nu i-am cunoscut. 

Châdrân știe că este dificil să dorești binele unei persoane pe care o urăști, 
dar asta este și ideea: să lucrezi mușchii inimii, pentru ca ea să devină mai 
mare. Dacă eșuezi în a transmite gânduri pozitive cuiva pentru care nu simți 
nimic, atunci te poţi opri. Ideea nu este să devii un sfânt, ci să îţi testezi 
limitele compasiunii și ale bunătăţii. 

Rădăcina suferinței și a ignoranței este inabilitatea de a vedea conexiunea 
dintre oameni, de a vedea că ceilalți nu sunt foarte diferiți de noi. Châdrân 
practică aspiraţia în magazine și supermarketuri, acolo unde șansele de a te 
enerva sunt mari. Când decizi să ai gânduri pozitive pentru persoana care 
stă la coadă în faţa ta, de exemplu, brusc se instalează o conexiune între tine 
și ea, și nu ți se mai pare enervantă. Prin aspirație, poți suporta pe oricine, 
pentru că respectiva persoană nu este decât un alt aspect al propriei tale 
ființe. 

O altă metodă de a lucra muşchii inimii este aceea de a te bucura de 
fericirea și de norocul celorlalți. Chödrön relatează momentul în care află că 


cineva reușise să vândă mai multe cărți decât ea și își amintește cât era de 
invidioasă. Numai după ce s-a bucurat de succesul celorlalți a înţeles cât de 
plină de resentimente fusese. 

Oamenii pe care îi considerăm cei mai dificili sunt profesorii noștri cei mai 
buni în viață. Atunci când ne activăm fiecare latură a ființei reuşim să 
trecem de fațada pe care o arătăm lumii descoperind astfel gândirea 
dăunătoare și emoțiile în forma lor brută. Indignarea, mândria, scepticismul, 
resentimentele - toate acestea pot fi scoase la lumină și estompate, prin 
practica trezirii spirituale bodhichitta. 


Observaţii finale 


Multe scrieri budiste au o abordare raţională asupra spiritualităţii - sunt 
utile. Majoritatea practicilor descrise de Chödrön sunt vechi de peste un 
mileniu și au fost prelucrate astfel încât să poată fi folosite aproape 
științific. Nu ai nevoie de cunoștințe vaste despre budism pentru a le putea 
aplica. Dacă ești creștin, poţi folosi, de exemplu, compasiunea în loc de 
bodhichitta. 

Printre cărțile lui Pema Chödrön se numără Începe de unde te afli (Start 
Where You Are), Înţelepciunea prizonieratului (The Wisdom of No Escape), Când 
totul se prăbușește în jurul tău (Editura Litera, 2017). Aceste cărți nu discută 
viața așa cum ne-ar plăcea să fie, ci așa cum este. Claritatea și asertivitatea 
acestora se potrivesc foarte bine unui maestru budist, dar faptul că ele 
provin, de fapt, de la o femeie de origine americană, care a traversat aceleași 
dificultăți emoţionale ca noi ceilalți le face și mai valoroase. E ușor să 
priveşti cât de senin este un maestru și să îți spui că așa a fost dintotdeauna, 
dar „toţi cei pe care îi vezi zâmbind în fotografii sau chiar în persoană sunt 
cei care s-au confruntat la un moment dat cu probleme serioase“, spune 
Châdrân. Cu toţii avem nenumărate locuri de care ne este frică, dar ceea ce 
ne diferențiază este voința noastră de a vizita aceste locuri ascunse în 
mintea noastră. 

Ori de câte ori ne copleșește teama sau suferința, și nu ne grăbim să le 
suprimăm, putem spune că am făcut un pas înainte. Marele adevăr din 
Locurile care te sperie este acela că, deși poate părea periculos să ne 
confruntăm cu propriile slăbiciuni, numai așa putem cunoaște liniștea 
interioară, pentru că empatia și compasiunea sunt cele care ne fac umani. 


Pema Châdrân 
Se naște în New York, în anul 1936. Este absolventă a Universităţii California. 
Începe să se intereseze în mod serios de budism abia în jurul vârstei de 35 de 
ani și devine novice în anul 1974. Este numită bhikshuni (călugăriță budistă în 
tradiția tibetană) în anul 1981. Maestrul ei este Chögyam Trungpa, alături de 
care a studiat din anul 1973 până la moartea acestuia, în 1987. 

Pema Châdrân este actualmente directoarea Gampo Abbey, centru monastic 
budist situat în Noua Scoţie, Canada. Printre cărțile ei se mai numără Fii 
recunoscător tuturor (Be Grateful to Everyone) și Tonglen. 


Secolul al IV-lea 
CĂLĂTORIE LIBERĂ 


În vremuri străvechi, calea Tao era următoarea: să consideri originea ca fiind pură și 
întruchiparea ei brută; să întelegi că îmbogățirea este deșartă; să trăieşti alături de tine însuți în 
pace și claritate spirituală. 

Nu te lăsa etichetat; nu îţi face multe planuri; nu presupune că detii controlul problemelor 
tale; nu fi supusul cunoașterii. Înţelege infinitatea și rătăcește pe căi necunoscute. 


Pe scurt 


Cea mai bună viaţă este aceea care se află în acord cu ordinea universală 
nevăzută, cu Tao. 


Din aceeași sferă de interes 
Tao Te Ching 


CAPITOLUL 10 


ZHUANGZI 


În urmă cu 2 300 de ani, China trecea printr-o perioadă tulbure marcată de 
un război civil. Conducătorii își doreau cu disperare să păstreze ordinea și să 
își înfrângă oponenții, fiind dispuşi să ia în calcul orice soluţie. În acea vreme 
trăia un filosof excepțional, Zhuangzi. Unul dintre regi i-a cerut să îi devină 
consilier, dar acesta a refuzat propunerea, pentru că nu dorea să fie corupt 
de conducere. 

Călătorie liberă (Editura Humanitas, 2009) devine cartea de căpătâi a 
taoismului, alături de Tao Te Ching (Editura Antet Revolution, 2012), care a 
fost scrisă cu circa 200 de ani înainte. Despre Zhuangzi se spune că ar fi scris 
el însuși primele șapte capitole, iar celelalte au fost scrise de adepţii lui. 
Cartea reprezintă o antologie de alegorii și de povești cu tâlc, în care sunt 
relatate întâmplări cu personaje importante din istoria Chinei. Volumul 
cuprinde și dialoguri imaginare între mari gânditori precum Confucius, Lao 
Tzu și Lieh Tzu. 

Citind acest volum, putem înțelege mai bine ezitarea lui Zhuangzi cu 
privire la slujba în folosul unui conducător, căci filosofia sa reneagă ideea de 
putere și promovează anonimitatea. Zhuangzi observă că tulburările din 
perioada Statelor Combatante au apărut ca urmare a pierderii capacităţii 
oamenilor de a conștientiza energia Tao, care asigura „unitatea dintre Rai și 
Pământ. 

Ce este Tao? Este ordinea fundamentală a Universului, modul natural al 
lucrurilor de a se mișca. Înţelepţii și oamenii de succes sunt conștienți de 
această forță care pune Universul în mișcare, rămân conectaţi la ea, și nu 
uită niciodată că Tao este sursa tuturor lucrurilor. 


Umili în faţa lui Tao 


În capitolul „Ape de toamnă“, Zhuangzi ne relatează următoarea alegorie. 
Odată cu sosirea inundaţiilor de toamnă, He Bo se simte bine, căci apele se 
revarsă. Călătorește prin ţară, până ajunge la Marea de Nord, unde îl 


întâlnește pe Ruo, zeul oceanului. He Bo se simte copleșit de vastitatea 
apelor, în comparaţie cu dimensiunile râului său. Își amintește de povestea 
broaștei care locuia într-o fântână și care era fascinată de apa din jurul ei, 
dar nu era conștientă de întinderea fără de orizont a mării. He Bo își 
amintește și de insecta de vară care, trăind doar într-un singur anotimp, nu 
înţelege ce este gheaţa. În același fel, spune Zhuangzi, un înțelept care 
trăiește înconjurat de propriile lecturi și învățături nu poate conștientiza pe 
deplin măreţia Tao. Întrucât cunoaște câte ceva despre Tao, se prea poate să 
se creadă superior, dar acest lucru nu este la fel cu a fi complet în armonie cu 
Tao. 

Omul simplu nu vrea sau nu este capabil să vadă în perspectivă nivelul de 
cunoștințe pe care l-a atins. El este preocupat de propria viață, fără să 
realizeze eternitatea sau vastitatea Universului care există încă dinainte ca el 
să se nască. Oamenii obișnuiți acordă o importanță mult prea mare 
lucrurilor banale, care nu fac decât să insufle confuzie și griji. Pilda lui 
Zhuangzi ne învață că ar trebui să încetăm să ne mai gândim la noi înșine ca 
și cum am fi un râu și să ne amintim că suntem asemenea unei picături de 
apă într-un ocean. 


Cunoașterea întregului 


Omul obișnuit face diferenţa între cei săraci și cei bogaţi, între mare și mic, 
corect sau greșit, util sau nefolositor, însă, din perspectiva Tao, nu există 
diferenţiere la nici un nivel. Tocmai de aceea, oamenii evoluaţi nu își vor 
petrece viața făcând diferențieri și emițând judecăţi de valoare, ci vor fi 
preocupați de întreg, de totalitate. 

Armonizarea cu Tao îți permite să recunoști viaţa în totalitatea ei, nu 
numai acele părți pe care le preferi. Tocmai de aceea, o persoană conectată la 
Tao îţi va părea foarte detașată: asta pentru că nu este atașată de un anumit 
aspect al vieţii, în detrimentul celorlalte. Pentru a te putea conecta la Tao 
trebuie să renegi realitatea vieţii. Unii oameni, care nu cunosc viața decât 
prin ceața propriilor gânduri și idei, nu înțeleg niciodată măreţia Tao. 

Oamenii care înțeleg Tao sunt eliberați de grijile generate de ciclul 
viață/moarte, bogăţie/sărăcie. Sunt oameni care trăiesc fără să investească 
în căutarea lucrurilor mărețe și evitarea lucrurilor rele, iar fericirea lor 
izvorăște din liniște și din detașare. Sunt oameni care văd totul ca parte a 


întregului. Nu se simt ofensaţi și nici nu le este teamă să le-a fost știrbită 
reputaţia, pentru că își îndreaptă atenţia spre lucruri mai complexe. 


Fericirea dincolo de contradicții 


Potrivit lui Zhuangzi, oamenii nu ar trebui să caute fericirea. Ideea pe care 
și-o fac cei mai mulți despre fericire este strâns legată de fuga după lucrurile 
pe care și le doresc, motiv pentru care, aceștia se află tot timpul într-o stare 
de acţiune. Întrucât proiectează mental viitorul și sunt preocupaţi de 
lucrurile abstracte, tind să uite să aibă grijă de corpul lor. 

Cu toate acestea, cei care sunt în armonie cu Tao nu caută „fericirea“. 
Fericirea lor autentică provine din faptul că nu poartă povara umană, care îi 
face să penduleze constant între fericire și tristețe, între glorie și eșec. Cu 
toate acestea, putem merge cu toții dincolo de aceste extreme, trăind într-o 
„acțiune inactivă“; mai exact, acțiunile noastre trebuie să fie în acord cu Tao, 
nu trebuie să ne organizăm în funcție de predispoziţiile care ne 
caracterizează și de dorințele care ne macină. 

Majoritatea oamenilor pot să spună „sunt mulțumit“, sau „sunt fericit“, 
însă oamenii care sunt în acord cu Tao resimt acel tip de mulțumire care îi 
face să uite ce este ea, căci nu știu ce înseamnă să nu fii fericit. Fericirea 
merge dincolo de obținerea unei „stări“ de fericire. Fericirea poate fi găsită 
dincolo de polii normali ai gândirii umane, ai dorințelor, ai emoțiilor, și ai 
liniștii. 


Alegerea anonimatului 


Oamenii cu adevărat excepţionali nu fac mare caz din dărnicia lor și nici nu 
caută câștigul cu orice preț. Nu îi privesc de sus pe oamenii care acționează 
în serviciul lor și nici nu reacționează când aceștia nu o mai fac. Deși se pot 
baza pe ei înșiși, nu îi condamnă pe cei lacomi sau pe cei răi. Sunt lipsiţi de 
egoism, nu în sensul sfințeniei, ci în sensul în care nu fac mare caz cu viața 
lor. În contrast, cei preocupați de propria reputaţie, sau care își doresc să fie 
faimoși ori bogaţi fac întotdeauna caz. 

Într-un dialog cu Confucius, Grand Duke Jen comentează: „Copacul drept 
este primul care este tăiat. Fântâna cu apă bună de băut este prima care 
seacă.“ Grand Duke Jen îi sugerează lui Confucius că învățăturile lui sunt 
cele care îi permit să evolueze, întrucât pun în lumină contrastul dintre 


cunoaștere și ignoranţa celorlalți. Ce vrea să spună Grand Duke Jen este 
faptul că o persoană care își petrece timpul asigurându-se că imaginea sa 
este una „remarcabilă“, încetează să mai fie așa. Omul care este în acord cu 
Tao, pe de altă parte, reflectează însăși natura Tao - nu arată și nu este 
special, dar dispune de o forță reală. Grand Duke Jen adaugă faptul că 
adevărata putere constă în devenirea unui element dintr-un întreg, 
asemenea unei păsări într-un stol. Omul perfect, în viziunea lui Zhuangzi, 
este cel care nu încearcă să fie propria sursă de lumină în lume; este cel care 
acționează ca un canal de lumină, ori de câte ori trebuie să strălucească. 
Acest lucru necesită smerenie, fiind „gol și complet“. Un om care dispune de 
asemenea calități nu își dorește puterea și nici nu este preocupat de critici, 
prin urmare nici el nu critică pe nimeni. Altfel spus, nu se pune în calea 
vieţii. Oamenii cred că cei care caută anonimatul sunt nebuni, dar aceștia 
știu că este singura modalitate de a fi mulțumit. 


Viaţa simplă este cea mai bună 


Legenda spune că un conducător chinez a încercat să abdice și a avut 
intenția de a-i înmâna sceptrul unui bărbat numit Shan Chuan. Vorbim 
despre o epocă în care conducătorii erau numiţi „Fiii Raiului“ și erau foarte 
apreciați de ceilalți. Dar Shan Chuan îl întreabă: „De ce mi-aș dori să conduc 
o ţară?“ Shan Chuan ducea o viață simplă de fermier și se bucura de trecerea 
anotimpurilor. Nu înţelegea rostul puterii. Odată ce oamenii obțin puterea, 
își petrec timpul încercând să nu o piardă, ceea ce este departe de a fi o viață 
demnă de trăit. 

Pilda lui Zhuangzi ne arată că omul care este în acord cu Tao alege 
întotdeauna o viaţă în liniște în locul uneia care implică dobândirea puterii. 
În mod ironic, omul care preţuieşte cel mai puțin puterea este cel mai bun 
conducător, însă asemenea regi și conducători sunt foarte rari. În mod 
similar, o persoană conectată la Tao nu își pierde vremea alergând după 
profit. Se bucură de ceea ce este și nu cere mai mult. Uită de motivele pentru 
care face un lucru, devine una cu el, fără ego și gânduri de recompensă. În 
mod paradoxal, asta face ca fructul muncii lor să fie unul excepţional. 


Caracteristicile Tao 


Cele ce urmează reprezintă un sumar al caracteristicilor oamenilor conectaţi 
la Tao (culese din poveștile și comentariile lui Zhuangzi): 

e O persoană conectată la Tao nu are planuri mărețe, ci reacționează în 
fața lucrurilor, atunci când acestea se ivesc. 

e Omul conectat la Tao lasă deoparte egoul atunci când se confruntă cu 
diverse situaţii, căci știe că numai procedând astfel îi poate vedea clar pe 
ceilalți. 

e Majoritatea oamenilor încearcă să găsească împlinirea, dar omul înțelept 
nu caută decât să fie gol, un canal pentru Tao. 

e O persoană conectată la Tao își duce viața cu înțelepciunea unui bătrân și 
cu bucuria de a trăi a unui copil. 


e Oamenii conectaţi la Tao sunt dincolo de moralitatea convențională; 
virtuțile nu fac parte din viața naturală. 

e Omul conectat la tao pune „cunoașterea“ în perspectivă; dispune de o 
înțelepciune care provine din conștientizarea totalității vieții, dincolo de 
cunoștințele unui erudit. 

Întrucât gândesc și acționează diferit față de normele universal acceptate, 

un om conectat la Tao poate părea nebun, dar, din perspectiva lui, ceilalți 
oameni par a duce o viață absurdă. 


Observaţii finale 


Poarta pe care ne-o deschide Zhuangzi pentru a cunoaște China antică este 
fascinantă în sine, și îți poate atrage atenţia, astfel încât să îți dorești să 
aprofundezi taoismul. Este clar că volumul lui Zhuangzi este presărat cu 
umor și critică la adresa rigidităţii obiceiurilor și ierarhiilor chinezești. 
Totuși, ceea ce face ca această lucrare să fie atemporală sunt informaţiile 
excepționale cu privire la condiția umană. 

De exemplu, în vremurile noastre, oamenii sunt preocupaţi de „scopul 
vieții“, dar Zhuangzi ne invită să luăm în calcul posibilitatea ca, în loc să 
căutăm împlinirea, mai bine să cultivăm goliciunea minţii, prin contemplare 
și meditație, pentru a putea vedea lumea cu mai multă acuratețe. În acest 
fel, vom găsi motive de a acționa, care să fie în conformitate cu ceea ce 
suntem și cu ceea ce trebuie să facem în lume. Atunci când devenim 


conștienți de conceptul Tao, avem deja o șansă de a ne conecta la o 
inteligență superioară celei proprii. 

Călătorie liberă este o lucrare pe care trebuie să o porți cu tine toată viața și 
pe care o poți consulta ori de câte ori ai nevoie de un sfat sau de iluminare. 
Întrucât anumite alegorii necesită explicaţii suplimentare, majoritatea 
traducerilor din ziua de astăzi oferă comentarii foarte utile. În limba 
engleză, vă recomand traducerile lui Martin Palmer și Elizabeth Breuilly sau 
Jonathan Cleary. 


1971 
Fit AICI, ACUM 


Aveam un apartament plin cu antichități la Cambridge, în care organizam petreceri 
extraordinare. Aveam un Mercedez-Benz și o motocicletă Triumph 500 CC, la care se adăugau 
un avion Cessna 172, o mașină sport marca MG, un iaht și o bicicletă. Îmi petreceam vacantele 
în Caraibe, unde făceam scufundări. Trăiam exact așa cum se presupune că ar trebui să trăiască 

un celibatar de succes în America zilelor noastre, țara tuturor posibilităților. Nu eram un erudit, 
dar mi-am terminat studiile universitare. Am obținut doctoratul și am scris cărți... Dar toate 
acestea nu însemnau decât un singur lucru: eram un foarte bun jucător. 


(EDITURA ADEVĂR DIvIN, 2017) 


Pe scurt 


Ești un adevărat căutător al adevărului în viață, sau un banal jucător în 
căutare de recunoaștere și succes? 
Din aceeași sferă de interes 


Hermann Hesse, Siddhartha (p. 164) 
Aldous Huxley, Porțile percepției (p. 172) 
Eckhart Tolle, Puterea prezentului (p. 352) 
Chögyam Trungpa, Eliberarea de materialismul spiritual (p. 360) 
Paramahansa Yogananda, Autobiografia unui yoghin (p. 400) 


CAPITOLUL 11 


RAM DASS 


Tânărul profesor de psihologie, doctor Richard Alpert, o ducea foarte bine. 
În anul 1961, susținea conferinţe la patru departamente ale Universității 
Harvard și conducea programe de cercetare la Stanford și Yale. Cu un 
asemenea statut social și o avere pe măsură, Richard Alpert nu prea avea 
motive să se plângă. 

Cu toate acestea, Alpert simțea că lipsea ceva în viața lui, deși nu știa exact 
ce. Teoriile despre împlinire, motivaţie și anxietate, pe care le preda 
studenţilor săi, nu erau decât straturi superficiale, care adăposteau misterul 
vieții. Atât Alpert, cât și contemporanii săi studiaseră absolut tot despre 
mintea umană, dar nu știau mai nimic despre condiţia umană. Viaţa lor era 
lipsită de integritate și de împlinire, iar Alpert avea prea puține de spus, în 
ciuda celor cinci ani de studiu al psihanalizei. Conferinţele lui, spune el, erau 
„ideile altor oameni, prezentate într-un mod subtil“, iar cercetările sale nu 
depășiseră limitele cunoașterii. Toţi din jurul său erau inteligenți, dar nu 
erau și înţelepţi: „Puteam participa la susținerea unei teze de doctorat, unde 
puneam întrebări foarte sofisticate, și păream incredibil de înțelept. Nu era 
decât o poleială.“ 


Noi lumi 


Fisurile din viața lui Alpert încep să se lărgească, după ce îl cunoaște pe 
legendarul Timothy Leary (psiholog la Harvard și mai târziu profet, în 
contracultura anilor 1960), care îi devine coleg și prieten de pahar. Leary 
descoperise specia de ciuperci halucinogene tioananctyl, originară din Mexic. 
Leary îi spune lui Alpert că, odată cu consumul respectivei ciuperci, avea să 
învețe ceea ce nu îl învățaseră toți anii de studiu. Ceva mai târziu, Leary și 
Aldous Huxley (care la vremea aceea era cercetător la Institutul de 
Tehnologie din Massachusetts) aveau să creeze o formă sintetică de ciuperci, 
numită psylocibin, pe care o consumă chiar și Alpert. 


Respectivele ciuperci îi provoacă viziuni lui Alpert, în care își putea vedea 
în mod obiectiv viaţa de profesor de succes. Experimentează existența unui 
„Eu“ dincolo de iluzia cunoașterii sale, Eul înțelepciunii și al conștiinței 
eterne. Era exact ceea ce căuta. 

Cei trei încep să exploreze stările mentale modificate, testând ciuperca și 
pe alți pacienţii, dar consumând-o ei înșiși frecvent. Aveau să realizeze că era 
inutil să rămână obiectivi cu privire la deschiderea conștiinței care le 
schimba modul în care vedeau lumea, pentru că nu exista nimic în psihologia 
academică, care i-ar fi putut ajuta să ofere explicații raționale pentru acele 
experiențe. Alpert descrie senzaţia că totul în jurul său îi apărea ca fiind 
nediferențiat, un model vibrant de energie, luminos în esenţă, fără nici o 
legătură cu obiectele pe care le percepem în mod normal. Atunci când se afla 
în acea stare de transă, își vedea viața de profesor ca fiind restrictivă și 
neadevărată, ceea ce îl umplea de regret. Cu cât folosea mai multe droguri 
psihedelice, cu atât era mai dezamăgit de faptul că trebuia să revină la 
realitate și să părăsească acele lumi astrale. 

Alpert, Leary și adepţii lor încep să fie marginalizaţi de colegi, care îi 
consideră foarte stranii. Alpert renunță la poziția sa academică, întrucât nu 
se mai simțea conectat la instituția universitară, și nu reușea să mențină 
starea de conștiință pe care o experimenta când consuma ciuperci. 


Fără cale de întoarcere 


Atunci când un prieten înstărit îl invită într-o călătorie în India, Alpert 
profită numaidecât de oportunitate. Ideea acelei excursii era de a călători 
într-un Land Rover prin India, pentru a întâlni maeștri spirituali. Dar, 
pentru că excursia era deseori presărată cu fumat de hașiș și consum de LSD, 
Alpert a început să se simtă din ce în ce mai deprimat. Căutase să devină un 
învățat, cineva care „cunoaște“ secretele vieții interioare și care nu este 
tulburat de ceea ce le provoacă probleme oamenilor obișnuiți. Dar nu 
reușește să devină decât un turist în căutare de evoluţie spirituală, la fel ca 
mulți alții. 

Există o zicală: „Maestrul nu se arată decât atunci când discipolul este 
pregătit“. Aflat la capătul puterilor, Alpert își petrece vremea într-o cafenea 
hipiotă din India de Nord, când într-o zi își face apariția un bărbat înalt, cu 
părul lung și mărgele la gât. Alpert simte numaidecât că acel om, pe numele 


lui Bhagwan Dass, și cunoscut de localnici drept un guru, este un om care 
„cunoaște“. Călătorise mii de kilometri pentru a întâlni un californian care 
să îi fie profesor. 

Îl urmărește prin India, învaţă cântece sfinte și mantre, și, fără nici un ban 
în buzunar, Alpert înțelege ce înseamnă să trăiești în prezent, să scapi de 
ideea că poveştile tale de viață sunt importante. Întrebat cât anume mai 
aveau de gând să meargă, Bhagwan Dass îi răspunde: „Nu te gândi la viitor. 
Fii aici, acum.“ 


De la personalitate la conștiință 


Transformat în Ram Dass („servitor al lui Dumnezeu“), Richard Alpert 
înţelege ceva esenţial. În mod surprinzător, înțelege natura identității însăși. 
Cine suntem se schimbă de la o clipă la alta, avea el să observe. Există mulți 
„tu“ în noi, și fiecare dintre ei reprezintă o marcă a identificării cu o anumită 
dorință sau cu un anumit gând. Gândurile noastre devin personalitatea 
noastră și identificăm personalitatea cu ceea ce suntem. Dar cu cât devenim 
mai capabili să vedem diferențele dintre sinele nostru din perspectiva 
conștiinței, cu atât mai iluzorii ne par. 

Dass avea să înveţe că o modalitate de a fi conștienți de sinele nostru 
diferit este aceea de a adopta rolul unui martor care nu emite judecăți și care 
privește toate aceste euri în acțiune. Prin urmare, reușim să jucăm toate 
rolurile cu o anumită detașare. Martori fiind la gândurile noastre, reușim să 
vedem și efemeritatea lor, și faptul că există o parte din noi care nu este 
gând. Scopul meditaţiei, descoperă Dass, este de a ne elibera de gândurile 
care pun stăpânire pe noi, care ne perpetuează suferința. Dacă se întâmplă 
să se formeze gânduri în timpul meditaţiei, ele se vor manifesta doar ca 
intuiții, nu ca gânduri sabotoare. 


Dincolo de raționalitate 


Dass observă că o gândire rațională funcționează prin separarea lumii în 
obiecte; cel care cunoaște este separat de ceea ce este cunoscut. Deși multe 
dintre descoperirile civilizației nu ar fi putut avea loc fără acest nivel de 
gândire, există, totuși, o serie de limitări. De exemplu, Einstein spunea că nu 
poți rezolva problemele de astăzi folosind același tip de gândire care le-a 
creat. Dass observă că rațiunii îi este greu să gestioneze informațiile 


paradoxale sau ilogice și că marile descoperiri ale Universului au apărut în 
urma unor sclipiri ale intuiției sau ale imaginii adevărului, și nu în urma 
unor analize mentale. Einstein avea să admită: „Nu am ajuns la înțelegerea 
legilor fundamentale ale Universului prin intermediul rațiunii“. 

Trăind cea mai mare parte a vieţii într-o cultură care prețuia raționalul, 
Ram Dass avea să fie eliberat de ideea că suntem doar suma gândurilor 
noastre. Ajungând la acest nivel de înțelegere, nu mai avea cum să continue 
studierea conștiinței din perspectiva unui observator obiectiv, științific. Din 
contră, reușise să privească psihologia și știința ca pe niște constructe din 
interiorul unei conștiințe mai vaste, pe care abia începuse să o 
experimenteze. 


Observaţii finale 


Fii aici, acum este o carte clasică de spiritualitate „hippie“, dar ocupă un loc 
binemeritat în rândul experiențelor de transformare spirituală. Drumul 
parcurs de Ramm Dass de la profesor la Harvard la guru este relatat într-un 
mod plăcut, care ne amintește de Confesiunile Sfântului Augustin. 

În versiunea inițială, cartea, care datează din anul 1971, reprezintă în sine 
o parte a istoriei sociale. Publicată de fundaţia Hanuman - al cărei fondator 
este însuși Ram Dass -, cartea nu are toate paginile numerotate 
(aproximativ două treimi), iar textul este scris cu cerneală albastră sau maro. 
Deși prima parte este o relatare detaliată a vieţii lui Alpert, scrisă într-o 
perspectivă cronologică, occidentală, nucleul cărții este reprezentat de vocea 
neofitului care descoperă adevărurile spirituale și își dorește să le transmită 
lumii. Volumul include mantre și aforisme, precum și ilustraţii, ceea ce o 
face foarte accesibilă. Cu toate acestea, nu trebuie să îți pierzi interesul în a o 
lectura, doar pentru că autorul folosește în mod excesiv cuvinte precum 
„guru“ și „iubire“, și desene cu zeități hinduse. Acestea sunt însuși sufletul 
cărții, iar dacă ai mintea suficient de deschisă, poţi fi purtat într-o 
„călătorie“ nemaipomenită. 

Ultima parte a cărţii, Carte de bucate pentru o viață sacră, reflectă 
maturitatea experimentelor lui Dass în ceea ce privește practica spirituală 
(sadhana) și ilustrează toate formele posibile ale „trezirii“, de la meditaţie la 
post și droguri.” Punând în discuţie suișurile și coborâșurile practicilor 
sadhana, Dass observă că, după o trezire, omul poate resimți disperarea de a 


fi nevoit să revină la vechiul sine — sentimentul este acela al unui pas înainte 
și doi pași înapoi. Cu toate acestea, îndată ce devii liniștit din punct de 
vedere spiritual, puritatea va scoate la iveală aspectele tale mai „brute“. 
Majoritatea oamenilor care aleg calea spiritualităţii încep prin a investi timp 
și energie în lucruri spirituale, dar apoi realizează că tot ce ține de viaţă este 
spiritualitate. Dass mai concluzionează că trebuie să evităm să ne luăm prea 
în serios: pe măsură ce avansezi în conștiință, adevărata dimensiune a 
egoului tău iese la suprafață și trebuie să fii capabil să râzi de propriile 
vanităţi. 
Ram Dass citează un guru pe nume Hari Dass Baba, care considera că drogul LSD este 
modalitatea în care Dumnezeu îi face pe americani să pornească pe calea spiritualității și 
le deschide minţile pentru a renunța la viața materială. Însăși concluzia lui Ram Dass 


este aceea că drogurile sunt o poartă spre o cunoaștere înaltă: „Obiectivul căii spirituale 
este sa DEVII «high», nu să FII «high». 


Secolul I 
MANUALUL 


Nu căuta ca lucrurile să se petreacă așa cum dorești tu, ci așa cum se întâmplă și atunci vei 
duce o viață liniștită. 

Amintește-ţi că ești un actor într-o piesă de teatru lungă sau scurtă, și că rolul pe care îl joci 
este cel pe care îl alege autorul. Dacă își dorește să joci rolul unui cerșetor, tu trebuie să îl joci cât 
mai bine. lar dacă își dorește să joci rolul unui șchiop, sau al unui magistrat, sau chiar al unui 
plebeu, atunci joacă întocmai! Căci aceasta îţi este îndatorirea, să joci bine rolul care ți se oferă. 
Alegerea rolului, însă, îi aparţine altcuiva. 

Oamenii sunt tulburaţi nu de lucrurile care se întâmplă, ci de opiniile pe care le au despre ele. 


(EDITURA SENECA LUCIUS ANNAEUS, 2016) 


Pe scurt 


Apreciază lumea așa cum este, nu cum ţi-ai dori să fie. 


Din aceeași sferă de interes 


Marcus Aurelius Meditaţii 


CAPITOLUL 12 


EPICTET 


Epictet a fost un sclav roman al cărui stăpân, Epafrodit, lucra ca ofițer în 
garda personală a împăratului Nero. După ce stăpânul său este ucis de către 
Domițian (succesorul lui Nero), Epictet este eliberat. 

Epictet ar fi putut duce o viață banală, numai că, în timpul sclaviei, i s-a 
permis să asiste la cursuri de filosofie, iar după ce a fost eliberat a devenit un 
filosof stoic. Pasul de la sclav la filosof a fost unul uriaș, însă această 
experienţă i-a permis lui Epictet să dezvolte o cunoaștere mai aprofundată a 
naturii umane. 

Epictet nu a scris cărți ca atare. Discipolul său, Arrian (care, ani mai târziu, 
avea să devină biograful lui Alexandru cel Mare), i-a grupat învățăturile și le- 
a pus laolaltă într-o antologie în opt volume. Din această antologie, 
intitulată Discursuri, nu s-au păstrat astăzi decât patru volume. Ideile 
principale din aceste volume aveau să fie publicate mai târziu, într-un volum 
mai scurt, intitulat Enchiridion („manual în limba greacă), care, cu condiția 
unei traduceri bune, poate reprezenta o lectură foarte accesibilă”. 

Ce este stoicismul? Este un curent filosofic apărut în Grecia în jurul anului 
300 î.Hr. și care avea să devină o influență majoră în Roma antică. Printre 
caracteristicile spirituale și intelectuale ale stoicismului se numără 
supunerea în fața providenței, sau a legilor universale, gândirea 
independentă, temperanța, precum și curajul. Acest capitol prezintă 
viziunea lui Epictet asupra curentului stoic. 


Acceptarea 


Îndrumă-mă, Zeus, și tu, Soartă, / Într-acolo unde mi-a fost menit de voi: / 
Sunt pregătit să vă urmez. lar de aleg să nu o fac, / Ajungând un netrebnic, 
tot vă voi urma. 


Aceste versuri apar la finalul volumului Manualul și sintetizează filosofia 
stoică a acceptării. Prin supunerea în fața lui Zeus, creatorul în mitologia 


greacă, un om poate cunoaște liniștea, știind că acționează în acord cu 
Universul. Întrucât fiecare are un rol în viață, alegerea de a lupta împotriva a 
ceea ce ne este destinat nu poate decât să ne aducă suferință. Un alt mare 
stoic, Marcus Aurelius, spune așa: „Să nu iubești nimic altceva în afară de 
ceea ce ți se oferă pe căile destinului. Căci ce alte lucruri ar putea răspunde 
mai bine nevoilor tale?“ Numai atunci când refuzăm să acceptăm ceea ce se 
întâmplă resimțim durerea cea mai mare, spune Epictet. 

Epictet arată că tot ceea ce poate părea „intolerabil“ poate fi tolerabil dacă 
este gândit din perspectivă rațională. Evenimentele în sine nu sunt neapărat 
dureroase; ceea ce provoacă suferința este sentimentul că lucrurile ni se 
întâmplă fără nici un motiv. Cu toate acestea, dacă acceptăm faptul că 
Dumnezeu acționează pe căi raționale, putem găsi confortul în faptul că 
toate lucrurile se întâmplă cu un motiv - chiar dacă viziunea noastră 
limitată nu ne permite să le înţelegem. 

Epictet menţionează resemnarea de care a dat dovadă Socrate atunci când 
a fost întemnițat și mai apoi ucis. De ce nu s-a zbătut? Pentru că, prin 
înțelegerea tacită a destinului său, era liber din punct de vedere mental. 
Epictet relatează și povestea lui Agrippinus, care, atunci când află că Senatul 
Romei inițiase un proces împotriva lui (care ducea, cel mai probabil, la 
moartea sau exilul său), își continuă nestingherit vechile obiceiuri. Atunci 
când un mesager îl anunţă că este condamnat, Agrippinus nu începe să se 
lamenteze, ci întreabă cu calm dacă sentința presupunea moartea sau exilul 
său. Agrippinus află că avea să fie exilat, motiv pentru care începe 
numaidecât să facă aranjamente pentru a putea fi mutat. 

Se spune că Agrippinus ar fi făcut următoarea remarcă: „Nu voi fi 
niciodată un obstacol pentru mine însumi“. Ce voia să spună Agrippinus era 
faptul că emoţiile nu aveau cum să îi tulbure pacea interioară, și nici să îi 
aducă rezolvarea. Resemnarea completă în fața destinului aduce liniștea 
interioară, care era mai importantă decât orice laude sau avuții. 


Harurile măreţe 


Epictet observă că deși suntem animale care beau, mănâncă, fac sex și se 
culcă, sarcina oamenilor este aceea de a da sens lumii și de a înțelege locul pe 
care îl ocupă în ea. În această stare de contemplare, ajungem să apreciem 
inteligența din spatele Universului și să ne bucurăm de detașarea de lucruri 


și de evenimente. Harul de care dispunem nu este numai fizic, ci include și 
capacitatea de a îndura orice și de a ne face sufletul să evolueze. Aceste 
haruri de care dispunem, credea Epictet, sunt parte din noi, la fel cum sunt 
și auzul, și văzul. 

Epictet aseamănă dificultățile cu un „tânăr puternic“ cu care trebuie să ne 
luptăm într-un ring. Scopul lui Dumnezeu nu este acela de a ne face să fim 
învinși, ci de a face ca lupta să ne transforme în titani. Dacă suntem tentaţi 
de pofte carnale, trebuie să profităm de ocazie pentru a ne dezvolta 
autocontrolul. Dacă suferim fizic, avem șansa de a învăța să rezistăm. Dacă 
cineva începe să ţipe la noi, ce ocazie mai bună am putea avea de a exersa 
răbdarea? Întrucât a fost un sclav, lui Epictet îi place să ofere exemple 
simple. Stăpânul, spune Epictet, trebuie să înveţe să ierte puţin ulei risipit 
sau furtul unei cantități de vin, căci „acesta este prețul liniştii“. Când ne 
enervează cineva, trebuie să ne amintim că și celălalt, asemenea nouă, este 
„copilul lui Zeus“. Atacându-l, nu facem decât să ne subminăm pe noi și să 
uităm de propria umanitate. 

Epictet obișnuiește să pună în evidenţă faptul că nu evenimentele în sine 
sunt teribile, ci interpretarea noastră. „Șchiopătatul este un impediment 
pentru picior, dar nu pentru voință“, spune Epictet. Deși ne împiedică să 
mergem, oare poate fi un picior beteag cauza reală a nefericirii noastre? În 
viziunea lui Epictet, nici un eveniment cu care ne confruntăm nu trebuie să 
fie trăit din perspectiva unei reacții emoţionale specifice. 

Mai mult de atât, disconfortul și nefericirile trebuie cântărite în lumina 
faptului de a fi martori la marele spectacol al lumii. Acest simț al 
perspectivei asupra tumultului vieții valorează mai mult decât orice. 


O viziune mai complexă asupra vieţii și morții 
Anumite lucruri stau în puterea noastră, altele nu, spune Epictet. Nu 
deținem controlul asupra modului în care zarurile vieții sunt aruncate; ceea 
ce controlăm este modul de a ne juca cu ele, după ce au fost aruncate. Dacă 
nu reuşim să înțelegem această distanță, nu facem decât să o apucăm pe 
calea anxietății. 

Dacă încercăm să evităm boala, moartea și sărăcia, nu facem decât să 
trăim în nefericire, căci nu deținem controlul asupra nici uneia dintre ele, în 
special asupra morţii. Fericirea nu poate izvori decât din atenţia pe care o 


acordăm lucrurilor pe care le putem controla: gânduri, acțiuni și reacţii. 
Pacea provine din faptul că ducem o viaţă simplă, în care ne-am disciplinat 
gândirea și am redus la minimum dorinţele și aversiunea. 

În Capitolul 21 din Manualul este scris așa: 


Lasă moartea, exilul și alte orori să fie de-a pururi înaintea ochilor tăi; dar 
mai ales moartea. Numai astfel vei înceta să mai gândești rău și să îti mai 
dorești ceva extravagant. 


Expresia „așa a fost să fie“ este deseori utilizată pentru a ilustra un 
eveniment nefericit, mai ales atunci când i se întâmplă altcuiva. Dar, atunci 
când cineva drag se stinge din viaţă, observă Epictet, oamenii se întreabă 
„cum de s-a întâmplat așa ceva?“ Brusc, există un standard pentru celălalt și 
un altul pentru noi. Totuși, omul evoluat este capabil să aplice remarca „așa 
a fost să fie“ inclusiv evenimentelor din propria viață. Acest lucru se explică 
prin faptul că omul evoluat înțelege că moartea este în conformitate cu 
natura, chiar dacă este un eveniment nefericit. 

Ținând cont de faptul că cea mai mare teamă a oamenilor este pierderea 
bruscă a partenerului de viață sau a unui copil, este greu de crezut că se 
găsesc prea mulţi stoici printre noi. Însă Epictet sugerează că trebuie să 
gândim într-un sens mai larg. Trebuie să ajungem la esența lucrurilor și a 
oamenilor, în loc să fim atașați emoţional de ei. Epictet spune așa: 


Atunci când îți săruti soția sau copilul, spune-ti că săruţi un om, căci numai 
așa moartea lor nu te va mai afecta. 


Această manifestare a forței vitale a Universului - omul drag — te poate 
părăsi, dar dacă o poți identifica cu însăși viața, atunci pierderea nu va mai fi 
atât de oribilă și de iraţională, mai ales că iraționalul este ceea ce nu pot 
suporta oamenii. 


Observaţii finale 


Viziunea stoică se opune ideii că „pot face orice“, atât de des întâlnită în 
cărțile de dezvoltare personală. Acceptând lucrurile așa cum sunt, filosofia 
stoică poate părea fatalistă. În lumea contemporană evităm orice tip de etos 
resemnat, căci ne place ideea de a schimba lumea. Totuși, filosofia stoică nu 
este una pesimistă. De fapt, obiectivul stoicilor este eudemonia, sau 


fericirea — acel tip de fericire care este în acord cu inteligența divină, și care 
nu provine din lupta cu ceilalți și din judecarea lor. Este acea fericire care 
provine din faptul că sporim gradul de raționalitate și înțelepciune, în acea 
bucăţică de lume în care ne ducem existența. 

Filosofia stoică este una de natură spirituală, însă, într-o formă profund 
practică, întrucât stoicismul consideră că viața perfectă este viața dusă în 
acord cu voința lui Dumnezeu sau a providenței. Deși este asociată cu tăria 
de caracter, filosofia stoică celebrează misterul și miracolul lumii, și rolul 
unic pe care îl joacă fiecare dintre noi. Liniștea mentală pe care o 
promovează stoicii provine din aprecierea faptului că tot ce se întâmplă nu 
face parte din destinul nostru, prin urmare totul ar trebui acceptat ca atare. 
Asemenea curaj, atât de bine exprimat în Manualul, nu face decât să înalțe 
spiritul și să justifice privilegiul existenței. 


Epictet 

S-a născut în anul 55 d.Hr., în Hieropolis, Frigia (astăzi, regiunea Pamukkale, 
în sud-vestul Turciei). Încă din copilărie este luat ca sclav la Roma de către 
Epaphrodit, un om bogat și influent, care fusese, la rândul lui, sclavul 
împăratului Nero. În perioada sclaviei, Epictet studiază stoicismul cu dascălul 
Musonius Rufus. 

În anul 89, alături de alți filosofi de la Roma, Epictet este exilat de către 
împăratul Domițian. Ajunge la Nicopole (în nord-vestul Greciei), unde își 
deschide propria școală. Este foarte popular ca profesor și atrage mulți romani 
din clasa superioară la școala sa. Unul dintre studenţii săi este Flavius Arrian 
(cca. 86-160), cel care avea să publice Manualul și Enchiridion și să ocupe o 
funcţie publică, sub domnia împăratului Hadrian. Epictet nu se căsătorește și 
nici nu are copii. Se stinge din viață în anul 135. 

Bowden folosește traducerea lui Georg Long în acest volum. (n.tr.) 


1927 
O) AUTOBIOGRAFIE 


Ceea ce vreau să obțin — lucrul pentru care m-am luptat în acești ultimi 30 de ani — este 
împlinirea de sine, întâlnirea față în fată cu Dumnezeu, atingerea: Moksha. Trăiesc, mă mișc și 
îmi trăiesc existența în atingerea acestui obiectiv. Tot ceea ce scriu și spun, toate căutările mele 

în domeniul politicii,se îndreaptă spre atingerea acestui singur țel. Însă, întrucât am crezut 
întotdeauna că ceea ce este posibil pentru o persoană este posibil pentru toți, experimentele mele 
nu au fost realizate în secret, ci în văzul tuturor. 
Căutătorul adevărului ar trebui să fie mai umil ca țărâna. Lumea strivește pământul atunci 
când pășește, dar căutătorul adevărului ar trebui să fie atât de umil, încât să poată fi strivit 
chiar de țărână. Abia atunci, și nu mai devreme, poate spune că a cunoscut o fărâmă de adevăr. 


Pe scurt 


Viaţa nu este o serie de evenimente, ci o serie de revelații despre adevăr. 


Din aceeași sferă de interes 


Nelson Mandela, Lungul drum spre libertate 


CAPITOLUL 13 


MOHANDAS GANDHI 


Ceea ce te uimește prima dată când pui mâna pe această carte este chiar 
titlul - O autobiografie: Povestea experimentelor mele cu adevărul (An 
Autobiography: The Story of My Experiments with Truth). Dacă ar fi fost simpla 
poveste a unui parcurs politic, subtitlul ar fi fost următorul: „Cum am 
eliberat India de dominaţia britanică“. Dar, încă de la început, Gandhi se 
străduiește să explice că nu este vorba doar despre o simplă descriere a unor 
evenimente (deși cartea oferă și asemenea informaţii), ci și de relatarea 
eforturilor sale de a izola „adevărul“ de haosul unei existențe normale. 

Ceea ce face ca acest volum să fie de două ori mai interesant este faptul că 
a fost scris înainte ca el să devină o figură publică. Nu avea să se întoarcă în 
India până în anul 1915, pe când avea 45 de ani, iar pe vremea aceea nu era 
același personaj pe care îl știm azi, îmbrăcat în alb, ci era un avocat îmbrăcat 
la costum, care avea o familie. Numele de Mahatma (care semnifică „suflet 
mare“) avea să apară ceva mai târziu. Deși majoritatea antologiilor biografice 
vorbesc despre experiența politică a lui Gandhi în India, trei sferturi din 
Autobiografie relatează copilăria și cei aproximativ 21 de ani pe care i-a 
petrecut, ca adult, militând pentru drepturile indienilor din Africa de Sud. 

Oriunde s-ar fi aflat, constantele din viața lui Gandhi erau numeroasele 
experimente: vegetarianismul, celibatul, non-violența și viața modestă. 
Toate sunt o expresie a unor concepte filosofice și spirituale mult mai 
complexe, pe care le-a preluat din hinduism: brahmacharya, ahimsa şi 
aparigraha. Este imposibil să îl înțelegem pe Gandhi fără să fim conștienți de 
sensul acestor termeni și ce anume reprezentau pentru el. 

Scrisă în limba sa maternă, cartea este publicată în engleză abia în anul 
1957. Deși este de mari dimensiuni, volumul este împărțit în capitole scurte, 
cu titluri semnificative pentru fiecare episod important din viaţa lui Gandhi. 
Lectura în sine este una dintre cele mai captivante. 


Veggetarianismul 


Gandhi s-a născut în anul 1869, în Porbandar, pe coasta de nord-est a Indiei. 
Tatăl său, Kaba, era un edil local, aflat la a patra căsătorie, ca urmare a 
faptului că toate soțiile sale au decedat. Mohandas era ultimul născut al celei 
de-a patra soţii. Întrucât familia lui făcea parte din casta vegetarienilor 
Bania, unul dintre episoadele definitorii din copilăria lui Mohandas este 
împrietenirea cu un puști care consuma carne. Acesta îl convinge pe 
Mohandas că motivul pentru care indienii se află sub dominaţia englezilor 
este legat de faptul că nu consumă carne, ceea ce îi slăbește ca popor. 
Englezii, pe de altă parte, erau foarte puternici întrucât consumau carne. 
Gandhi considera acest argument unul valid și, în secret, încearcă să 
mănânce carne, însă vina îl năpădește rapid și renunţă. 

Gandhi era un elev de excepţie, de aceea, încă din adolescenţă, i-a venit 
ideea de a pleca la Londra pentru a studia dreptul. Familia i-a interzis să 
plece, pe motiv că stilul occidental de viaţă l-ar putea corupe. Cu toate 
acestea, mama lui i-a dat voie să plece, cu condiţia să nu se atingă de carne, 
de femei și de alcool. 

Gandhi își amintește cu amuzament perioada în care se străduia să devină 
un „gentleman britanic“ și, deși îl măcina dorul de casă, de nevastă și de 
copil, reușește să aprecieze principiile dreptului britanic. Cel mai dificil i-a 
fost să se înfometeze de dragul jurământului făcut pentru că nu găsea 
mâncare vegetariană, motiv pentru care s-a înscris la Societatea 
Vegetarienilor. În cadrul acestei organizaţii, Gandhi a ţinut primele sale 
discursuri publice, cu toate că se dovedea a fi un tânăr foarte timid. 

Vegetarianismul lui Gandhi a devenit o misiune morală, dincolo de 
angajamentul pe care și-l luase față de familie. Și-a întărit crezul potrivit 
căruia restricţiile sexuale și alimentare sunt importante în eliberarea de 
instinctele animalice ale omului. Prin urmare, celibatul și vegetarianismul s- 
au dezvoltat în paralel cu nevoia unei conștiințe religioase. 

Credinţa lui avea să fie profund pusă la încercare, în urma unor experiențe 
cu care era nevoit să se confrunte. Medicul de familie l-a informat că 
Manilal, fiul său, suferea de o afecțiune gravă și avea nevoie de lapte pentru 
a supraviețui. Întrucât familia era împotriva consumului de alimente de 
origine animală, copilului i s-a refuzat dreptul de a bea lapte. Nu numai că a 
supraviețuit, dar Gandhi admite că „devenise unul dintre cei mai sănătoși fii 
ai săi“. A urmat îmbolnăvirea lui Kasturbai, soţia lui Gandhi, căreia doctorul 


i-a recomandat să mănânce supă de vită. Familia a refuzat din nou, dar 
femeia a reușit să se vindece. 

Pentru Gandhi, aceste incidente au fost niște lecţii care i-au demonstrat 
faptul că trebuia să își păstreze principiile și care i-au furnizat o anumită 
forță morală ce punea mereu Universul de partea sa. Deși dificil de urmat, 
practica brahmacharya i-a permis lui Gandhi să își urmeze și mai abitir 
scopul. 


Brahmacharya 


Brahmacharya înseamnă „controlul simțurilor în gândire, în vorbă și în 
faptă“, în special din punctul de vedere al sexualității. Este un 
comportament autopurificator, care îl conduce pe om spre Dumnezeu. 

Un lucru mai puțin știut despre Gandhi este faptul că s-a căsătorit la 
vârsta de 13 ani. Soţia lui era analfabetă. În India, acest tip de mariaj aranjat 
nu era nimic neobișnuit, iar cei doi aveau să rămână împreună și să devină 
părinţi în repetate rânduri. 

Privind în retrospectivă, lui Gandhi îi este rușine de această căsătorie 
timpurie și de pasiunea carnală pe care o manifesta pentru soția lui. Între 
timp, avea să înțeleagă faptul că uniunea sexuală nu semnifica satisfacerea 
unor dorinţe, ci procrearea. În jurul vârstei de 35 de ani, cu acordul soției, 
Gandhi depune jurământul brahmacharya, cu privire la sexualitatea lui, 
bazându-se pe ideea că numai abstinenta îl poate face să evolueze ca ființă 
umană. 

Deși la început îi este foarte greu, Gandhi descoperă că „fiecare zi 
revelează o frumuseţe revigorantă“. Ajunge într-un punct în care pofta 
carnală nu mai deţine controlul asupra gândirii sale, și, în loc să mai resimtă 
experiența respectivă ca pe o pedeapsă, începe să aprecieze efectele 
abstinenţei: protecţia corpului, a minții și a sufletului. 


Ahimsa și satyagraha 


Un alt concept care îi ghidează viața lui Gandhi este ahimsa. În hindi, himsa 
semnifică distrugerea continuă și suferința pe care le provoacă o existență 
„normală“: este modul în care se mişcă lumea. Cu toate acestea, depinde de 
noi să îmbrățişăm ahimsa — compasiunea - care ne cere să facem tot ce ne 


stă în putință pentru a evita repetarea suferinței și a agresiunilor. 


Gandhi consideră că ahimsa este esențială în căutarea adevărului, căci 
orice efort de a atinge un obiectiv este complet distructiv dacă implică 
suferința mentală sau fizică a semenilor noștri. A ataca o persoană, de 
exemplu, este ca și cum ne-am ataca pe noi înșine, căci nu suntem decât 
simple reprezentări ale Creatorului. Dar cum anume poate fi tradus acest 
concept, din perspectiva activismului politic al lui Gandhi? 

Acesta descoperă principiul satyagraha - non-cooperarea, sau lupta non- 
violentă - care reprezintă modalitatea de a întreprinde lucrurile prin 
intermediul înțelegerii ahimsa. Spre deosebire de conflictul normal, în care 
ne inflamăm din pricina emoţiilor, acțiunea satyagraha se bazează pe 
insistența pe adevăr, care își trage seva din calitatea principiilor sale. Gandhi 
este primul care practică satygraha în lupta sa pentru drepturile indienilor 
din Africa de Sud, iar succesul său avea să îl inspire pe Nelson Mandela. Ceva 
mai târziu, principiile satyagraha aveau să fie folosite în campaniile de 
necooperare împotriva dominaţiei engleze din India. 


Aparigraha 


Gandhi era pasionat de virtuțile vieţii simple și, în ciuda faptului că o ducea 
foarte bine ca avocat, a luat decizia de a se tunde și de a-și spăla hainele 
singur. Nu reușea să se împace cu ideea de servitori, iar atunci când s-a 
deschis centrul de retragere spirituală de lângă Ahmadabad, Gandhi a 
provocat controverse, căci le-a cerut tuturor să spele toaletele. Asta pentru 
că existase o vreme în care numai un paria se ocupa de așa ceva. 

Când familia lui Gandhi părăsește Africa de Sud, la revenirea în India, 
aceștia primesc nenumărate cadouri și bijuterii, în semn de mulțumire 
pentru sprijinul legal și politic acordat comunităţii indiene. Deși soţia lui își 
dorea să poarte bijuteriile, asemenea extravaganţă era împotriva principiilor 
lui Gandhi, motiv pentru care pune obiectele într-un depozit. De-a lungul 
timpului, Gandhi le folosește pentru a ajuta comunitățile nevoiașe, iar soția 
lui avea să înțeleagă valoarea unor asemenea acţiuni. 

Filosofia vieţii simple este inspirată de principiul aparigraha, non- 
posesiunea. Acesta înglobează ideea potrivit căreia toate bunurile trebuie 
utilizate în beneficiul tuturor. Deși a fost nevoit să construiască trei case 
pentru familia lui, Gandhi avea să înţeleagă faptul că posesiunile nu fac 
decât să creeze iluzia de siguranţă, care, în realitate, nu poate fi asigurată 


decât de Dumnezeu. Gandhi își amintește momentul în care un agent de 
asigurări l-a păcălit să-și facă o asigurare de viață pentru a-și proteja familia 
după moartea sa. Avea să anuleze polița respectivă considerând că era o 
greșeală morală. Raționamentul său se bazează pe credințe religioase 
complexe: 


Cred că este greșit să ai certitudini în această lume, unde totul este nesigur, 
cu excepția lui Dumnezeu și a Adevărului. Tot ce apare sau se petrece în jurul 
nostru este nesigur, trecător. Dar există o Fiinţă Supremă, care este o 
Certitudine, iar fiecare dintre noi ar trebui să se simtă binecuvântat atunci 
când cunoaște o sclipire din această Certitudine. Căutarea acestui Adevăr 
trebuie să fie obiectivul principal în viață. 


Influențele spirituale 


Majoritatea capitolelor sunt dedicate relatării experienţelor de căutare a 
adevărului religios. În Londra și în Africa de Sud, Gandhi cochetează cu 
creștinismul, dar nu ajunge la convingerea că lisus este cu adevărat fiul lui 
Dumnezeu. Este inspirat în special de Noul Testament, îndeosebi de 
versetele în care lisus vorbește despre „întoarcerea celuilalt obraz“, lucru 
deloc surprinzător. 

Gandhi devine membru al Societăţii de Teosofie, ai cărei adepţi sunt foarte 
interesați de experienţa lui cu hinduismul. Devenind conștient de ignoranța 
de care dă dovadă propria sa religie, Gandhi descoperă scrierile lui Patanjali 
și ale lui Vivekananda, după care începe o „poveste de iubire“ cu Bhagavad- 
Gita - „dicționarul de comportament în viață“, așa cum îl numește el —, din 
care preia cele mai multe dintre principiile sale de viață. Citește și Coranul, 
iar în ceea ce privește autorii seculari, este interesat de ideile prezentate de 
Lev Tolstoi în Împărăția lui Dumnezeu este cu tine și de John Ruskin în Până 
la ultimul. 

Spiritualitatea lui Gandhi este una extrem de complexă și variată, în care 
orice idee sau credinţă este îndelung cântărită în căutarea adevărului. În 
mod clar, credința potrivit căreia toate tradiţiile religioase sunt expresii ale 
unui Dumnezeu unic, alături de dorința de unificare a credințelor 
musulmană și hindusă din India, aveau să îl coste viața. 


Observaţii finale 


Lui Gandhi nu îi plăcea titulatura de Mahatma, tot așa cum nu îi plăcea să 
creadă despre el că este un om excepțional. Autobiografia lui, departe de a fi 
o autoglorificare, are scopul de a detalia în mod obiectiv descoperirile și 
eșecurile sale în raport cu principiile și adevărul spiritual. Gandhi nu a 
pretins niciodată a fi perfect. 

Moralitatea sa era atât de rafinată, încât era dispus să moară pentru cauza 
sa, dar principiile sale nu i-au adus întotdeauna liniștea în viața de zi cu zi. 
Avea să fie intens criticat pentru violenţa și discordia apărute ca urmare a 
principiilor necooperării. Cu toate acestea, politica de tip satyagraha a fost 
un succes, iar ceea ce a început ca un experiment personal avea să aibă 
consecințe neașteptate pentru mișcările pacifiste. 

Majoritatea dintre noi îl văd astăzi pe Gandhi ca pe un om unic. Oricum ar 
fi, realizările lui Gandhi fac parte astăzi din moștenirea spirituală a tuturor 
oamenilor. 


1097 
ALCHIMIA FERICIRII 


Oricine privește cu atenție înțelege că fericirea este în mod necesar legată de cunoașterea lui 
Dumnezeu. Fiecare facultate de care dispunem se desfată cu lucrurile pentru care a fost creată: 
pofta se desfată cu împlinirea dorințelor, furia cu răzbunarea, ochiul cu vederea obiectelor 
frumoase, iar urechea cu ascultarea sunetelor armonioase. Funcţia cea mai înaltă a sufletului 
omenesc este perceperea adevărului; numai în adevăr își găsește el desfătarea. 

Omul nu a fost creat la întâmplare, ci sublim proiectat pentru un scop măreț. Deși nu este 
nemuritor, omul trăiește veșnic. Deși corpul său este lumesc, spiritul său este divin. 


Pe scurt 


Existăm pentru afla adevărul suprem despre relația noastră cu Dumnezeu. 
Din aceeași sferă de interes 


Muhammad Asad, Drumul către Mecca (p. 30) 
Kahlil Gibra, Profetul (p. 138) 
Michael Newton, Călătoria sufletelor (p. 252) 
Idries Shah, Calea Sufită (p. 304) 
Emanuel Swedenborg, Raiul și iadul (p. 328) 
Rick Warren, Viaţa condusă de scopuri (p. 376) 


CAPITOLUL 14 


GHAZALI 


Abu Hamid Muhammad ibn Muhammad al-Ghazali (cunoscut mai mult sub 
numele de Ghazali) s-a născut în anul 1058, în localitatea Tus, în nordul 
Iranului de astăzi. Considerat un erudit la vremea lui, Ghazali obține un post 
de profesor de drept islamic la Colegiul Nizamiyyah din Bagdad, deşi abia 
împlinise 30 de ani. Îşi petrece viața având ca obiectiv cunoaşterea „realității 
profunde a lucrurilor“, iar datorită capacităților sale devine unul dintre cei 
mai mari învățați. Aflat în plină ascensiune profesională, Ghazali începe să 
aibă îndoieli că propria judecată îl va duce la cunoaşterea adevărului. Aşa 
cum avea să explice în autobiografia sa Salvatorul de la rătăcire (The 
Deliverance from Error), Ghazali se confruntă cu o criză spirituală, când nu 
mai este sigur de ceea ce cunoaște. 


Obscuritatea și revelaţia 


În această perioadă de îndoieli, Ghazali observă că simțurile noastre pot fi 
înșelătoare, căci există deasupra lor un adevăr mult mai complex. Deși o stea 
de pe cer ne pare minusculă, matematicienii au arătat că ea poate fi chiar 
mai mare decât Pământul. În mod similar, în timpul unui vis, putem vedea și 
simți lucruri fantastice, dar la trezire realizăm că acestea nu sunt reale. 
Ghazali se întreabă dacă nu cumva raționamentele pe care le folosim pentru 
a structura și explica realitatea de zi cu zi nu sunt altceva decât o iluzie. Își 
amintește că misticii sufiți susțineau că, în fața stărilor superioare ale 
conștiinței, raționamentele sunt absolut inutile. Mai mult decât atât, însuși 
profetul Mahomed spunea: „Oamenii dorm; numai atunci când mor se 
trezesc“. Așadar, numai prin moarte și renunțarea la mintea rațională se 
poate da la o parte vălul iluziei, cel care ne împiedică să vedem adevărul. 

În tumultul acestor meditații, Ghazali are o revelaţie. O rază de lumină 
pare să îi străpungă inima și, într-o clipă, „argumentele solide“ care 
reprezentaseră baza realităţii sale aveau să devină nesemnificative în raport 
cu experiența directă a adevărului divin. 


Descoperirea dovezilor care să ateste 
existenţa lui Dumnezeu 


Această epifanie nu îl mulțumește pe Ghazali, motiv pentru care începe un 
program exhaustiv de lecturi personale, în care descoperă școlile filosofice, 
mistice și religioase care corespundeau cel mai bine experienţei la care 
fusese martor. Acest studiu minuțios avea să dea naștere monumentalei 
lucrări Reînvierea științelor religiei (The Revival of the Religious Sciences), în 
care discredita toate marile școli filosofice, cu excepția celei sufiste. În ochii 
lui, sufismul deschide calea spre experienţa directă a lui Dumnezeu, pe care 
islamismul o pierduse complet din vedere. 

Intensitatea lecturilor îi provoacă lui Ghazali o cădere nervoasă, care se 
soldează cu dificultăţi de vorbire, iar din această cauză nu mai poate ţine 
prelegeri. Își părăsește familia și colegii, își dă demisia și rătăcește ca mistic 
vreme de zece ani prin Siria. Avea să se întoarcă la predat după foarte mulți 
ani de la această experiență. 


Alchimia fericirii 

Cu timpul, tentativa lui Ghazali de a reînvia propria religie începe să fie 
recunoscută, motiv pentru care primește titulatura de Hujjat-al-Islam 
(„Dovada Islamului“). Ţinând cont de faptul că experiența ca mistic sufit era 
în afara principiilor islamiste, primirea acestei titulaturi avea o însemnătate 
foarte mare. Ceea ce Toma d'Aquino reprezintă pentru creștinismul 
medieval, la fel și Ghazali reprezintă pentru lumea musulmană, cu excepţia 
faptului că ideile sale aveau influență și în Europa, unde era cunoscut sub 
denumirea de Algazel. 

Deși era un teolog foarte complex și dificil, unul dintre obiectivele lui 
Ghazali era acela de a scrie o versiune mai accesibilă a Reînvierii științelor 
religiei, pentru a se putea adresa unui public mai larg. Prin urmare, ia naștere 
Alchimia fericirii (Kimiya -yi sa'adat, în arabă). Primele patru capitole urmează 
hadisurile (consemnări ale spuselor profetului Mahomed), care se bazează pe 
ideea că fericirea adevărată este imposibilă în absenţa unei relații apropiate 
cu Dumnezeu. Deși, în zilele noastre, volumul este relativ necunoscut în 
Occident, timp de nouă secole cartea a reprezentat unul dintre marile 
tratate ale islamismului. 


Ghazali își începe pledoaria exemplificând cele patru elemente care stau la 
baza transformării unui om „din animal în înger“. 


e Cunoașterea sinelui. 
e Cunoașterea lui Dumnezeu. 
e Cunoașterea lumii așa cum este ea. 


e Cunoașterea lumii de apoi așa cum este ea. 


Cunoașterea sinelui 


Ghazali atrage atenţia asupra faptului că până nu ne cunoaștem pe noi 
înșine în profunzime, nu ne putem împlini potenţialul ca fiinţe umane. 
Cheia spre cunoașterea sinelui este însăși inima - nu inima fizică, ci inima 
dată de Dumnezeu, cea care „a venit în această lume asemenea unui călător 
care vizitează o ţară străină... și care se va întoarce, în cele din urmă, pe 
tărâmurile natale“. 

Dacă uităm asta în viața de zi cu zi înseamnă că ne-am uitat originile, 
întrucât cunoașterea inimii date de Dumnezeu ne hărăzește cu adevărata 
conștientizare a ceea ce suntem și a motivelor pentru care suntem aici. 
Atunci când ne lăsăm pradă pasiunilor, spune Ghazali, este ca și cum „cineva 
ar lăsa un înger la discreția unui câine“. Într-o altă analogie, autorul 
sugerează că așa cum și fierul, dacă este lustruit suficient, se poate 
transforma în oglindă, prin urmare și rațiunea condiționată de disciplină se 
poate elibera pentru a reflecta adevărata lumină divină. 

Toate facultăţile de care dispunem se manifestă în raport direct cu 
motivul pentru care au fost create, admite Ghazali. Pofta carnală se desfată 
cu împlinirea dorințelor, furia cu răzbunarea, ochiul cu vederea obiectelor 
frumoase, iar urechea cu ascultarea armoniei. Dacă facultatea cea mai înaltă 
a ființei umane este aceea de a localiza adevărul, atunci trebuie să ne 
bucurăm cu toţii de descoperirea lui. Oamenii lacomi, măcinaţi de pofte, au 
impresia că profită de viață doar pentru că își satisfac apetitul, însă nu au 
habar ce înseamnă să fii încântat de cunoașterea sinelui și a lui Dumnezeu. 
Nu degeaba trăiesc în extaz sfinții și misticii. 

Deși plăcerile fizice dispar odată cu moartea trupului, cunoștințele despre 
Dumnezeu, pe care le-am acumulat de-a lungul vieții, nu au cum să moară. 
Ele devin parte din sufletul nostru și ne stau alături întru eternitate. Un om 
care acordă puţină atenţie sufletului este un pierzător, atât pe lumea 


aceasta, cât și în cea de dincolo. În contrast, omul care se ridică de la nivelul 
unui animal la o stare de conștientizare mai mare generează un proces 
alchimic în el însuși, care îi aduce fericirea. Acest proces este unul foarte 
dificil, admite Ghazali, pentru că tindem să fim atrași de lucruri care nu sunt 
bune pentru noi, iar cele care ne sunt benefice „nu pot fi obținute fără trudă 
și dificultăți“. 


Cunoașterea lui Dumnezeu 


Ghazali amintește un verset din Coran: „Oare nu-i dă prin minte omului că 
exista o vreme când acesta nu era nimic?“ Cei mai mulți oameni refuză să 
caute cauza adevărată pentru care fac parte din creaţie. Ghazali aseamănă 
fizicianul cu o furnică ce se plimbă pe o bucată de hârtie și care, privind 
literele scrise pe ea, crede că stiloul le-a scris singur. Unui om afectat de 
depresie i se vor descoperi cauze diferite care îi provoacă suferința, în 
funcţie de persoana pe care o consultă, fie ea medic sau astrolog. Nimănui 
nu îi trece prin cap că Dumnezeu este cel care îl îmbolnăvește și că are un 
motiv pentru care procedează astfel. Anume acela de a-l apropia pe om de EL. 
Există tot timpul o cauză reală în spatele uneia aparente, iar acea cauză reală 
este însuși Dumnezeu. 

Multor oameni nu le pasă că li se va cere socoteală după moarte, iar 
Ghazali consideră că aceștia sunt precum pacienţii care nu își iau 
medicamentele pe motiv că medicului nu îi pasă dacă urmează sau nu 
tratamentul. Problema nu este legată de atitudinea doctorului, ci de faptul 
că pacientul se autodistruge prin neascultarea de care dă dovadă. În același 
fel, Dumnezeu ne apreciază atunci când ne închinăm lui, iar dacă nu ne 
închinăm des, nu înseamnă că va dispărea din existenţa noastră. Înseamnă 
doar că noi vom uita cine suntem; mai exact, ființe spirituale cărora li s-a 
cerut să ia forma unei vieți umane. 


Cunoașterea lumii 


Ghazali compară corpul cu un cal (sau cu o cămilă), al cărui suflet se uzează 
în călătoria sa prin viață. Sufletul trebuie să aibă grijă de corpul său, cum are 
grijă pelerinul de cămila pe care o folosește pentru a ajunge la Mecca. Cu 
toate acestea, dacă pelerinul petrece prea mult timp îngrijind animalul, 


hrănindu-l și înfrumusețându-l, vor muri amândoi în deșert înainte de a-și 
atinge obiectivul. 

Ghazali observă faptul că cei mai mulți oameni nu iau decizii importante 
pentru a ocoli calea către Dumnezeu. Totul începe cu mici scăpări, dar aceste 
lucruri aparent nesemnificative ajung să „înghită“ cu totul omul respectiv: 


Cei care se bucură în exces de plăcerile lumești vor fi, în clipa morții, 
asemenea celor care se îndoapă cu bucate delicioase și care apoi le vomită. 
Ceea ce a fost delicios s-a dus, dar ocara rămâne. 


În schimb, un om care este concentrat pe eternitate este asemenea unui 
invitat care „mănâncă atât cât are nevoie, adulmecă aromele, îi mulțumește 
gazdei, apoi pleacă“. 


Cunoașterea lumii de apoi 


Potrivit Coranului, sufletele au fost trimise pe pământ împotriva voinței lor, 
pentru a acumula o și mai mare cunoaștere și experiență. Li s-a spus să nu se 
teamă, ci să aștepte instrucțiuni de la Dumnezeu despre cum să își ducă 
viața. Cei care nu ascultă de Dumnezeu vor crede că viața pe pământ este un 
iad, căci, așa cum spune Coranul, „iadul îi înconjoară pe cei necredincioși . 

Ghazali observă că nici animalele de pe pământ și nici îngerii din cer nu își 
pot schimba locul pentru care sunt meniţi — însă oamenii au posibilitatea de 
a alege să coboare la nivelul animalelor prin intermediul acțiunilor pe care le 
întreprind sau să tindă spre înălțimile în care se află îngerii. Acest liber- 
arbitru, în versiunea lui extremă, este însăși povara omului, căci înseamnă că 
trebuie să ne gândim cum anume să trăim, în loc să o facem în mod 
automat. 


Observaţii finale 


Deși a fost un mistic autentic, care a experimentat misterele lumii în forma 
lor cea mai pură, influența lui Ghazali provine din capacitatea acestuia de a 
propovădui voia lui Dumnezeu făcând apel numai la rațiune. Deși a fost 
numit „Dovada Islamului“, scrierile sale se bazează pe ideea unui adevăr 
religios universal, care poate fi folosit ca instrument de convertire a 
necredinciosului. În acest sens, Alchimia fericirii ilustrează perfect acest 
lucru. 


Există și alte aspecte care fac ca acest volum, cu o vechime de 900 de ani, 
să fie încă influent: titlul atrăgător, faptul că scriitura se bazează pe 
autoritatea învățăturilor lui Mahomed, precum și dimensiunea sa redusă, în 
comparaţie cu volumul inițial. Așa cum avea să arate Claude Field în 
excelenta sa traducere (cea folosită în acest volum și care datează din anul 
1909), forța scriiturii lui Ghazali constă în crearea unor imagini mentale 
care ilustrează aspectele subtile ale spiritualităţii și filosofiei. Însuşi poetul 
Rumi recunoaște valoarea scrierilor lui Ghazali. În celebra sa lucrare 
Mathnawi (Editura Herald, 2019), Rumi preia o serie de alegorii care se 
regăsesc în Reînvierea științelor religiei. 

Care este moștenirea lui Ghazali? Acest mistic simțea că islamismul își 
pierduse calea, căci oamenii căutau doar să se închine unui Dumnezeu, fără 
o reală transformare interioară. Efortul său de a resuscita credința a avut 
consecințe profunde, căci a contribuit la creșterea neîncrederii în filosofia 
seculară în lumea musulmană. În vreme ce Europa se îndrepta ușor, ușor 
spre separarea dintre Biserică și stat, renașterea spiritualităţii islamice a 
condus la indivizibilitatea dintre credințele musulmane și instituțiile sociale. 
Mesajul din Alchimia fericirii este însă și mai complex, fie că ești musulman 
sau nu: adevărata fericire provine din cunoașterea faptului că suntem cu 
toţii creaţii ale lui Dumnezeu, prin urmare, cu toții avem un scop. Pacea 
provine din certitudinea că suntem „călători pe un tărâm străin“, care au să 
se întoarcă în dimensiunea eternă non-fizică, de unde emană toate lucrurile. 


1923 
PROFETUL 


Nu ești prizonier al corpului și nici al casei sau al ogorului. Ceea ce ești sălășluiește dincolo de 
munți și călătorește cu forța vântului. Nu ești un lucru care se târăște spre soare pentru a se 
încălzi și nici un lucru care sapă găuri în întuneric pentru a se ascunde. Ești un lucru liber, un 

spirit care îmbracă pământul și se mișcă în eter. 


Pe scurt 


Priveşte viața în ansamblul ei și recunoaște faptul că ești o ființă spirituală 
care traversează o experiență umană. 


Din aceeași sferă de interes 


Richard Bach, Pescărușul Jonathan Livingston (p. 46) 
Ghazali, Alchimia fericirii (p. 130) 
Michael Newton, Călătoria sufletelor (p. 252) 


CAPITOLUL 15 


KAHLIL GIBRAN 


Profetul (Editura Mix, 2000) este un poem în proză, care l-a făcut faimos pe 
autorul american de origine libaneză. Cartea se găsește în magazinele de 
suveniruri și este deseori oferită la nunți și la alte ocazii, acolo unde este 
nevoie de împrospătarea gândurilor spirituale. Totodată, nu este un volum 
pe placul intelectualilor, iar unii cititori consideră că stilul este unul foarte 
pompos. Cu toate acestea, autorul era un artist și erudit autentic, a cărui 
înțelepciune era bine fundamentată. 

Cartea relatează povestea unui bărbat numit Almustafa, care trăiește pe 
insula Orphalese. Localnicii îl consideră un înțelept, însă Almustafa se trage 
din alte locuri și așteaptă de 12 ani de zile un vas care să îl ducă acasă. Când 
acesta apare în sfârșit, iar Almustafa îl zărește de pe colina orașului, tristețea 
îl cuprinde, căci urma să-i lase în urmă pe oamenii lângă care crescuse. 
Bătrânii insulei îi cer să nu plece. O preoteasă ia cuvântul și îi cere lui 
Almustafa să le povestească filosofia lui de viață înainte de a pleca. Relatările 
lui constituie nucleul cărții. 

Profetul este o sursă de înțelepciune care atinge subiecte diverse: dăruirea, 
alcoolul și mâncarea, îmbrăcămintea, vânzarea și cumpărarea, greșeala și 
pedeapsa, legea, învățarea, timpul, plăcerea, religia, moartea, frumuseţea și 
prietenia. Fiecărui capitol îi corespunde un desen făcut de însuși Gibran. 

Urmează a fi prezentate câteva dintre temele abordate, însă cartea merită 
citită în întregime. 


Despre iubire și căsătorie 

Nebun este omul care „nu caută decât liniștea și plăcerea pe care le conferă 
actul iubirii“, spune profetul. Cel ce nu își dorește decât aceste lucruri își 
împuținează ființa, căci, deși vede mai puţină suferință, are parte și de mai 
puţină fericire. Profetul spune: 


Când iubirea îti face semn, urmeaz-o, chiar dacă drumul pe care o vei apuca 
este greu și abrupt. 


Nu putem cântări iubirea și nici nu putem pretinde că avem capacitatea de 
a-i dirija cursul, „căci iubirea este cea care te coordonează, dar numai dacă te 
găsește demn de ea“. Deși dragostea ne permite multe pentru a crește, ea 
acționează și ca o foarfecă de grădină care tunde și dă formă pentru ca noi să 
creștem drepți și înalți. 

Când este întrebat ce părere are despre căsătorie, profetul răspunde 
pornind de la credința că aceasta presupune contopirea a două ființe într- 
una singură. Adevărata căsătorie le conferă oamenilor spaţiu propice 
dezvoltării individuale, în același fel în care „stejarul și cedrul nu cresc unul 
în umbra celuilalt“. Regula profetului pentru un cuplu perfect: „Umple cupa 
fiecăruia, dar nu bea doar dintr-o cupă“. 


Despre muncă 


De ce se simt cei fără slujbă atât de nefericiţi? Să fie vorba doar despre lipsa 
banilor? Răspunsul poate fi găsit în explicaţiile profetului: 


Muncești ca să tii pasul cu ritmul pământului și cu sufletul său. Leneșii sunt 
cei care se înstrăinează când se succed anotimpurile și care ies din alaiul vieții. 


Nu este vorba numai despre lipsa banilor și a statutului social, ci de 
senzaţia că ai fost exclus din viața normală. 

Nu este suficient nici să lucrezi doar pentru bani. Oamenii cred că munca 
este un blestem, spune profetul, dar atunci când muncesti, nu faci decât să 
„împlinești visul pământului, acel vis care ţi-a fost încredințat când s-a 
născut. Prin muncă îţi exprimi iubirea pentru toţi cei care vor beneficia de 
pe urma muncii tale și îți satisfaci propria nevoie de a crea. Cei care iubesc 
munca știu că ea este secretul împlinirii și că nu ne putem salva decât prin 
ceea ce facem. 


Despre proprietate 


Ai grijă să nu iubești mai mult decât este nevoie bunurile materiale, căci nu 
faci decât să îți erodezi sufletul, ne avertizează profetul. Dacă te atașezi prea 
tare de lux, „casa ta nu va fi o ancoră, ci un catarg . Vei fi legat de el când 
nava se va scufunda. 


Despre libertate 


Tânjirea după libertate este în sine o formă de sclavie. Atunci când oamenii 
vorbesc despre nevoia lor de a fi liberi, ei nu vor decât să scape de anumite 
aspecte ale lor. 


Despre bine şi râu 

Răul nu există. Răul este ceva bun, căruia i s-a făcut foame și sete și care nu 
găsește satisfacție nicăieri altundeva decât în locuri întunecate. Există 
lumină și există absența luminii, adică răul. O rază de lumină revărsată peste 
rău îl face să dispară. 


Despre rugăciune 


Nu ai nevoie să îi ceri nimic lui Dumnezeu atunci când te rogi, căci 
Dumnezeu cunoaște deja nevoile tale cele mai profunde. Întrucât Dumnezeu 
este principala noastră nevoie, nu ar trebui să ne rugăm pentru lucruri, ar 
trebuie să ne rugăm pentru a fi mai mult în prezența lui Dumnezeu. 


Despre sinele divizat 


Profetul compară sufletul cu un câmp de luptă, în care rațiunea și pasiunea 
par să se opună. Cu toate acestea, lupta în sine nu are nici un efect pozitiv: 
pentru a ne putea vindeca trebuie să fim împăciuitori și să ne acceptăm 
toate problemele. 


Despre sinele lipsit de limite 


Profetul încearcă să îi convingă pe cei cărora li se adresează că viața pe care o 
ducem pe Pământ nu reprezintă decât o fracțiune din sinele nostru mai 
mare. Avem cu toții în noi un „sine uriaș", însă, înainte de orice, trebuie să 
recunoaștem existența lui. „În însăși dorința noastră de a ne cunoaște sinele 
uriaș stă bunătatea de care suntem capabili“, spune profetul. Prin urmare, 
atunci când tindem spre autocunoaștere, căutam ceea ce este mai bun în noi. 


Observaţii finale 


Cartea lui Gibran este o metaforă a misterului vieţii: ne naștem și ne 
întoarcem de unde am venit. Atunci când profetul este gata să urce pe vasul 
care îl va duce departe, este foarte clar că acesta vorbește, de fapt, despre 


călătoria spre lumea din care se trage, cea de dinainte de naștere. Viaţa îi 
pare asemenea unui vis scurt. 

Cartea sugerează că ar trebui să ne bucurăm de experiența vieţii, chiar 
dacă ne pare plină de durere, căci după moarte vom înțelege că viața a avut 
un scop și a urmat un anumit model. Ceea ce ni se pare acum „bun“ sau „rău“ 
va fi apreciat fără judecată ca fiind pentru sufletele noastre. Profetul le 
spune celor care așteaptă plecarea lui că, în curând, „o altă femeie va trebui 
să mă suporte“. Le promite acestora că are să revină ca un suflet evoluat, 
capabil să îi ajute pe cei care și-au uitat originea divină. 

Cu toate acestea, cititorul înțelege că formularea „eu“, pe care o folosește 
profetul, este o iluzie, de fapt, și că separarea pe care o resimțim față de 
ceilalți oameni și de alte forme de viaţă nu este reală. Suntem doar expresiile 
unei unități mai mari, pe care avem tendința de a o uita. Așteptându-și 
plecarea, Almustafa se compară cu o „picătură infinită într-un ocean infinit“. 
Te simți foarte confortabil atunci când înţelegi că ești manifestarea 
temporară a unei surse infinite, iar Profetul te poate ajuta să experimentezi 
această eliberare și senzaţie de pace. 


Kahlil Gibran 


S-a născut în anul 1883, în Bsharri, un oraș din muntii de nord ai Libanului. 
Gibran nu primește nici un fel de educaţie, însă un preot îl învaţă religie și îi 
predă lecţii de limbi străine. Tatăl său juca jocuri de noroc, iar asta conduce 
familia la ruină. Mama lui Gibran emigrează cu copiii în SUA. Din cauza unei 
erori de înregistrare, la sosirea în Boston, numele lui Gibran devine Kahlil în 
loc de Khalil. 

La școală, Kahlil se remarcă prin abilităţile sale de pictor, și găsește sprijin și 
mentorat la artistul și fotograful Fred Holland Day, însă revine în Liban pentru 
a termina liceul. La vârsta de 19 ani revine la Boston, însă își pierde mama, 
fratele, precum și una dintre surori, în urma tuberculozei. Găsește un alt 
mentor, pe Mary Haskell, directoarea unui orfelinat, care avea să susțină 
cariera de pictor a lui Gibran. În această perioadă începe să scrie poeme în 
proză, proză scurtă și eseuri în limba arabă. 

În anul 1908, Gibran se mută la Paris, unde petrece doi ani studiind arta. În 
1912 se mută la New York și reușește să își expună picturile și să își publice 
cărțile, printre care Al-Ajniha Al-Mutakassirah (Aripi frânte), (Editura Herald, 


2006) și Nebunul (The Madman). În anul 1920 pune bazele Societăţii scriitorilor 
arabi și continuă să scrie în limba arabă, promovând emanciparea Siriei și a 
Libanului de sub ocupaţia otomană. 

Profetul este publicată în anul 1923 și a primit recenzii în mare parte 
nefavorabile care l-au făcut, însă, un bestseller. Gibran se stinge din viață în 
anul 1931, iar asociaţii săi finalizează publicarea altor două volume începute de 
acesta: Grădina Profetului (Editura Bibliotheca, 2013) și Moartea Profetului 
(Death of the Prophet). 


1960 
ÎNTÂLNIRI CU OAMENI REMARCABILI 


Din punctul meu de vedere, un om poate fi numit remarcabil dacă se distinge între cei care îl 
înconjoară prin capacitățile sale intelectuale și dacă știe să-și înfrâneze manifestările derivă din 
natura sa instinctivă, dovedindu-se în același timp corect și tolerant față de slăbiciunile 
celorlalți. 


Pe scurt 


Majoritatea oamenilor rătăcesc prin viață. Respinge convențiile și dezvoltă- 
ţi propria identitate! 
Din aceeași sferă de interes 


Carlos Castaneda, Călătorie la Ixtlan (p. 76) 
Aldous Huxley, Porţile percepţiei (p. 172) 
James Redfield, Profeţiile de la Celestine (p. 284) 
Idries Shah, Calea Sufită (p. 304) 


CAPITOLUL 16 
G. |. GURDJIEFF 


În orice epocă există oameni care îşi urmăresc interesele și care trăiesc după 
propriile reguli. Gheorghi Ivanovici Gurdjieff, poate cel mai original guru al 
mișcării New Age, duce o viață în afara convențiilor. Călător neobosit și 
căutător al sensului spiritual al vieţii, Gurdjieff este și unul dintre cei mai 
practici oameni, un bun exemplu al provocărilor cu care ne confruntăm când 
alegem să urmăm calea spiritualității. 

Preocupările și slujbele pe care le-a avut pentru a se întreţine sunt 
numeroase: lustragiu, creator de obiecte de decor, ghid turistic, ţine ședințe 
de spiritism și face inclusiv reparaţii pentru produsele de uz casnic. Crezul 
lui Gurdjieff este acela că trebuie să trăim peste tot, fără a ne lăsa copleșiți 
de rutină. Deși, cu trecerea timpului, avea să își găsească „locul, având 
adepți în marile orașe din America și Europa, pentru el contactul cu mediile 
exterioare este esențial în dezvoltarea personală. Potrivit lui Gurdjieff, cei 
mai mulți oameni rătăcesc prin viață, iar adevărata individualitate nu poate 
fi revelată decât prin modificarea constantă a modelelor de gândire. 

Toate și orice sau Povestirile lui Belzebut către nepotul său (Editura Magic 
Print, 2019) reprezintă opera de căpătâi a lui Gurdjieff, un volum care 
însumează peste 1 300 de pagini. Cu toate acestea, Întâlniri cu oameni 
remarcabili (Editura Ram, 1996, Cristian Hanu) conţine toate elementele 
filosofiei sale și este și o lectură fascinantă. Cartea conţine descrieri ale unor 
persoane, iar titlul poate fi înșelător, căci „oamenii remarcabili” sunt 
mentorii pe care îi întâlnește în copilărie, prietenii lui apropiaţi, și toți cei 
care aveau să îi modeleze viziunea despre lume. Descrierile nu sunt simple 
laude aduse unor oameni importanţi pentru Gurdjieff, ci relatări ale 
influenței pe care aceștia le-au avut în viaţa lui. Haideţi să aruncăm o privire, 
în cele ce urmează, la motivele pentru care aceste persoane l-au inspirat atât 
de tare pe Gurdjieff. 


Gurdjieff Sr. 


Tatăl lui Gurdjieff era un bărbat de origine greacă, care avea să se instaleze 
în Armenia, la Alexandropol, și ulterior în orașul Kars. Era ashokh, adică 
poet, cântăreț și povestitor, astfel încât fiul său, cât și celelalte trei fete ale 
sale au fost introduși încă de mici în lumea folclorului, a zicalelor, și a 
muzicii. 

Familia Gurdjieff este una înstărită, ce deține cirezi de vite și gestionează 
și stocurile altora. Cu toate acestea, o epidemie ucide toate animalele, iar 
familia rămâne practic fără nimic. În ciuda eforturilor depuse de Gurdjieff 
Sr., familia nu reușește să redobândească prosperitatea. Privind în 
retrospectivă, Gurdjieff consideră că tatălui său nu reușise în afaceri, căci era 
incapabil să profite de naivitatea și ghinionul oamenilor, trăsătură pe care 
avea să o compenseze el prin talentul de a face bani. 

Cu toate acestea, Gurdjieff Sr. era remarcabil prin abilitatea sa de a 
rămâne calm și detașat, în ciuda pierderilor financiare. Marea lui bucurie era 
contemplatul stelelor, un moment foarte important, care îi permitea să 
pună micile griji în perspectivă. Gurdjieff Sr. își învaţă fiul să cultive un 
spațiu mental în care să se simtă liber tot timpul și să dezvolte o atitudine de 
indiferenţă față de tot ceea ce este dezgustător pentru alții. De exemplu, îi 
punea un șobolan sau un șarpe neveninos în pat, așteptându-se ca fiul său să 
își păstreze calmul. Învățăturile lui Gurdjieff Sr. (de a observa fără a judeca și 
de a nu fi sclavul emoţiilor) aveau să îi fie de mare ajutor fiului său, care își 
petrece viața într-o călătorie și schimbare perpetue. 


Primii profesori 


În ciuda circumstanțelor, tatălui lui Gurdjieff îi plăcea compania prietenilor 
intelectuali. Unul dintre aceștia se numea Borș și era vicarul Catedralei 
Militare Kars. Cei doi decid că micului Gurdjieff i-ar fi mai bine să facă școala 
acasă, iar Borş pune bazele unei educaţii desăvârșite pentru un mic orășel de 
provincie. În timpul discuţiilor nocturne dintre cei doi, pe teme de viață 
extrem de complexe, Gurdjieff Jr. era absorbit de conversaţia lor și obișnuia 
să semene semințele întrebărilor sale și ale propriei filosofii de viață. 

Un alt om care avea să influențeze tinerețea lui Gurdjieff este diaconul 
Bogacevski, tot de la Catedrala Kars. Acesta avea să devină părintele Evlissi 
al mănăstirii eseniene de la Marea Moartă. Frăția care își ducea viața în 


această mănăstire se formase cu 1 000 de ani î.Hr., și însuși lisus fusese 
inițiat în tainele ei. 

Bogacevski îi spune lui Gurdjieff că există două forme de morală: morala 
obiectivă și morala subiectivă. Morala obiectivă, care a evoluat de-a lungul 
mileniilor, reprezintă baza bunătăţii, așa cum ne-a fost ea lăsată de 
Dumnezeu. Moralitatea subiectivă este cea care evoluează în interiorul unor 
culturi și este reprezentată de convențiile sociale și intelectuale, care au 
tendința de a distorsiona adevărul. 

Moștenirea spirituală pe care i-o lasă preotul lui Gurdjieff este aceea de a-l 
fi învăţat să nu adopte convențiile celor din jurul său. Acesta îi spune că nu 
trebuie să trăiască decât în acord cu propria conștiință sau cu moralitatea 
obiectivă. Aceasta este singura moralitate care poate fi pusă în aplicare 
oriunde. 


Prinţul luri Lubovedski 


Iuri Lubovedski este un prinţ rus, prieten foarte bun cu Gurdjieff. Își pierde 
soţia în mod tragic, iar durerea care îl cuprinde devine un refugiu, atras fiind 
în lumea ocultismului și a spiritualismului. Lubovedski își petrece cea mai 
mare a vieţii în călătorii prin locurile exotice din lume. Cei doi se întâlnesc 
pentru prima dată la piramidele din Egipt. Gurdjieff lucra la vremea aceea ca 
ghid al unui arheolog, profesorul Skridlov. Lubovedski îl cunoștea foarte 
bine pe profesor, iar cei trei devin prieteni buni. Prințul călătorește peste tot 
împreună cu Gurdjieff, inclusiv în India, în Tibet și în Asia Centrală. Ultima 
lor întâlnire, foarte frumos relatată în carte, avea să aibă loc din întâmplare 
la o mănăstire izolată din Tibet. 

Lecţia pe care avea să o înveţe Gurdjieff de la prinț era aceea că atunci 
când suntem măcinaţi de curiozitate, fără a avea un scop bine definit, 
curiozitatea nu face decât să lucreze împotriva noastră. Lubovedski cunoaște 
depresia și relatează întâlnirea cu un maestru hindus, care îi explică faptul că 
entuziasmul de care dăduse dovadă în viață nu făcuse decât să dezechilibreze 
atenţia pe care ar fi trebuit să o acorde vieţii sale interioare. Prințul îl învață 
pe prietenul său care sunt pericolele ce te pasc atunci când te lași ghidat de 
emoții. Așa cum îi explicase și tatăl său, un om evoluat este un om capabil de 
o anumită detașare, un om împăcat cu sine, indiferent de circumstanţe. 


Lubovedski îi mai demonstrează lui Gurdjieff și că un om evoluat trebuie 
să fie capabil să își echilibreze gândurile, instinctele și sentimentele. Unii 
oameni sunt mult prea intelectuali, în detrimentul puterii propriei intuiții, 
în vreme ce alții nu reușesc să atingă echilibrul care provine din evoluția 
mentală. Echilibrul și integrarea numeroaselor noastre caracteristici sunt 
țelurile vieții. 


Lumea în viziunea lui Gurdjieff 


Întâlniri cu oameni remarcabili este o combinaţie neobișnuită de jurnal de 
călătorie, sâmburi de înțelepciune și portrete ale unor oameni reali. 

Gurdjieff menționează de nenumărate ori ignoranța ce caracterizează 
lumea occidentală în ceea ce privește spiritualitatea orientală, dar 
circumstanțele în care acesta evoluează îi permit să creeze o punte între 
Orient și Occident. Trăind printre mai multe culturi, cum ar fi Rusia, Turcia, 
Iran și chiar Armenia - patria sa natală, care avea să exercite o mare 
influență asupra lui —, Gurdjieff deține o moștenire spirituală presărată cu 
idei creștine și legende tradiționale din Orientul Apropiat. De-a lungul 
călătoriilor sale avea să învețe numeroase limbi străine și să-și consolideze 
cunoștințele în materie de islamism, hinduism și budism. Viziunea sa asupra 
lumii este profund influențată de sufism, mai ales că printre prietenii săi se 
numărau foarte mulți derviși. Faima de care se bucură se bazează pe credința 
că a descoperit secrete ezoterice străvechi. Fie că este adevărat sau nu, 
putem spune cu certitudine că Gurdjieff a văzut și cunoscut lucruri la care 
oamenii simpli nu au acces, iar această aură exotică avea să îi fascineze pe cei 
mai mulți dintre adepţii săi din Occident. 

Neîncrederea lui Gurdjieff în sursele cunoașterii datează din copilărie, 
când realizează că știința nu reușește să explice miracolele la care asistase. 
Acest lucru generează în el o dorință de a călători și de a experimenta în mod 
direct lucrurile. Mare parte din filosofia lui Gurdjieff se bazează pe ideea 
învățării prin experienţă - dacă ceva este adevărat pentru tine, atunci acel 
ceva este adevărat. Devii propria autoritate în viață. Gurdjieff nu avea timp 
să citească ziare, mai ales că le considera generatoare de reacții automate 
(șoc și manipulare) în rândul cititorilor. O cultură jurnalistică nu face decât 
să îi transforme pe oameni în palide reflecţii ale modelelor mentale dintr-o 
epocă. Deși omul simplu construiește o lume personală care îi pare „reală“, 


aceasta nu se bazează decât pe excluderea adevăratei realități. Omul 
iluminat, în schimb, este capabil să privească orice din perspectiva noutăţii. 

Gurdjieff face referire la o zicală străveche: „Numai ființa care a învățat 
cum să păstreze intacte atât lupul, cât și oaia ce i s-au încredinţat spre 
îngrijire își merită cu adevărat numele de om și poate conta pe sprijinul 
Cerului în acțiunile sale“. Lupul și oaia reprezintă instinctele și sentimentele 
noastre, pe care trebuie să le echilibrăm și să le controlăm, înainte de a ieși 
complet la suprafață. Gurdjieff nu aprecia literatura occidentală, căci era de 
părerea că mintea europenilor era dominată de rațiune, în detrimentul 
instinctelor și al sentimentelor. Gurdjieff avea să predea propria filosofie în 
centre de studiu, care poartă numele de institute pentru dezvoltarea 
armonioasă a omului. Mai exact, pentru echilibrarea elementelor fizice și 
psihice, care se află în conflict în ființa umană. 


Observaţii finale 


Să fi fost Gurdjieff unul dintre cei mai importanți filosofi ai secolului XX? 
Sau a fost doar un simplu șarlatan, așa cum explică Dicţionarul scepticului 
(The Skeptic's Dictionary)? 

Influenţa lui Gurdjieff este de netăgăduit, mai ales că acesta avea să atragă 
personalități importante, printre care Katherine Mansfield (nuvelistă de 
origine neozeelandeză), arhitectul Frank Lloyd Wright și P.L. Travers, 
autoarea seriei Mary Poppins. Cu toate acestea, cel mai important adept al lui 
Gurdjieff se dovedește a fi matematicianul Piotr Uspenski, care avea să 
promoveze ideile lui Gurdjieff în lucrarea În căutarea miraculosului (In Search 
of the Miraculous). Unii sunt de părere că Gurdjieff era arogant și 
intransigent, însă, de fapt, el încerca în general să evite publicitatea. Solicita 
donaţii pentru ca organizația să continue să existe, dar, spre deosebire de 
alți guru din zilele noastre, interesul lui nu a fost acela de a crea o industrie 
în jurul activității sale. 

Sistemul de dezvoltare personală elaborat de Gurdjieff - „Munca“ - are 
menirea de a-i trezi pe oameni din starea lor de pasivitate, prin intermediul 
introspecției, al întâlnirilor de grup și al dansurilor sacre. Acest sistem a avut 
o mare influență în contracultura anilor 1960, mai ales că unele dintre 
metodele lui Gurdjieff aveau să fie preluate și de Centrul de dezvoltare 


personală Esalen din California. Filosofia sa devine esenţială în mișcarea 
New Age. 

Gurdjieff este conștient de starea în care se află omul modern, aflat în 
permanentă schimbare de la o zi la alta. Scopul lui Gurdjieff este acela de a-i 
ajuta pe oameni să reușească să integreze sinele lor multiplu. Omul cu 
adevărat remarcabil este cel care poate să scape de presiunea reacţiilor 
automate și de condiționarea culturală de a fi „cu toți la fel.“ Fără această 
unitate a sinelui și a scopului, nu putem duce o viaţă autentică. 


Gheorghi Ivanovici Gurdjieff 


S-a născut în anul 1877, în Alexandropol, Armenia. După ani de călătorii prin 
lume, ajunge în Rusia, în anul 1913, chiar înainte de revoluţia bolșevicilor și își 
duce viața între Moscova și Sankt Petersburg. 

În anul 1917 revine la Alexandropol și trăiește pe coasta Mării Negre în 
sudul Rusiei, unde lucrează cu discipolii săi. Petrece un an de zile la 
Constantinopol, în 1920, apoi călătorește prin marile orașe europene, unde 
ține conferințe şi prelegeri. În anul 1922 pune bazele Institutului pentru 
dezvoltarea armonioasă a omului, la Fontainebleau, în sudul Parisului. După 
un accident de mașină, când a fost la un pas de moarte, Gurdjieff începe să 
scrie Toate și orice, sau Povestirile lui Belzebut către nepotul său. În timpul celui 
de-al Doilea Război Mondial, Gurdjieff locuiește la Paris și se stinge din viață la 
Neuilly, în anul 1949. 


1963 
SEMNE 


Succesul? Pentru gloria lui Dumnezeu sau a ta? Pentru pace în lume sau pentru pacea ta? 
Răspunsul la aceste întrebări depinde de rezultatul acţiunilor tale. 
Fii recunoscător atunci când faptele tale devin din ce în ce mai puțin asociate cu numele tău, căci 
calea ta va fi mai lină pe acest pământ. 
Așadar, ai ales, din nou, pentru tine — și ai deschis poarta haosului. Haosul care devii ori de câte 
ori mâna lui Dumnezeu nu îţi atinge fruntea. 


Pe scurt 


Nu lăsa vanitatea să îți saboteze sensul vieții. 
Din aceeași sferă de interes 


J. Krishnamurti, Gândește-te la aceste lucruri (p. 204) 
John O'Donohue, Anam Cara (p. 268) 
Chögyam Trungpa, Eliberarea de materialismul spiritual (p. 360) 


CAPITOLUL 17 


Dac HAMMARSKJÖLD 


Economist și om politic de origine suedeză, Dag Hammarskjöld este secretar 
general al ONU între anii 1953-1961. Printre realizările sale în cadrul 
organizației se numără negocierea eliberării aviatorilor americani capturați 
în timpul Războiului coreean, încetarea crizei Canalului Suez, în anul 1956, 
și înființarea United Nations Emergency Force. Promovează pacea în 
Orientul Mijlociu și ia parte la negocierile crizei din Congo, în anul 1961. Se 
stinge din viață în urma unui accident aviatic în Zambia. 

După moartea sa, este găsit un manuscris în apartamentul său din New 
York, care poartă titlul Vägmärken, dar şi o scrisoare nedatată către un 
prieten foarte apropiat, Leif Belfrage, oficial ONU. În această scrisoare, 
Hammarskjöld descrie manuscrisul respectiv ca fiind „un fel de Carte Albă, 
în care am relatat negocierile mele cu mine şi cu Dumnezeu“. În esenţă, 
manuscrisul cuprinde o serie de note personale, iar Hammarskjöld i-l 
încredințează prietenului său, care trebuia să decidă dacă îl publică sau nu. 

Ediția originală, în limba suedeză, avea să fie urmată de traducerea lui Leif 
Sjöberg şi a poetului W.H. Auden. În prefața cărţii, Auden explică 
dificultatea de traducere a cuvântului Vägmärken, însă acesta optează pentru 
„Semne“, urmele paşilor pe o cărare. 

Cartea este o combinație de gânduri, citate, fragmente de text care 
seamănă cu niște povestiri scurte, și chiar poeme. Cronologic, acestea încep 
din anul 1925 și se termină cu o lună înainte de moartea lui Hammarskjöld. 
Aceste însemnări sunt dovada ambițiilor adolescentine naive ale lui 
Hammarskjöld, dar și a maturității pe care avea să o cunoască, confruntat 
fiind cu realitatea cruntă a intrigilor politice. Semne este foarte 
asemănătoare cu Meditaţiile împăratului roman Marcus Aurelius, scrierile lui 
Hammarskjöld fiind probabil realizate la sfârșitul unei zile lungi și 
obositoare. 

Hammarskjöld era profund influențat de misticii creștini, în special de 
Meister Eckhart (pe care îl citează frecvent), iar gândurile sale chinuitoare cu 


privire la valoarea vieţii, cu siguranță nu fac deliciul tuturor. Cu toate 
acestea, sinceritatea lui deconcertantă este echilibrată de superbe pasaje 
despre misterul existenței, precum și de poeme inspirate de haikuurile 
japoneze. 


Succesul autentic 


Hammarskjöld s-a bucurat de succes pe toate planurile. Este tipul de 
persoană pe care multă lume l-ar invidia pentru realizările pe care le-a avut 
la o vârstă fragedă: student de excepţie, devine asistent universitar la puţin 
peste 20 de ani, președinte al Băncii Suedeze la 35 de ani, apoi ministru de 
externe și secretar general al ONU. 

Cu toate acestea, concluzia Semnelor este aceea că succesul și realizările nu 
au nici o însemnătate când sunt dorite cu ardoare. Tot ceea ce facem trebuie 
întreprins pentru un scop mai măreț, un scop care te face pe tine să te 
descoperi, nu pe care îl creezi în mod intenționat. Încă din adolescenţă, 
Hammarskjöld avea calitățile unui lider, însă teama lui a fost întotdeauna 
aceea că succesul nu îi aducea, de fapt, nici o împlinire. În cartea sa, 
Hammarskjöld relatează povestea căpitanului Ahab din romanul Moby Dick 
al lui Hermann Melville. Ahab își petrece viața urmărind o balenă „și este 
purtat de-a lungul oceanelor... pentru a-și atinge un scop iluzoriu“. A avea 
un scop ne face să trăim în și pentru viitor, dar viața în slujba unui scop mai 
profund ne face să trăim în prezent. 

Lecţia pe care avea să o învețe Hammarskjöld din experiența sa de 
persoană importantă era aceea că nu trebuie să crezi în propria popularitate, 
deși te ajută foarte mult să te dezvolți. Paradoxul unui om de succes este 
acela că, deși a ajuns într-un punct mulțumită autocontrolului, succesul 
autentic nu poate apărea decât atunci când renunțăm la preocuparea de sine 
și devenim instrumentul lui Dumnezeu. Nu ne putem perfecționa decât prin 
suprimarea sinelui, deși, în practică, acest proces este unul foarte dificil. 
Hammarskjöld recunoaște distorsiunile de care este responsabil sinele: 
„Laudele nu îți plac, îți provoacă greață - dar să-l ferească Dumnezeu pe cel 
ce nu îți recunoaște valoarea“. 

Hammarskjöld observă că nu avem decât două opţiuni: fie apucăm calea 
„îngustă“, fie apucăm calea „extinsă“. Pe prima cale trăim pentru binele 
celorlalți și nu ne bucurăm de munca noastră, deoarece știm că nu este 


despre noi. A doua cale este cea a stimei de sine, care ne face să ne gândim 
tot timpul la „posteritate“ și la ce s-ar spune despre acţiunile noastre. 

Într-o societate care glorifică succesul, rareori se vorbeşte despre efectele 
negative ale acestuia, însă Semne ne oferă antidotul perfect pentru gloria 
inutilă. Hammarskjöld scrie: „Cât de mort poate să fie un om în spatele 
fațadei abilităţilor, a loialității și a ambiţiei! Binecuvântată fie slăbiciunea ta, 
căci ea este dovada că încă mai există viață în tine.“ Concluzia lui era aceea că 
împlinirile autentice nu sunt posibile decât atunci când renunțăm la 
vanitate. 


În fruntea multora 


Hammarskjöld obișnuia să glumească spunând că postul de secretar general 
al ONU era precum al unui papă secular. Poziţia îi cerea să fie imparțial și să 
se situeze deasupra politicii, dar îi permitea și să facă uz de putere. 

Dorinţa lui cea mai aprigă era aceea de a face bine, dar povara acestei 
responsabilități trebuie să fi fost una foarte grea. Era de părere că este mult 
mai ușor să spui că te dedici unor cauze nobile, decât să încerci să schimbi un 
individ. Munca în slujba poporului înseamnă și faptul că nu prea poţi acorda 
atenţie dezvoltării tale personale sau a celor din jur. Hammarskjöld simte că 
poate ajunge astfel dacă nu e atent - munca lui de a încerca să aducă pacea 
mondială este o sarcină de amploare pentru oricine — totuși, și-a dat seama 
că orice acord sau alianță poate funcţiona doar dacă cei implicaţi se simt 
apreciaţi și folositori. 

În Semne, Hammarskjöld observă că egoul nu agreează angajamentele și 
nici nu îi place să fie vulnerabil. Cu toate acestea, numai în vulnerabilitate 
constă progresul, atât personal, cât și profesional. 


Observaţii finale 


Oare Semne ar fi fost considerată o carte clasică despre spiritualitate, dacă 
nu ar fi fost scrisă de secretarul general al ONU, care avea să moară în mod 
tragic în urma unui accident aviatic? Probabil că nu, dar tocmai faptul că 
este scrisă de o figură publică o face atât de fascinantă. Că ne bucurăm sau 
nu de faimă, cu toţii ne confruntăm cu probleme existenţiale. Concluzia lui 
Hammarskjöld este aceea că, pentru simplul fapt că existăm, trebuie să ne 
plătim datoria. lar datoria nu o putem achita decât dacă trăim clipa, fără să 


ne preocupăm de trecut sau de viitor. Pe de-o parte, viața înseamnă să 
observăm frumusețea și să ne bucurăm de ea; pe de altă parte, ea înseamnă 
să lucrăm pentru binele celorlalți, fără să așteptăm laude. 

Semne conține gânduri mult prea profunde ca să poată fi redate aici, 
gânduri care necesită meditaţie și liniște. Uneori, scriitura lui Hammarskjöld 
este de nepătruns, așa cum te-ai aștepta de la o carte care nu a fost editată 
de autor. Cu toate acestea, însemnările ar trebui să fie interpretate, așa cum 
spune și textul, ca niște semne pe o cale ce l-a dus pe Hammarskjöld mai 
aproape de rezolvarea misterului existenţei sale și a motivelor pentru care 
venim pe pământ. 

Lui Hammarskjöld i-au plăcut poezia, pictura și muzica și a fost un adept 
al alpinismului și al schiatului. Avea să primească postum Premiul Nobel 
pentru pace. 


“În limba engleză, „Markings“ (n.tr.). 


1951 
SABATUL 


Timp de șase zile pe săptămână ne luptăm cu lumea, gonind după profit. De ziua Sabatului ne 
preocupăm în mod special de sămânţa eternității, care ne-a fost sădită în suflet. Lumea deține 
mâinile noastre, dar sufletul nostru aparţine Altcuiva. Timp de șase zile pe săptămână căutăm 
să dominăm lumea, iar în a șaptea zi încercăm să ne dominăm sinele. 
Așadar, Sabatul este mai mult decât un armistițiu, mai mult decât un interludiu; este o armonie 
conștientă profundă a omului și a lumii, iubirea pentru toate lucrurile și împărtășirea spiritului 
care unește cerul și pământul. 


Pe scurt 


Găsește timp să îl onorezi pe Dumnezeu și toată Creaţia Sa. 
Din aceeași sferă de interes 


Daniel C. Matt, Cabala esențială (p. 228) 
Rick Warren, Viaţa condusă de scopuri (p. 376) 


CAPITOLUL 18 


ABRAHAM JOSHUA HESCHEL 


De-a lungul timpului, oamenii au căutat să fie puternici prin manipularea și 
transformarea lucrurilor în spațiu; mai exact, lumea materiei. Am cucerit 
natura, am creat mașinării avansate și am construit orașe. Însă, așa cum 
avea să explice filosoful și teologul Abraham Heschel, toate acestea ne-au 
costat experiența timpului. Atunci când viața devine o luptă doar pentru a 
face și a dobândi, pierdem contactul cu ceea ce este cu adevărat important. 

Întrucât muncim pentru a ne putea procura lucrurile de care simțim că 
avem nevoie și întrucât munca necesită timp, timpul are o calitate negativă 
pentru omul modern, spune Heschel. Timpul pare a fi dușmanul nostru și 
nu este niciodată suficient. Cu toate acestea, ideea Sabatului este de a lua o 
pauză de la grijile care ne provoacă anxietate zi de zi. Mulți oameni simt că 
în munca pe care o depun își pierd sufletul, dar Sabatul este tocmai 
oportunitatea de a-l recupera. 

La prima vedere, ideea unei cărți întregi despre ziua Sabatului poate părea 
redundantă. Însă, Sabatul și semnificația sa pentru omul modern (Editura 
Hasefer, 2008) este o cărticică de doar 100 de pagini, care propune o 
educație elocventă a Sabatului ca fiind însăși inima iudaismului. Deși este 
scrisă cu peste 50 de ani în urmă, magnifica scriitură a lui Heschel te poate 
face să te întrebi ce anume lipsește din viaţa ta atât de ocupată. 


Timpul sacru 


Înainte de iudaism, oamenii îl găseau pe Dumnezeu în natură, în locuri 
sfinte și în lucruri precum munții, râurile, copacii și pietrele. Festivalurile 
religioase au fost dintotdeauna legate de trecerea anotimpurilor și de poziția 
Soarelui și a Lunii. Zeii, pentru a-și face simțită prezența, erau simbolizați 
prin intermediul unor sculpturi, totemuri sau al unor sanctuare. Marea 
diferență pe care o face cosmologia iudaică este de a merge dincolo de spațiu 
și de lumea fizică și de a așeza timpul în centrul înțelegerii spiritualităţii. 
Acordându-și o zi întreagă celebrării lui Dumnezeu, evreii își amintesc că El 


se află dincolo de materie și că oamenii pot, la rândul lor, să transcendă 
lumea materială. 

Dumnezeul lui Israel, sugerează Heschel, devine Dumnezeul istoriei, iar 
evenimentul cel mai însemnat al acestei istorii este eliberarea evreilor de sub 
jugul egiptenilor şi revelația cărţii sfinte Tora. În locul viţelului de aur, 
evreilor li se oferă o zi de aur, un timp sacru în care să își poată reînnoi 
legătura cu Dumnezeu. 

În Biblia iudaică nu există un cuvânt pentru „lucru“. În ebraica târzie se 
remarcă noțiunea de davar, care ar putea fi tradusă prin „lucru“, însă chiar și 
în acest caz ea se referă la ceva asemănător unui mesaj, unei vești, unei 
povești, unei maniere sau a unei promisiuni. Prin urmare, Sabatul ne 
amintește să nu mai trăim în sensul uman al timpului și al moralității, ci în 
sensul divinului. 


Celebrarea 


Cuvântul Sabat provine din evreiescul Shabbat. Liturghia de vineri este 
numită kabbalat Shabbat, mai exact „acceptarea prezenței lui Dumnezeu în 
Sabat“. Lumânările care se aprind vinerea reprezintă cuvântul lui 
Dumnezeu: „Să fie Lumină!“, pronunțat în zorii creaţiei. 

Evreii tradiționaliști iubesc Sabatul, spune Heschel. Este o celebrare, o 
bucurie. Semnificațiile Sabatului seamănă cu iubirea absolută descrisă în 
cărțile despre cavalerii medievali, cu menţiunea că Sabatul „este iubirea 
omului față de ce are în comun cu Dumnezeu. Această iubire totală este 
motivul pentru care rabinii, din cele mai vechi timpuri, au creat reguli și 
restricții în jurul Sabatului — din dorința de a-i proteja semnificația. 

În Biblie, lui Dumnezeu i-a luat șase zile să creeze lumea, iar în cea de-a 
șaptea zi s-a odihnit, mulțumit fiind de creaţie. În această zi a fost creată 
menuha, adică liniștea și pacea. Prin urmare, Sabatul este un loc al apelor 
limpezi, care liniștesc sufletul; este o atmosferă diferită, care îi învăluie pe 
cei care o celebrează. 

Există o rugăciune care se spune în seara de Sabat: „Acoperă-ne, Doamne, 
cu vălul păcii tale“. Vechii rabini, spune Heschel, compară Sabatul cu o 
mireasă sau o regină, căci ziua de Sabat nu este gândită doar în dimensiunea 
ei temporală, este o prezenţă reală care se manifestă în viețile oamenilor. 


Eliberarea de materialism 


Întrucât ni se pare că timpul se comprimă, căutăm confortul în dimensiunea 
spaţială, aceea a lucrurilor. „Obiectele pe care le posedăm devin simboluri ale 
reprimării“, spune Heschel. Sabatul oferă antidotul la nebunia 
consumerismului. Este gândit pentru a ne ajuta să refacem relația de 
prietenie cu timpul, să apreciem clipa prezentă, să fim în preajma lui 
Dumnezeu, fără a ne mai gândi la regretele și grijile legate de lucruri. 

„Să nu râvnești“, observă Heschel, este singura dintre cele Zece Porunci 
care este reluată de două ori. Are o importanţă foarte mare, căci Dumnezeu 
își dorește să fim liberi în interior, nu să ne pierdem timpul alergând după 
lucruri iluzorii. Sabatul ne amintește că viața nu este doar despre câștiguri 
materiale și muncă, tocmai de aceea evreii nu vorbesc despre bani de ziua 
Sabatului. 

În timpul săptămânii ne consumăm timpul, dar în a şaptea zi adunăm 
timp, prin urmare ne adunăm propriile gânduri. „Ne întoarcem privirea de la 
rezultatele creației la tainele creației, scrie Heschel. Ni se oferă 
oportunitatea de a medita la eternitate. 

Viaţa în materie creează senzaţia unei schimbări continue a timpului în 
permanentă mișcare. De fapt, spune Heschel, timpul este neschimbat, doar 
lucrurile din această lume sunt în continuă mișcare: 


Lucrurile pier în timp, timpul în sine nu se schimbă. Nu ar trebui să 
vorbim de trecerea timpului, ci de trecerea spaţiului prin timp. 


Este greu să apreciem timpul, pentru că trăim într-o lume a lucrurilor. Dar 
este posibil să devenim prieteni cu timpul și să vedem realitatea de dincolo 
de materie. 


Observaţii finale 


Ideea de a dispune de o zi de odihnă după o săptămână de muncă ne pare 
astăzi demodată. Magazinele sunt deschise non-stop, iar pentru cei mai 
mulți oameni, a lucra în weekend este chiar de apreciat. De ce ne-am opri? 
Cartea lui Heschel are o importanță și mai mare astăzi decât atunci când a 
fost scrisă, pentru că astăzi resimțim o presiune și mai mare de a face 
anumite lucruri. O zi întreagă pe care să o dedicăm contemplării lui 


Dumnezeu ne pare un lux imposibil, dar dacă ne-am acorda-o cu adevărat, 
aceasta ar aduce și mai multă valoare săptămânii care îi urmează. 

Volumul lui Heschel îi va deschide ochii cititorului care nu știe nimic 
despre importanţa Sabatului în iudaism, dar poate că unul din motivele 
pentru care este o carte clasică despre spiritualitate este acela că merge 
dincolo de o singură religie. Evreii sărbătoresc Sabatul sâmbăta, creștinii 
duminica, musulmanii vinerea, ceea ce sugerează o nevoie a omului de a se 
bucura de o minte liniștită în mod regulat și de a avea timp pentru meditaţie 
și contemplare. Fără această fereastră către eternitate devenim niște roboți, 
atât de legaţi de lucrurile pământești, încât uităm de locul pe care îl avem în 
schema Universului. 


Abraham Joshua Heschel 


S-a născut în Varșovia, în anul 1907. Heschel primește o educaţie iudaică 
clasică, apoi obține doctoratul la Organizaţia centrală pentru educaţia adulților 
evrei, din Berlin, unde avea să și predea. Odată cu venirea naziștilor la putere, 
Heschel este deportat în Polonia, predă în Varșovia și în Londra, apoi se mută 
în SUA, în anul 1940. Se alătură facultăţii de iudaism de la Hebrew Union 
College în Cincinnati, iar în 1945 este numit profesor de etică și filosofie 
iudaică la Seminarul Teologic Evreiesc din New York. Ocupă acest post până se 
stinge din viaţă, în anul 1972. 

Printre numeroasele cărți ale lui Heschel se numără: Omul nu e singur. O 
filosofie a iudaismului (Editura Hasefer, 2001), Dumnezeu în căutarea omului. O 
filosofie a iudaismului (Editura Hasefer, 2001), Nesiguranța libertății (The 
Insecurity of Freedom), Teologia iudaismului antic — Theology of Ancient Judaism 
(două volume), Maimonides asupra filosofului evreu, Israel: ecouri întru Eternitate 
(Israel: An Echo of Eternity) și Pasiunea pentru adevăr (A Passion for Truth). 


1922 
SIDDHARTHA 


Prea multe cunoștințe, prea multe versete sacre, prea multe ritualuri și prea multe negații, prea 
multe fapte și năzuinţe fuseseră obstacole în calea lui. Fusese foarte arogant — cel mai deștept, 
cel mai destoinic, întotdeauna cu un pas înaintea tuturor, întotdeauna înțelept și spiritual, 
întotdeauna preotul sau învățatul. În această stare de preoție, de înaltă cunoaștere, în această 
stare de spiritualitate se strecurase propriul său ego. 

Cei mai mulți oameni, Kamala, sunt precum frunzele purtate de vânt, care se scutură, plutesc, se 
rostogolesc în aer și care, în cele din urmă, cad pe pământ. Alţii însă, puţini la număr, sunt 
precum stelele cu o traiectorie fixă, dar pe care vântul nu le ajunge din urmă, căci își urmează 
propria lege și propria traiectorie. 


Pe scurt 


In loc să te forțezi să atingi dimensiunile superioare, mai bine caută pacea 
și forța acceptării vieţii așa cum e ea. 
Din aceeași sferă de interes 


Ram Dass, Fii aici, acum (p. 106) 
Bhagavad-Gita 
Dhammapada 


CAPITOLUL 19 
HERMANN HESSE 


Înainte să devină un mare scriitor, Hermann Hesse ducea o viață foarte 
complicată, îngrijind trei copii și o soţie bolnavă de schizofrenie. Când boala 
soției devine greu de gestionat, femeia este internată într-un sanatoriu de 
boli psihice, iar cei trei copii sunt găzduiţi pe la diverși prieteni de familie. 
Hesse se mută într-o casă mai mare, Casa Camuzzi, lângă lacul Lugano, în 
Elveţia, unde reușește să găsească puțină liniște. Meditează în timpul zilei și 
scrie în timpul nopţii, se relaxează făcând plimbări prin natură și pictând 
peisaje. Siddhartha (Editura Rao, 2013) este un roman plasat în India, pe 
vremea când Buddha încă trăia. 

Atât tatăl lui Hesse, cât și bunicul acestuia erau misionari creștini, însă 
bunicul vorbea și nouă dialecte indiene. Acesta îl învață pe Hesse să 
aprecieze literatura de spiritualitate din Orient. Personalitatea lui Hesse se 
dovedește a fi încă de timpuriu una rebelă și nonconformistă, mai ales că 
renunță la școală de la vârsta de 13 ani. Prin urmare, nu este de mirare că 
Hesse avea să producă un roman precum Siddhartha, o sinteză a unor 
concepte budiste, taoiste, hinduse și creștine, prin intermediul cărora 
respinge convențiile religioase în favoarea unei forme foarte personale de 
spiritualitate. Dar care este povestea relatată în Siddhartha și de ce avea să 
inspire imaginarul spiritualității timp de peste 80 de ani? 


Călătoria 

Inspirându-se din propria experienţă de viață, Hesse relatează povestea lui 
Siddhartha, fiul unui erudit brahman, care este atras încă de mic de 
practicile și scrierile hinduse. 

La începutul cărții, Siddhartha este înfățișat ca un spirit neliniștit. 
Crescuse cu multe cunoștințe, dar lipsea ceva: toți vorbeau despre 
Dumnezeu și despre unitatea care există între toate lucrurile, însă se întreba 
cine anume o experimentase cu adevărat. Aflat în căutarea purității 
spirituale, caracteristică multor tineri din India, Siddhartha decide să își 


părăsească familia și, în ciuda dorinței tatălui său, se alătură shramanas-ilor, 
bătrâni maeștri rătăcitori, care duc o existenţă dificilă. Alături de prietenul 
său Govinda, Siddhartha începe să ducă o viață simplă, îmbrăcat doar într-o 
pânză și ţinând post cu săptămânile. Prin această viață de ascet, Siddhartha 
încearcă să se curețe de dorințele egoului și începe să îndure cu bucurie 
înfometarea, setea, oboseala și durerea. 


Întâlnirea cu Buddha 


După trei ani de ascetism, cei doi prieteni aud despre figura legendară a lui 
Gautama, un Buddha „radiant“, care atinsese nirvana și care nu mai suferea 
de durerile vieţii. Călătoresc amândoi spre Gautama, iar Siddhartha începe 
să înțeleagă că Universul este un lanţ nesfârșit de cauze și efecte. 

Cu toate acestea, Siddhartha nu devine adeptul lui Gautama, căci 
consideră că eliberarea de suferință nu se poate produce cu ajutorul 
maeștrilor sau al învățăturilor, ci doar prin luarea unei căi individuale, 
directe. Singur fiind, Siddhartha are o revelaţie. Deși inițial detestase lumea 
fizică, pe care o considera maya (iluzie), Siddhartha începe să contemple 
copacii, soarele, luna, râurile și, pentru prima dată, o face fără să se mai 
„gândească“ la ele. Realizează că, în căutarea sa neostoită de a descoperi 
înțelepciunea interioară, fusese complet orb în fața frumuseţilor lumii. 


Revenirea pe Pământ 


Povestea se continuă înfățișându-l pe Siddhartha la intrarea într-un oraș. 
Acolo zărește o femeie frumoasă înconjurată de servitori, a cărei gură 
semăna cu o „smochină proaspăt ieșită din floare“. Siddhartha se simte 
numaidecât atras de ea, însă femeia, pe numele ei Kamala, găsește amuzant 
că un ascet ieșit din pădure crede că i-ar putea fi prieten. Siddhartha îi cere 
să îl înveţe căile iubirii, iar când aceasta îl întreabă ce anume poate face în 
schimb, el îi răspunde: „Știu să gândesc, să postesc, să aștept și să scriu 
poezii“. Kamalei îi plac poeziile lui Siddhartha, dar îi spune acestuia că 
trebuie să poarte haine de calitate, înainte de a continua. 

Siddhartha se angajează ca asistent al unui om de afaceri, învaţă foarte 
repede regulile și se dovedește a fi de neînlocuit. Cunoaște succesul, căci, 
spre deosebire de șeful său, este detașat de înțelegerile pe care le semnează, 
fără să se teamă de pierderi și să fie consumat de lăcomie. Reușește, așadar, 


să trăiască din nou în lumea suferinţei și a luptei pentru supraviețuire, dar 
fără să mai facă parte din ea. Din punctul lui de vedere, oamenii se 
îngrijorează și se luptă pentru lucruri cu adevărat neînsemnate: bani, 
plăcere, recunoaștere. Acestea nu sunt decât samsara, adică un joc al vieţii, 
nicidecum viaţă în sine. Întrucât Siddhartha are de acum mintea unui 
shramana, aceste lucruri nu îl mai mișcă. 

Cu toate acestea, Siddhartha începe să nu mai fie chiar atât de detașat și 
este atras din ce în ce mai mult de preocupările egoiste ale existenței umane 
normale, ale proprietăţii, banilor și mândriei. Devine dependent de jocuri de 
noroc și de alcool și își dă seama că se transformă într-un „copil imatur“, 
exact ceea ce obișnuia să privească de sus cu ani în urmă. De fapt, după o 
noapte petrecută în compania vinului și a dansatoarelor, Siddhartha 
realizează că este mai rău decât toți ceilalți. 


De la negustor la barcagiu 


În nefericirea sa, Siddhartha se întoarce în pădure, pregătit să moară. 
Adoarme lângă un râu, iar la trezire îl găsește pe vechiul său prieten, 
Govinda, care îl ajută să reflecteze puţin la viaţa lui și să regăsească sămânța 
de puritate pe care o avusese cândva. Realizează faptul că trebuise să treacă 
prin toate lucrurile pământești și prin plăcerile carnale, pentru a-și da seama 
că aceste lucruri nu îl satisfac. Numai dezgustat fiind de ceea ce devenise 
putea să renască din nou, și nu ca un ascet rătăcitor, ci ca o persoană care 
este parte din lume, dar care nu se lasă sedusă de ea. 

Devine ucenicul unui barcagiu, învață cum să mânuiască vâslele, pentru a-i 
conduce pe oameni pe celălalt mal, și trăiește într-o colibă. Duce o viață 
simplă, dar râul îi vorbește într-un fel în care nici un maestru nu ar fi putut 
să o facă și reușește să-și regăsească liniștea. 

Într-o zi, își fac apariţia o femeie și copilul ei. Aceasta își dorea să îl vadă 
pe Buddha, despre care se spunea că ar fi pe moarte. Aflată în apropiere de 
doc, femeia este mușcată de un șarpe. Strigătele ei sunt auzite de barcagiu, 
care vine să vadă ce se întâmplă. Siddhartha o recunoaște numaidecât pe 
femeie: era Kamala, fosta lui iubită, iar copilul era fiul său. 


Ciclul vieții 


Continuarea este lăsată la interpretarea cititorului, însă Siddhartha învață 
iubirea simplă, dar puternică, a unui părinte pentru copilul său. Nu îi mai 
privește de sus pe cei ale căror atașamente sunt profunde. Realizează că nu 
strădania spirituală îl adusese la acel nivel de pace și iluminare, și nici 
afundarea în lucrurile și plăcerile lumești. Într-un dialog cu prietenul său, 
Govinda, Siddhartha concluzionează: 


Singurul lucru cu adevărat important pentru mine este să fiu capabil să 
iubesc lumea, fără să o privesc de sus, fără să o urăsc și fără să mă urăsc pe 
mine — adică, să fiu capabil să privesc lumea și pe mine însumi cu iubire, cu 
admirație și cu respect. 


Râul este cel care îl ajută să atingă acest nivel de conștientizare. Ascultă 
„cântecul nesfârșit al râului“, al cărui sunet seamănă cu însăși viața care se 
mișcă întru atingerea unei ţel, cu toate luptele și suferințele ei, și cu toate 
plăcerile. Existența, deși pare un tumult terifiant de oameni, locuri, 
evenimente și sentimente individuale, este precum râul care nu curge decât 
într-o singură direcție. În unicitatea lui, este perfect. 


Observaţii finale 


Mesajul transmis de Siddhartha este acela că nu trebuie să ne retragem din 
viață pentru a atinge un nivel superior al sacrului, ci că trebuie să ne lăsăm 
cuprinși de lucruri. Plină de evenimente, gânduri și relaţii, viața ne pare 
deseori teribil de fragmentată. Cu toate acestea, ea este una singură, o 
experiență unică ce curge asemenea unui râu. Dacă poți aprecia această 
unitate, devii mai puţin captiv în tine însuți și te identifici cu fluxul vieții. 

Cartea mai sugerează și faptul că nici o existență dificilă, nici una 
guvernată de senzualitate și de „lucruri“, și nici măcar una profund 
rațională, nu ne poate garanta dezvoltarea spirituală după care tânjim. Ceea 
ce descoperă Siddhartha este faptul că numai atunci când renunţă să 
găsească nirvana apare și iluminarea. 

Deși cartea este publicată inițial în germană în anul 1920, prima traducere 
în engleză avea să apară abia în anul 1951, iar în America abia în anii 1960. 
Odată cu interesul pentru filosofiile și religiile orientale, cartea devine un 
bestseller. Unul dintre traducători, Sherab Châdzin Kohn, observă că, prin 
nonconformismul pe care Siddhartha îl promovează, cartea se potrivește 


perfect cu spiritul vremii, deși temele abordate transcend materialismul. 
Proza este una simplă, accesibilă, iar descrierile puterii vindecătoare ale 
râului sunt sublime. 

Siddhartha este fructul propriei călătorii spirituale a lui Hesse (în limba 
sanscrită, Siddhartha înseamnă „cel care și-a descoperit țelul“). Deși călătoria 
lui Hesse este una dificilă, nu trebuie să fii un suflet chinuit pentru a putea 
pune în practică mesajul revelat de acesta. 


Hermann Hesse 


S-a născut în anul 1877 la Calw, în Germania. La vârsta de 18 ani se mută la 
Basel, în Elveţia, și lucrează ca librar. Printre primele sale romane se numără 
Peter Camenzind (1904), Sub roată (Beneath the Wheel 1906) și Gertrud (1910). 
În anul 1911, călătorește în India, iar în 1914 publică Rosshade. Primul său 
succes literar este romanul Demian (1909). În același an, Hesse obţine 
rezidența în Montagnola, în regiunea Ticino din Elveţia. Aici avea să scrie Klein 
și Wagner (1927), Ultima vară a lui Klingsor (Editura Rao, 2014), Narcis și Gura- 
de-Aur (Editura Rao, 2007), Siddhartha, Lupul de stepă (Editura Rao, 2016) 
(1927), Călătoria spre Soare-Răsare (Editura Rao, 2013) și Jocul cu mărgele de 
sticlă (Editura Rao, 2013) (1943). 

Hesse scrie cu mare ușurință prima parte a romanului Siddhartha, dar face o 
pauză de un an din cauza unei depresii. Termină romanul în luna mai a anului 
1922 și îl publică în luna octombrie a aceluiași an. Romanul este numaidecât 
tradus în mai multe limbi asiatice. 

În anul 1923, Hesse devine cetățean elveţian. Toată viaţa a fost un pacifist și 
un contestatar aprig al războiului. În anul 1946 câștigă Premiul Nobel pentru 
Literatură. Se stinge din viață în 1962. 


1954 
PORȚILE PERCEPȚIEI 


Iată o experiență de o inestimabilă valoare pentru oricine: să fii zdruncinat la nivelul percepției 
superficiale, să ţi se arate preţ de câteva ore (ce pot părea o eternitate) lumea interioară și lumea 
exterioară, nu așa cum sunt percepute de un animal obsedat de supravieţuire sau de un om 
obsedat de cuvinte și concepte, ci așa cum există ele — în mod direct și necondiţionat, prin 
intermediul Raţiunii superioare. 


Pe scurt 


Scapă de obiceiurile percepţiei normale și privește lucrurile ca și cum ai 
face-o pentru prima dată. 
Din aceeași sferă de interes 


Fritjof Capra, Taofizica (p. 68) 
Ram Dass, Fii aici, acum (p. 106) 

G.I. Gurdjieff, Întâlniri cu oameni remarcabili (p. 144) 
William James, Tipurile experienţei religioase (p. 180) 
Emanuel Swedenborg, Raiul și iadul (p. 328) 
Eckhart Tolle, Puterea prezentului (p. 352) 


CAPITOLUL 20 


ALDOUS HUXLEY 


Reprezentant al elitei intelectuale britanice din perioada postbelică, Aldous 
Huxley studiază la Colegiul Eton și la Universitatea Oxford, unde, din cauza 
unei afecțiuni la ochi, părăsește cariera științifică și se dedică lumii literare. 
Aceeași afecţiune a determinat și ulterioara mutare în însorita Californie. 

În mod ironic, pentru o persoană cu probleme de vedere, interesul lui 
Huxley era acela de a înțelege cum anume capacitatea noastră de percepţie 
ne permite să fim liberi sau, din contră, ne îngrădește cunoașterea. Huxley 
este cunoscut pentru romanul Minunata lume nouă, viziune distopică asupra 
unei societăți în care tehnologia acționează dincolo de morală. Asemenea 
romanului lui Orwell, 1984, volumul lui Huxley ne arată că forţa stă în 
capacitatea de a-i face pe ceilalți să împărtășească viziunea noastră despre 
lume, și tocmai această uniformizare a percepţiei duce la uciderea spiritului 
uman. 

O metodă de a depăși conformismul perceptiv, avea să observe Huxley, 
este experiența mistică și religioasă, în care starea mentală este alterată. În 
volumul Filosofia perenă (Editura Polirom, 2019), Huxley reia marile viziuni 
religioase, citând pasaje întregi din mistici și sfinţi, care aduseseră conștiința 
umană la un nivel superior. Unul dintre acești mistici, pe care îi citează 
Huxley, este însuși vizionarul William Blake, care spune așa: „Dacă porțile 
percepţiei ar fi desferecate, atunci totul i s-ar arăta omului așa cum este, 
infinit“. 


Îndepărtarea vălului 


Citatul de mai sus apare la începutul cărții Portile perceptiei (Editura 
Polirom). Cartea este un eseu care descrie experiența utilizării mescalinei. 
Deși nu a fost un mistic, Huxley își dorea să experimenteze nivelurile 
superioare ale conștiinței, așa cum se întâmplase în cazul lui Blake sau al lui 
Swedenborg, precum și al altor mistici pe care îi citează. Mescalina părea a fi 
o scurtătură care permite deschiderea acestor porți ale percepţiei. 


Mescalina se extrage din cactusul peyotl, originar din Mexic. Această 
plantă era venerată de popoarele indigene din Mexic și din America de Sud- 
Vest, datorită efectelor de transă pe care le provoacă. Acest extract, deși nu 
este ilegal, inhibă producerea de enzime care reglează secreția de glucoză din 
celulele cerebrale. Întrucât, în condiţii normale, creierul funcționează ca un 
mecanism de filtrare a informaţiilor necesare supraviețuirii, mescalina are 
efectul invers, îndepărtează vălul percepției filtrate. Se spune că cei care o 
consumă văd lumea ca și cum ar fi pentru prima dată. 

Într-o zi de primăvară, în anul 1953, în prezența soției sale, Maria, și a 
unui prieten care juca rolul de observator științific, Huxley experimentează 
pentru prima dată mescalina în casa sa din Los Angeles. În prima oră a 
experimentului, Huxley nu descoperă lumile minunate despre care vorbea 
William Blake, ci doar un dans modest de lumini, structuri și forme 
mișcătoare. În schimb, lucrurile din jurul său, cele pe care le observa zilnic, 
încep să capete noi semnificaţii. 

În dimineaţa aceea, la micul dejun, Huxley admirase în trecere vaza de 
flori de pe masa din sufragerie, în care se aflau un trandafir, o garoafă și un 
iris. Ca urmare a efectelor adverse ale mescalinei, florile păreau acum să 
strălucească, iar la exterior reflectau frumusețea lor interioară. Huxley avea 
să scrie: „Vedeam ceea ce a văzut Adam în dimineaţa creaţiei sale — miracolul 
existenței pure“. 


să vezi dincolo de obiect 


Procesele noastre cognitive normale calculează încontinuu legăturile dintre 
lucruri, măsoară și analizează. Cu toate acestea, Huxley raportează faptul că, 
sub influența mescalinei, spaţiul, timpul și distanța încetează să mai aibă 
importanţă. 

Își privește ceasul, dar realizează că „există în alt Univers“, căci descoperă 
ce înseamnă să trăiești în prezent. Pentru prima dată, Huxley avea să 
perceapă mai bine ideea de „ființare“, despre care citise în religiile orientale, 
mai exact, extazul de a trăi clipa. 

Priveşte masa, biroul și scaunul care se află în cameră, dar nu ca pe niște 
obiecte discrete. Îi par, mai degrabă, aranjamente diagonale și forme 
preluate din arta modernă, ba chiar îi apar ca fiind asemănătoare unor 
compoziţii de Georges Braque sau Juan Gris. Tot ceea ce vede sunt modele 


luminoase. O parte din creierul său, cea care obișnuia să spună „acesta este 
scaunul pe care mă așez la birou să lucrez”, avea să fie dezactivată: 
„Picioarele acestui scaun, de exemplu - ce miraculoasă este forma lor 
tubulară, cât de supranaturală este fineţea lor!“ Huxley începe să vadă 
„natura lucrurilor“ în opoziţie cu valoarea lor ca obiecte - tot așa cum un 
mistic vede lumea. Pe Huxley încep să îl fascineze și faldurile pantalonilor 
săi, care îi apar brusc asemenea „unui labirint de o deosebită complexitate și 
însemnătate!“ 

Scoase din context, acest afirmaţii pot părea doar niște aiureli ale unui 
drogat. Dar însăși această idee nu face decât să susțină argumentul lui 
Huxley — că cineva care se află într-o stare de conștiință normală nu poate 
aprecia lumea pentru ceea ce este, poate doar să o claseze în categorii și 
etichete deja existente. Acest lucru, argumentează el, este motivul pentru 
care artiștii se străduiesc să recreeze în ulei sau în piatră detaliile intrinseci 
ale țesăturii unei rochii, sau ale unei cortine, nu pentru a le face să pară 
„realiste“, ci pentru a exprima calitatea materialului în sine - țesătura 
creației ca atare. 

Analizând tablourile pictorului olandez Jan Vermeer, Huxley explică 
faptul că artistul nu era preocupat de exprimarea personalității modelelor 
sale, căci, pentru pictor, oamenii erau doar naturi moarte care îi permiteau 
să exprime „ființa“ materiei; de exemplu, pielea unei fete, un cercel, faldurile 
unei fuste. În tablourile lui Vermeer există o strălucire, însă nu modelul în 
sine este important, ci misterul care se ascunde în spatele existenței, 
frumusețea din interior. 


Încadrarea realităţii în limbaj 


Huxley explică această experiență bazându-se pe teoria că sistemul nervos și 
creierul sunt o „valvă de reducţie“, care nu ne arată decât o foarte mică parte 
a conștiinței „Cugetului Fără Limite“. Limbajul, spune el, este doar o 
modalitate de a codifica această conștientizare redusă. Latura pozitivă a 
limbajului este aceea că ne oferă acces la înțelepciune și la experienţă; latura 
sa negativă este aceea că ne face să vedem lumea în mod concret. De 
exemplu, dacă ceva nu este denumit, înseamnă că nu există cu adevărat. 
Totuși, ori de câte ori reușim să „dezactivăm mintea, pe o perioadă 
scurtă, și să nu mai interpretăm realitatea în simboluri și cuvinte, percepția 


noastră se bucură din nou de prospețimea primei descoperiri. Huxley îl 
menţionează pe Toma D'Aquino, care trăise o experiență spirituală, spre 
sfârșitul vieţii. Toma d'Aquino decide să nu finalizeze scrierea ultimei sale 
cărți, căci, după experienţa pe care o trăise, toate conceptele despre teologie 
și Dumnezeu începuseră să îi pară simple aiureli. 

Această eroare în înțelegere a simbolisticii lucrurilor, care ne face să le 
vedem exact așa cum sunt, este marea descoperire a lui Huxley. El avea să 
înțeleagă că limbajul și arta, oricât ar fi de frumoase, nu sunt decât o 
reprezentare a unei frumuseți și mai mari a realității nevăzute. 


Dincolo de sine 


Uneori, experienţele pe care le traversa Huxley începeau să îl depășească. 
Acest lucru avea să-l facă să realizeze de ce literatura experiențelor religioase 
vorbește despre teamă și oroare, la fel de mult pe cât vorbește despre extaz. 
În stările superioare ale conștiinței se află și frica de a fi copleșit, frica de 
faptul că sistemul nostru nervos nu este capabil să gestioneze ceea ce vede și 
experimentează. Huxley descrie acest fenomen ca fiind „incompatibilitatea 
între egocentrismul uman și puritatea divină“. 

Huxley explică faptul că restricția nivelului de zahăr din creier (efectul 
mescalinei) duce la reducerea activităţii egoului. Erau doi oameni în aceeași 
cameră cu el, însă, așa cum explică Huxley: „Amândoi aparțineau lumii de 
care, pe moment, mescalina mă scăpase - lumea sinelui, a timpului, a 
judecăților morale și a considerentelor utilitariste, lumea (și tocmai acest 
aspect al vieţii era cel pe care îmi doream să îl dau uitării) autoafirmării, a 
încrederii exagerate în sine, a cuvintelor supraevaluate și a conceptelor 
idolatrizate“. 

Perspectiva lui Huxley este preluată de mulți sfinți, mistici, genii sau 
yoghini care au încercat să înțeleagă ce este omul atunci când egoul 
transcende. Pierdut în percepţia directă a realității, egoul nostru dispare și 
devine un „non-sine“, una cu natura lui Dumnezeu. 

Mulţi mistici sunt destul de reticenți în a reveni pe pământ după 
asemenea experienţe și a se confrunta cu problemele pe care oamenii le au. 
Cu toate acestea, pentru Huxley, experiența pierderii sentimentului de sine 
era eliberatoare. Cu egoul dezactivat pentru o scurtă perioadă, lui Huxley i se 
permitea să observe adevăratele minuni ale existenţei. Prin urmare, Huxley 


a înțeles că sentimentele personale nu sunt atât de importante și că 
gândurile și pretenţiile care ne umplu mintea sunt nimic atunci când te 
confrunți cu asemenea minunăţii. Mai mult decât atât, imaginația și 
creativitatea nu izvorăsc din personalitate: ele sunt doar rezultatul 
înlăturării vălului, ceea ce îți permite să vezi dincolo de sine. 


Observaţii finale 


Experimentul cu mescalina avea să-i demonstreze lui Huxley că cei mai 
mulți oameni trăiesc la un nivel foarte redus de percepţie și că această 
limitare a percepţiei duce la o viață limitată. lar dacă există o posibilitate de 
a scăpa de aceste „lanţuri“ intelectuale, atunci merită investigat. Cu toate 
acestea, Huxley admite faptul că o conștientizare indusă de droguri nu este 
decât o soluție temporară; nu a trăit suficient încât să asiste la revoluția 
socială și intelectuală din anii 1960, în care oamenii aveau să uite acest 
avertisment. 

Trupa americană de rock The Doors („porţile“) și-a luat numele de la eseul 
lui Huxley, iar noțiunea de „potenţial uman“ provine dintr-o serie de 
conferințe susținute de Huxley, la Institutul Esalen, fondat în anul 1962. 
Prezenţa lui Huxley în California până la începutul anilor 1960 a fost ca o 
sămânță care a încolțit și care s-a transformat în moduri alternative de a 
vedea lucrurile și de a fi. 

Observaţia simplă a lui Huxley este aceea că, dacă artiștii, geniile și sfinții 
noștri au reușit să spargă porțile percepției, cu siguranță că aceasta era o cale 
pe care o putea apuca umanitatea. Deși limbajul și percepţia au fost 
modelate în slujba supraviețuirii și, prin urmare, acestea permit accesul la o 
realitate limitată, tot parte din ființa umană este și încercarea de a merge 
dincolo de sine. Poate că, pe viitor, nu numai misticii vor fi cei care vor putea 
să experimenteze direct misterele sprituale, ci toţi cei care sunt deschişi la 
ele. 


Aldous Huxley 


S-a născut în anul 1894 în Surrey, Anglia. Este nepotul faimosului biolog 
Thomas Henry Huxley, iar din partea mamei se trăgea dintr-o familie de poeţi 
și scriitori. 


Își pierde mama la vârsta de 14 ani, în urma unei lupte cu cancerul. Elev fiind 
la Colegiul Eton, Huxley se confruntă cu o afecţiune oftalmologică și aproape 
că își pierde vederea, dar se tratează suficient cât să studieze la Oxford. Acolo 
se bucură de compania lui Bertrand Russell, Lytton Strachey și D.H. Lawrence. 

Huxley se căsătorește în anul 1919 cu Maria Nys, care era de origine 
belgiană. Călătoresc frecvent în anii 1920, inclusiv în India și în SUA, și trăiesc 
între două ţări, Italia şi Anglia. În această perioadă, Huxley scrie Galben de 
Crome - Editura Polirom, 2017 (1921), Fân antic (Antic Hay 1923), Frunze 
uscate — Editura Vivaldi, 1996 (1925) și Punct contrapunct - Editura Polirom, 
2003 (1928). Minunata lume nouă (1932) este o carte inspirată parţial din 
experienţa în Italia, sub ocupaţia lui Mussolini. 

Familia lui Huxley se mută în California în anul 1937, unde Aldous lucrează 
ca scenarist la Hollywood. Își pierde soţia ca urmare a unui cancer la sân, la un 
an după publicarea Porţilor percepției, și se recăsătorește în 1955 cu Laura 
Archera. Eseul Raiul și Iadul — Editura Polirom, 2012 (1956) aprofundează 
ideile din Porţile percepției, iar romanul utopic Insula - Editura Polirom, 2017 
(1962) propune un contrapunct spiritual Minunatei lumi noi. 

Se stinge din viață în anul 1963, în aceeași zi cu C.S. Lewis și cu președintele 
John F. Kennedy. 


1902 
TIPURILE EXPERIENȚEI RELIGIOASE 


Dacă ar fi să descriem viaţa religioasă în termenii cei mai generali, am putea spune că există în 
baza credinței o forță nevăzută și că binele nostru suprem stă în ajustarea armonioasă la această 
forță. 

Potențialul de dezvoltare al sufletelor umane este de nepătruns. Sunt atâţia care păreau 
neînduplecați în mod irevocabil și care aveau să fie îmbunați, convertiți și readuși la viață în 
feluri care i-au uimit mai mult chiar pe ei înșiși decât pe cei care au fost martori. 


Pe scurt 


Dacă religia reușește să îl întregească pe un om și să-i ofere inspiraţie, 
atunci înseamnă că funcționează. 


CAPITOLUL 21 
WILLIAM JAMES 


Tipurile experienţei religioase (Editura Dacia, 1998) este rezultatul unei serii 
de conferințe pe care William James le susține în anul 1901 la Universitatea 
din Edinburgh. Pentru a-și pregăti prelegerile, psihologul William James, 
profesor la Harvard, citește teologii clasici, inclusiv relatările personale ale 
diferiților sfinți și mistici. 

Decizia de a înțelege experiența spirituală dintr-o perspectivă psihologică 
părea foarte nouă la acea vreme, chiar blasfematoare. Munţi de cărți de 
teologie dogmatică se scriau la vremea aceea, dar pe James îl interesa 
universul experienței individuale. Scopul său în publicarea cărţii era acela de 
a-i convinge pe cititori că, deși religia în sine poate părea absurdă, impulsul 
spiritualității rămâne cea mai importantă funcţie a omului. Este ceea ce ne 
face umani. James își dorea să știe de ce omul este un animal religios și ce 
beneficii practice ne aduce spiritualitatea, pornind de la premisa că religia nu 
ne-ar preocupa dacă nu ne-ar aduce ceva bun. 

Preocuparea lui James pentru experiența individuală (în detrimentul 
instituţiilor religioase) a spiritualității avea să pună bazele mișcării New Age 
și ale eticii dezvoltării personale, care se bazează pe ideea că toate credinţele 
noastre sunt bazate pe eficacitate și pragmatism. 

Cartea este scrisă într-un stil elegant, dar convingător, ca orice carte scrisă 
de fratele său, romancierul Henry James, și avea să fie recunoscută ca un 
volum clasic, încă din ziua publicării. Scopul ei este de a-l face pe cititorul 
religios să vadă problemele spirituale dintr-o perspectivă rațională, 
obiectivă, și să convingă mintea riguros-științifică de faptul că experiența 
religioasă are valoare și este un „fapt. 


Știința spiritualităţii 

James scrie Tipurile experienței religioase la finele unui secol de progres 
științific, care promova curentele de gândire ce se opuneau credinței oarbe 
din secolele trecute. În acest mediu social și cultural, Biblia începea să fie 
considerată doar o antologie de povești simbolice, iar în cadrul noii științe 


care se configura - psihologia - experiența religioasă era explicată doar ca 
rezultatul unor procese raționale. 

Cu toate acestea, James era sceptic cu privire la ideea că toate experiențele 
religioase pot fi reduse la funcţii cerebrale, la ceea ce el numește „nimic 
altceva decât“ o vedere a spiritualităţii. Viziunea Sfântului Pavel pe calea 
spre Damasc, de exemplu, poate fi explicată ca o „leziune a cortexului 
occipital“ (episod epileptic). Conform acestui „materialism medical“, Sfânta 
Tereza din Avila (cu toate experiențele ei extatice) era considerată ca fiind 
„isterică“. 

Există cazuri în care fiziopatologia poate produce experiențe mistice, 
spune James, dar acest aspect nu discreditează funcţia revelatoare a 
experienţei. Timp de secole, călugării și călugărițele și-au manipulat în mod 
conștient corpurile (privându-se de somn și de mâncare), căci aceste stări 
fiziologice îi ajutau să atingă nivelurile superioare ale conștientizării. Așadar, 
experiența religioasă nu este „creată“ prin intermediul manipulărilor — ea 
există dintotdeauna în noi. Este vorba doar despre a fi sensibili la 
manifestarea ei. 

Pentru James, este irelevant dacă această experiență își are originea „în 
creier“ sau într-o comuniune reală cu Dumnezeu. Ceea ce este cu adevărat 
important sunt efectele benefice ale acestor experiențe. 


„După roadele lor îi veţi cunoaște, nu după 
rădăcinile lor“ 

James scrie că ideile spirituale ar trebui să fie judecate în funcţie de trei 
criterii: iluminare imediată, raționalitatea filosofică și utilitatea morală. 
Altfel spus, aceste experiențe ne iluminează? Ne dau sens? Sunt utile în 
viața de zi cu zi? 

James citează un pasaj din autobiografia Terezei din Avila, în care aceasta 
vorbește despre viziunile ei. La acea vreme, oamenii o suspectau că are 
viziuni cu diavolul, nu cu Dumnezeu, însă Tereza insista asupra faptului că 
viziunile ei nu puteau fi doar produsul imaginaţiei, căci o făcuseră o 
persoană mai bună, ceea ce aveau să confirme chiar confidenţii ei. Tereza 
spunea că viziunile „o dezrădăcinaseră de vicii și îi dăruiseră un curaj 
bărbătesc“. Ea făcea diferenţa între imaginar și realitatea spirituală, arătând 
că, în vreme ce imaginația slăbește mintea și sufletul, „viziunea cerească 


pură“ îl revitalizează și îl întărește pe cel care o experimentează. În cazul 
Terezei, ezitările care o măcinau o conduseseră spre Reforma Ordinului 
Carmelitan, al cărei membră era. 

Acesta era efectul practic al experiențelor religioase, care îl fascina pe 
James. Se prea poate ca aceste „apariții“ să fie produsul minţii unui sfânt, 
dar la fel de probabil este și ca ele să fie trimise direct de Dumnezeu. Ceea ce 
este cu adevărat clar, este faptul că atât în cazul Sfântului Pavel, cât și al 
Sfântului Augustin și al Sfintei Tereza, aceste experienţe le-au transformat 
viața. 


Motivația convertirii 


Atât psihologia, cât și religia, observă James, sunt de acord cu privire la 
faptul că o persoană poate fi transformată de forțe, aparent, dincolo de 
conștiința normală. Însă, în vreme ce psihologia numește aceste forme ca 
fiind „subconștiente“ — adică înrădăcinate în sine - în religie, mântuirea este 
exterioară omului, este un dar de la Dumnezeu. 

Pentru un om cu o gândire științifică și rațională, „renașterea“ ori 
varietatea convertirilor religioase pot părea ca un dezechilibru sau chiar o 
dovadă de nebunie. Convertirea poate fi bruscă, avea să noteze James, dar 
asta nu înseamnă că este de natură patologică. Pentru cel care privește din 
exterior, convertirea poate să pară doar o abordare sfântă a vieţii, dar pentru 
cel care o experimentează, convertirea este o transformare totală. Brusc, 
ceilalți oameni sunt cei care se află în întuneric. 

James recunoaște un model repetitiv în experiențele de convertire. 
Acestea tind să se întâmple atunci când oamenii sunt atât de debusolaţi 
încât „renunţă, golul de speranţă lăsând loc revelaţiei. Literatura religioasă 
este plină de asemenea povești, în care limitele și constrângerile egoului 
sunt, în cele din urmă, înlăturate; începem să trăim doar pentru ceilalți, sau 
pentru un scop mai înalt. Compensaţia dependenței de Dumnezeu constă în 
eliminarea fricii, și tocmai de aceea convertirea este o experiență liberatoare. 
Curajul și senzația de absolută siguranță întru Dumnezeu îi conferă 
convertitului motivaţia. O persoană aparent normală va renunța la tot și va 
deveni un misionar în junglă, sau va descoperi o mănăstire într-un deșert, 
mulțumită credinței. Totuși, acest lucru invizibil va schimba circumstanţele 
exterioare — ceea ce îl conduce pe James la inevitabila concluzie că, pentru o 


asemenea persoană, convertirea (experienţa spirituală) este un fapt concret, 
mai real decât tot ce a trăit acea persoană. 


De ce religia are putere de transformare? 


James propune ideea potrivit căreia religia nu trebuie să fie în mod necesar 
adorarea unui zeu. Ea poate fi pur și simplu credinţa într-o forță nevăzută, 
iar sarcina noastră este aceea de a ne ajusta pe noi înșine în mod armonios. 
James avea să noteze: „Religia, orice ar reprezenta ea, este reacția totală a 
omului în fața vieții, prin urmare, de ce nu am spune că orice reacție totală 
în fața vieții este o religie?“ Prin urmare, chiar și ateismul poate fi considerat 
o religie. Fervoarea cu care unii atei atacă creștinismul poate fi considerată o 
religie. 

În mod similar, o viziune a vieții încapsulată în sintagma „Cui îi pasă?“ 
este pentru unii o religie personală. Putem lua în calcul chiar și filosofia 
transcendentală, care avansează ideea unei Legi care guvernează Universul. 
Oamenii recurg la religie din motive personale, argumentează James, prin 
urmare, aceasta trebuie să aibă o anume utilitate. James îl citează pe J.H. 
Leuba, care a contribuit la psihologia religiei: „Dumnezeu nu este cunoscut, 
nu este înțeles, este folosit. 

Poziţia religioasă este asociată în mod normal cu voința de a renunța la 
sine în vederea conexiunii cu ceva superior, de exemplu, cu Dumnezeu. 
Această negare a sinelui este ceea ce face ca impulsul religios să fie diferit de 
orice alt tip de fericire și, prin urmare, este un proces revigorant. 
Sentimentul religios se poate distinge de celelalte sentimente prin faptul că 
înnobilează persoana care îl resimte, oferindu-i senzaţia că trăiește în acord 
cu forțele, cu legile și cu planurile superioare. 

Religia există pentru a oferi o soluție tulburării perene umane și 
sentimentului că ceva este greșit. Ea le permite oamenilor să vadă acea 
dimensiune superioară care sălășluiește în ei și care este sinele adevărat. Tot 
religia le permite oamenilor să se descotorosească de sinele inferior. 

Cu toţii dorim să fim conectaţi la ceva „mai înalt“, fie că este vorba despre 
ceva excepţional din noi sau o forță exterioară superioară, iar religia ne 
conferă contextul de a experimenta lucrurile mai bune care provin din 
credință, și nu din teamă. „Nu Dumnezeu este scopul final al religiei, ci viața, 


și mai multă viață, o viață mai complexă, mai satisfăcătoare și mai bogată“, 
admite James. 


Observaţii finale 


Tipurile experienţei religioase menţionează și povestea unui om care reușește 
să se salveze de la nebunie, ancorându-se în afirmațiile puternice din Biblie. 
Se dovedește că acest om, menţionat sub numele de „corespondentul 
francez, este chiar James. 

Concluzia lui este aceea că o viață poate fi profund transformată prin 
credință, chiar dacă respectiva credință nu are un obiect vizibil sau poate să 
nici nu existe. Religia poate vindeca o persoană, reintegrând în ființa 
acesteia ceea ce fusese fragmentat. Pentru James, care s-a luptat toată viaţa 
cu depresia și a suferit ani de zile de alienare, activitatea religioasă este una 
justificată. Deși admite că nu este foarte avansat din punct de vedere 
spiritual, este clar pentru el faptul că această credință în ceva nevăzut 
eliberează forțele individualităţii și ale scopului. 

James recunoaște că știința va încerca să distrugă căile obscure ale religiei, 
însă, procedând astfel, nu va face decât să rateze ceea ce este cu adevărat 
important. Știința nu poate fi decât abstractă, dar experiența spirituală 
personală este mult mai puternică, tocmai pentru că este subiectivă. 
Spiritualitatea este despre emoție, imaginaţie și suflet - iar pentru o ființă 
umană, aceste trei elemente reprezintă totul. 


William James 


S-a născut în hotelul Astor din New York, în anul 1842. Bunicul său era un 
prezbiterian tradiționalist, care a făcut avere în America anilor 1789. Tatăl lui 
James, Henry James Sr., adoptă filosofia misticului Emanuel Swedenborg și își 
încurajează copiii să gândească liber atunci când vine vorba de religie. Mediul 
familial în care trăiește James este unul intelectual și cosmopolit. 

În adolescenţă, James își dorea să devină pictor, dar, încurajat de tatăl său, se 
înscrie la Harvard, unde studiază chimia, anatomia și, mai apoi, medicina. În 
anul 1872, obţine o slujbă în domeniul anatomiei. Zece ani mai târziu devine 
profesor de filosofie, înainte să-și schimbe domeniul în psihologie. 

Principiile psihologiei (Principles of Psychology), lucrarea cea mai importantă a 
lui James, este publicată în anul 1890. Cartea are peste 1 400 de pagini, iar lui 


James i-a luat 12 ani să o scrie. Printre cărțile lui se mai numără și Vointa de a 
crede — Editura Herald, 2011 (1897) și Pragmatismul (Pragmation 1907). 

James avea să se lupte toată viața cu depresia și cu o stare de sănătate 
problematică. Tipurile experienței religioase (Editura Dacia, 1998) este scrisă 
într-o perioadă în care James se recupera în urma unei boli pe care o 
contractase într-o excursie în munţii Adirondack, în anul 1898. 

James se căsătorește cu Alice Howe Gibbens în anul 1878, cu care are patru 
băieţi și o fată. 


1955 
AMINTIRI, VISE, REFLECȚII 


Nu suntem foarte departe de Evul Mediu, de Antichitate sau de epoca primitivă, așa cum 
pretinde psihicul nostru modern... Însă tocmai pierderea conexiunii cu trecutul și dezrădăcinarea 
noastră sunt cele care au dat naștere la neajunsurile civilizaţiei. 

Din nefericire, latura mitică a omului este desconsiderată în zilele noastre. Omul nu mai este 
capabil să creeze mituri. Prin urmare, acesta ratează o mulțime de lucruri, căci este important și 
chiar recomandat să vorbim și despre lucruri de neînțeles. 

Cu cât domină mai mult rațiunea critică, cu atât mai sărăcăcioasă devine viata; însă, cu cât 
reuşim să conștientizăm mai mult mitul și subconștientul, cu atât ne integrăm mai mult în viață. 


Pe scurt 


Viaţa modernă trebuie să fie îmbogăţită de conștientizarea viselor, 
aprecierea miturilor și sentimentul misterului. 
Din aceeași sferă de interes 


William James, Tipurile experienţei religioase (p. 180) 
James Redfield, Profeţiile de la Celestine (p. 284) 
Gary Zukav, Lăcașul sufletului (p. 408) 
Joseph Campbell, Bill Moyers, Puterea mitului 
James Hillman, Codul sufletului 
Thomas Moore, Îngrijirea sufletului 


CAPITOLUL 22 


CARL GUSTAV JUNG 


Cele mai multe autobiografii relatează evenimentele cele mai importante din 
viața unui autor, motiv pentru care cititorul nu află foarte multe despre 
viața interioară a acestuia. Volumul Amintiri, vise, reflecții (Editura 
Humanitas, 2008) al lui Jung relatează procesul de iluminare spirituală și 
intelectuală a marelui psiholog. Descrierea viselor sale, a viziunilor și a 
fanteziilor, pe care acesta le considera „cea mai de preţ avuţie“, ocupă cea 
mai mare parte a volumului. Jung nu vorbește despre visele lui doar de 
dragul de a o face, ci pentru că, din punctul lui de vedere, toate aceste 
elemente ne ajută să înțelegem psihicul colectiv al umanităţii. 

Amintiri, vise, reflecții este un volum controversat pentru că, la moartea lui 
Jung, cartea era încă sub formă de manuscris și necesita editare pentru a 
putea ajunge în forma sa finală. Cartea avea să se bucure de un mare succes 
și să îi inspire pe mai mulți oameni să devină psihanaliști. Pentru unii, 
cartea poate fi considerată extrem de stufoasă și complexă, iar pentru alţii, 
acest volum constituie o sursă inepuizabilă de inspirație cu privire la 
psihologia jungiană. Scopul volumului este acela de a revela forțele spirituale 
care sălășluiesc dincolo de știința minții umane și a personalității. 


Jung și Dumnezeu 


Alte volume includ conceptele mitologice și psihologice ale lui Jung, de 
exemplu „imaginea lui Dumnezeu“. Cu toate acestea, Amintiri, vise, reflecţii 
este, potrivit editorului Aniella Jaffe, „testamentul religios“ al lui Jung 
pentru umanitate și, totodată, singurul volum în care psihanalistul 
abordează experiența personală cu Dumnezeu. 

Toţi cei din familia lui Jung au fost pastori sau teologi, iar tatăl său era 
chiar un preot foarte strict. În mediul familial, Jung avea să crească 
înconjurat de probleme religioase diverse. Dumnezeul pe care și-l imagina 
nu era unul personal; pentru Jung, Dumnezeu reprezintă puterea 
Universului în toată lumina acestuia, în întunericul și nesfârșirea care îl 


caracterizează. Jung trage concluzia că, prin intermediul viselor, Dumnezeu 
își dorește să avem „gânduri rele“, care contravin moralității deja stabilite, 
pentru a putea recâștiga drumul către el. Jung simte că omul cu adevărat 
spiritual este un gânditor liber, care cere experiența lui Dumnezeu, nu banala 
credință. 

Această idee a unei divinități care nu era doar bunătate și lumină, alături 
de viziunea potrivit căreia creștinismul nu oferea o explicație satisfăcătoare 
pentru problema răului, aveau să-l pună în vizorul Bisericii Ortodoxe. Cu 
toate acestea, Jung se considera creștin, iar în anul 1952 îi scrie unui cleric: 
„Găsesc că toate gândurile mele se învârt în jurul lui Dumnezeu, așa cum se 
rotesc planetele în jurul Soarelui și sunt atrase în mod irezistibil de El“. 

Cu toţii avem idei de natură religioasă, spune Jung, sentimente despre 
infinitate sau despre înțelegerea superioară. Jung observă că cei care 
refulează aceste idei dezvoltă nevroze. Totuși, în cazul în care ar fi trăit într- 
o altă epocă, una în care viețile sunt legate de mit, de ritual și de natură, 
acești oameni nu ar mai fi fost „scindaţi împotriva lor“ și ar fi fost strâns 
legați de mituri, de ritualuri și de natură. Oamenii moderni sunt prea 
obiectivi, iar orizontul lor spiritual este foarte îngust. Multe vieți sunt trăite 
aproape în exclusivitate la nivelul conștientului, al minţii raționale. Dacă ar 
fi să reparăm fractura dintre ego și mintea inconștientă, oamenii ar putea 
reveni la o stare de sănătate mentală completă. 

Experienţa lui cu pacienţii cu tulburări mentale avea să îl ducă la concluzia 
că psihicul este prin natură religios, și că dimensiunea spirituală este un 
element de bază în psihologie. Deși Jung este cunoscut ca fiind un 
psihanalist, căutările profunde ale acestuia sunt de natură spirituală. 
Întrucât trăia într-o epocă a materialismului științific, ideile sale aveau să se 
facă auzite. Întrebat într-un interviu televizat dacă crede în Dumnezeu, 
Jung răspunde: „Nu cred, ştiu“. 


Integrarea sinelui 


Când Jung se afla la Universitate în Zürich, decide să nu se specializeze în 
medicină internă, alegerea lui inițială, ci în psihiatrie, un domeniu relativ 
nou și cumva incert. În anul 1900, Jung începe să lucreze ca asistent la 
Spitalul Psihiatric Burhălzi din Zurich. La vremea aceea, medicii psihiatri 
erau prea puțin preocupaţi de ceea ce se petrecea în mintea unui pacient. 


Accentul se punea pe simptomatologie și diagnosticare. Așa cum explică 
Jung: „Personalitatea umană a pacientului și individualitatea acestuia nu 
contau deloc“. Atât Freud, cât și Jung erau împotriva viziunii științifice, căci 
pe ei îi interesa persoana ca atare, nu doar istoricul medical. Primul volum al 
lui Jung, despre psihologia schizofreniei, avea ca scop demonstrarea faptului 
că delirurile și halucinaţiile nu sunt doar simptome întâmplătoare ale unei 
boli, ci elemente profund legate de personalitatea pacientului. 

Obiectivul a ceea ce Jung numește „individualizare“ este uniunea opuselor 
interioare, sau recunoașterea numeroaselor contradicții din noi înșine. 
Această cunoaștere de sine permite un sentiment al unității scopului vieţii 
noastre și îi permite personalităţii să iasă la suprafață. Jung își amintește că, 
în copilărie, a realizat că există două aspecte ale existenței unei persoane: 
personalitatea nr. 1 (gândirea logică, conștientă) și personalitatea nr. 2 
(gândirea inconștientă). Personalitatea nr. 1 a lui Jung era reprezentată de 
copilul care își făcea temele și se bătea cu băieţii, iar personalitatea nr. 2 era 
cea a unei înțelepciuni „atemporale, neperisabile“. 

Jung începe să asculte de această personalitate nr. 2, căci simte că este cea 
mai valoroasă, și își dedică viața explorării dimensiunilor acestui sine, de 
care astăzi nu ne mai este teamă să vorbim și pe care îl numim „umbra“, 
„sinele superior“ sau chiar „sinele adevărat“. Integrarea ei este necesară 
pentru sănătatea mentală. Fără o asemenea integrare a personalităţii nr. 2 
în existența noastră, tindem să proiectăm asupra oamenilor și lucrurilor 
ceea ce nu recunoaștem în noi înșine, uneori cu consecințe devastatoare. 


Freud și dincolo de el 


La prima lor întâlnire, din anul 1907, în Viena, Freud și Jung poartă o 
discuție de 13 ore. În Amintiri, vise, reflecții, Jung descrie Interpretarea viselor 
a lui Freud ca fiind „creatoarea unei epoci“. Jung spune că, „prin evaluarea 
viselor - cea mai importantă sursă de informaţie despre procesele 
inconștiente — Freud restituie umanităţii un instrument care părea pe veci 
pierdut. 

Faimoasa ruptură dintre cei doi a apărut atunci când Jung nu a putut 
accepta ideea lui Freud că o mare parte din comportamentul uman este 
rezultatul unei „sexualităţi reprimate“. Din punctul de vedere al lui Jung, 
Freud detesta atât de mult impulsul religios, încât își dorea să își transforme 


propriile idei într-o religie. „Când m-am despărțit de Freud am știut că mă 
arunc în necunoscut. La drept vorbind, dincolo de Freud, eu nu știam nimic, 
dar am ales să pășesc în întuneric“, spune Jung. 

În acest întuneric, Jung avea să dezvolte idei cu totul inovatoare. Jung 
este cel care a creat conceptele de „introvertit“ și „extravertit“, și merge 
chiar mai departe propunând noţiunea de „inconștient colectiv“. 
Inconștientul colectiv este o dimensiune mult mai complexă a minţii umane, 
în care fiecare individ este o parte care se manifestează în imagini, 
simboluri, vise și mituri, care par să existe în toate culturile. Tot Jung 
dezvoltă și conceptul de „arhetip“, modalitate de a fi sau de a acţiona, pe 
care oamenii o adoptă în mod inconștient, dar care face parte și dintr-un 
psihic colectiv mult mai vast. 

O altă idee faimoasă dezvoltată de Jung este „sincronicitatea“, sau 
ocurența unor coincidențe semnificative, care merg dincolo de dimensiunea 
probabilității și care sugerează un Univers în care limitele pe care le percep 
oamenii între minte și materie sunt estompate. Sincronicitatea este un 
concept-cheie în filosofia New Age (vezi James Redfield, Profeţiile de la 
Celestine), căruia i se acordă mult credit și de către prietenul lui Jung, 
fizicianul Wolfgang Pauli (laureat al Premiului Nobel). Jung era interesat și 
de numerologie, în special de semnificația numărului 4 în artă și în 
mitologie și devine un erudit în alchimie, gnosticism și specialist în studiul 
Bibliei. Jung înțelege sensul adevărat al alchimiei, nu ca transformare a 
metalelor în aur, ci ca transformare a psihicului, ca iluminare. 

În anul 1913, Jung are o viziune în care regiunea dintre Marea Nordului și 
Alpi îi apare ca fiind inundată. La o inspecţie mai atentă, apa pare a fi, de 
fapt, sânge, în care plutesc milioane de cadavre. Inițial, Jung interpretează 
această viziune ca pe iminența unei revoluții, iar apoi înțelege că Primul 
Război Mondial avea să izbucnească în Europa. 

Capacitatea de precogniție a lui Jung îl face pe acesta să aprofundeze 
parapsihologia, însă credința pe care a acordat-o ca om de știință cauzalităţii 
non-fizice a fost luată în derâdere de către Freud. Numai timpul poate spune 
cine a avut dreptate, Freud sau Jung, dar adevărul este că Jung este astăzi 
din ce în ce mai apreciat, în timp ce o mare parte din gândirea lui Freud a 
fost reevaluată. 


Observaţii finale 


Jung admite că „mitologizarea“ îi acordă vieţii o strălucire care, odată ce a 
fost experimentată, nu mai poate fi ignorată. Însă, se întreabă Jung, de ce ar 
trebui ignorată? Pentru intelect, visele și subconștientul par o pierdere de 
timp, dar dacă acestea reușesc să ne îmbogăţească viața emoţională și să ne 
vindece planul mental, cu siguranță sunt valoroase. Dacă avem o existență 
pur rațională, lipsită de artă, în care nu ţinem cont de vise și fantezii, 
devenim unidimensionali. În căutarea explicaţiilor perfecte, avem tendința 
de a elimina „lucrurile de neînțeles“, mai exact, misterele timpului și 
spaţiului, deși ceea ce este misterios conferă sens vieții. 

Dacă ești sătul de superficialitatea culturii consumeriste și materialiste, 
această carte poate fi exact ceea ce ai nevoie. Descrierile călătoriilor în 
Africa, America, India, și Italia sunt fascinante, la fel ca și capitolul dedicat 
Turnului din Bollingen, o casă pe care și-a construit-o pe malul lacului 
Zürich. Descrierea viselor și a viziunilor nu vor fi pe gustul tuturor 
cititorilor, dar, pentru cei mai mulți, acestea vor stârni un interes pentru 
mintea inconștientă, ca nucleu al înţelepciunii și al orientării în viață. 


Carl Gustav Jung 
S-a născut în Kesswill, Elveţia, în anul 1875, fiu al unui pastor protestant. 

În anul 1895, Jung se înscrie la Universitatea din Basel pentru a studia 
medicina. După moartea tatălui, Jung se vede nevoit să împrumute bani 
pentru a-și continua studiile. Se specializează în psihiatrie și, începând cu anul 
1900, lucrează la clinica Burhâlzli din Zürich, sub supervizarea psihiatrului 
Eugen Bleurer. În 1903, Jung se căsătorește cu Emma Rauschenbach, o 
moștenitoare elveţiană. În cadrul legislaţiei elveţiene, Jung are acces la averea 
acesteia, și își construiesc împreună o casă în Kusnacht. 

În anul 1905, Jung devine conferenţiar în psihiatrie, la Universitatea din 
Zürich, și tot în același an este numit conferenţiar senior la Clinica Psihiatrică, 
un post la care renunţă în anul 1909 pentru a-și deschide un cabinet privat. 

Jung a fost un scriitor prolific. Printre cărțile sale se numără Psihologia 
inconştientului (Editura Trei, 2017), Psihologie și religie (Editura Trei, 2010), 
Psihologie și alchimie (Editura Trei, 2016) și Sinele nedescoperit (The Undiscovered 
Self). Majoritatea textelor sale sunt publicate în Operele complete ale lui C.G. 
Jung. Se stinge din viață în anul 1961. 


1436 
CARTEA LUI MARGERY KEMPE 


Și așa au trecut mai bine de 20 de ani de când a început această făptură să aibă revelații și 
sentimente, înainte de a le scrie. Ceva mai târziu, Dumnezeul nostru este cel care i-a poruncit și 
a însărcinat-o cu așternerea pe hârtie a sentimentelor și revelațiilor și a vieţii sale, pentru ca 
bunătatea Lui nesfârșită să fie propovăduită în lume. 


Pe scurt 


O experienţă spirituală intensă poate schimba și viața unui om la care nu 
te-ai aștepta. 
Din aceeași sferă de interes 


Sfântul Augustin, Confesiuni (p. 38) 
Malcolm X, Autobiografia lui Malcolm X (p. 218) 
Tereza din Avila, Castelul interior (p. 336) 


CAPITOLUL 23 
MARGERY KEMPE 


Până în secolul XX, tot ce se știa despre Cartea lui Margery Kempe (The Book 
of Margery Kempe) erau scurte pasaje preluate din manuscrisul original, care 
se pierduse. În anul 1934, o copie completă a manuscrisului avea să fie găsită 
într-o bibliotecă privată din Anglia. 

Cartea este considerată a fi prima autobiografie publicată în limba 
engleză. Așa cum explică R.W. Chambers în introducerea cărții, aproape 
toate documentele care datau din secolul al XV-lea erau fie în latină, fie în 
franceză. În latină, pentru că era limba vorbită de oficialitățile din acea 
perioadă, și în franceză, datorită insistențelor dinastiei normande, de după 
cucerirea din anul 1066. În afara Londrei, unde locuia Kempe, nici măcar 
oamenii din clasa de mijloc nu primiseră o educaţie într-o limbă oficială, iar 
Kempe nici măcar nu știa să scrie sau să citească. Așadar, Margery își 
dictează povestea vieţii unui scrib, în singura limbă pe care o cunoaște — 
engleza vernaculară. 

Compusă din două părți și totalizând 99 de capitole, cartea este destul de 
vastă și urmărește transformarea lui Kempe de la femeie de casă la mistic 
renumit, oferind informaţii prețioase despre Anglia medievală. Nu este nici 
pe departe viața romanţată a unei sfinte, ci o relatare sinceră prin care 
Margery își dorea să îi câștige de partea ei pe cei care se îndoiau de 
spiritualitate. 


Prinţesa orașului 


Născută în anul 1373, Margery este fiica lui John Brunham, parlamentar și 
de cinci ori primarul orașului Bishop's Lynne (astăzi cunoscut sub 
denumirea de King's Lynn), în Norfolk, port în estul Angliei. La vârsta de 20 
de ani se căsătorește cu un tânăr negustor, John Kempe, și rămâne rapid 
însărcinată. Este primul născut din 14 copii. 

După naștere, Margery Kempe începe să sufere de o boală mentală 
(„posedată de diavol“, după cum chiar ea spunea) și este închisă în propria 


casă, întrucât dezvoltase o manie culinară. În timpul unui astfel de episod 
maniacal, Kempe are o viziune cu lisus, îmbrăcat în mătase purpurie, care îi 
spune astfel: „Fiica mea, de ce M-ai părăsit, câtă vreme Eu nu te-am părăsit 
niciodată?“ Viziunea respectivă, spune Kempe, îi arătase cât de aproape se 
află Dumnezeu de noi, chiar și în momentele noastre de suferință cele mai 
profunde, iar această experiență avea să îi readucă sănătatea mintală. 

Cu toate acestea, viziunea respectivă nu îi schimbă foarte mult modul de 
viață. Continuă să poarte rochii extravagante, pentru ca bărbaţii să o poată 
considera atractivă, și îi place să le ridiculizeze pe rudele ei nobile. lată cum 
se descrie pe sine Kempe: „Nici nu își punea problema vreunei pedepse, și cu 
atât mai puțin nu se mulțumea cu ceea ce îi oferise Dumnezeu, așa cum 
făcea soțul ei, ci își dorea din ce în ce mai mult“. De dragul „purei lăcomii, 
Kempe deschide o braserie, care necesită demersuri foarte complicate, însă, 
la doar câţiva ani de la deschidere, avea să piardă mulți bani de pe urma ei. 
Când și moara nu a mai mers din cauza necooperării cailor, Kempe consideră 
că este vorba despre un semn, prin care Dumnezeu îi arată că este 
nemulțumit de ea. Din acest motiv, își ia angajamentul de a face voia 
Domnului. 


O soţie castă 


Aflată în pat cu soţul său, într-o noapte, Kempe aude o cântare cerească. 
Această muzică celestă o face să se întrebe de ce păcătuise până atunci, iar 
din acel moment avea să declare adesea: „În Ceruri, totul este bucurie“. Acest 
episod a dus la abstinenţa ei, motiv pentru care îi spune soţului că se va 
dedica în exclusivitate lui Dumnezeu. Soțul îi respectă decizia și hotărăsc 
amândoi că nu vor mai face dragoste — „dar nu încă“. Kempe continuă să 
facă dragoste cu el din când în când, dar inima îi era în altă parte. Începe să 
țină post, poartă o cămașă din pânză aspră, și se căiește pentru păcate, 
uneori în forme extreme, încât cei din jur consideră că este doar o manieră 
de a atrage atenţia. Este o perioadă în care își pierde mulți prieteni, căci cei 
mai mulți dintre ei o preferau pe vechea Margery. 

Situaţia cu soţul ei atinge apogeul atunci când, aflați la o plimbare, în 
arșița verii, John îi pune o întrebare ipotetică: dacă cineva l-ar ameninţa că-i 
taie capul, dacă nu hotărăște să revină la o viață sexuală normală, ce ar 
alege? Margery îi răspunde că preferă să îl vadă decapitat, iar acesta îi spune 


că nu este o soție bună. Cad amândoi la o învoială în care acesta acceptă să 
nu îi mai facă avansuri, cu condiţia ca ea să își plătească datoriile conjugale 
față de el înainte de a pleca în pelerinaj. 

Kempe simte în acel moment că reușise să transceandă poftele lumii 
pământești, și că „toată pofta trupească fusese stinsă în întregime“. Deși 
avea să mai fie ispitită de câteva ori, Dumnezeu o asigurase că avea sprijinul 
Lui și că celibatul era în slujba binelui. Câţiva ani mai târziu, soțul său avea 
să înțeleagă mesajul și să depună la rândul său jurământul de castitate. 


Lacrimi și călătorii 

Margery Kempe era cunoscută pentru două lucruri: bocetele și călătoriile. 
Abia la vârsta de 40 de ani și după nașterea celor 14 copii, Kempe pornește 
în pelerinaj și vizitează figuri cunoscute ale Bisericii și mistici. În anul 1414, 
călătorește în Ţara Sfântă și petrece un timp la Roma, pentru a asista la 
canonizarea adoratei ei, Sfânta Bridget, iar în următorul an se întoarce 
acasă. În 1417, Kempe pornește spre Spania și merge în pelerinaj spre 
Santiago de Compostella, apoi spre Aachen și Danzig. Călătorește, de 
asemenea, și în locuri sfinte din Anglia. Aceste călătorii le face, în general, 
singură, și cu bani puțini. 

Kempe nu reușea să își controleze viziunile dureroase cu lisus pe cruce, iar 
oamenii credeau că plânsul ei era o prefăcătorie - ţinând cont de viața pe 
care o dusese — sau, și mai rău, credeau că este lucrarea diavolului. Chiar și 
astăzi putem fi tentaţi să credem că lamentările ei au fost doar un act 
dramatic, dar, așa cum explică Barry Windeatt-—, exprimarea unei 
asemenea chemări divine nu era ceva neobișnuit în acea perioadă. Marie de 
Oignies, femeie mistică de origine franceză, era și o vizionară, alături de alte 
figuri precum Binecuvântata Angela de Foligno și Dorothea de Montau. 
Ultimele două, asemenea lui Kempe, fuseseră mame și neveste. 


Demonstrarea autenticităţii 


Kempe a fost acuzată și de „lolardism“ și tratată drept o eretică ce își dorea 
reformarea Bisericii. La vremea aceea, o asemenea acuzaţie se pedepsea cu 
arderea pe rug. Kempe relatează în cartea ei călătoria spre York în care a fost 
reținută de arhiepiscop de teama că ar putea corupe localnicii. I se dă voie, în 
cele din urmă, să părăsească orașul, căci era o fină cunoscătoare a dogmei 


creștine și reușește să îl convingă pe arhiepiscop că nu era eretică. Deși era 
analfabetă, Kempe se considera egală cu preoţii și clericii vremii, în ceea ce 
privește „înțelepciunea și inteligența“. 

Un asemenea nivel de independenţă și provocare, într-o epocă în care 
femeile engleze stăteau la cratiţă, avea să o transforme pe Kempe într-o 
amenințare pentru ordinea deja stabilită, iar pentru suferințele ei a fost 
batjocorită și amenințată. Își petrece viața demonstrând neîncetat că este o 
femeie credincioasă, iar cartea este dovada eforturilor acestei „creaturi“ (așa 
cum obișnuia să se descrie pe sine) de a-i câștiga pe oameni de partea ei. Spre 
exemplu, aceasta spune: 


După aceea, această creatură sosește la Assisi, unde îl întâlnește pe un 
călugăr englez din Ordinul Friar Minor, un cleric foarte devotat. Îi povestește 
acestuia despre stilul ei de viaţă, despre sentimentele și revelaţiile ei, și despre 
grația pe care Dumnezeu o trimisese în sufletul ei prin intermediul sfintei 
inspirații și a contemplației și cum Dumnezeu vorbește în sufletul ei. 


În vreme ce tuturor li se pare suspect, acest călugăr avea să fie mişcat de 
cuvintele și rugăciunile lui Kempe și să simtă că „vorbele“ Domnului din 
sufletul ei erau reale. Citind acest pasaj, este greu să nu ne gândim la Tereza 
din Avila, care, un secol mai târziu, urma să aibă numeroase viziuni despre 
lisus, fiind nevoită să se lupte cu bărbaţii sceptici din Biserică. Tereza din 
Avila folosește un limbaj senzual atunci când vorbește despre dragostea 
pentru Dumnezeu, iar Kempe trădează același tip de iubire în cartea ei. 
Kempe relatează o conversaţie cu lisus, în timpul unei viziuni: 


Draga mea fiică, jur pe Domnul Dumnezeu meu că nu am să te părăsesc 
niciodată. Și, fiica mea, cu cât suferi și ești insultată mai mult pentru iubirea 
ce mi-o porți, cu atât mai tare am să te iubesc. Căci eu sunt precum un bărbat 
care își iubește nevasta. Cu cât bărbaţii o invidiază mai mult, cu atât va fi 
mai iubită, în ciuda dușmanilor. Și tot așa am să te iubesc și eu. 


Aceste cuvinte reconfortante aveau să fie tot ce avea nevoie Kempe, 
pentru a-și continua viața de creștină, în ciuda dificultăților. 


lubirea nemărginită pentru Dumnezeu 


Cartea lui Margery Kempe nu conţine foarte multe detalii despre viața 
autoarei ca atare, este doar o transpunere pe hârtie a modului în care o 
femeie plină de mândrie poate fi transformată într-o femeie credincioasă. 
Kempe privește cu groază la vechea ei viață, plină de vanitate și caracterizată 
de o morală îndoielnică. 

Această obiectivitate nu ar putea fi obținută decât prin sinceritatea și 
autenticitatea adevărurilor spirituale pe care le cunoscuse. Kempe a trăit în 
aceeași perioadă cu celebra anahoretă Iuliana de Norwich, iar întâlnirea lor o 
relatează în cartea ei. Iuliana de Norwich avea să scrie Revelaţii despre 
dragostea divină și este clar faptul că îi este superioară lui Margery ca nivel de 
cunoștințe teologice. Cu toate acestea, cartea lui Kempe conţine și multe 
subtilități teologice, la care nu te-ai aștepta din partea unei femei analfabete. 
De exemplu, există un splendid pasaj, în care Dumnezeu îi vorbește despre 
unitatea eternă dintre om și Dumnezeu: 


Căci, fiica mea, în iubirea lui Dumnezeu ești în siguranță, întocmai așa 
cum Dumnezeu este Dumnezeu. Sufletul tău este mai sigur de iubirea lui 
Dumnezeu decât întregul tău trup, căci sufletul se va despărţi de trupul 
tău, dar Dumnezeu nu se va despărţi niciodată de sufletul tău, căci sunt 
uniți pe vecie. 


Dumnezeu avea să găsească în Kempe nu o adeptă fără minte, ci o femeie 
perfect capabilă să se gândească la credința ei și la modul în care avea să o 
transforme. 


Observaţii finale 


Într-o epocă în care pioșenia era exemplul femeii perfecte, Kempe era, fără 
îndoială, o rebelă, iar viața pe care o dusese avea să îi afecteze foarte mult 
credibilitatea. Cu toate acestea, frumusețea poveștii ei constă în faptul că 
spiritualitatea poate atinge pe oricine, nu numai pe adepţii devotați, iar 
Cartea lui Margery Kempe este dovada irefutabilă a transformării prin religie. 
Cartea nu este o autobiografie modernă, în care totul se petrece în ordine 
cronologică, prin urmare, îți ia ceva timp să te obișnuiești cu ea. Cei care 
perseverează în lectură vor descoperi o perspectivă interesantă și unică a 
Angliei dinaintea epocii lui Shakespeare. Unele ediţii sunt scrise înt-un stil 
contemporan, deși se pierde astfel farmecul limbajului original medieval. 


Cartea se sfârșește brusc, cu întoarcerea lui Margery la Lynn, unde avea să 
trăiască până la vârsta de 60 de ani. Soţul ei devine senil și moare cu ceva 
timp înaintea ei. 

“Biblioteca bunicului meu, colonelul William Butler-Bowdown, în care se regăsește 


traducerea din engleza veche publicată de Jonathan Cape (1936). Volumul include 
introducerea lui R.W. Chambers. Materialul citat aici provine din această ediție. 


* Cartea lui Margery Kempe, Penguin, 1985. Introducere de Barry Windeatt. 


1964 
GÂNDEȘTE-TE LA ACESTE LUCRURI 


Atunci când plouă după o lungă perioadă de secetă este minunat, nu-i așa? Ploaia spală frunzele, 
pământul e reîmprospătat. Cred că trebuie să ne spălăm cu toţii mintea, la fel cum ploaia spală 
copacii, pentru că suntem încărcați de praful secolelor, de praful pe care îl numim cunoaștere, 
experiență. Dacă și tu, și eu ne-am spăla mintea zilnic, dacă am elibera-o de resturile de ieri, 
amândoi am avea o minte proaspătă, o minte capabilă să se confrunte cu marile probleme 
existențiale. 


Pe scurt 


Fii cu adevărat un revoluționar învățând să gândești dincolo de limitele 
culturale. 
Din aceeași sferă de interes 


Dag Hammarskjöld, Semne (p. 152) 
Robert M. Pirsig, Zen și arta reparării motocicletei (p. 276) 
Shunryu Suzuki, Mintea Zen, mintea începătorului (p. 320) 
Eckhart Tolle, Puterea prezentului (p. 352) 


CAPITOLUL 24 


J. KRISHNAMURTI 


Viaţa ta este o luptă pentru reușită? Te temi că ești banal? Dacă aceste 
întrebări rezumă viața ta, ia-ți o scurtă pauză și citește Gândește-te la aceste 
lucruri (Think on These Things). Această carte, cea mai pragmatică dintre 
scrierile filosofului Krishnamurti, a apărut în urma sesiunilor de întrebări și 
răspunsuri cu elevii din școala indiană, însă avea să atingă mintea și sufletul 
multor oameni. 

Krishnamurti îi învață pe acești studenți că adevăratul scop al educaţiei nu 
este acela de a ne pregăti să găsim o slujbă, ci de a ne „ajuta să înțelegem 
întregul proces al vieții“. Educaţia este despre cum să iubim, cum să trăim 
simplu, cum să ne eliberăm mintea de prejudecăţi, de superstiții și de teamă. 
Fără această cunoaștere, trecem prin viață aproape în mod mecanic, în loc să 
devenim o persoană creativă cu adevărat. „Dacă mintea nu trece dincolo de 
propriile bariere, nu aduce decât nefericire“, spune Krishnamurti. 

Prin logica sa, Gândește-te la aceste lucruri poate spulbera credința noastră 
în mântuirea celebrităţii, banilor și succesului, demonstrând că dorința 
pentru aceste lucruri nu aduce decât nefericire. Cu toţii încercăm să fim 
„cineva“, dar Krishnamurti ne arată că această dorință ne transformă, în 
mod paradoxal, în oameni mediocri. 


Ambiţie și succes 

Cartea explică pe larg subiectul succesului lumesc. Cultura noastră glorifică 
ambiția și realizările personale, ceea ce ne face să alergăm tot timpul după 
idealuri. Krishnamurti sugerează că dorința de a deveni altcineva duce tot 
timpul la dezamăgire și la goliciune. Nu este o modalitate inteligentă de a 
trăi, pentru că acest lucru înseamnă că suntem nefericiți în prezent, căci 
cădem pradă invidiei și dorințelor neîmplinite. „Cu toții vrem să fim 
faimoși — iar în momentul în care vrem să fim cineva, nu mai suntem liberi, 
spune Krishnamurti. Această afirmaţie este opusul a ceea ce găsești în cărțile 
motivaţionale, dar comentariul lui este adevărat. 


Este clar faptul că atunci când nu îţi dorești foarte multe, devii mult mai 
mulțumit de ceea ce ai, dar cine anume ar vrea să renunțe la împlinirea 
potenţialului său? Krishnamurti ne oferă o alternativă care nu duce la 
depresie și nebunie. El sugerează că scopul educaţiei este de a-i ajuta pe 
oameni să identifice ceea ce le place să facă. Există două beneficii în a face 
ceea ce iubești: nu numai că atingi un nivel neobișnuit de mulțumire în viața 
de zi cu zi, dar entuziasmul pe care îl depui în muncă va avea grijă și de 
„succesul“ tău. 

Ambiţia ne cere să trăim în viitor, un viitor care nu ar face decât să ne lase 
goi. Cu toate acestea, vocaţia înseamnă că ne putem bucura de munca 
noastră, complet detașaţi de anxietatea de a obține anumite rezultate. Nimic 
nu durează pentru totdeauna, așa că lumea este mult mai bine deservită de 
oamenii care lucrează complet eliberați de dorința de câștig. În ziua de 
astăzi, cultura noastră este bazată pe competiţie, însă a face doar ceea ce 
este cu adevărat unic pentru noi transformă competiția în ceva lipsit de 
sens. Competiţia nu este necesară decât atunci când alergăm după același 
premiu, însă cu toţii trebuie să realizăm că nu putem găsi comoara „afară, ci 
în propriile abilități și interese. Aceasta este inteligența. 


Mitul siguranţei 


Cu toții ne dorim viață eternă, dar, procedând astfel, acționăm împotriva 
naturii, ceea ce ne provoacă suferință. Numai mintea care se află în continuă 
mișcare și care nu rămâne blocată în idei fixe poate fi în acord cu viaţa și cu 
bucuria. Oamenii, spune Krishnamurti: „Își construiesc un loc ferit, în care 
să se simtă protejați de curentul vieţii, însă stagnează acolo și mor; iar 
această stagnare, această decădere o numim existenţă. 

Cuvinte grele, fără îndoială, dar nu cumva viața noastră, cu piscina ei 
pentru familie, muncă, temeri, ambiţii, religie etc., este doar o tentativă de a 
fugi de o realitate mai complexă? Cu cât credem mai mult că în acest spaţiu 
al nostru suntem în siguranță, cu atât suntem mai puţin conștienți de 
adevărata natură a vieţii - de schimbările constante. Ne agățăm de cunoscut, 
spune Krishnamurti, dar în această disperare devenim oameni măcinaţi de 
frică. 

Acest lucru nu înseamnă că trebuie să renunțăm la circumstanțele 
exterioare ale vieţii noastre, ci doar că trebuie să apreciem că am creat doar o 


reprezentare a vieţii care ni se potrivește cel mai bine. Obiectivul acestei 
vieți este găsirea adevărului, iar dacă nu ne angajăm trup și suflet să ne 
apropiem mai mult de esenţa lucrurilor, murim cu toții mult mai repede. 


Rezolvarea problemelor 


Mintea nu poate rezolva problemele atunci când se confruntă cu ele. „Numai 
mintea neocupată este suficient de proaspătă încât să înțeleagă o problemă“, 
spune Krishnamurti. Dacă poţi crea spațiu între gândurile tale, poți 
recâștiga prospeţimea și creativitatea pe care mintea normală, copleșită de 
gânduri, nu o poate experimenta niciodată. 

Dacă mintea care ne-a adus în starea aceasta este preocupată să rezolve 
problema, soluția găsită nu poate fi una foarte bună. Dar, prin deconectarea 
acelei minţi, apar soluţiile potrivite. Avem senzaţia că mintea este totul, dar 
nu este așa. Ne putem îmbogăţi viața hrănindu-ne cu inteligența universală, 
care sălășluiește dincolo de creierul nostru. În mod paradoxal, atunci când 
ne punem mintea în stare de repaus, reușim să ne recuperăm cunoașterea de 
sine. Deși nu este o cunoaștere „gândită“, dacă este realizată cu un scop, 
poate fi cea mai importantă formă de inteligență. 


Persoana creativă 


Cei mai mulți dintre noi trăim asemenea unor tehnicieni, spune 
Krishnamurti. Studiem mecanic și trecem examenele, apoi ne găsim slujbe; 
învăţăm tehnicile de reușită în societate. Dar dacă nu suntem atenţi la 
lucrurile adevărate - frumuseţe, iubire, pace - atunci nu vom face decât să 
trăim într-o lume dificilă, fragmentată. Prin urmare, avem alegerea de a fi 
tehnicieni sau creatori, de a fi mai mult sau mai puțin umani. Krishnamurti 
comentează: 


Poţi fi creativ doar atunci când există abandon — ceea ce înseamnă când nu 
există efectiv nici un sentiment de compulsie, nici o teamă de a nu fi, de a nu 
câștiga, de a nu ajunge. 


Un om care a învăţat cum funcționează societatea și care „și-a făcut treaba 
cum trebuie“ dobândește o formă de încredere tehnică. Acest lucru duce la 
aroganță. Dar există un alt tip de încredere care provine din gândirea în 
afara sistemului. Încrederea este mult mai inocentă. Dacă nu dispunem de 


ea, spune Krishnamurti, „suntem absorbiți de colectivitate și ne pierdem în 
mediocritate“. Dacă încercăm cu orice preț să rămânem noi înșine, vom 
cunoaște acel tip de creativitate care nu este modelat de ceea ce este social 
acceptat. Un tehnician poate produce „rezultate“, dar un creator, prin însăși 
natura ființei sale și concentrarea pe ceea ce este important, îmbunătățește 
lumea din jurul lui. 

Krishnamurti vorbește despre nevoia de a avea un spirit al revoltei. Acest 
concept nu se referă la modificarea societăţii din interior, ci la revolta 
împotriva modelelor preexistente de percepţie și înțelegere. Dacă te revolți 
împotriva „sistemului“, dacă promovezi reforma, nu cumva e ca și cum ai fi 
un prizonier care se revoltă într-o închisoare pentru condiții mai bune? 
Adevăratul revoluționar nu se plânge de închisoare, ci privește printre 
gratiile celulei sale, pentru a vedea instituţia într-un context mai larg. 

Trebuie să vedem propria noastră minte în acest fel, să o vedem la lucru și 
să înțelegem de ce a ajuns la această concluzie. De exemplu, nu putem scăpa 
de lăcomie și de invidie încercând să le eliminăm; nu vor dispărea decât 
atunci când vom fi martorii minţii noastre ca întreg. 

Atunci când admitem că mintea noastră este plină de lăcomie, invidie, 
dezgust și ambiţie, creăm un spaţiu în care nu suntem aceste lucruri. Acesta 
este primul pas spre a fi un om liber, care se bucură de izvoarele creativității 
aflate în afara minţii gânditoare. 


Fericirea și iubirea 

Întrucât suntem oameni care se străduiesc din răsputeri să obțină lucruri, 
avem cu toţii senzaţia că fericirea este ceva ce putem căuta. Dar, așa cum 
arată Krishnamurti, fericirea nu poate fi „găsită, căci este produsul 
secundar al sensului și se obține doar în absenţa fricii. Nu rezultă din 
ambiție și realizări; viața este în momentele în care nu suntem preocupați de 
aceste lucruri, în care suntem pierduţi în mediul din care facem parte. 
Simplul fapt de a ne gândi la fericire sau a vorbi despre ea ne indică un 
singur lucru: nu suntem una cu sursa ei. 

Nefericirea își are rădăcinile în lipsa iubirii sau în distanța dintre noi și 
ceilalți. Această distanță este creată de judecăţile și criticile noastre. Este 
greu să găsești iubirea dacă te gândești doar la tine și la împlinirea unor 
obiective personale; pentru toţi ceilalți, aceste lucruri par superficiale. Omul 


a cărui viață este o luptă constantă va spune că iubirea este ceva frumos, dar 
că rămâne un vis de neatins. Așadar, el nu va face altceva decât să își 
continue lupta în lume. Krishnamurti spune că „iubirea este cel mai practic 
lucru din lume“. Omul ambițios caută puterea, iar în această căutare orbește 
și nu vede că iubirea este cea mai puternică forță. Marea iubire este și o 
dovadă de mare inteligență, deoarece recunoaște că, în final, iubirea este 
singurul lucru care contează. 


Observaţii finale 


Cartea lui Krishnamurti este scrisă cu mulți ani înainte ca îndemnul să 
facem ceea ce ne place să fie la modă, în loc să avem o slujbă doar pentru așa- 
zisa siguranţă financiară. Krishnamurti avea să înțeleagă și faptul că, în 
cultura celebrităţii care caracterizează societatea noastră, cu toţii ne dorim 
să fim cineva, să fim faimoși, dar știa și că acest lucru nu aduce decât 
nefericire. 

Gândește-te la aceste lucruri nu este nici pe departe o carte despre 
spiritualitate, așa cum o înțelegem în mod convenţional, ci despre 
deschiderea minţii. Este o carte despre cum să fii inteligent, dar nu în sensul 
„Clasic“ în care înțelegem inteligența. Cu toții spunem că suntem liberi în 
gândire, că suntem ființe spirituale, când, de fapt, nici că am putea fi mai 
departe de adevăr. 

Întrebarea pe care o ridică această carte este următoarea: sunt un creator 
sau doar un tehnician al vieţii? 


Jiddu Krishnamurti 


Krishnamurti s-a născut în Madras (Chennai), în anul 1895, într-o familie de 
brahmani. Tatăl lui lucrează la Societatea Teosofică din Adyar. La vârsta de 15 
ani, Krishnamurti este descoperit de Annie Besant, lider al Societății Teosofice, 
şi de către asociatul ei, C.W. Leadbeater, căci avea o aură remarcabilă. Cei doi îl 
adoptă formal, iar Krishnamurti pleacă la studii în Anglia. Devine „Maestru 
universal“, iar în anul 1911 se formează Ordinul Stelei din Orient, al cărui 
preşedinte va fi chiar Krishnamurti. 

În anul 1929, Krishnamurti face anunțul că nu este un Mesia, nici măcar un 
guru, apoi părăseşte mişcarea teosofică. Începe să călătorească și să țină 
conferințe și devine cunoscut ca fiind promotorul unei filosofii de eliberare a 
minții. Se stinge din viață în anul 1985, iar Fundația Krishnamurti continuă să 
îi publice scrierile. 


1942 
SCRISORILE LUI ZGÂNDĂRILĂ 


Dragul meu Pelinișor, 

Constat cu o funebră neplăcere că pacientul tău a devenit creștin. Nu te consola cu speranța că 
vei scăpa de pedepsele obișnuite... Între timp, trebuie să scoatem tot ce este mai bun din această 
situație. Nu e nevoie să disperăm; sute de astfel de convertiți adulți au fost recuperați după un 
scurt sejur în tabăra Vrăjmașului și acum sunt cu noi. Toate deprinderile pacientului, atât 
mentale, cât și fizice, sunt încă în favoarea noastră. 


Pe scurt 


Putem cunoaște binele doar în contrast cu răul. 


Din aceeași sferă de interes 


Rick Warren, Viaţa condusă de scopuri (p. 376) 


CAPITOLUL 25 
C.S. LEWIS 


Zgândărilă este un demon bătrân a cărui menire este aceea de a creşte 
cantitatea de rău și nefericire de pe Pământ. El își împlinește menirea cu 
multă grijă, racolând oameni și tentându-i, pentru a le întoarce privirea de la 
Dumnezeu. 

În slujba lui Zgândărilă se află şi nepotul său, Pelinișor, un demon 
neinițiat. Scrisorile dintre cei doi relatează eforturile de a-l convinge pe un 
tânăr proaspăt convertit la creștinism să revină la adorarea „Tatălui nostru 
din Adâncuri“ (Satana). Pelinișor primește instrucțiuni detaliate despre cum 
să exploateze slăbiciunile omului și să îl ispitească la orice pas pentru a 
păcătui. 

Pe cât de amuzantă este cartea lui C.S. Lewis, pe atât este de șocantă. 
Volumul Scrisorile lui Zgândărilă (Editura Logos, 1993) avea să fie un 
bestseller, care s-a vândut în peste o jumătate de milion de exemplare. 
Cartea este o ripostă excepțională la adresa ateismului, a existențialismului 
și a materialismului din vremea lui Lewis, și își propune să-l atragă pe 
cititorul inteligent, care a renunţat la dimensiunea morală a creștinismului. 
Zgândărilă lucrează fără încetare pentru a îndrepta victima nu doar spre 
păcat, dar și spre o resemnare în care lumea neagă progresul uman. 

Lectura acestei cărți reprezintă o provocare, căci tot ce este relatat în ea 
reprezintă o formă de morală inversată. Trebuie reținut că „Vrăjmașul“ este 
însuși Dumnezeu, și că tipul de viață promovat de Zgândărilă este exact 
opusul a ceea ce înseamnă să fii un bun creștin. De exemplu, Zgândărilă se 
plânge de faptul că Vrăjmașul i-a acordat omului liberul-arbitru, care îl poate 
face pe acesta să aleagă binele. Totodată, este deranjat și de faptul că 
Dumnezeu îl iubește pe acest „parazit uman“. Într-una din scrisori, 
Zgândărilă scrie: 


Trebuie să recunoaștem că toată tevatura cu privire la iubirea Lui pentru 
om și la libertatea pe care o propovăduiește nu este propagandă (așa cum ne- 


ar plăcea să credem), ci purul adevăr. El chiar vrea să umple Universul cu mici 
replici detestabile ale Lui Însuși. 


Fiecare capitol al cărţii relatează o anumită tentație, cum ar fi lipsa de 
iubire față de aproapele nostru, poftele carnale și chiar îngâmfarea. Cele 
două personaje identifică necredincioșii, căci aceștia sunt considerați a fi 
inteligenți și vicleni. 


Începutul asaltului 


Zgândărilă și Pelinișor își aleg ca victimă un celibatar și fac tot ce le stă în 
putință pentru ca acesta să se culce cu femei îndoielnice. Cei doi sunt 
îngroziți când bărbatul se îndrăgostește de o creștină de familie bună, cu o 
reputație nepătată. Zgândărilă și Pelinișor realizează că nu are nici un sens 
să încerce să-l întoarcă pe bărbat de pe calea spiritualităţii, așa că hotărăsc să 
corupă orice trăire spirituală pe care acesta o nutrea. Întrucât victima își 
petrece timpul printre intelectualii creștini, cei doi îl atrag pe acesta pe calea 
ideilor reformatoare; de exemplu, faptul că biserica nu este decât o 
pervertire birocratică a intenţiilor originale ale fondatorului, că lisus nu este 
decât un personaj istoric, nicidecum un om divin. Sau că doar creștinismul 
singur nu era suficient - trebuia să se alieze unor programe sociale de 
„Creare a unei societăți mai bune“. Ideea celor doi este de a-l face pe bărbat 
să înțeleagă faptul că religia creștină este demodată și că ar trebui 
transformată în ceva mai „modern“, pentru a fi pe gustul oamenilor. 

Această tactică funcționează. Victima începe să schimbe cercul de 
intelectuali cu unul mai avansat, iar Zgândărilă reușește să îi inducă un 
sentiment de mândrie spirituală. Ideea era aceea de a-l face să creadă că fiind 
creștin este mai bun decât ceilalți, iar faptul că este intelectual creștin îl face 
și mai special. Zgândărilă îi spune lui Pelinișor: „Ideea că face parte dintr-un 
cerc restrâns, că este părtaș la un secret este foarte importantă pentru el. 
Aici trebuie lucrat. Învață-l... să se amuze de lucrurile pe care le spun 
necredincioșii.“ 


ȘI-I vom face să fie al nostru 


Acţiunea se petrece în timpul războiului, în Anglia, atunci când bombele 
amenințau să distrugă totul. Pelinișor este încântat de această perspectivă, 
dar Zgândărilă îi spune să lase deoparte prostiile, căci este mult mai bine ca 


victima să rămână în viață. Dacă reușește să supraviețuiască 
bombardamentelor, bărbatul le va mânca din palmă celor doi, căci, odată cu 
trecerea anilor, acesta va cădea pradă pustietăţii spirituale specifice vârstei 
mijlocii. Rutina și eșecul speranțelor tinereții și iubirii vor face ca victima să 
apuce calea celor doi demoni, sau cel puţin asta este ceea ce cred cei doi. 
Zgândărilă îi scrie cu bucurie lui Pelinișor: „Monotonia pe care o creăm în 
viețile lor și resentimentul mut cu care îi învăţăm să răspundă - toate 
acestea formează oportunităţi durabile de istovire a unui suflet prin uzare“. 

Totuși, dacă bărbatul are succes, „poziția noastră este și mai puternică“, 
spune Zgândărilă. El explică faptul că prosperitatea leagă o persoană de 
preocupările lumești prin avansarea locului în lume. Dacă oamenii devin 
faimoși și cu o rețea de contacte foarte bine dezvoltată, ce nevoie mai au de 
Dumnezeu? 

Obiectivul forțelor întunericului este acela de a spori atașamentul faţă de 
preocupările pământești, iar odată cu vârsta, lucrul acesta este mai ușor de 
îndeplinit. În contrast, spontaneitatea și iubirea pe care le nutresc tinerii 
(sau spiritele tinere) pentru viață îi îngreunează treaba lui Zgândărilă și 
celor ca el de a câștiga un om de partea lor. 


Asaltul final 


Obiectivul mai complex al lui Zgândărilă este acela de a-și împiedica 
victimele să obțină conștientizarea de sine. Ideea este aceea de a-i bloca pe 
oameni în emoţii brute, care anulează orice speranță de obiectivitate și 
reflecţie. Pe măsură ce Londra este bombardată, Pelinișor sugerează să i se 
inducă puțină lașitate victimei, dar Zgândărilă spune nu - lașitatea aduce 
rușine, care poate duce la evaluarea sinelui și la dorinţa de a fi o persoana 
mai puternică. 

Cele două personaje diabolice încearcă să-și împiedice victima să 
persevereze, tentându-l pentru a-l face să eșueze și să evite angajamentele, 
întrucât toate acestea fac o persoană să evolueze în ceva mai bun. Ideea este 
aceea de a face victima să simtă că este stăpâna propriului destin și că nu are 
nevoie de ajutorul lui Dumnezeu. În vreme de restriște, „distracţia este să îl 
faci pe om să cedeze, exact în momentul când (dacă ar ști el) izbăvirea poate 


vee 


fi văzută“. 


Demonii speră că au reușit să îl facă pe om să creadă că viața nu este decât 
o suită de orori, fără nici un înţeles, atunci când acesta vede oameni arzând, 
în urma bombardamentelor. Cu toate acestea, victima îi uimește atunci când 
aceasta vede miracolul vieții dincolo de mizeria creată. În acest fel, se 
eliberează de sub puterea demonilor. Zgândărilă își descrie victima astfel: 
„Acest animal... ființa asta zămislită într-un pat“. Dar acest animal vede 
acum lucrurile în același fel în care le vede Dumnezeu. 


Observaţii finale 


Scrisorile lui Zgândărilă este o carte pe care Lewis i-o dedică prietenului său, 
J.R.R. Tolkien. La vremea publicării, lucrările lui Lewis erau deja cunoscute 
publicului, prin intermediul emisiunii Ten Minute Talks de la BBC, difuzată 
în primii ani ai celui de-al Doilea Război Mondial. Aceste emisiuni abordau 
subiecte precum convertirea sa la creștinism, moralitate și multe altele. 

Cartea reprezintă și o oglindire a realității politice din acea epocă, însă 
preocuparea principală a autorului este îndreptată spre viața interioară a 
omului și spre deciziile pe care le luăm zi de zi. Moralitatea demodată pe care 
o expune cartea (scrisă din perspectiva unui creștin) îl poate face pe cititor 
să își identifice propriii demoni în imaginea lui Zgândărilă și a lui Pelinișor. 

Să fie oare această descriere a lumii în termeni de bine și rău una 
simplistă? Se prea poate, dar prezentarea acestor polarităţi este foarte 
convingătoare și ne poate face să ne gândim la raționalizarea pe care o 
folosim atunci când vrem să justificăm gândurile și acțiunile noastre. Putem 
trage concluzia că există ceva în noi care rezistă în fața corupției — iar prin 
sinceritatea față de noi înșine putem spori această rezistență. 


C.S. Lewis 


Clive Staples Lewis s-a născut în Belfast, în anul 1893. Tatăl său este avocat. 
Lewis predă literatura engleză la Universitatea Oxford, începând cu anul 1925. 
Petrece aproape 30 de ani ca profesor la Oxford. În 1954 este ademenit la 
Cambridge, prin crearea unui post de profesor de literatură medievală și 
renascentistă. 

Lewis scrie peste 30 de cărţi, printre care Alegoria iubirii (The Allegory of Love), 
un foarte important studiu de literatură medievală. Este și autorul seriei de 
cărți pentru copii Cronicile din Narnia (Editura Rao). Printre alte scrieri se 


numără: Departe de planeta tăcută - Editura Logos, 1995 (literatură SF, 1938), 
Perelandra (1943); lucrări de teologie creștină și filosofie, Problema durerii — 
Editura Humanitas, 2012 (1940), Dincolo de personalitate — Editura Humanitas, 
2019 (1944) și Creștinism pur și simplu — Editura Humanitas, 2004 (1952), dar 
și o autobiografie, Surprins de bucurie — Editura Humanitas, 2011 (1955). 

În anul 1956, Lewis se căsătorește cu Joy Davidman. Se stinge din viaţă pe 
22 noiembrie 1963, în aceeași zi ca Aldous Huxley și președintele John F. 
Kennedy. 


1965 
AUTOBIOGRAFIA LUI MALCOLM X 


Conștientizarea a apărut în mine — cât de mult a coborât religia islamului în mocirla vieții mele, 
ca să mă scoată de acolo, să mă salveze de fiinţa care aveam să devin: un criminal mort într-un 
mormânt, sau, dacă aș fi rămas în viaţă, un deţinut în vârstă de 37 de ani, plin de amărăciune, 
într-un ospiciu sau într-un penitenciar. 
Istoria umanităţii a dovedit de-a lungul secolelor că adevărul criteriu al conducerii este 
spiritualitatea. Omul este atras de spirit. Prin putere, omul este forțat. Iubirea este generată de 
spirit. Prin putere se creează anxietăți. 


Pe scurt 
Du-te dincolo de culoare și de credinţele tale, pentru a descoperi unitatea 
de bază a umanității. 
Din aceeași sferă de interes 


Muhammad Asad, Drumul către Mecca (p. 30) 
Sfântul Augustin, Confesiuni (p. 38) 
Mohandas Gandhi, O autobiografie (p. 122) 


CAPITOLUL 26 


MALCOLM X 


Majoritatea oamenilor îl știu pe Malcolm X ca fiind activist pentru drepturile 
negrilor în America anilor 1960, dar ce știm cu adevărat despre el ca om? 
Alex Haley, autorul cărții Rădăcini (Editura Univers, 1981), îl convinge pe 
Malcolm X să își aștearnă povestea de viață pe hârtie. Iniţial, destul de 
sceptic, Malcolm X începe prin a relata detalii din viaţa lui, de la sărăcia din 
copilărie până la infracțiunile comise în adolescenţă și apoi la evoluţia sa ca 
lider național și personalitate a istoriei lumii. 

Ca în tot ceea ce întreprindea, Malcolm X avea să facă tot posibilul să 
urgenteze finalizarea proiectului, iar până la împușcarea lui, în 1965, cartea 
era deja terminată. Deși cartea este o superbă relatare a aspectelor neștiute 
ale societății americane din secolul XX, dar și a unor evenimente 
tulburătoare, este și un tur de forţă, în ideea în care prezintă o formă de 
iluminare spirituală și intelectuală. Cititorului nu i se dă voie să uite de 
convertirea lui Malcolm X la islamism, care avea să fie un moment esenţial 
în viața acestuia. Prin această convertire, disperarea care îi orânduia viața 
avea să se transforme într-un obiectiv moral. 


Istoria negrilor 


Malcolm Little, cunoscut sub numele de Malcolm X, s-a născut în anul 1925, 
în Omaha, Nebraska. Mama lui este originară din Indiile de Vest Britanice, 
dar nu este negresă. Negrii îl consideră norocos pe tânărul Malcolm, pentru 
că avea pielea mai albă, dar, pe măsură ce trec anii, acesta ajunge să urască 
„sângele violatorului alb care îi curge prin vene“. Tatăl său era un pastor 
baptist și adept al lui Marcus Garvey, care a înființat Asociația Universală de 
Îmbunătăţire a Negrilor și avea să ridice steagul mândriei negrilor pentru o 
generație. 

Familia se mută la Lansing, Michigan, unde, în anul 1931, tatăl lui 
Malcolm este ucis în mod brutal de Legiunea Întunecată, un grup 
suprematist de albi. Corpul lui Garvey este găsit pe șinele de tren, motiv 


pentru care compania de asigurări consideră că acesta s-a sinucis. Întrucât 
compania refuză să plătească asigurarea în caz de deces, familia lui Malcolm 
avea să cunoască sărăcia. Trăind din nimic, mama lui Malcolm X este 
internată într-o clinică pentru boli mintale, iar copiii sunt daţi în grija 
statului. Malcolm scrie: „Cred cu tărie că dacă vreo instituție socială de stat a 
distrus o familie, atunci cu siguranţă pe a noastră a distrus-o. Ne-am dorit și 
am încercat să rămânem împreună. Căminul nostru nu avea de ce să fie 
distrus. Dar protecţia socială, instanțele de judecată și chiar doctorii aveau 
să ne dea trei lovituri.“ 

Din punctul de vedere al lui Malcolm, albii erau cei care îi uciseseră tatăl, 
iar sistemul condus de albi avea să îi distrugă și mama. 


Băiatul invizibil 

La vârsta de 13 ani, Malcolm este exmatriculat pentru comportament 
inadecvat și i se cere să se înscrie la o școală reformistă din Michigan. Este 
îngrijit de o familie de albi, care reușește să îl înscrie la o școală mai bună, și 
intră în clasa a șaptea. Întrucât se număra printre puținii negri înscriși la 
acea școală, Malcolm avea să fie neașteptat de popular. Este un elev excelent, 
aflat printre primii trei în școală, și este ales șeful clasei. Încearcă din 
răsputeri să fie tratat ca un alb, dar nu reușește. Cele mai înjositoare 
momente sunt cele din timpul cursurilor de dans, când nu i se permite să 
danseze cu fete albe. 

Își informează profesorii că vrea să se facă avocat. La vremea aceea, 
singura slujbă respectabilă pentru un „negrotei“ era cea de chelner sau de 
lustragiu. Unul dintre profesori îi răspunde: „Avocat - nu este un scop 
realist pentru un negrotei. Trebuie să te gândești la ceva ce poţi deveni.“ Lui 
Malcolm i se sugerează o slujbă ca dulgher. Acesta înțelege că atât pentru 
familia adoptivă, cât și pentru profesori nu era decât o mascotă: „Nu credeau 
că am aceeași sensibilitate, inteligență și înțelegere pe care ar putea să le 
aibă un băiat alb aflat în situația mea. Nu m-au văzut niciodată cu adevărat 
pe mine.“ 

Decide să părăsească Michigan și se mută cu mătușa lui, Ella, în Boston. 


Pungașş de Harlem 


Orașul Boston reprezintă pentru familia Little un prim contact cu metropola 
și cu o comunitate mai mare de negri. Cu toatea acestea, familia lui Malcolm 
se mută în New York, la începutul celui de-al Doilea Război Mondial. La acel 
moment, Malcolm avea 17 ani. Obține un post de însoțitor de tren, între 
New York și Washington, și cunoaște scena muzicală a faimosului cartier 
Harlem. 

Relatarea detaliată a acestei perioade este un punct culminant al cărții, 
unde ni se dezvăluie decăderea acestuia în lumea criminalității și a corupţiei 
morale. Malcolm își amintește de albii care veneau în cluburile din Harlem, 
pentru atmosfera „soul“. La beţie, aceștia îmbrăţișau chelnerii negri și le 
spuneau: „Eşti la fel de bun ca și mine - vreau să știi asta!“ Oamenii albi, 
respectabili, vizitau Harlemul pentru a-și satisface toate dorințele sexuale, 
inclusiv cea de a fi biciuiți de amazoane de culoare, „cu cât erau mai negre, 
cu atât era mai bine“. Toţi negrii din Harlem jucau „numerele“, o formă de 
loterie, iar cei care conduceau aveau abilități matematice sclipitoare. 
Malcolm scrie: „Dacă ar fi trăit într-o altfel de societate, talentele 
matematice ale acestora ar fi fost mult mai bine folosite. Dar aveau 
dezavantajul de a fi negri.“ 

Malcolm devine vânzător și consumator de marijuana și cocaină. Era 
cunoscut sub numele de cod Detroit Red (datorită părului său ușor roșiatic) 
și trăia într-o clădire plină de prostituate și alți dealeri. Ceva mai târziu, avea 
să treacă la jaf armat și vânzarea ilegală de alcool. 

Deși anii petrecuți ca Detroit Red sună incitant, Malcolm are grijă să 
explice în biografia sa cât de lipsit de speranță se simţea în acea perioadă. 
Existau foarte puține oportunităţi care să le permită acelor oameni să se 
sustragă din universul criminalităţii. Privind în perspectivă, Malcolm își 
amintește că și în acea perioadă Dumnezeu veghea asupra lui, căci 
nenumărate au fost ocaziile în care ar fi putut fi ucis. 

Cu toate acestea, a avut „norocul“ de a ajunge la închisoare. În anul 1946, 
la vârsta de 20 de ani, Malcolm primește o sentință de 10 ani. „Nici nu 
începusem să mă bărbieresc“, remarcă Malcolm. 


Universitatea gratiilor de oţel 


Pe când era în închisoare, Philbert, fratele lui Malcolm, împreună cu alte 
rude, se alătură unui grup numit Națiunea Islamului, condus de Elijah 


Muhammad, un bărbat din Chicago. Doctrina acestora se baza pe ideea că 
poziția nefericită a negrilor din America era cauzată de „diavolul alb“, care își 
dorea să îi țină pe aceștia sub jug. Negrii aveau nevoie să fie conștienți de 
istoria lor glorioasă și să nu mai încerce să pară albit îndreptându-și părul și 
încercând să se întâlnească cu femei albe. Națiunea Islamului propovăduia 
ideea potrivit căreia creștinismul era religia albilor care îi folosea pe negri pe 
post de sclavi. La polul opus, islamul era religia naturală a negrilor și a 
puterii acestora. În închisoare, Malcolm primeşte porecla de „Satana“, căci 
detesta orice discuție despre Biblie sau Dumnezeu. Cu toate acestea, 
îndemnat de familia sa, Malcolm renunță la fumat, la droguri, la carnea de 
porc și se supune ideilor islamului. Începe să înţeleagă sensul profund al 
viziunii musulmane, în care omul se supune lui Dumnezeu, și învață să se 
roage. 

Malcolm urmează un curs prin corespondenţă (de gramatică și latină) și 
reușește să fie transferat la o închisoare din Norfolk, Massachusetts, care 
punea accentul pe reabilitarea deținuților și dispunea de o bibliotecă imensă. 
Având privilegiul de a locui singur în celulă, Malcolm petrece câte 15 ore pe 
zi citind religie, filosofie orientală și occidentală și istorie. Ajunge la 
concluzia că istoria este scrisă din punctul de vedere al albilor și este 
profund inspirat de povestea de viaţă a lui Gandhi și de lupta de eliberare pe 
care o duce acesta în India. 

Lecturile îl fac să înțeleagă forța cunoașterii și a limbajului (este pasionat 
de etimologie, sau de știința derivării cuvintelor), și ajunge să recunoască: 
„Nu m-am simţit niciodată atât de liber“. Închis ca un criminal nebun, urât 
de Dumnezeu, Malcolm este încă măcinat de furie dar, cu toate acestea, 
acum este un om educat, animat de un obiectiv politic și spiritual. 


Ghimpele în coastă 


Malcolm este eliberat din închisoare în anul 1952 și se autointitulează 
Malcolm X, în amintirea sclavilor africani care fuseseră obligaţi să renunţe la 
numele de familie, în favoarea unor nume de albi. Lucrează o perioadă la 
compania Ford, dar renunță pentru a deveni purtător de cuvânt al 
organizației Națiunea Islamului. Ca protejat al lui Elijah Muhammad, adună 
mulți adepţi și se bucură de o reputaţie la nivel naţional, datorită tiradelor 
sale în favoarea eliberării negrilor. Deși codul moral al Națiunii Islamului 


este unul foarte strict (fără fumat, alcool, jocuri de noroc, filme, sport etc.), 
și îi îndepărtează pe cei mai mulți, Malcolm susține ideea că albii făceau tot 
posibilul să mențină sărăcia negrilor, pentru a-i putea controla mai ușor. 
Urmând acest raționament, singura scăpare a negrilor era aceea de a-și 
câștiga independenţa, construind propriile școli, afaceri etc. 

Această idee avea să îi deranjeze pe liberalii albi care erau împotriva 
segregării, dar și pe liderii negrilor, cum ar fi Martin Luther King. Prin 
urmare, Malcolm devine un ghimpe în coasta celor care doreau să diminueze 
importanța problemei rasiale. Cu toate acestea, cei mai mulți albi nu 
înțelegeau în mod obiectiv tratamentul aplicat celor non-albi, căci, așa cum 
explică Malcolm, totul era înrădăcinat în cultura lor. În America acelor ani, 
un imigrant alb, care punea piciorul pentru prima dată pe teritoriul 
american, avea mai multe drepturi și era mai respectat decât o familie de 
negri, care se afla pe teritoriu de peste 400 de ani. Amintindu-și de viața din 
ghetou, Malcolm scrie: 


Toţi cei care am fi putut ajunge în spaţiu, am fi putut vindeca cancerul sau 
construi adevărate industrii eram, în schimb, victimele negre ale sistemului 
social al albilor americani. 


Pelerinul iluminat 


Malcolm X capătă recunoaștere națională atunci când devine subiect al unui 
documentar despre Națiunea Islamului, al unei cărți și al unor articole în 
revistele Life și Playboy. Acesta construiește peste 100 de moschei în 
America și ține prelegeri și interviuri în toată țara. Pe Malcolm avea să-l 
distrugă însă adevărul dureros că Elijah Muhammad nu era nici pe departe 
musulmanul pur pe care îl credeau toţi, ci un adulterin notoriu, care 
începuse să fie gelos pe Malcolm pentru faima acestuia. Malcolm este exclus 
din propria organizație, și devenise clar că se plănuia uciderea lui. 

Malcolm începe să-și creeze propria organizaţie și pleacă în pelerinaj (Hajj) 
la Mecca. Cele două capitole dedicate acestei călătorii sunt impresionante, 
căci descriu în detaliu ideea de fraternitate și de unicitate pe care avea să le 
experimenteze în mijlocul religiei musulmane. Oamenii de toate culorile, 
bogați și săraci, vin la Mecca să se roage împreună, să mănânce și să se 
adăpostească sub același acoperiș. Această experiență avea să fie o revelaţie 
pentru Malcolm. Călătoria la Mecca îl face să înțeleagă faptul că segregarea 


rasială promovată de americani era o iluzie tragică, și își dă seama că el 
însuși era încă măcinat de percepții eronate despre el. Malcolm avea să scrie: 


În cei 39 de ani petrecuți pe acest pământ, numai în orașul sfânt Mecca am 
stat pentru prima dată în fata Creatorului și m-am simţit o ființă umană 
completă. 


La o conferință de presă la care participă după călătorie, reporterii sunt 
surprinși să afle că „extremistul negru“ Malcolm X își schimbase puțin 
poziția. lată una dintre afirmaţiile lui: 


Sunt pentru adevăr, indiferent cine îl pronunță. Sunt pentru dreptate, 
indiferent cine o aplică și împotriva cui. Sunt, înainte de orice, o ființă umană 
și, prin urmare, sunt pentru oricine și orice avantajează umanitatea în 
ansamblul ei. 


Deși călătoria în Ţara Sfântă îl conduce spre religia islamică (nu în 
versiunea lui Elijah Muhammad), importanţa religiei începe să scadă în 
mintea lui. Cu adevărat important pentru Malcom era sentimentul de 
fraternitate pe care îl experimentase. Deși, inițial, Malcolm considera că albii 
sunt responsabili de nefericirea negrilor, acesta avea să înțeleagă că ideea 
segregării (rasismul fiind expresia acesteia) cauza cu adevărat suferința 
umană. Așadar, lupta acestuia începe să fie una împotriva „gândirii limitate 
şi a societăților limitate“. În mod ironic, Malcolm realizează că scopul vieții 
sale fusese acela de a aprecia unicitatea umanităţii în fața lui Dumnezeu, iar 
bătăliile pe care acesta le dusese fuseseră împotriva gândirii care crease false 
distincții între oameni. 


Observaţii finale 


După moartea lui, Malcolm X devine simbolul puterii negrilor, un fel de 
echivalent negativ al lui Martin Luther King. În timp ce King era un bun 
creștin și orator, pentru credința musulmană a lui Malcolm și discursul său 
de fost condamnat reabilitat avea să fie deseori criticat. Dar trebuie să ne 
punem în locul lui Malcolm. Dacă tatăl tău ar fi fost ucis de rasiști, iar mama 
ta ar fi ajuns la ospiciu din cauza sărăciei, nu te-ai fi comportat, oare, la fel? 
Dacă ţi s-ar fi spus mai mult de jumătate din viață că ești un „negrotei, ai 
mai fi avut sentimentul de unitate a umanității? 


În mod uimitor, în cazul lui Malcolm răspunsul la aceste întrebări este 
unul pozitiv. Furia era cea care îi motivase acţiunile, dar miracolul a avut loc 
în momentul în care Malcolm a transformat tot ce e rău în viața lui în ceva 
bun. Printre altele, Malcolm izbutește să-și întemeieze o familie reușită. 
Viaţa lui ar fi putut fi deseori distrusă, dar credința în Allah avea să-l 
protejeze de fiecare dată. Malcolm trăiește două revelații: în închisoare și la 
Mecca. Prima revelaţie îi conferă mândria și forța de a lupta împotriva unui 
monstru exterior - rasismul american. Cea de-a doua îi conferă curajul de a 
scăpa de prejudecăți. 

Misiunea vieţii lui a fost, fără îndoială, aceea de-i ajuta pe negri să se facă 
auziți, dar, după călătoria la Mecca, Malcolm vede totul ca pe o bătălie a unui 
război derulat împotriva limitărilor și a bigotismului. Deși îmbrățișează 
islamismul ca religie a negrilor, în contrast cu oprimarea creștinilor albi, 
numai prin credinţă reușește să înțeleagă unicitatea umanității dincolo de 
orice religie. Ca și în cazul lui Gandhi, politica lui Malcolm ar fi fost 
zadarnică fără iluminarea spirituală. 


1995 
CABALA ESENȚIALĂ 


Toate necazurile lumii, în special cele de natură spirituală, cum ar fi nerăbdarea, deznădejdea și 
disperarea, derivă din incapacitatea de a vedea cu claritate măreţia lui Dumnezeu. 


ABRAHAM ISAAC KOOK 


Scopul unui suflet care se întrupează este acela de a-i permite să își manifeste puterea și 
acțiunea în lumea aceasta, căci ea are nevoie de un instrument. Pogorându-se în această lume, își 
mărește forța de a călăuzi ființa umană. Așadar, se perfecționează atât dincolo (în ceruri), cât și 
aici (pe pământ), atingând un nivel superior de evoluţie care se manifestă în toate dimensiunile. 

Dacă nu se realizează atât dincolo, cât și aici, atunci este incompletă. 


MOIsE DE LEON 


Pe scurt 


Implinirea de sine poate fi obținută printr-o mai bună cunoaștere a lui 
Dumnezeu. 
Din aceeași sferă de interes 


Ghazali, Alchimia fericirii (p. 130) 
Abraham Joshua Heschel, Sabatul (p. 158) 
Idries Shah, Calea Sufită (p. 304) 
Starhawk, Dansul spiralei (p. 312) 


CAPITOLUL 27 
DANIEL C. MATT 


Orice religie pare să genereze ramificații mistice, care asigură o conexiune 
mult mai intimă cu divinitatea, în comparaţie cu dogmele stricte 
propovăduite de instituţiile credinței. Aceste ramificații depășesc limitele 
devotamentului, ale contemplării și ale cunoașterii și pot inspira credincioșii 
și reîmprospăta credința. Sufismul, de exemplu, este derivat din islamism, 
din creștinism derivă misticii medievali, iar din iudaism a luat naștere 
Cabala. 

Ca orice altceva, spiritualitatea are și ea moda ei, iar în ultimii ani, Cabala 
(care înseamnă „primire”) a devenit o practică ce avea să atragă multe 
celebrităţi. Într-o lume profund secularizată, există o aură de mister și de 
impenetrabilitate atrăgătoare ce înconjoară Cabala, iar multe dintre cărțile 
care se scriu despre acest subiect sunt un instrument de rezolvare a 
problemelor cititorului. Cabala atrage și prin faptul că scoate în evidență 
componenta feminină în iudaism. 

Cabala esențială: În inima misticismului iudaic (The Essential Kabbalah: The 
Heart of Jewish Mysticism) este scrisă de Daniel Matt înainte ca această 
practică să fie la modă. Cu toate acestea, volumul este o accesibilă și 
modernă introducere în originile Cabalei și în ideile fundamentale. Ca stil, 
cartea seamănă cu Calea Sufită a lui Idries Shah, și aceasta fiind o 
introducere în lumea sufismului. Cartea lui Matt este o antologie a scrierilor 
celor mai mari cabaliști și păstrează tradiționalismul original promovat de 
acest curent, însă îi oferă cititorului gustul înțelepciunii ei. 


Calea spre lumină 


Deși rădăcinile Cabalei sunt antice, aceasta începe să se manifeste ca atare 
abia în anii 1100, în sânul unei comunități evreiești din sudul Franței. 
Urmează să se răspândească în Pirineii spanioli și înglobează elemente din 
filosofia pitagoreică, neoplatoniciană și din misticismul sufit. 


În anul 1280, Moise de Leon, mistic evreu de origine spaniolă, scrie un 
volum despre care pretinde că i-a fost transmis pe cale divină. Volumul se 
numește Sefer ha-Zohar („Cartea Radianţei ”) și este scris în limba aramaică. 
Aceste scrieri, care sunt, în esenţă, comentarii la cartea sfântă Tora, aveau să 
poarte denumirea de Zohar. Zohar avea să reveleze faptul că Tora este un 
cod care luminează mecanica creaţiei, sau modul în care lumea a apărut din 
Infinit („Ein Sof“). 

În 1492, evreii sunt expulzați din Spania, iar cei mai mulți dintre cabaliști 
ajung în Palestina, în special în satul Safed, la Marea Galilee. Cel mai 
cunoscut dintre maeștri este Moise Cordovero. Cartea acestuia, Livada cu 
rodii, face sumarul a trei secole de înțelepciune cabalistă. Îi urmează Isaac 
Luria (zis și „Leul“, Ha-Ari). Acesta nu ne-a lăsat nici o scriere, dar ideile lui 
au avut o influență puternică asupra iudaismului hasidic din Europa de Est. 

Interesant este faptul că filosoful renascentist Pico della Mirandola citește 
toate traducerile în latină ale Cabalei și le consideră ca fiind scrieri sfinte, 
care confirmă natura divină a lui lisus. Tradiția Cabalei avea să îi influențeze 
și pe filosofii care nu erau evrei, printre care Gottfried Leibniz, Emanuel 
Swedenborg și William Blake. 

Cel mai cunoscut cabalist al epocii moderne este Abraham Isaac Kook 
(sfârșitul secolului al XIX-lea), însă „renașterea“ interesului contemporan i 
se datorează lui Gershom Scholem, a cărui lucrare Trenduri în misticismul 
iudaic, din anul 1961, scoate Cabala din conul de umbră în care intrase și o 
face accesibilă lumii largi. 


Ce este Cabala? 


Scopul practicii Cabala este acela de a-i ajuta pe oameni să își recapete 
„conștiința cosmică“ (sau uniunea mistică) de care aceștia se bucurau la 
începutul creaţiei, înainte de cunoașterea binelui și a răului (simbolizate 
prin Adam și Eva). 

Pentru a atinge finalitatea mistică și a rămâne în sânul iudaismului 
convențional, la origini, cabaliștii erau obligaţi să observe și să înveţe legile 
și învăţăturile tradiționale. Aceștia rămân fideli Talmudului (cartea de 
căpătâi a legilor, istoriei și obiceiurilor iudaice) și Bibliei, care exprimau 
valorile tradiționale și masculine ale lui Dumnezeu, exemplificate prin 
mitsvot (Poruncile). Cu toate acestea, dorinţa lor era aceea de a explora și 


aspectele feminine ale divinității (simbolizate de arhetipul feminin sau zeița 
Shekhinah), despre care credeau că îi conduce spre uniunea mistică. 

Iluminarea de acest tip nu putea fi atinsă prin simplul studiu intelectual, 
prin urmare, se dezvoltă un sistem de învățare bazat pe sefirot, o 
cartografiere a conștiinței, care evocă toate aspectele creaţiei și ale 
personalității. 


Cele zece vase 


Înainte de apariția Cabalei exista Sefer Yetsirah („Cartea Creației“), o carte 
fundamentală în misticismul iudaic. Tradiţia spune că Dumnezeu ar fi creat 
lumea prin cuvânt exprimat în existență, sub forma unor combinaţii de 
litere sacre și entități numerice, numite cei zece sefirot. Acestea emerg din 
Fin Sof, esența necunoscută a divinității, sau infinitatea divină, care precedă 
timpul și spaţiul. 

Cabalistul Isaac Luria încearcă să explice geneza și sensul existenței umane 
prin intermediul codului sefirot. Concepţia lui este următoarea: în golul și 
vidul din Ein Sof a apărut o lumină. Lumina a început să emane în 
containere spirituale, sau în vase (sefirot). Unele dintre aceste vase nu au 
putut să reziste luminii divine și s-au spart. Cea mai mare cantitate de 
lumină s-a întors la origini, dar cioburile împrăștiate ale vaselor, alături de 
scânteile create, au rămas blocate în existența materială. Sarcina vieții 
umane este de a „întoarce scânteile“ la divinitatea lor originală, lucru care nu 
poate fi înfăptuit decât prin trăirea unei vieți sfinte. Se crede că acțiunile 
noastre din viața de zi cu zi promovează sau împiedică elevarea și 
restaurarea scânteilor divine. 

O altă modalitate de a explica Ein Sof și sefirot este de a ne imagina lumina 
lui Dumnezeu, care strălucește prin vitralii, fiecare sefirot fiind expresia 
arhetipală sau calitatea lui Dumnezeu, care poate fi găsită în creaţie, în 
general, sau în oameni, în special. 

Cei zece sefirot sunt: Keter (coroana din care izvorăsc celelalte sefirot), 
Hokhmah (înțelepciunea), Binah (înțelegerea), Hesed (iubirea), Gevurah 
(puterea), Tiferet (frumuseţea), Netsah (eternitatea), Hod (splendoarea), 
Yesod (fundaţia) și Shekhinah (prezența divină). 

Matt ne oferă o explicaţie detaliată a fiecărui sefirot și a modului în care ne 
pot călăuzi caracterul și viața. Aceștia sunt potenţialități care așteaptă să fie 


activate în noi. Oamenii pot deveni expresii ale unui sefirot specific, 
sugerează Matt. Abraham a fost omul Hesedului, Isaac al Gevurahului, Iosif 
al Yesodului și așa mai departe. 


Împlinirea de sine 


Potrivit Cabalei, tărâmul divinității are nevoie de acțiunea umană pentru a 
face posibil ca lumea să își împlinească potenţialul. În absența noastră, 
Dumnezeu este incomplet. În schimb, de noi depinde să cugetăm la 
misterele lui Dumnezeu și ale Creaţiei. Matt îl citează pe Moise de Leon: 


Cât de minunat este să știi că Dumnezeu generează întreaga existență. 
Dintr-o fărâmă de existenţă, sufletul poate percepe existența nesfârșită a lui 
Dumnezeu, care nu are nici început, nici sfârșit. 


Dacă medităm mult la complexitatea lui Dumnezeu, devenim umili și 
înțelegem că suntem doar un simplu instrument prin care se exprimă 
divinitatea. 

Dov Baer, maestru hasidic din secolul al XVIII-lea, spunea așa: 


Dacă te gândești că ești ceva, atunci Dumnezeu nu poate sălășlui în tine, 
căci Dumnezeu este infinit. 


Cabala este strâns legată de împlinirea de sine, dar adevărata împlinire a 
tuturor potenţialităților noastre nu poate trece decât prin Dumnezeu. De 
Leon susține că sufletul ia formă umană pentru că nu este complet și are 
nevoie să fie împlinit în „toate dimensiunile“. Vieţile noastre pe Pământ au 
strânsă legătură cu scopul pentru care ne-a creat Dumnezeu, iar Cabala ne 
oferă o cale spre autocunoașterea necesară descoperirii acestui scop. 
Noţiunea de „întoarcere a scânteilor“ înseamnă recunoașterea și împlinirea 
potențţialității cu care ne-a înzestrat Dumnezeu. 


Observaţii finale 


De ce există atâtea secrete în jurul învățăturilor cabaliste? În mod 
tradițional, existau restricții cu privire la cei care primeau acces la aceste 
învățături. De exemplu, cu toţii trebuiau să aibă peste 40 de ani, să fie 
căsătoriți și să fie sănătoși la trup și la minte. Deși aceste restricții aveau să 
fie eliminate cu timpul, rațiunea care se ascunde în spatele lor nu este 


ilogică. Întrucât Cabala lucrează cu cele mai profunde probleme ale sinelui și 
ale lui Dumnezeu, aceasta are capacitatea de a schimba modul normal de 
gândire al oamenilor, iar maeștrii săi știu că oamenii care o practică își pot 
pierde minţile dacă nu sunt capabili să asimileze aceste învățături în 
înțelegerea lumii. Matt îl citează pe Isaac de Akko: 


Străduiește-te să vezi lumina superioară, pentru că te-am născut într-un 
vast ocean. Dar ai grijă! Străduiește-te să vezi, dar nu te îneca! 


Maeștrii Cabalei nu au practicat misionarismul, pentru că nu ar avea nici 
un sens să îi forțeze pe oameni să învețe, mai ales dacă aceștia nu sunt 
pregătiți să înoate în apele acestei practici. Dar pentru cei a căror dorință de 
dezvoltare spirituală este sinceră, Cabala este un incredibil tărâm de 
inspirație și călăuzire, care nu aparține doar iudaismului, ci întregii 
umanități. 

Există multe cărți despre Cabala, dar volumul lui Matt rămâne unul dintre 
cele mai reușite, pentru că nu este foarte academic, dar nici prea simplist, 
autorul fiind un erudit în domeniu și traducător al Zoharului. Pentru 
aprofundare, poţi citi și Gershom Scholem (Originile Cabalei sau Cabala și 
simbolistica ei — Editura Humanitas, 1996) sau Moshe Idel (Cabala: Noi 
perspective —- Editura Nemira, 2000). Sau, și mai bine, citește Zoharul 
(Editura Herald, 2008). 


Daniel C. Matt 


Deţine un doctorat la Universitatea Brandeis. Predă la Universitatea Stanford 
și la Universitatea Ebraică din Ierusalim. Între 1979 şi 2000 este profesor de 
misticism iudaic la Centrul de studii iudaice, din cadrul Facultăţii de Teologie a 
Universităţii Berkeley, din California. Moștenitoarea lanțului hotelier Hyatt, 
Margot Pritzker, îi solicită lui Matt o nouă traducere a Zoharului în engleză. 
Primul volum este publicat în anul 2003. 

Printre cărţile lui Matt se numără Zoharul: Cartea splendorii (Zohar: The Book 
of Enlightenment) și Dumnezeu și Big Bang: Descoperirea armoniei dintre știință și 
spiritualitate (God and the Big Bang: Discovering Harmony Between Science and 
Spirituality). Matt locuiește în prezent în lerusalim. 


1944 
PE MUCHIE DE CUȚIT 


Nu are ambiţii și nici nu își dorește să fie faimos; să devină o persoană cunoscută ar fi pentru el 
ceva de prost gust, așa că e posibil să fie mulțumit ducând viața pe care și-a ales-o și fiind pur și 
simplu el însuși. Este prea modest pentru a se vedea ca un exemplu pentru ceilalți, însă ar putea 
crede că există câteva suflete nesigure, atrase de el ca molia de lumânare, care vor ajunge, în 
timp, să împărtășească credința lui că: satisfacția supremă poate fi găsită doar în viața 
spirituală. 


Pe scurt 


Atinge pacea reală trecând dincolo de fricile și de dorințele generate de ego 
și trăind o viaţă spirituală. 


Din aceeași sferă de interes 


Zhuangzi, Călătorie liberă (p. 98) 
Hermann Hesse, Siddhartha (p. 164) 


CAPITOLUL 28 


W. SOMERSET MAUGHAM 


Pe muchie de cutit (Editura Litera, 2015) este un roman inspirat din poveștile 
de viață ale unor oameni pe care Maugham a avut ocazia să îi cunoască de-a 
lungul vieții. El însuși implicat în evenimentele relatate, Maugham este atât 
naratorul, cât și unul dintre personajele din carte. 

Ce semnifică titlul? În prefața cărții, Maugham preia un vers din 
Upanișade: „Este foarte greu să trăieşti pe muchie de cuţit; înțelepţii spun că 
drumul spre Mântuire este unul dificil.“ Cartea relatează povești de viață, în 
special dificultăţile cu care ne confruntăm atunci când trebuie să alegem 
calea care să ne permită să evoluăm din punct de vedere spiritual. Pe una din 
muchii se află o existenţă liniștită, una a conformismului și a împlinirii 
obiectivelor sociale; pe cealaltă muchie se află pierderea sinelui în căutarea 
mai profundă a sensului vieţii. Cei mai mulți dintre noi nu aleg conștient cea 
de-a doua existență. Cu toate acestea, fascinația pe care i-o poartă Maugham 
unei persoane care alege calea spirituală este sursa de inspiraţie pentru 
romanul Pe muchie de cuțit. 

Maugham vinde peste 40 de milioane de exemplare de-a lungul vieții, dar 
Pe muchie de cutit este cel mai cunoscut bestseller al autorului. Acțiunea se 
petrece în Paris, Chicago, Londra și în sudul Franței, în anii 1920-1930. 
Povestea te cucerește încă de la început prin frumoasa descriere a 
personajelor. Totuși, popularitatea romanului se explică prin relatarea 
modului în care personajul principal, Larry Darrell, percepe misterele 
spiritualităţii. Capitolul acesta surprinde ideile principale din roman și 
prezentarea succintă a personajelor. 


Larry și Isabel 


Larry Darrell este un tânăr american care a fost departe de casă, căci a luptat 
ca pilot de avioane pe frontul din Franța. Este logodit cu Isabel Bradley, o 
frumoasă și fermecătoare femeie dintr-o familie înstărită din Chicago. 
Singura piedică în calea mariajului este refuzul lui Larry de a-și găsi un loc de 


muncă. Isabel și mama ei consideră că orice bărbat ar trebui să aibă un loc de 
muncă unde să meargă zilnic și care să participe activ la dezvoltarea 
economiei. 

Prietenul lor, Gray Maturin, este un om sârguincios, dar mediocru, și 
totuși plăcut, fiul unui milionar. Tatăl lui Gray îi oferă un post lui Larry în 
compania sa, ceea ce l-ar fi aranjat pe viaţă. Cu toate acestea, Larry încă 
ezită. Explicaţia lui este aceea că are încă nevoie de o pauză pentru a se 
reface după război, prin urmare, decide să trăiască la Paris. Isabel și mama ei 
sunt de acord ca el să plece un an sau doi la Paris, considerând că vrea să-și 
facă de cap înainte de a se așeza la casa lui, cu condiţia ca logodna să rămână 
valabilă. 

În Paris, Elliot Templeton, unchiul lui Isabel, îi propune lui Larry să-l 
introducă în înalta societate. Dar Larry nici măcar nu își adusese un costum 
adecvat și își rezervase o cameră într-un hotel de mâna a doua. 

După doi ani, îl vizitează Isabel. În ciuda certurilor, cei doi sunt încă 
îndrăgostiți, iar Isabel crede că Larry o va lua de nevastă, pentru a nu o 
pierde. Ea se așteaptă la o viață liniștită, prosperă, cu copii. Larry încearcă să 
o convingă că viața lui este deja plină și că ar trebui să-l însoțească și ea în 
călătoriile spirituale și intelectuale. Însă devine evident că amândoi au 
planuri de viaţă diferite și hotărăsc să rupă logodna. 

Isabel se căsătorește cu Gray Maturin, un an mai târziu. Gray nu o iubește 
așa cum o făcea Larry, dar își dorea cu orice preț să se căsătorească. 


Călătoria lui Larry 


Maugham relatează aceste evenimente pentru a arăta că un tânăr precum 
Larry consideră că viața înseamnă ceva mai mult decât o existență 
confortabilă. El știe că nu există nici o certitudine în viață și nu mai avea 
cum să fie băiatul boem care fusese. Cunoscuse oameni în război, care într-o 
zi îi erau prieteni apropiaţi, iar în ziua următoare îi pierdea. Din acest motiv, 
Larry începe să aprecieze fiecare clipă din viață. Nu știe încă ce anume caută, 
dar e conștient de o dimensiune a vieţii, care e mai măreață decât el însuși. 
Maugham apare ca personaj în roman și îl întâlnește pe Larry, care citea 
Spinoza și Descartes, și era interesat de Ruysbroek, un mistic flamand. Acest 
interes pentru misticism îi atrage atenţia lui Maugham, care consideră că 


toate căutările spirituale ale tânărului Larry sunt mult mai importante 
pentru el decât iubirea. 

Larry își petrece următorii ani într-o mănăstire din Franţa, citește 
literatură mistică și muncește din greu pentru „a-și limpezi mintea“. Printre 
slujbele sale se numără cea de miner și fermier, ba chiar cea de marinar pe 
un vapor cu aburi, care își croia drum spre Extremul Orient. Vasul se oprește 
în Bombay timp de trei zile, iar în ultima zi Larry decide că India are foarte 
multe să îl înveţe. Rămâne acolo timp de doi ani. 

Maugham întâlnește fiecare dintre personajele din roman la câțiva ani 
diferență. Așa află că Larry petrecuse timp într-un ashram dedicat 
iluminatului guru Sri Ganesha. Acolo avea să trăiască o experiență spirituală 
care îi transformă viața. Isabel și Gray, care duseseră o viață prosperă în anii 
1920, pierd totul în timpul Marii Crize Economice. În încercarea de a-și 
reveni financiar, cei doi închiriază apartamentul lui Elliot Templeton din 
Paris. Din cauza problemelor financiare, Gray suferă de grave dureri de cap. 
Revenit în Franţa, Larry îi vizitează pe cei doi și se pare că are puteri 
vindecătoare, căci reușește să oprească durerile de cap ale lui Gray, prin 
intermediul unor ședințe de hipnoză. 

Când Maugham se mută în sudul Franţei, Elliot Templeton îi este vecin. În 
ciuda sănătăţii precare, Templeton se duce la petreceri, trăind după 
principiul „dacă nu ești văzut pe nicăieri lumea te uită“. Scopul lui în viață 
era acela de a fi recunoscut în societatea europeană, dar își petrece ultimele 
zile uitat de toată lumea. Maugham îl descrie cu multă grijă pe Templeton, 
ca pe un personaj complet opus lui Larry, care preferă anonimatul, iar banii 
și statutul social nu prezintă nici un interes pentru el. Nu în mod 
surprinzător, Templeton moare singur, în vreme ce ultima impresie a 
cititorului despre Larry este a unei persoane cu o rară seninătate și stăpânire 
de sine. 

În ciuda experienţelor sale, Larry ajunge la concluzia că viața monastică 
sau în ashram nu i se potrivește, ci iubirea pentru lume și viața printre 
oameni. 


O iubire și mai mare 


Una dintre ideile lui Maugham este aceea că oamenii caută în viață ceea ce 
este cel mai important pentru ei, și adesea iubirea pentru o altă persoană nu 


este cel mai măreț lucru. Pentru a o consola pe Isabel, care pierduse iubirea 
lui Larry, Maugham îi explică faptul că pasiunea poate distruge vieţile 
oamenilor, sau poate sta în calea unei existențe mai productive. Maugham îi 
sugerează că este posibil ca Larry să nu fi fost niciodată îndrăgostit de ea; în 
cele din urmă, plăcerea de a fi cu Isabel nu s-ar fi potrivit cu ceea ce a 
dobândit în căutarea Absolutului. 

Din acest punct de vedere, Pe muchie de cuțit nu este nici pe departe o carte 
romantică. Maugham expune cu claritate motivațiile personajelor, arătându- 
ne faptul că ne definim cu toţii scopul în viață și trăim în funcţie de acesta. 
Este mai indicat să nu facem un obiectiv dintr-o anumită persoană sau un 
anumit lucru, ci să adoptăm acele valori generice care ne modelează 
acțiunile. Gray visa la o poziţie socială bună, iar Isabel își dorea o viață 
liniștită. Pe de altă parte, Larry își găsește fericirea în realitatea lui 
Dumnezeu. Exemplul lui ne demonstrează faptul că nu cădem în grația 
divină în mod accidental; trebuie să decidem că iluminarea este obiectivul 
vieții noastre și să nu ne lăsăm distrași de o cale inferioară. 

Așa cum însuși Maugham admite, cartea nu are un sfârșit fericit în sensul 
romantic. Maugham rămâne cu sentimentul că a fost martor la neobișnuita 
viață de succes a lui Larry. Acesta este liber și autonom, în vreme ce 
personajele celelalte sunt sclavele propriilor nevroze și convenții sociale. 
Soarta lor este direct proporțională cu modurile de gândire și cu 
nesiguranțele lor, dar Larry deține cu adevărat controlul asupra destinului 
său. Ultimul contact pe care îl are Larry cu Maugham este atunci când îi 
trimite lui Maugham cartea pe care o scrisese. Cartea este o antologie de 
eseuri dedicate unor personalități istorice — Sulla, Rubens, Goethe - care au 
dus, potrivit lui Maugham, niște vieți pline de un succes ieșit din comun. 


Observaţii finale 


Pe muchie de cuțit reprezintă una dintre cele mai reușite introduceri în 
spiritualitate, fiindcă nici o dogmă nu îi este impusă cititorului. Maugham 
era un sceptic, incapabil să explice ce anume îi schimbase viaţa lui Larry. 
Aerul de mister care îl învăluia pe prietenul său era, cel mai probabil, o 
adiere din misterul divin - însă Maugham le dă cititorilor ocazia de a trage 
propriile concluzii. 


Deși era un om de lume, fără să fie în mod fățiș religios, ca scriitor, 
Maugham era capabil să disece cu ușurință personalitatea personajelor sale, 
mai ales că văzuse ceva nou și cu adevărat special în Larry Darrell. Toate 
personajele din carte văd viaţa în termenii supraviețuirii și ai recunoașterii 
sociale, dar Larry se simte suficient de confortabil în pielea lui, încât să caute 
singur răspunsul la întrebările importante. Maugham îl întâlnește pe Larry 
pe când acesta avea doar 20 de ani, dar chiar și la această vârstă, tânărul nu 
avea vanități sau dorințe și nu era preocupat de lucrurile pământești. Larry 
descoperă un fel de secret spiritual care îi permite să lase grijile deoparte, 
pentru a se bucura că este în viață. Larry poate fi văzut ca întruchiparea 
„omului perfect“, pe care îl celebrează Zhuangzi în cartea sa, Călătorie liberă. 
Mai exact, Larry este persoana care a găsit calmul după ce a pătruns inelele 
fricii și ale dorințelor care ne cuprind pe cei mai mulți dintre noi. 

Deși nu pătrunde în mod special în religiile orientale sau în procesul 
iluminării spirituale, forța romanului lui Maugham constă în faptul că ne 
demonstrează diferitele căi pe care oamenii le aleg în viață și dacă ele le aduc 
sau nu satisfacție. Ne arată că modul în care trăim este o problemă 
spirituală, căci prin acţiunile și deciziile noastre exprimăm cele mai profunde 
viziuni pe care le avem despre scopul existenţei. 


William Somerset Maugham 


Născut în 1874, Maugham își petrece copilăria în orașul englezesc Whitstable, 
iar la zece ani se mută cu familia la Paris. Urmează școala în Anglia și se înscrie 
la Universitate în Germania. Studiază medicina pentru a deveni doctor la 
Londra, dar hotărăște să se dedice literaturii, după succesul primului său 
roman, Liza din mahala, Editura Polirom, 2011 (1897). 

Maugham se căsătorește și are relații cu mai multe femei, dar ceva mai târziu 
avea să recunoască faptul că era homosexual. În anul 1927 se stabileşte în 
sudul Franţei, la Villa Mauresque (Cap Ferrat) și este foarte conectat la viața 
socială. Lucrează ca spion în timpul celui de-al Doilea Război Mondial. 

Printre cele peste 70 de cărţi ale sale se numără Robie - Editura Polirom, 
2008 (1915), considerată cea mai bună carte a autorului, Luna și doi bani 
jumătate — Editura Polirom, 2013 (1919), Prăjituri și bere — Cakes and Ale (1930) 
și autobiografia Dare de seamă (The Summing Up). Este și un faimos dramaturg 
și autor de povestiri scurte. Maugham se stinge din viaţă în anul 1965, la 
vârsta de 91 de ani. 


1980 
CALEA LUPTĂTORULUI PAȘNIC 


Socrate, m-am luptat toată viața cu iluziile, preocupat de orice problemă personală măruntă. 
Mi-am dedicat viaţa autoperfecționării fără să deslușesc problema care m-a azvăârlit pe drumul 
căutărilor. În timp ce încercam să fac ca totul pe lumea asta să fie pus în slujba mea, întotdeauna 
m-am lăsat înfrânt de propria minte, și eram tot timpul preocupat de mine, de mine și iar de 
mine. 


Pe scurt 


Renunţă la a-ți mai acorda atâta importanţă și adoptă strategia fericirii 
lipsite de rațiune. 
Din aceeași sferă de interes 


Carlos Castaneda, Călătorie la Ixtlan (p. 76) 

Robert M. Pirsig, Zen și arta reparării motocicletei (p. 276) 
James Redfield, Profeţiile de la Celestine (p. 284) 
Shunryu Suzuki, Mintea Zen, mintea începătorului (p. 320) 
Chögyam Trungpa, Eliberarea de materialismul spiritual (p. 360) 


CAPITOLUL 29 


DAN MILLMAN 


Calea luptătorului pașnic: O carte care vă poate schimba viața (Editura Mix, 
2012) debutează cu un episod din viaţa lui Dan, personajul principal, și 
anume primul său an ca student la Universitatea Berkeley din California. 
Viaţa lui Dan este una împlinită, atât ca student eminent, cât și în calitate de 
campion la gimnastică. 

Cu toate acestea, Dan simte că ceva lipsește din viața lui, și începe să aibă 
coşmaruri. Într-o noapte, neputând să adoarmă, Dan rătăcește pe străzi și 
ajunge la o benzinărie Texaco. Administratorul acestei benzinării este un 
bărbat în vârstă, care clipește involuntar dintr-un ochi. Cei doi încep să 
vorbească. 

Dan îl întreabă cum îl cheamă, iar bărbatul îi răspunde: „Numele meu nu 
contează, nici al tău. Ceea ce este cu adevărat important sălășluiește dincolo 
de nume și de întrebări.” Aceste remarci obscure îl fac pe Dan să îl 
poreclească pe bărbatul respectiv Socrate. Misteriosul administrator de 
benzinărie devine mentorul lui Dan. 

„Dan“ este însuși autorul, Dan Millman, care relatează experienţele sale de 
viață sub forma unui roman, în care se împletesc ideile personale cu 
poveștile și scenele cu impact dramatic. La 25 de ani de la publicare, cartea 
pare o lectură ușoară pentru adolescenţi, dar la finalul acesteia îți dai seama 
că ascunde adevăruri spirituale profunde. Aceasta, alături de simpla bucurie 
a lecturii unei povești romantice și de aventuri, au făcut ca acest roman să 
fie bestseller timp de mai mulţi ani. 


Observarea gratiilor 


Socrate îl poartă pe Dan printr-o serie de încercări mentale și fizice, care îi 
consumă toată energia. Scopul acestor încercări este de a-l ajuta să devină 
conștient de propriile iluzii, de lucrurile după care aleargă pentru a-și 
satisface egoul. Eliberarea de iluzii necesită mai multă tărie și mai mult curaj 
decât orice erou de film, explică Socrate. Deziluziile, observă acesta, sunt 


cele mai bune lucruri care i se pot întâmpla unui om, pentru că scot la iveală 
ceea ce nu are un sens real. Mergem la filme, facem sex, sau chiar sport, 
pentru a scăpa de anxietatea generată de gândurile minţilor normale. Cu 
toate acestea, nu facem decât să fugim de confruntarea cu adevărata sursă a 
durerii. Socrate observă un paradox specific omului: oamenii suferă când nu 
primesc ceea ce își doresc, dar suferă și atunci când primesc. Concluzia este 
una singură: „Mintea este sursa necazurilor noastre“. Dan înțelege de ce 
iubește gimnastica - pentru că, atunci când trece prin rutina sportului, el 
face, nu gândește. Sportul este o „vacanță“ pe care și-o ia de la minte. 

Dan s-a lăudat tot timpul cu deschiderea lui de a experimenta lucruri noi și 
schimbări. Însă Socrate observă că aceste schimbări sunt superficiale, o 
protecţie în fața adevăratei voințe de a-și modifica gândurile. Suntem cu 
toții prizonieri într-o închisoare construită de noi înșine, dar gratiile sunt 
invizibile. Pentru a ne elibera din închisoare, trebuie întâi să realizăm că 
suntem prizonieri. Dan începe să simtă haosul gândurilor sale și 
profunzimile negativităţii. Acestea lasă puţin loc pentru altceva. 


Rătăcim prin viață 

Socrate se descrie ca fiind un prost cu simțul umorului în fața misterului 
Universului. În contrast, Dan este un „tembel serios“, care crede că știe câte 
ceva, dar, în realitate, nu este decât o persoană care rătăcește prin viaţă. 
Mentorul său inițiază un program de trezire. 

Lui Dan i se explică faptul că se aseamănă cu toți ceilalți oameni, în sensul 
în care a fost învăţat că informaţiile se găsesc în afara noastră, motiv pentru 
care mintea devine ca rezervorul unei mașini. Mai exact, mintea este „plină 
ochi cu preconcepții și cunoștințe inutile“. Pentru a cunoaște cu adevărat 
ceva, trebuie să ne golim rezervorul. Dan învaţă că deţine o anumită 
cunoaștere și înțelegere a lucrurilor, dar această înțelegere este un produs al 
intelectului - ne permite să cunoaștem un lucru fără să îl experimentăm. Pe 
de altă parte, realizarea este atunci când înţelegem un lucru cu mintea și cu 
sufletul, când experimentăm adevărul autentic. 

Socrate îl învață pe Dan că cel mai bun mod de a-ţi curăța mintea ticsită 
este meditaţia. Meditaţia este sabia luptătorului pașnic, spune Socrate, căci 
ea „taie mintea fâșii spintecând gândurile pentru a le dezvălui lipsa de 
substanță“. Socrate relatează povestea lui Alexandru cel Mare, care, aflat cu 


armata sa în deșert, se confruntă cu două sfori masive legate între ele — 
Nodul Gordian - un nod pe care nimeni nu reușise să îl dezlege. Alexandru 
cel Mare pur și simplu taie nodul cu sabia și merge mai departe. 


Acţiunile luptătorului 


Trebuie să atacăm nodurile din mintea noastră, la fel cum a procedat 
Alexandru cel Mare, fără a gândi prea laborios și logic, ci privind problema 
dintr-o perspectivă diferită. Meditaţia statică este doar începutul practicilor 
luptătorului. Adevăratul războinic trebuie să dispună de aceeași claritate în 
meditaţie - dar în timp ce acţionează. Războinicul, explică Socrate, 
„meditează la o acțiune“. În timpul acțiunilor normale, trebuie să fii foarte 
conștient de acțiunea pe care o faci. Există un „Eu“ care o face. Dar atunci 
când meditezi la acțiunile tale, acestea sunt libere și puternice, pentru că nu 
sunt încărcate de ambiţie sau de teamă (de „Eu'). 

Lui Dan i se explică faptul că sentimentele și acțiunile lui sunt previzibile, 
este efectiv o mașinărie care reacționează într-un anumit fel dacă este 
stimulat. Socrate îi spune: „Tu încă mai crezi că tu reprezinți gândurile tale 
și le protejezi ca și cum ar fi niște comori“. Socrate îi dă diferite sarcini în 
garaj și îi face viața grea pentru a vedea dacă o ia personal. Reacţiile rănite 
ale lui Dan scot la iveală faptul că gândurile despre sine ca entitate singulară 
sunt foarte puternice; instinctul de apărare și mândria pe care le afișează la 
orice provocare - lucruri de care, de fapt, ar trebui să râdă - îi dau o lecţie 
despre cât crede el că este însăși mintea lui și nimic altceva. Nu își poate 
controla reacţiile. Maestrul său, pe de altă parte, reacționează întotdeauna 
cu o creativitate spontană. Millman arată distincţia între un om normal și 
un luptător, prin intermediul afirmației lui Socrate: „Luptătorul acționează, 
iar prostul doar reacționează. 


Fericirea iraţională 


Dan are o viață emoţională complicată și multe poveri. Socrate este amuzat, 
pentru că, din perspectiva lui iluminată, Dan și-a creat singur problemele. 
Există un moment foarte important în carte, când Dan realizează că nu 
situaţiile în sine îi provoacă furia și tristețea, ci reacţiile sale la ele. 

Percepem lucrurile ca fiind noroc sau ghinion, pierderi sau câștiguri, dar 
caracterul lui Socrate reprezintă viziunea orientală, potrivit căreia trebuie să 


fim aceiași, indiferent că avem de-a face cu eșecul sau cu succesul. Ne 
gândim la eșec ca fiind „o realitate rea“, iar succesul o „realitate bună“, dar 
realitatea este una singură. Acest lucru nu înseamnă că noi uităm că trebuie 
să încercăm să îmbunătăţim lucrurile sau să creăm noi obiceiuri — existăm 
pentru aceste obiective — înseamnă, mai degrabă, că trebuie să legăm o nouă 
prietenie cu realitatea. 

Fericirea care rezultă din satisfacerea poftelor, spune Socrate, este 
fericirea prostului. Un luptător este „fericit fără motiv“. Dan ajunge la trista 
concluzie că și-a petrecut viața alergând după fericirea obţinută prin 
victorie, dar chiar și atunci când câștiga era la fel de nefericit ca majoritatea 
oamenilor. Înţelege că toată viața lui se construise în jurul ambiţiei, fără a se 
bucura de ea, ci doar profitând de ea. Totuși, prin Socrate, Dan descoperă că 
singura modalitate de a avea pace sufletească și de a iubi cu adevărat viața 
este să aibă o filosofie a „fericirii iraționale“. 

Există o zicală binecunoscută care spune că viața se rezumă la câteva 
momente importante, iar acest lucru este adevărat - momentele respective 
sunt cele pe care le avem în prezent. Dan începe să aprecieze noua libertate 
pe care o aduce această formă de înțelegere. Momentul său de iluminare 
intervine atunci când strigă: „Nu există momente lipsite de importanță. În 
numai o clipă, Dan acordă înțeles versetului din Biblie, care spune că trebuie 
să devenim copii pentru a ajunge în rai. Un copil trăiește cu totul clipa 
prezentă și se bucură de minunea lucrurilor simple. Numai pe această cale — 
și nu pe calea ambiţiei mari - putem să găsim un loc în regatul fericirii. Dan 
descoperă că ambiția este cea care îl împiedicase să fie fericit, iar puterea 
poate fi cu adevărat a lui, dacă, în mod paradoxal, încetează să se mai ia în 
serios. 


Observaţii finale 


Dezvoltarea personală este înțeleasă ca autoperfecționare, dar aceste proiect 
poate sfârși cu ușurință ca simplă gratificare a egoului. Pentru cineva care nu 
își acordă importanţă, așa cum procedează Socrate, cineva care, pur și 
simplu, este (cum este cazul lui Dan), acest lucru pare o nebunie. Asemenea 
oameni fac din pământ un domeniu al măreției lor, dar ratează momentele 
cu adevărat importante. Adevărata dezvoltare personală ține mai mult de 
dezvățarea unor idei pe care le avem despre noi înșine, despre obiceiurile și 


mentalitățile noastre. Ideea potrivit căreia nu suntem suma gândurilor și 
emoțiilor din trecut, și că putem fi diferiți în fiecare moment, ne pare foarte 
stranie. În schimb, rămânem legați de vechile credinţe și reacții și nu suntem 
conștienți de tensiunile și stresul pe care acestea le cauzează. 

Ne gândim la un luptător ca la un egomaniac violent, dar luptătorul pașnic 
ucide doar percepțiile greșite, distrugând astfel un sine nefericit și slab. 

Dacă ai citit Călătorie la Ixtlan, volumul lui Millman poate părea o 
reamintire a acestor idei. Cu toate acestea, cartea lui Millman preia și idei 
din filosofia Zen, din budism și din sufism, iar măiestria acestuia de a 
sintetiza concepte filosofice complexe dă naștere unui roman ușor de 
parcurs. Ca scrierile lui Wayne Dyer și James Redfield, romanul lui Millman 
este accesibil pentru cei care, în mod normal, nu ar citi niciodată o carte 
„Spirituală“. 

În postfața unei ediţii care aniversează 20 de ani de la publicarea 
volumului, Millman răspunde la întrebarea pe care orice cititor și-o pune: 
Socrate era un personaj real? Răspunsul este că indivizii sunt doar 
„simboluri și indicatoare“. Identităţile noastre sunt mai puţin importante 
decât capacitatea noastră de a arăta compasiune - ceea ce, așa cum doar cel 
ce a simţit poate confirma, ne indică ceva mai mare decât noi înșine. 


Dan Millman 


Millman crește în Los Angeles și obține licența la Universitatea California din 
Berkeley. Este fost campion la trambulină și a predat la Universitățile Stanford 
și Oberlin. Trăiește în California de Nord. 

Printre cărţile lui Millman se numără Călătoria sacră a luptătorului pașnic 
(continuarea volumului Calea războinicului pașnic), Legile spiritului (The Laws of 
the Spirit), Numai clipe frumoase (No Ordinary Moments) și Viaţa pentru care te-ai 
născut (The Life You Were Born to Live), un ghid pentru găsirea sensului vieții. 

Prima ediţie a romanului Calea luptătorului pașnic avea să fie epuizată rapid, 


dar a doua ediţie a devenit un succes pe cale orală. Cartea este tradusă în peste 
20 de limbi. 


1994 
CĂLĂTORIA SUFLETELOR 


Oamenii asociază moartea cu pierderea forței vitale, când, de fapt, în realitate este tocmai 
invers. Ne pierdem corpul odată cu moartea, dar energia noastră vitală și eternă se unește cu 
forța unui supra-suflet divin. Moartea nu este întuneric, ci lumină. 

Nu sunt o persoană religioasă, dar am descoperit că locul în care mergem după ce murim este 
unul al ordinii și al direcţiei, și am ajuns să apreciez faptul că viața de acum și cea de apoi au fost 
croite cu mare măiestrie. 


Pe scurt 


Moartea fizică este doar un eveniment în călătoria sufletului de la o 
dimensiune la alta. 
Din aceeași sferă de interes 


Ghazali, Alchimia fericirii (p. 130) 
Emmanuel Swedenborg, Raiul și iadul (p. 328) 
Neale Donald Walsch, Conversaţii cu Dumnezeu (p. 368) 


CAPITOLUL 30 


MICHAEL NEWTON 


Mare parte din munca pe care a depus-o Michael Newton, în calitate de 
consilier psihologic și hipnoterapeut, a fost pentru a-i ajuta pe oameni să 
acceseze amintirile unor experienţe trecute, care au contribuit la condiţiile 
lor psihologice curente. Toate au mers ca pe roate, până când câţiva pacienţi 
au început să vorbească în timpul transei, nu numai despre incidente din 
această viaţă, ci și din alte vieţi. 

Newton era preocupat de reîncarnare, dar considera că acest domeniu nu 
ține de psihologia clinică, și refuză cererile unor pacienţi care își doreau să 
practice „regresia în viețile anterioare“. Rămâne sceptic până întâlnește un 
pacient care simte dureri cronice într-o parte. Aflat în stare de hipnoză, 
bărbatul respectiv vorbește despre o fostă reîncarnare, în care era soldat în 
Franţa și fusese ucis de o baionetă. Întâlnind alte cazuri similare, Newton 
începe să accepte faptul că anumite probleme din viața pacienţilor săi pot fi 
legate de experienţele trăite în vieţile anterioare. 

Ceea ce îl fascinează și mai mult decât vieţile anterioare ale pacienţilor săi 
este cum descriu aceștia spaţiul dintre vieţi. Reușește să culeagă cu grijă 
informaţii care erau în acord cu credințele teologice, potrivit cărora viața 
sufletului și a minţii nu se sfârșește odată cu moartea trupului. Din contră, 
sufletul traversează mai multe etape înainte de a se reîncarna în forma 
fizică. Unii dintre clienţii lui Newton erau oameni religioși, alții nu, însă cu 
toţii descriau în mod asemănător experiența dintre vieți. 

Călătoria sufletelor: studii de caz asupra vieții dintre vieți (Editura Cartea 
Daath, 2005) a fost scrisă cu peste două decenii în urmă. Nimeni nu a 
contestat până astăzi informaţiile cuprinse în această carte, deși se află la 
limita psihologiei. Concluziile lui Newton sunt credibile pentru că provin de 
la un profesionist obiectiv, care poartă precauţiile unui fost ateu. Conștient 
fiind de controversele pe care le pot genera descoperirile sale, Newton scrie 
o introducere în care descrie știința hipnozei, explicând de ce aceasta poate 
fi considerată o sursă credibilă de adevăr. 


Surpriza de a nu muri 


Călătoria sufletelor cuprinde transcrierile a 29 de ședințe de hipnoză, iar 
lectura este una captivantă. De exemplu, un bărbat aflat în transă relatează 
momentul morții sale din anul 1918, în timpul epidemiei de gripă. Bărbatul 
povestește cum se vede din exterior, zburând deasupra corpului, și 
realizează că nu este o entitate moartă din punctul de vedere al conștiinței: 
„Este incredibil... asistentele îmi acoperă fața cu un așternut... oameni pe 
care îi cunosc plâng. Ar trebui să fiu mort, dar sunt încă viu!“ 

Un alt exemplu prezentat de Newton este cel al unui bărbat care avea un 
disconfort în gât de foarte mulți ani. În cadrul hipnozei, reiese că într-o viață 
anterioară bărbatul fusese o femeie pe nume Sally, ucisă de indienii 
americani, în anul 1866. Cauza morții era o săgeată care îi străpunsese gâtul, 
iar experienţa era retrăită și în viața curentă. 

În general, sufletele pot fi zdruncinate de moartea trupească, dar nu sunt 
devastate, pentru că nu experimentează durerea fizică sau emoțională pe 
care o resimt în viața trupească. Totuși, mai ales în cazul în care mor la 
tinerețe, este posibil ca sufletele să nu părăsească locul morții timp de câteva 
zile, dorindu-și să intre în contact cu cei dragi și să îi consoleze. În cele din 
urmă, sunt atrași spre lumea spiritelor și lumina ei strălucitoare, trăind 
sentimente de pace și euforie. 

Subiecţii lui Newton, care își părăseau corpurile, resimţeau o „întoarcere 
acasă. Călătoria pe Pământ necesită o pierdere a conștiinței stării reale de 
ființă, adică de spirit. Această idee seamănă cu ideea platoniciană potrivit 
căreia, la naștere, uităm cine suntem și de unde venim, fiind complet izolați 
de viețile anterioare, pentru a ne bucura de experiența vieții. 


Călătoria spre judecata de sine 


Oamenii care au trăit experiențe aproape de moarte raportează deseori 
deplasarea printr-un tunel, la capătul căruia se află o lumină puternică, 
înainte de a reveni la conștiința umană. Aceste experiențe sunt bine 
documentate, dar, în Călătoria sufletelor, Newton ne poartă dincolo de ceea 
ce se întâmplă concret odată ce sufletul pătrunde în lumea spirituală. 

La ieșirea din tunel, sufletele se întâlnesc cu un ghid spiritual personal 
(sau „înger păzitor“) care le ajută să traverseze această experiență. Alţii se 
întâlnesc cu rude sau prieteni, iar transcrierile lui Newton relatează extazul 


și uimirea subiecţilor care au avut șansa de a-i reîntâlni pe cei dragi. Mai apoi 
intervine procesul judecății vieții, condus de ghid pentru a vedea dacă s-a 
ridicat la nivelul așteptărilor sufletului înainte de a se întrupa. Acest 
moment culminează cu întâlnirea cu „sfatul bătrânilor“ — ființe superioare 
care, în loc să emită judecăţi, lasă sufletele să tragă singure concluzia despre 
viața dusă pe Pământ. Întrucât lumea de dincolo este una telepatică, 
sufletele nu pot ascunde nimic. În cele din urmă, sufletele sunt absorbite 
înapoi în comunitățile cărora le aparțin. 

Newton avea să înveţe următoarele lucruri: „Aceste grupuri strâns unite 
sunt adesea formate din suflete care gândesc la fel, care au obiective comune 
pe care le exersează continuu unul cu celălalt. De obicei, acestea aleg vieţile 
împreună, ca rude și prieteni în timpul reîncarnării pe Pământ. Prin 
urmare, oamenii pe care îi considerăm importanți în viața noastră au fost cel 
mai probabil apropiaţi de noi și în alte vieţi, de unde și senzaţia pe care o 
avem uneori că îi cunoaștem pe unii oameni, pe care i-am întâlnit pentru 
prima dată. Newton include în cartea sa și diagrame ce prezintă aceste 
grupri de suflete și modul în care interacționează. 

Cât de mult poate să determine un suflet acțiunile trupului-gazdă? 
Concluzia lui Newton este una surprinzătoare și se bazează pe relatările 
subiecţilor săi. Corpul și creierul trec peste dorințele sufletului. Forța 
emoțiilor umane poate copleși cu ușurință nevoile tăcute ale sufletului sau 
ale conștiinței. Nu există suflete rele, avea să afle Newton, însă egoul omului 
și circumstanțele cu care se confruntă acesta preiau deseori controlul și 
dirijează viața spre o spirală a distrugerii. 

Nu există nici măcar un Iad în care sufletele suferă pe veci. În schimb, 
anumite suflete care au făcut lucruri rele în viață sunt separate de lumea 
spirituală, pentru a li se acorda un timp de reflecţie solitară. Călăuzele pot 
conlucra cu aceste spirite și fac retrospecţia vieţii pe care au dus-o, pentru a 
vedea unde sunt greșelile și pentru a evalua modul în care viața următoare 
ar putea, din punct de vedere karmic, să corecteze greșelile din cea 
anterioară. De exemplu, un suflet care a abuzat o fată se poate reîncarna 
într-o femeie care se regăsește într-un mediu abuziv. 


Descoperirea scopului nostru 


Ce sens are să avem o progresie a vieților? Se pare că sufletele aparțin unor 
cicluri de învăţare. Într-o temporalitate pământească, aceste cicluri pot dura 
secole. Aceste suflete nu pot evolua decât prin experimentarea fizică a 
lumilor naturale. Un subiect îi explică lui Newton: „Existenţa în mai multe 
trupuri și în diferite dimensiuni asigură expansiunea sinelui nostru 
adevărat”. Scopul nostru pe Pământ este acela de a ne dezvolta la nivel 
personal, însă, această dezvoltare se manifestă la o scară mult mai largă 
decât ne-am putea imagina. De-a lungul mileniilor, oamenii și-au pus 
întrebări cu privire la scopul vieţii, însă Newton consideră că scopul vieții 
este „autoactualizarea identităţii sufletului. 

Dacă sensul vieţii este dezvoltarea sufletului, de ce oamenii se nasc fără 
amintirea vieților anterioare? Subiecţii lui Newton explică faptul că 
obiectivele pe care le setăm în viață interferează cu cunoașterea vieților 
anterioare. Cu toate acestea, călăuzele noastre ne oferă sclipiri de intuiţie, 
care să ne ajute să luăm deciziile corecte. Prin meditaţie, rugăciune sau 
reflecţie reuşim să recunoaștem mai ușor aceste direcţii și să trăim în acord 
cu ceea ce își dorește cu adevărat sufletul nostru. 


De ce este dificilă viaţa 


Newton își întreabă subiecţii aflați în transă un lucru care îi macină pe mulți 
dintre noi: de ce permite Dumnezeu suferința? Răspunsul primit este că 
suferința este parte din ecuaţia lumii, căci într-o stare de perfecțiune nu am 
învăța, de fapt, nimic. Dorinţa de a scăpa de suferință ne face să gândim, să 
creăm, să ne străduim, mai exact, să ne împlinim potenţialul. Inclusiv 
călăuzele noastre, care ne ajută frecvent intervenind ca îngeri păzitori, 
permit lucrurilor negative să se întâmple, căci numai în confruntarea cu 
acestea putem înţelege în ansamblu binele pe care acestea ni-l fac pe termen 
lung. Aceasta este iubirea adevărată. Cel mai important adevăr budist este 
acela potrivit căruia „viaţa este suferință“. Însă, în Călătoria sufletelor, acest 
adevăr capătă noi înțelesuri - suferința nu a fost creată doar de dragul de a fi 
creată, ci de a ne motiva să tindem spre înălțimi prin nemulțumirea de noi 
înșine. Viaţa nu este proiectată pentru a fi ușoară. Provocările, dacă e să ne 
confruntăm cu ele, sunt ceea ce fac sufletul să crească. 

Viața umană este una dintre cele mai dificile sarcini pe care și-o atribuie 
un suflet, iar efortul acesta este apreciat în lumea spirituală. Newton 


menționează un suflet care era voluntar pentru o misiune de viață 
complicată - întruparea unei evreice care avea să moară la vârsta de 18 ani 
în lagărul de concentrare de la Dachau. Curajul ei și consolarea colegilor de 
lagăr însemnau că viața ei, în mod paradoxal, fusese una reușită. Călăuza 
reprezintă vocea pe care auzim în interiorul nostru și care ne solicită să 
riscăm și să alegem calea care pare a fi cea mai dificilă. 

În vreme ce sufletul îi aparține lui Dumnezeu și trupul naturii umane, 
există un decalaj de liber-arbitru între cele două. Cei care aleg în viaţă „binele 
și adevărul“ (așa cum ar spune Emanuel Swedenborg) nu pot decât să 
evolueze ca suflete, în vreme ce oamenii care cad pradă emoţiilor distructive 
și satisfacţiilor trupești vor reveni în lumea fizică, pentru a face alegeri mai 
bune. 


Observaţii finale 


Cititorii care vor spune că această carte este o născocire, vor fi surprinși să 
vadă câte similitudini există între relatările culese de Newton și descrierile 
vieţii de dincolo din cartea lui Swedenborg, Raiul și iadul. Swedenborg, mistic 
și fizician de renume, scria această carte în secolul al XVIII-lea. 

Cărțile de acest fel nu trebuie neapărat acceptate ca fiind adevăruri 
universale. Cu toate acestea, Călătoria sufletelor ne face să ne întrebăm: dacă 
acceptăm rezultatele hipnoterapiei ca fiind relatări ale unor experiențe pe 
care le-am trăit în această viață, de ce nu am accepta și ideea unor vieţi 
anterioare? Călătoria sufletelor te poate ajuta să te deschizi către întreaga 
înțelegere a vieţii și a morţii, semănând ideea că existența pe Pământ este 
doar o formă de realitate, și că ceea ce numim „lumea spiritelor“ este o 
realitate mult mai mare care înconjoară lumile fizice create. 

Ideea potrivit căreia Pământul este doar unul din nenumăratele locuri din 
Univers în care se întrupează sufletele, este o altă idee surprinzătoare din 
carte. Într-adevăr, cartea este incredibilă, iar dacă acest capitol ţi-a stârnit 
interesul, ar trebui să o citeşti pentru a afla mai multe detalii. Dacă îţi poţi 
păstra mintea deschisă, acest volum va fi unul dintre cele mai uimitoare pe 
care le vei citi în canonul spiritual modern. 


Michael Newton 


Newton a crescut în Los Angeles. Are un doctorat în consiliere psihologică și 
este hipnoterapeut certificat. Mult timp viaţa lui s-a împărțit între cursurile la 
Universitate și cabinetul de psihologie din Los Angeles. 
Călătoria sufletelor este tradusă în 10 limbi. Există și un al doilea volum, 
Destinul sufletelor (Editura Cartea Daath, 2006), care include peste 70 de cazuri. 
Newton trăiește în munţii Sierra Nevada, în California de Nord. 


1975 
MIRACOLUL CONȘTIENTIZĂRII 


Să nu-ți bei ceaiul așa cum dă pe gât cineva cana de cafea, în pauza de muncă. Bea ceaiul încet și 
cu mult respect, ca și cum ar fi axa în jurul căreia se rotește Pământul — încet, ușor, fără să te 
grăbești spre viitor. Trăiește clipa prezentă, căci numai ea este viață. 

Oamenii cred că mersul pe apă sau în aer este un miracol. Însă eu cred că adevăratul miracol este 
atunci când mergi pe pământ. Zi de zi trăim un miracol de care nici nu suntem conștienți: cerul 
albastru, norii albi, frunzele verzi, ochii negri și curioși ai unui copil — sau chiar ochii noștri. 
Totul este un miracol. 


Pe scurt 


Devii o persoană diferită atunci când ești pe deplin conștient de gândurile 
și de acţiunile tale în fiecare clipă. 
Din aceeași sferă de interes 


Pema Châdrân, Locurile care te înspăimântă (p. 90) 
Ram Dass, Fii aici, acum (p. 106) 
Mohandas Gandhi, O autobiografie (p. 122) 
Shunryu Suzuki, Mintea Zen, mintea începătorului (p. 320) 
Eckhart Tolle, Puterea prezentului (p. 352) 


CAPITOLUL 31 


THICH NHAT HANH 


Thich Nhat Hanh, călugăr vietnamez, ținea conferințe în America, în anul 
1968, o perioadă în care SUA bombardau satele vietnameze. În timpul 
acestor prelegeri, Hanh descria viața în satele din țara sa, arătând că 
„dușmanul“ este la fel ca toată lumea. Martin Luther King avea să se opună 
Războiului din Vietnam, în parte mulțumită conferințelor călugărului Thich 
Nhat Hanh, și îl propune pe acesta pentru Premiul Nobel pentru Pace. 

Miracolul conștientizării: introducere în practica meditaţiei (Editura Adevăr 
Divin, 2016) este practic o lungă scrisoare pe care o scrie Hanh, pe vremea 
când se afla în exil în Franța. Cu câțiva ani înainte, acesta pusese bazele unei 
școli budiste în sudul Vietnamului, iar scrisoarea îi era adresată fratelui 
Qang, un membru senior al personalului. Școala refuzase să se alinieze la 
vreuna dintre părțile implicate în război și se opunea oricărui act de 
violență. Comunicarea lui Nhat Hanh urmărea să ajute personalul să își 
continue activitățile și să își menţină practicile de respiraţie corectă și de 
non-violență, chiar dacă se simțeau îndreptăţiți să facă altfel. Cu toate 
acestea, Miracolul conștientizării nu are prea multe a face cu problematicile 
despre război și pace, în schimb urmărește obiceiurile zilnice ale gândirii și 
acțiunii, care creează lumea noastră personală. 


Pacea și răbdarea 


Cartea debutează cu o conversaţie interesantă. Nhat Hanh discută cu un 
prieten care are o familie tânără și îl întreabă pe acesta cât de diferită este 
viața de familie. Bărbatul nu îi dă un răspuns direct, ci îi explică faptul că 
obișnuia să își împartă ziua în timpul petrecut cu fiul și fiica sa, cu soția și 
sarcinile casnice sau muncă. Puţinul timp rămas era „timpul său“. Dar apoi 
bărbatul încearcă să se gândească la faptul că timpul petrecut cu cei dragi era 
tot timpul său, în loc să își dorească să facă altceva. Rezultatul surprinzător 
avea să fie următorul: „Acum am timp nelimitat pentru mine“. 


Nhat Hanh știa exact ce voia să spună prietenul său. Cu mulți ani înainte, 
pe vremea când era un budist novice în Vietnam, primise sarcina de a spăla 
munți de vase la templu, folosind doar cenușă și coji de nucă de cocos. 
Singura modalitate de a trece prin această cumplită sarcină era aceea de a fi 
foarte conștient de faptul că în momentul respectiv spăla vase, fără să se 
gândească la altceva. Această modalitate de a-și îndeplini sarcina făcea ca 
munca în sine să fie una plăcută, căci trăia pe deplin momentul. 

Nhat Hanh recunoaște că cei mai mulți oameni sunt atât de ocupați, încât 
nu au timp să fie atenţi, pentru că au probleme majore și treburi care trebuie 
rezolvate. Cu toate acestea, el se întreabă: ce valoare are o activitate dacă 
aceasta este întreprinsă cu furie sau nerăbdare? Concentrarea ne permite să 
recâștigăm pacea care vine din îndeplinirea lucrurilor făcând pași mici. Când 
nu facem acest lucru, energia este dispersată, iar viața pare o luptă continuă. 
În schimb, atunci când suntem atenţi, avem energie și o viață nouă în orice 
moment. 


Modalităţi de a fi atenţi 


Ironia concentrării este aceea că este foarte ușor să uiţi să fii atent. 
Gândurile zboară foarte repede. Cartea include multe strategii de menţinere 
a stării de concentrare, chiar și atunci când ne confruntăm cu stres sau cu 
emoții puternice. Câteva dintre aceste strategii sunt prezentate mai jos. 


Respirația 

„Gestionarea respirației înseamnă să deții controlul asupra minții și a 
sufletului“, spune Nhat Hanh. Mulți oameni consideră că este imposibil să 
meditezi sau să fii atent atunci când eşti supărat sau îngrijorat, dar, prin 
„întoarcerea la respirație“, aceste lucruri sunt puse în perspectivă. Când ai 
mintea plină de gânduri, întoarce-te în corpul tău și bucură-te de respirația 
conştientă, care împacă mintea cu trupul. Urmăreşte respirația până când 
devine profundă, fii conştient de toate gândurile tale, iar acestea te vor 
părăsi progresiv, până îți vei găsi pacea. Cei care știu să respire în mod 
corespunzător pot rămâne calmi în orice situație, și dețin cheia către 
revitalizarea constantă a trupului. 


Introspecţia 


Nu trebuie să te îngrijorezi atunci când nu reușești să îți calmezi mintea și să 
îți opreşti fluxul gândurilor și al sentimentelor. În schimb, observă gândurile 
care apar, iar dacă acestea sunt gânduri triste, spre exemplu, atunci spune-ți 
așa: „Un sentiment de tristeţe a apărut în mine“. Nhat Hanh explică faptul 
că ar trebui să fii asemenea gărzilor de la palat, să nu lași nici un gând să 
treacă, fără să te asiguri că știi cine sau ce este. 

O modalitate de a rămâne concentrat este să descrii în tăcere ceea ce faci 
în momentul în care o faci, de exemplu: „Pășesc pe cărarea asta spre sat“. 
Abia atunci începi să apreciezi minunea de a face fiecare pas. Concentrarea 
nu este doar atunci când meditezi, ar trebui să fii atent 24 de ore pe zi, 7 zile 
pe săptămână. Orice ai face, acea sarcină ar trebui să fie cea mai importantă 
pentru tine. Nu trebuie să te grăbești să termini. Dacă ești într-o conversaţie 
sau într-o întâlnire, fii pe deplin conștient de ceea ce faci și acordă-i atenţie 
persoanei din faţa ta. Nu te gândi la nimic abstract sau la ceea ce vei face 
după. 


Puterea zâmbetului 


O modalitate interesantă de a-ți păstra starea de concentrare este să 
zâmbești când te trezești și să păstrezi această stare de-a lungul zilei. 
Schițează un zâmbet în momentele tale libere, atunci când ești nervos și 
când asculți muzică. Zâmbetul te ajută să nu te pierzi în emoții și să fii, în 
schimb, conștient de clipa prezentă. 


O zi de concentrare 


Nhat Hanh îi încurajează pe cititori să-și acorde o zi pe săptămână, în timpul 
căreia să practice concentrarea. a-ţi timp destul să faci curat în casă sau să 
faci o baie, fără să te grăbești. Fă totul încet și în mod deliberat, fără 
obișnuita reticență. 

Efectele pozitive ale unei zile de concentrare se resimt pe toată durata 
săptămânii. Dacă nu le observi, spune Nhat Hanh, te vei pierde în 
preocupări și griji, devenind astfel complet ineficient. 


Meditaţia concentrată 


Ca tânăr călugăr, lui Nhat Hanh i se spune să mediteze la imaginea unui 
cadavru. Iniţial, Nhat Hanh refuză să procedeze astfel, gândindu-se că acest 


tip de meditație este recomandat doar călugărilor mai în vârstă. Ceva mai 
târziu, după ce avea să vadă trupurile unor soldaţi de aproximativ 15 ani, 
Nhat Hanh realizează că trebuie să te pregătești pentru moarte, indiferent 
de vârsta pe care o ai: „Acum văd că dacă cineva nu știe să moară, cu greu 
poate să știe cum să trăiască - pentru că moartea este o parte a vieții“. În 
cadrul acestei meditații, există un moment în care treci peste repulsie și 
începi să te gândești la cât de prețioasă este viața. 

O altă cale spre concentrare este să meditezi la interdependenţa tuturor 
lucrurilor. Nhat Hanh respinge ideea potrivit căreia „oamenii sunt o entitate 
privată care călătorește neafectată prin timp și spațiu“, adică, în mod separat 
de ceilalți oameni. Acesta este modul de gândire al sinelui fals, care nu poate 
sau nu își dorește să vadă că cealaltă persoană ești tu într-o formă diferită. 
Teama, durerea, îndoiala, furia și anxietatea derivă toate dintr-un sentiment 
de sine separat. 

Dezvoltarea compasiunii pentru persoana pe care o urăști cel mai mult 
este un alt exercițiu provocator, propus de Nhat Hanh. Este o modalitatea 
de a înțelege că celălalt nu este atât separat, ci exprimă idei care ar putea fi 
ale tale într-un alt context. Învățăturile surprinzătoare ale lui Nhat Hanh se 
bazează pe ideea că ești inundat de compasiune doar după ce ţi-ai eliberat 
mintea, nu invers. Compasiunea îți permite să vezi lucrurile în fața cărora 
ceilalți sunt orbi. 


Mai târziu trebuie să fie acum 


Nhat Hanh relatează o poveste scrisă de Tolstoi, în care un rege încearcă să 
găsească răspunsul la trei întrebări: Care este momentul potrivit pentru a 
face fiecare lucru? Cine sunt cei mai importanți oameni cu care trebuie să 
lucrezi? Care este cel mai important lucru pe care să îl faci tot timpul? 

Aceste întrebări par a fi întrebările oricărei persoane care duce o viață 
agitată și se luptă să obţină lucruri. Cu toate acestea, răspunsurile pe care le 
revelează povestea nu sunt cele pe care ne-am aștepta să le primim: acum 
este momentul cel mai prielnic; cea mai importantă persoană cu care trebuie 
să lucrezi ești tu; cel important lucru pe care trebuie să îl faci tot timpul este 
să faci în așa fel încât cel din fața ta să fie fericit. 

Nu trebuie să te gândești că e sarcina ta să salvezi umanitatea, ci doar să 
ajuţi așa cum poți, acum, acolo unde te afli. Dacă nu îi poţi ajuta și face 


fericiți pe cei din jurul tău, nu ai cum să faci ca lumea să fie un loc mai bun. 


Observaţii finale 


Așa cum explică Mobi Ho în prefața traducerii, Miracolul conștientizării nu 
este o carte scrisă pentru un public larg, dar simplitatea mesajului și stilul 
intim au făcut-o să fie îndrăgită de oamenii din toată lumea. Deși cartea pare 
un ghid de meditaţie, există ceva mult mai profund în paginile ei, care poate 
face ca lectura să îți aducă liniște și să îţi reînnoiască experiențele. Acel ceva 
este tocmai ideea că putem să aducem calitate tuturor oamenilor, chiar dacă 
suntem într-o dispoziție proastă sau experimentăm durerea. A fi atent la 
toate gândurile și acțiunile este mai important decât fericirea trecătoare, 
căci ne permite să controlăm pe deplin experienţa vieții. 

În general, se crede despre budism cum că ar fi o religie pesimistă, dar 
Nhat Hanh spune că valoarea ei nu constă în importanţa pe care o acordă 
suferinței, ci în întâmpinarea realităţii. Scopul meditaţiei este acela de a 
înlătura vălul percepţiilor eronate, ducând la fericire și serenitate. Nu putem 
ieși dintr-o stare de meditație profundă și să fim nefericiți, pentru că 
suntem pe deplin conștienți de minunile prezentului. Numai când devenim 
distrași, când ne gândim la trecut sau la viitor nefericirea își face loc. 

Care este legătura între pace și concentrare? Este simplu. Concentrarea ne 
călăuzește pe calea înțelegerii rădăcinilor suferinței noastre, care, în schimb, 
duc la compasiunea pentru sine și pentru ceilalți. Acest lucru reduce 
probabilitatea instalării furiei, cea care duce la conflict. 


Thich Nhat Hanh 


Thich Nhat Hanh are astăzi peste 90 de ani. Devine călugăr budist la vârsta de 
16 ani. Iniţiază mișcarea „Budismul implicat, care se bazează pe practica 
meditaţiei și pe acțiunea pașnică. Thich Hanh pune bazele Școlii de Tineret 
pentru Serviciu Social și depune eforturi să îi ajute pe refugiații de război. 

Nhat Hanh trăiește în exil de la vârsta de 40 de ani. Locuiește în comunitatea 
Plum Village din sud-vestul Franţei, însă ţine conferințe peste tot în lume și 
organizează workshopuri de concentrare pentru polițiști, politicieni, artiști, 
psihoterapeuţi, israelieni și palestinieni. 

Nhat Hanh a scris peste 75 de cărți, printre care Ghid de meditație itinerantă, 
Să fii pace, Soarele, inima mea, Pacea începe în noi (Editura Litera, 2014), Să trăim 
ca Buddha, să trăim ca Iisus și Înflorirea unui nufăr. 


1997 
ANAM CARA 


Plămădiţi din pământ, suntem suflete în formă de lut. Trebuie să păstrăm ritmul vocii interioare 
de lut. Cu toate acestea, vocea lutului nu se mai aude în lumea modernă. Nu suntem nici măcar 
conștienți de ceea ce pierdem, în consecință durerea exilului nostru spiritual este cu atât mai 
intensă fiind în mare parte neinteligibilă. 

Corpul tău te cunoaște foarte intim; este pe deplin conștient de spiritul tău și de viața 
sufletească. Chiar mai devreme decât mintea, corpul tău știe cât este de privilegiat să se afle aici. 


Pe scurt 


Abordează totul în viaţă în spiritul prieteniei. 
Din aceeași sferă de interes 


J. Krishnamurti, Gândește-te la aceste lucruri (p. 204) 
Starhawk, Dansul spiralei (p. 312) 
Shunryu Suzuki, Mintea Zen, mintea începătorului (p. 320) 
Chögyam Trungpa, Eliberarea de materialismul spiritual (p. 360) 


CAPITOLUL 32 


JOHN O'DONOHUE 


Uităm deseori de frumusețea și misterul lumii în care trăim: ploaia pe care o 
vedem pe fereastră, verdele unei frunze, discuţia cu un prieten, ascultarea 
muzicii care ne place. Pentru oamenii care duc vieți liniștite, asemenea 
lucruri sunt apreciate la adevărata lor valoare. Cu toate acestea, pentru cei 
mai mulți dintre noi, toate acestea sunt umbrite de luptele pe care le ducem: 
lupta de a reuși, de a fi recunoscuţi, de a evolua spiritual. 

Meditaţia asupra vieţii sufletului, pe care John O'Donohue o propune în 
cartea Anam Cara: Cartea magică a înțelepciunii celtice (Editura Elena Francisc, 
2013), este foarte populară, posibil pentru că este în antiteză cu tot ceea ce 
am putea învăța la un seminar motivaţional. În schimb, ne învață să 
„coborâm“ din caruselul succesului și să trăim cu adevărat. Deși nu se știe cu 
exactitate în ce constă înțelepciunea celtă, cititorul presupune că implică 
spontaneitatea, capriciile, conectarea cu natura și aprecierea misterului 
sufletelor noastre. Ucidem în mod inconștient potenţialul nostru de fericire, 
spune Donohue, căci încercăm „să ne modelăm viața într-o formă 
predeterminată“ cu planuri și proiecte. În loc să fim atenţi la simțurile 
noastre și la ritmul regulat al vieţii, sfârșim prin a duce o existență 
mecanică. 


Mintea celtică 


Imaginaţia celtică, observă O'Donohue, iubește circularitatea și spiralele, și 
detestă liniile drepte. Cultura celtă se bazează pe mișcarea circulară a vieţii, 
în ritm cu anotimpurile. Această străveche conștientizare intră în 
contradicţie cu ideea noastră modernă și liniară de progres constant. 

Mintea celtă nu este sistematică sau dualistă. În înțelepciunea celtă nu 
există distincţie între spirit și materie sau între timp și eternitate. Trăim 
simultan pe tărâmuri fizice și materiale și suntem prin urmare atât ființe 
pământești, cât și ființe spirituale, niște „suflete în formă de lut“. 


Anam este termenul galic pentru suflet. Cara înseamnă prieten. În Irlanda 
de odinioară, acești „prieteni ai sufletului“ erau deseori maeștri sau ghizi 
spirituali, cărora puteai să le împărtășești sinele tău cel mai profund. În 
înțelegerea cuiva îți puteai găsi o casă. Cartea lui O'Donohue este despre 
prietenie, dar nu despre prietenia celorlalți oameni. Anam Cara ne cere să ne 
împrietenim cu adevărat cu noi înșine, cu natura și chiar cu ideea propriei 
morți. Atunci când abordezi totul în viață în spiritul prieteniei, spune el, 
viața își pierde caracterul terifiant. 

Înţelepciunea celtă presupune observarea eternității în viaţa de zi cu zi. 
Poezia, arta, prietenia și iubirea sunt câteva dintre modalităţile prin care se 
exprimă eternitatea în cadrul limitelor spaţio-temporale, pe care le 
considerăm lumea noastră. Eternitatea este peste tot în jurul nostru, 
încercând să pătrundă în viețile noastre, pentru a ne arăta că este reală, în 
vreme ce lumea în care trăim a generat iluzia că doar ea este cea reală. Prin 
concentrarea noastră segmentată pe materie, suntem mai săraci pentru 
această lipsă de imaginaţie. 


sentimentul de mister 


O'Donohue observă un paradox: dacă ne cufundăm în simţuri, 
redescoperind lucrurile simple, putem recâștiga, prin această cale fizică, o 
profundă apreciere spirituală a vieţii. Pipăitul, mirosul și gustul, în 
particular, ne oferă un tip de înţelepciune care nu are nimic de-a face cu 
gândurile sau cuvintele. Trebuie să gândim mai puţin și să simțim mai mult, 
să ne încredem în ceea ce simțim. Întrucât suntem un suflet într-o formă de 
lut, calea noastră spre spiritualitate trece prin recunoașterea faptului că 
suntem plămădiți din pământ. Poezia celtă, de exemplu, este o 
nemaipomenită celebrare a experienței de a vedea munții, de a simţi vântul 
care atinge pielea și de a auzi spargerea valurilor. 

„Dacă devenim dependenţi de exterior“, spune O'Donohue, „interioritatea 
noastră ne va bântui. Prin intermediul unei splendide metafore, 
O'Donohue sugerează că modul în care ne vedem pe noi înșine și pe ceilalți 
seamănă cu lumina stridentă fluorescentă. Însă lumina sufletului este 
precum cea din tablourile lui Rembrandt, luminând ușor și dezvăluind 
misterul cu cât o priveşti mai mult. Ar trebui să fim fascinaţi de misterul pe 
care îl reprezintă orice om. 


O'Donohue argumentează că tehnologia și media nu au unificat lumea, ci 
au dus la pierderea intimităţii, iar obsesia pe care o avem pentru relaţii este 
un semn că nu avem unele bune. Simplul salut „bună!“ („hello“) nu există în 
limba galeză. În schimb, atunci când întâlneşti pe cineva cunoscut, îi 
recunoști lumina divină spunând Dia dhuit, adică „Dumnezeu fie cu tine!“ 

O'Donohue se întreabă de ce ne place ca cineva drag să ne viziteze acasă. 
Acest lucru se întâmplă pentru că în casa noastră intră o entitate cu o viață 
plină de amintiri și experienţe, iar acea ființă stă chiar în fața noastră. Când 
aceștia pleacă, „corpul lor se ridică, pleacă și duc cu ei această lume ascunsă. 
Misterul vine și pleacă. 


Dă-i voie sufletului să vorbească 


Nu lucrurile stresante generează stresul, spune O'Donohue, ci faptul că nu 
ne acordăm timp de liniște, pentru ca mintea noastră să se reîncarce. Dacă 
ducem o viață extrovertită, fără să ne acordăm timp nouă înșine, 
întotdeauna plătim un preț. Vocea din noi, cea care aduce înțelepciune, 
rareori strigă. 

Am înlocuit religia cu psihologia, dar de multe ori psihologiei îi lipsește 
profunzimea pentru a ne ajuta să înțelegem cu adevărat ceea ce se întâmplă. 
Sufletul este rezervat și nu își dezvăluie înțelepciunea călăuzitoare decât 
dacă suntem suficient de tăcuţi, încât să îi dăm voie să vorbească. 
O'Donohue insistă pe ceea ce este evident: „Sufletul are antene mult mai 
rafinate decât mintea sau egoul'. Cu toate acestea, rareori încercăm să oprim 
gândurile neîncetate ale minţii și să permitem să apară ceea ce este adevărat. 
O'Donohue îl citează pe faimosul Pascal, care spunea că majoritatea 
problemelor noastre vin din faptul că nu suntem capabili să stăm singuri și 
nemișcați într-o încăpere. 


Trăirea unei vieţi pline 

Anam Cara pune în discuţie nevoia de integrare a ceea ce considerăm a fi 
latura noastră negativă: nu ar trebui să dăm la o parte trăsăturile noastre 
„rele“ cu atâta ușurință, căci ele ne pot spune foarte multe despre noi înșine. 
Celălalt înțeles al poruncii de a ne iubi dușmanii este acela că trebuie să 
iubim cealaltă latură a personalității noastre, pe care am fost învățați să nu o 
plăcem. 


Cu toate acestea, mulți oameni merg mult prea departe în sens opus. 
Există o diferență între acceptarea trăsăturilor noastre antisociale și decizia 
conștientă de a fi negativi. Am devenit o cultură care supraanalizează și 
gândește în exces, când, de fapt, nu ar trebui decât să trăim. Analiza cea mai 
periculoasă este cea care combină ideea de vină și pedeapsă, de exemplu, 
atunci când un om consideră că Dumnezeu îl recompensează pentru o lungă 
suferință și pentru faptul că și-a „purtat crucea“. De fapt, adaugă 
O'Donohue, acesta este, mai degrabă, un exemplu despre cum să îţi irosești 
dreptul la libertate și la natura ta inerentă. Negativitatea este asemenea unei 
bășici asupra vieţii tale, care te prinde ani de zile în propriile modele 
mentale. 

Trecutul catolic al lui O'Donohue l-a învățat despre păcat, dar se plânge de 
faptul că nimeni nu ne învață care este păcatul suprem: viața netrăită. 
Sufletul iubește în mod inerent riscul, deoarece asumarea riscurilor este 
calea spre adevărata evoluție. Egoului îi place ca lucrurile să se petreacă așa, 
căci caută permanenţa. Se poate să atingem perfecțiunea în viață, spune 
O'Donohue, dar este o perfecțiune bazată pe viața trăită din plin, pe 
capacitatea de a putea spune, asemenea lui Edith Piaf: „Je ne regrette rien“ 
(„Nu regret nimic”). 

O'Donohue amintește de maeștrii meditaţiei orientale când sugerează că 
„nu există un program spiritual“. Nu ar trebui să forțăm practici spirituale în 
viața cotidiană, și nici să credem în stadii de evoluţie spirituală, ci să ne 
cufundăm în existența pe care o avem acum. „Dacă ar exista o călătorie 
spirituală“, spune el, „nu s-ar desfășura decât pe o distanță de câţiva 
milimetri, însă, ar fi foarte, foarte profundă.“ Viaţa spirituală completă nu 
este legată de numărul de mănăstiri vizitate, și nici de cât de multă 
meditație ai practicat, ci de nivelul de deschidere pe care ești dispus să ţi-l 
acorzi, pentru a scăpa de frică și a-ți oferi ceva doar pentru tine. 


Observaţii finale 


Dacă simți că viaţa ta este ca o colecţie de experienţe bine compartimentate 
și tânjești după senzaţia de comunitate sau iubire, atunci, ceva din cartea 
acesta te poate face să te simţi ca acasă. 

Deși literatura motivațională ne învață să ne asumăm un maximum de 
control asupra vieții, făcând schimbări drastice, cartea lui O'Donohue ne 


învață exact opusul - destinde-te și observă ceea ce este cu adevărat special 
în obișnuință. Poate reprezenta o viziune mai blândă a existenței, dar este 
una care oferă o înțelegere mai bună a vieții. 

Conceptul Anam Cara presupune simplul fapt de a fi prieteni cu noi înșine, 
și prin asta să ne creștem nivelul de afecțiune și sensibilitate. O'Donohue 
observă că unul dintre semnele distinctive ale vieții moderne este 
indiferența. Dacă suntem în căutarea puterii, așa cum fac cei mai mulți 
dintre noi, atunci trebuie să fim indiferenți faţă de cei pe care încercăm să îi 
controlăm, dar procedând astfel, pierdem puterea mai profundă a 
compasiunii și a vindecării. 

Poate că viziunea celtică asupra vieţii este baza filosofică a volumului lui 
O'Donohue, dar adevăratul subiect este readucerea sufletului în viața 
contemporană. Dacă acest lucru este important pentru tine, citește și 
Thomas Moore, Îngrijirea sufletului (Editura Colosseum, 1996). 


John O'Donohue 


S-a născut în County Clare, Irlanda. Este cunoscut ca poet și erudit catolic, și 
deține un doctorat în filosofie teologică la Universitatea Tubingen din 
Germania. 

Printre cărțile lui O'Donohue se numără o exegeză despre Hegel, Person als 
Vermittlung (în germană), Piatra ca altar al amintirii (Stone as the Tabernacle of 
Memory), Focul: acasă și în inima spiritului (Fire: At Home at the Heart of Spirit), 
Aerul: suflarea lui Dumnezeu (Air: The Breath of God), și Apa: lacrimile pământului 
(Water: The Tears of the Earth). 


1974 
ZEN ȘI ARTA REPARĂRII MOTOCICLETEI 


Ceea ce mi-ar plăcea să fac ar fi să folosesc timpul ce are să vină, pentru a vorbi despre câteva 
lucruri care mi-au trecut prin minte. Suntem atât de grăbiţi aproape tot timpul, încât nu prea 
avem ocazia să stăm la taclale. Rezultatul este un fel de superficialitate de zi cu zi, o monotonie 
care îl face pe om să se întrebe după ani și ani unde s-a scurs timpul și să-i pară rău că s-a dus. 
Acum că avem ceva timp la dispoziție, și știu că avem, mi-ar plăcea să folosim acest timp pentru 
a discuta în profunzime despre o serie de lucruri care par importante. 


Pe scurt 


O abordare pur rațională a vieţii poate duce la nebunie. Pentru a obține 
pacea, trebuie să căutăm calitățile nevăzute sau adevărul din spatele 
aparenţelor. 

Din aceeași sferă de interes 


Fritjof Capra, Taofizica (p. 68) 
Zhuangzi, Călătorie liberă (p. 98) 
Ram Dass, Fii aici, acum (p. 106) 
Aldous Huxley, Porţile percepţiei (p. 172) 
J. Krishnamurti, Gândește-te la aceste lucruri (p. 204) 
Shunryu Suzuki, Mintea Zen, mintea începătorului (p. 320) 


CAPITOLUL 33 


ROBERT M. PIRSIG 


Zen și arta reparării motocicletei (Editura Polirom, 2018) este povestea unui 
bărbat de vârstă mijlocie și a fiului său, Chris, care pornesc într-o călătorie 
cu motocicleta, însoțiți de un cuplu de tineri. Cei patru călătoresc din 
Minnesota în California, gonesc pe străzi lăturalnice și dorm în cort sau în 
moteluri. Bărbatul descrie cum este să auzi vântul care bate peste câmpii, să 
vezi stolurile de păsări care se ridică din bălțile de lângă drum, să mergi cu 
motocicleta printr-o furtună cumplită și să respiri aerul curat de munte. 
Povestește și despre oamenii pe care îi întâlnesc, orașele în care opresc, dar 
și certurile și discuţiile de peste zi. 

Despre narator (care, în roman, nu are nume, dar despre care se crede că 
ar fi însuși Pirsig) nu se spune nimic remarcabil. Scrie manuale tehnice și 
duce o viață normală de oraș. Totuși, odată cu kilometrii parcurși, apar 
frânturi de amintiri cu aceleași drumuri parcurse înainte, care avertizează 
cititorul că povestea este și mai profundă. 

Alături de relatarea călătoriei în sine se regăsesc și reflecţiile filosofice ale 
naratorului, al căror rol este acela de a-i încetini ritmul cititorului, astfel 
încât să se poată discuta lucruri importante. Naratorul poartă cu el poeziile 
lui Henry David Thoreau, cuprinse în volumul Walden, care relatează timpul 
petrecut departe de agitația vieții obișnuite. 

Zen și arta reparării motocicletei este o carte care merită citită atunci când 
pleci într-o călătorie sau când ești la o răscruce de drumuri în viață. Este o 
lectură ușor de parcurs, deși pe alocuri poate fi greu de înțeles, însă cu 
siguranță te poate inspira foarte mult. 

Care este semnificaţia titlului? Zen este o formă de budism, care nu 
urmărește marea iluminare sau extazul, ci sugerează ideea că sufletul 
evoluează prin trăirea vieţii așa cum este. În acest caz, prin întreţinerea 
motocicletei, naratorul își exprimă maniera de a înțelege cum trebuie 
abordată viața. 


Calitatea 


Mare parte din carte se concentrează pe o tematică surprinzătoare: calitatea. 
Ne gândim la calitate ca la modalitatea de a evalua un produs sau o persoană 
și simțim că este corect să emitem judecăţi atunci când considerăm că ceva 
este de calitate sau nu. Naratorul relatează un moment în care își duce 
motocicleta într-un service și o lasă în grija unor tineri care ascultă muzică la 
maximum. În loc să o repare, aceștia au distrus-o, iar bărbatul avea să înveţe 
o lecție: diferența constă în atitudinea pe care o avem faţă de o problemă 
tehnică, nu doar în cunoașterea rațională a modului în care funcționează un 
lucru. Simpla urmărire a instrucţiunilor din manual este o abordare 
neîndemânatică și de slabă calitate. Prin urmare, bărbatul își repară singur 
motocicleta. 

Calitatea nu poate fi definită în mod rațional; nu poate decât să fie 
observată atunci când se întâmplă. Cu toate acestea, calitatea este totul: 
diferența dintre o persoană căreia îi pasă și una căreia nu îi pasă, dintre o 
mașină care îți poate ușura viaţa și alta care explodează într-o grămadă de 
materiale inutile. Cu toate acestea, manualele de instrucțiuni omit complet 
persoana care repară, observă naratorul. Dacă ești furios sau nemotivat, nu 
vei reuși să pornești mașina și nici să găsești problema, dar dacă faci efortul 
de a te pune în mintea proiectantului, vei înțelege că mașina nu este decât 
expresia fizică a unui set de idei. 

În mod paradoxal, „obiectele“ prind viață doar atunci când mergem 
dincolo de ideea tradițională potrivit căreia putem separa mintea de lumea 
înconjurătoare. Calitatea nu este apreciată ca un lucru, ci ca forța care 
conduce Universul. Naratorul spune: „Bineînțeles că unele lucruri sunt mai 
bune decât altele..., dar ce înseamnă mai bune?“ Revelația o trăiește abia 
atunci când citește Tao Te Ching și realizează că ceea ce numim „calitate“, sau 
„mai bun“, nu este altceva decât conceptul oriental de Tao, puterea 
universală (esența) care nu poate fi identificată, dar în a cărei prezență ceva 
devine bun. 

În calitate de profesor la facultate, naratorul devine obsedat de Aristotel și 
de daunele pe care le poate provoca gândirea pur rațională în aprecierea 
lumii. Logica aristotelică avea să pună bazele civilizației noastre, însă nu lua 
în calcul un element fundamental: calitatea. În lumea noastră, calitatea 


devine doar un atribut lipsit de importanţă, când, de fapt, calitatea este 
„părintele, sursa tuturor subiectelor și obiectelor. 

Deși nu este afirmat în mod explicit în carte, calitatea înseamnă și iubire. 
Am creat o lume care pune accentul pe obiecte și definiţii, prin urmare, ceea 
ce face ca lumea să funcţioneze - calitatea sau iubirea - este acum considerat 
doar un element opţional. La începutul carierei de profesor, această realizare 
avea să îl înnebunească pe narator. O lume fără calitate este o lume în care 
nu ar mai fi avut cum să trăiască. 


Recuperarea cutezanţei 


Cu ani în urmă, naratorul călătorise alături de câțiva americani de culoare, 
de la care avea să înveţe ideea de „îmbâcseală“. Prea multă intelectualitate și 
prea puțin suflet fac ca un om să fie îmbâcsit. O asemenea persoană nu are 
cum să recunoască calitatea, și nimic nu este real, decât dacă pune totul în 
categorii plictisitoare și încearcă să definească noțiunile. Naratorul avea să 
învețe că „realitatea“ este, de fapt, calitate, înaintea oricăror categorii și 
definiții. Calitatea este doar cunoaștere. Nici măcar a vorbi despre „calitate“ 
nu este calitate! Persoana care poate vedea calitatea are ceea ce Suzuki 
numește „mintea începătorului“: o latură a minţii, asemenea unei table de 
scris goale, care este complet deschisă pentru a vedea lucrurile așa cum sunt 
pe moment, fără a le adăuga sensuri suplimentare. 

În vreme ce cartea include multe scene de disperare, oboseală sau chiar 
plictiseală, ea este înălțătoare în alte moduri. Grupul celor patru se 
îndreaptă spre California, lăsând în urmă o Americă mai lentă, în care 
oamenii au timp de discuţii, și încep să descopere oameni conduși de ego, cu 
expresii sumbre. Această Americă a marilor autostrăzi, a televiziunii și a 
celebrităților, îi face pe oameni să simtă că lucrurile importante se întâmplă 
altundeva. 

Naratorul discută ideea de „cutezanță“ (tupeu, curaj), un vechi cuvânt de 
origine scoțiană, care semnifică o poftă de viață pe care lumea modernă pare 
să o fi pierdut. Așa cum explică: 


Cutezanţa apare când cineva reușește să rămână tăcut suficient cât să audă, să vadă și 
să simtă Universul real, nu doar opiniile sale învechite despre el. 


Când cineva revine dintr-o călătorie, sau orice experiență care l-a forțat să 
trăiască în prezent sau să își dezvăluie simţurile, acesta observă că și-a 
recuperat curajul. A uitat cum trebuie să trăiască și doar a trăit cu adevărat. 

Grecii au un cuvânt, areté, care înseamnă excelență sau virtute. Naratorul 
avea să descopere faptul că nu era vorba despre virtute în sens moral, ci de o 
datorie față de noi înșine - un lucru puternic instinctiv, complet diferit de 
etică și de virtutea morală primară. Nu are nimic de-a face cu rațiunea, însă 
este o atitudine, „o înțelegere a ceea ce înseamnă să fii parte din lume, și nu 
dușmanul ei“. Acest lucru presupune o trăire în prezent și capacitatea de a 
spune „da“ la tot ce ne apare în cale. Cu toate acestea, întrucât punem logica, 
rațiunea și adevărul obiectiv pe primul loc, această perspectivă devine opusă 
modului în care trăim astăzi. 


Observaţii finale 


La mulți ani după căutarea obsesivă a originilor calităţii, naratorul devine o 
„persoană de vârstă mijlocie, din clasa de mijloc“. Acum a devenit capabil să 
pună în perspectivă toate experiențele prin care a trecut. Adus la spital după 
o depresie, unde este distrus de electroșocuri, naratorul a ieșit de acolo o cu 
totul altă persoană, având doar frânturi de amintiri din fosta viață de filosof. 
Dar acțiunea avansează, și pe măsură ce descrie ideile care îl duseseră la 
nebunie, cititorul este lăsat să înțeleagă că poate societatea era, de fapt, 
bolnavă - mythos, sau gândirea colectivă. 

Zen și arta reparării motocicletei ne transmite mesajul că nu putem 
descoperi adevărul despre viață urmărind doar răspunsurile minţii raționale. 
Naratorul tânjea după explicaţiile raționale ale lucrurilor, dar, în cele din 
urmă, avea să afle că atât știința, cât și filosofia sunt doar hărți ale 
adevărului. Totuși, în dragostea pentru ceilalți, în experiența naturii sau în 
sentimentul de apropiere față de Dumnezeu, putem accesa adevărurile care 
nu pot fi distruse. Cartea te face să te gândești la lumea tehnologică în care 
trăim, și unde putem găsi loc pentru calitatea și problemele spiritului. Arată 
că o viață fără curaj nu este cu adevărat o viaţă. 

Considerat un clasic practic chiar din ziua publicării, cartea lui Pirsig este o 
lucrare complexă, care necesită puțină meditaţie, înainte de a fi apreciată pe 
deplin. Pirsig menţionează că romanul său este „purtător de cultură“, 
exprimând sentimentul latent pe care îl trăiau mulți oameni în anii 1960- 


1970, acela că o viziune raţională asupra lumii îi este limitată. Acest 
sentiment a fost adoptat pentru a asigura supraviețuirea, dar, pe măsură ce 
lumea s-a îmbogăţit, mulți oameni nu au mai vrut doar să supraviețuiască. 
Cartea vorbește și despre succes, dar nu despre succesul unui loc de muncă 
bun, ci despre capacitatea de a vedea lucrurile diferit. Sentimentul de 
fragmentare și alienare provine din credința clasică, potrivit căreia oamenii 
sunt în mod fundamental separați de lumea înconjurătoare. Totuși, această 
viziune este una goală din punct de vedere spiritual și sentimental, și ne 
face, într-un final, mai puţin umani. 

Cartea nu spune că raţiunea este rea, ci că are nevoie de expansiune 
pentru a se acomoda cu iraționalul. Dacă societatea acceptă arta abstractă, 
hipioţii, romanele din curentul „beat“, atunci ar putea să se salveze de 
structurile mentale învechite, care au reprezentat moștenirea umanităţii de 
peste 2 000 de ani. În mod paradoxal, acceptarea iraționalului a reprezentat 
motorul unei culturi bazate pe rațiune. 


Robert M. Pirsig 


Născut în anul 1928, în Minnesota, Robert Maynard Pirsig avea să aibă încă 
din adolescenţă un IQ foarte ridicat (170). Studiază biochimia la Universitatea 
Minnesota, dar, după ce este exmatriculat, călătorește prin SUA. Petrece trei 
ani în armată, și în Coreea, apoi se întoarce la Universitate pentru a studia 
filosofia, iar, ceva mai târziu, avea să studieze filosofie asiatică la Universitatea 
Hindusă Benares din India. La întoarcerea în SUA, Pirsig obţine o slujbă ca 
jurnalist, se căsătorește, are doi copii și lucrează ocazional ca scriitor științific, 
autor de reclame și scriitor în domeniul tehnic. 

După finalizarea cărții Zen și arta reparării motocicletei, Pirsig trimite 122 de 
scrisori la edituri. Foarte puţine edituri își exprimă interesul, însă una singură 
îi propune o ofertă, iar acesta primește un avans standard de 3 000 de dolari. 
Editorul de la William Morrow nu se aștepta ca volumul să aibă succes, dar 
acceptă să îl publice. Cartea se bucură de recenzii elogioase și este vândută în 
peste un milion de exemplare. Titlul este inspirat din volumul lui Eugen 
Herrigel, Zen în arta de a trage cu arcul — Editura For You, 2007 (1953). 

O altă lucrare importantă semnată de Pirsig este Lila: o cercetare asupra 
moralei (Lila: An Inquiry into Morals). 


1993 
PROFEŢIILE DE LA CELESTINE 


Aproape că văd încetinind avântul Epocii Moderne la apropierea sfârșitului de mileniu. O obsesie 
veche de 400 de ani fusese finalizată. Am creat mijloacele siguranței materiale și acum pare că 
suntem gata — pregătiţi de fapt — să aflăm de ce am făcut-o. 


Pe scurt 


Coincidenţele semnificative sunt un semn al evoluției spirituale a rasei 
umane. 
Din aceeași sferă de interes 


R.M. Bucke, Constiinta cosmică (p. 60) 

Carl Gustav Jung, Amintiri, vise, reflecții (p. 188) 
Dan Millman, Calea luptătorului pașnic (p. 244) 
Ken Wilber, Teoria întregului (p. 392) 

Gary Zukav, Lăcașul sufletului (p. 408) 


CAPITOLUL 34 


JAMES REDFIELD 


La sfârșitul anilor 1990, Profeţiile de la Celestine: o aventură (Editura Mix, 
2000) avea să fie cel mai vândut bestseller din lume timp de trei ani. Cele 
mai comune două reacții în fața acestei cărți sunt: „asta este o mizerie“ și 
„mi-a schimbat viața“. Prima categorie de cititori se concentrează pe stilul 
scrierii. Ceilalți sunt mult mai ageri la mesajele lui Redfield, codificate în cele 
nouă viziuni ţesute în poveste. Deși această carte nu poate fi încadrată în 
rândul literaturii științifice, pe de altă parte, laudele sau criticile sunt 
irelevante pentru cititori — vrem doar să știm dacă prietenilor noștri le-a 
plăcut o carte - astfel că, din gură în gură, Profeţiile de la Celestine a ajuns să 
fie un „hiperseller“. 

Redfield recunoaște el însuși că este, mai degrabă, un comentator social 
decât un scriitor, iar cartea poate fi citită ca o antologie de idei, scrisă sub 
formă de roman. Ar fi putut cu ușurință să scrie Profeţiile de la Celestine ca pe 
o carte de nonficţiune, cu câte un capitol dedicat fiecărei viziuni, dar ar fi 
fost oare citită de mai mult de câteva mii de oameni? Tema principală a 
cărții — emergența unei conștiințe a întregii umanităţi — avea nevoie de un 
fir narativ care să o însuflețească. Prin urmare, volumul capătă forma unei 
cărți de aventuri, care îl poartă pe cititor în Anzii Peruvieni, unde, în inima 
junglei, printre ruine, este găsit un manuscris străvechi. Manuscrisul 
sugerează că sfârșitul secolului XX avea să aducă trezirea spirituală a 
umanităţii. 

Viziunile 

Originalitatea Profeţiilor de la Celestine constă în combinaţia dintre 
personajul în stil New Age, aflat în căutarea sufletului, și o secvență dintr-un 
scenariu de tip hollywoodian, în care alternează secvențele de aventură și 
atracția sexuală. Dar care sunt ideile ce fac această carte atât de atractivă? 


Unele scrieri creative ies în evidență pentru că sunt primele care au 
exprimat într-o formă populară, accesibilă, ceea ce era latent în cultură. 


Cartea lui Redfield este un bun exemplu în acest sens. Ideea de 
sincronicitate, enunțată prima dată de Jung (vezi capitolul Amintiri, vise, 
reflecții) nu mai este una nouă, însă Redfield a reînviat interesul pentru ea 
spunând despre coincidențe că sunt fenomene mai des întâlnite decât am 
putea crede, pe care le experimentează un număr foarte mare de oameni, și 
care sunt legate de evoluția noastră ca specie. Cartea lui se bazează pe ideea 
că aceste coincidenţe nu sunt aleatorii, ci, din contră, au un sens. 

Prima dintre cele nouă perspective insistă pe următoarea idee: 
conştientizarea sincronicității, mai mult decât orice altceva, este cea care ne 
poate călăuzi pe calea unei transformări culturale, pentru că, odată ce 
admitem că este reală, întreaga noastră viziune a modului în care 
funcționează Universul trebuie să se schimbe - prin urmare, Universul 
devine unul plin de sens. 

Nu este o surpriză, faptul că, în Viziunea de la Celestine (The Celestine 
Vision), continuarea primului volum, Redfield face trimitere la Thomas Kuhn 
a cărui lucrare, Structura revoluțiilor științifice (Editura Humanitas, 2008), 
arată cum micile anomalii pot perturba o întreagă teorie sau modul de a 
vedea lumea. Viziunea de la Celestine este o relatare nonficțională a 
influențelor și filosofiei lui Redfield. Autorul sugerează că numai în 
experiența directă găsim adevărul, și, cu toate acestea, rămânem legați de 
modelele prin care funcționează lumea, dar care nu se potrivesc cu 
experiențele noastre. Această viziune este o critică ireverențioasă atât la 
adresa tradiției occidentale a dovezilor științifice obiective, cât și la adresa 
creștinismului, care mizează pe credința oarbă. Viziunea lui Redfield este 
una cu adevărat democratică, pentru că ni se cere să credem în ceea ce am 
experimentat cu adevărat, fie că ştiinţa sau religia a validat-o sau nu. În 
Profeţiile de la Celestine, Redfield zugrăvește armata și biserica peruviană în 
culorile „inamicului“, care caută să controleze diseminarea viziunilor, însă, 
în epoca libertății informației, știm că nu au cum să câștige. Cunoașterea 
spirituală ţine de domeniul individualului și nu poate fi „instruită“. 

A doua viziune dezvoltată de Redfield este conceptul de „prezent mai 
amplu“, o expansiune a ciclului gândirii umane dincolo de limitele vieţii, ale 
slujbei și ale țării în care locuim, pentru a aprecia umanitatea de-a lungul 
timpului. Vedem evoluția umanităţii ca pe povestea unei singure persoane. 
Cartea ne arată că, în ultimul mileniu, am trecut de la o lume centrată pe 
ideea de Dumnezeu la una bazată pe propriile reușite și descoperiri. 


Certitudinile filosofice pe care le aveam în Evul Mediu au fost înlocuite de 
securitatea materială seculară, însă, de ceva vreme, acest mod de a trăi este 
repus în discuţie. Atașamentul față de „conștiența mistică“ este eclipsat de 
realizarea că trebuie să urmăm calea care are mai mult sens pentru noi. 
Ultimele secole au pus bazele unei epoci de „apreciere a misterului“ — 
determinante pentru modul în care ne petrecem timpul vor fi lucrurile pe 
care le găsim cu adevărat uluitoare. 

Cea de-a treia viziune spune că Universul este energie pură. Modalitatea 
noastră de a vedea lumea este bazată pe soliditatea aparentă a materiei, însă 
știința noastră încă mai are de lucru pentru a detecta energiile subtile care se 
manifestă în lucruri, inclusiv în ființele vii. Experimentele uluitoare din 
fizica cuantică au arătat că formele în care se manifestă particulele depind de 
modul în care acestea sunt observate. Alte experimente au arătat că între 
două plante, care cresc în aceleași condiţii, se dezvoltă cel mai bine planta 
care a primit „iubire“. Întrebarea pe care o pune Redfield este următoarea: în 
ce măsură Universul, în ansamblu, răspunde așteptărilor noastre, ținând 
cont că este alcătuit din aceleași particule? 

A patra viziune extinde conceptul de „totul este energie“ la relaţiile 
umane. Întrucât nu ştim exact cum să restabilim fluxul energetic din 
Univers în noi înșine, încercăm să îl „furăm“ de la ceilalți. Prin urmare, a 
cincea viziune este însuși antidotul la a patra: știm că putem accesa în orice 
moment acea „sursă superioară“, pentru a recupera energia pierdută. În loc 
să ne folosim de ceilalți pentru a obține energie (ceea ce, în sine, este o 
crimă), putem accede la noi înșine prin meditaţie, liniște și viața în natură. 

Cea de-a șasea viziune este aceea a „controlului dramelor“, pe care le 
dezvoltăm pentru a direcționa energia către noi, prin atribuirea de roluri 
specifice; de exemplu, „intimidantul, „bietul de mine“ sau chiar „distantul. 
Controlul dramelor nu ne permite să evoluăm ca ființe umane, însă 
observarea obiectivă a acestora ne conferă forța de a le elimina. 

Trebuie să îți procuri cartea pentru a descoperi ultimele trei idei 
dezvoltate de Redfield, cu toate că romanul revelează multe altele. 


Observaţii finale 


Profeţiile de la Celestine a avut succes pentru că a renăscut interesul pentru 
spiritualitate, deși, în esență, romanul este dur cu religia tradițională. În 


susținerea ideii „intuiţii directe ale cunoașterii spirituale“, cartea este un 
studiu gnostic autentic. 

Redfield adoptă concepţia potrivit căreia „adevărul este acolo“. Printr-o 
combinaţie iscusită de tradiții spirituale străvechi și roman de aventură, a 
cărui acțiune se desfășoară „aici“ și „acum“ (primul capitol începe într-o 
parcare), Redfield reușește să satisfacă cu măiestrie setea de sacralitate și de 
pericol. 

Este ușor să avem o atitudine cinică față de acest volum, dar faptul că are 
capacitatea de a-i transforma pe mulţi oameni, și că ideile au legătură directă 
cu unele preocupări contemporane: relaţiile și echilibrul fragil al acestora, 
conştientizarea mediului înconjurător - în special în ceea ce privește forța 
vindecătoare a naturii și energia care radiază din pădurile seculare - și 
dorința de a observa experimentul uman în întregime. 

Poate că tema principală a lui Redfield este aceea că rezoluţia și evitarea 
conflictelor în relațiile umane sunt cea mai importantă chestiune în schema 
universală a lucrurilor. Conflictul și voința rea creează fricțiuni împotriva 
fluxului natural al energiei din Univers, în vreme ce a iubi necondiționat 
înseamnă a te mișca cu această energie și a accepta graţia și puterea. În acest 
stadiu, ne aflăm la un nivel superior de vibraţie fizică și mentală. 

În acest sens, deși iniţial atractivă ca o carte de dezvoltare personală 
spirituală, ceea ce face ca Profețiile de la Celestine să fie atât de convingătoare 
este tema sa mai largă a evoluţiei non-fizice a speciei umane. 


James Redfield 


S-a născut în anul 1950 într-o familie metodistă de lângă Birmingham, 
Alabama. Studiază filosofia orientală (inclusiv taoismul și budismul Zen), în 
cadrul unei specializări în sociologie, la Universitatea Auburn. Obține un 
master în consiliere și lucrează timp de 15 ani ca terapeut specializat pe 
problemele adolescenților care au suferit abuzuri. 

Renunţă la slujbă în anul 1989, pentru a se dedica scrisului, și scrie Profețiile 
de la Celestine în doi ani și jumătate. Prima ediţie intră pe piață în regim de self- 
publishing, însă vorbele circulă repede, cartea atrage atenţia editurii Warner 
Books, care cumpără drepturile de autor. Cartea rămâne în topul bestseller- 
urilor New York Times timp de 145 de săptămâni. 


Printre alte cărți se numără: A zecea viziune (Editura Mix, 2011), Viziunea de 
la Celestine (The Celestine Vision), Profeţiile de la Celestine: ghid practic — Editura 
Mix, 2012 (în colaborare cu Carol Adrienne) și Secretul Shambhalei: în căutarea 
celei de-a unsprezecea idei (Editura Mix, 2002), un alt roman de aventură, a cărui 
acţiune se petrece în Tibet. 

Redfield trăiește în Alabama și Florida. 


1997 
CELE PATRU LEGĂMINTE 


Mintea este o ceață pe care toltecii au numit-o mitote. Mintea ta este un vis în care mii de 
oameni vorbesc în același timp, dar nici unul nu-l înțelege pe celălalt. Aceasta este condiția 
minții umane — un mare mitote, care nu îţi dă voie să vezi ce ești cu adevărat. 


Pe scurt 


Adoptând în mod conștient acorduri cu noi înșine despre cum să acționăm 
cu integritate, începem să preluăm controlul asupra vieţii noastre. 
Din aceeași sferă de interes 


Carlos Castaneda, Călătorie la Ixtlan (p. 76) 


Dan Millman, Calea luptătorului pașnic (p. 244) 
John O'Donohue, Anam Cara (p. 268) 


CAPITOLUL 35 


MIGUEL Ruiz 


La începutul anilor 1970, aflat în ultimul an de studiu la facultatea de 
medicină, Miguel Ruiz are un teribil accident de mașină care i-a schimbat 
cursul vieţii. În ciuda severității accidentului, Ruiz scapă nevătămat și este 
martorul unei experienţe spirituale inexplicabile. În urma accidentului, Ruiz 
revine la înțelepciunea toltecă a străvechii sale familii. 

Ruiz crește într-o regiune rurală din Mexic. Mama lui este curandera 
(vindecătoare), iar bunicul său este nagual (şaman), dar Ruiz lăsase în urmă 
tradiția familială. După accident, decide să devină el însuși un nagual, care să 
îi călăuzească pe oameni spre libertatea mentală. 

Cele patru legăminte. Ghid practic pentru redobândirea libertăţii personale 
(Editura Mix, 2003) atrage atenţia publicului după ce actrița Ellen 
DeGeneres vorbește despre efectul transformator asupra vieţii sale în 
timpul unei emisiuni la Oprah Winfrey. Ideea de a adopta patru reguli de 
viață pare simplă, dar în acest capitol vom încerca să explicăm interpretarea 
pe care o dă Ruiz înțelepciunii toltece și vom arunca o scurtă privire la cele 
patru legăminte. 


Trezirea din vis 


Esenţială pentru înțelepciunea toltecă este ideea că lumea, adică „realitatea“, 
este un vis colectiv. Cuvântul folosit pentru această percepţie încețoșată este 
mitote, similar noțiunii hinduse de maya - iluzie. Acest vis este precum visele 
nocturne, cu menţiunea că regulile și obiceiurile acestuia de înțelegere și 
manifestare îi permit să pară mai real. Ne naștem într-o realitate 
prefabricată, care include limbajul, cultura, religia și familia, și cădem la 
învoială să continuăm astfel, pentru că este foarte dificil să rezistăm altfel. 
Ruiz descrie acest proces ca fiind „domesticirea oamenilor“. 

Pentru a putea rezista, încheiem acorduri invizibile cu ceilalți - partener, 
copii, societate, Dumnezeu -, dar unul dintre cele mai importante legăminte 
este acela față de noi înșine. Unele legăminte ne sunt benefice, dar multe 


altele ne fac să suferim. Ținem cu dinţii de ele, întrucât credem că, fără ele, 
am fi ceva mai puţin. Potrivit înţelepciunii toltece, majoritatea problemelor 
cu care se confruntă oamenii provin din incapacitatea de a ne ierta pentru că 
nu suntem perfecţi, dar paradoxul este acela că încercăm să măsurăm din 
perspectiva regulilor celorlalți, nu ale noastre. 

Vestea bună, observă Ruiz, este aceea că prin faptul că devenim conștienți 
de aceste legăminte, putem începe să preluăm controlul propriei vieți. 
Putem declara un „război de independenţă“, în care să decidem cum anume 
vom privi lumea. În tradiția șamanică, indivizii sunt consideraţi războinici, 
dar nu pentru că ar lupta cu arme, ci pentru că luptă împotriva paraziților 
din propria minte. 


Impecabilitatea cuvântului 


Primul legământ pe care trebuie să îl facem cu noi este acela de a fi 
impecabili în ceea ce spunem. Ce vrea să spună Ruiz nu spune doar că 
trebuie să ne respectăm angajamentele, ci să realizăm că ceea ce spunem 
(atât atunci când vorbim cu ceilalți, cât și cu noi înșine) determină ceea ce 
suntem și lumea în care trăim. Ceea ce spunem are forță de creație; mai 
exact, ne putem folosi de cuvinte pentru a crea furie sau gelozie, sau pentru 
a vindeca. Cuvintele noastre sunt seminţe pe care le sădim în lume, și revin 
la noi sub forma unei realități mature. Niciun alt animal nu poate vorbi ca 
noi, și nici nu are abilitatea de a crea o realitate minunată sau una teribilă. 

Ne păstrăm reciproc într-o stare de frică și de îndoială prin folosirea 
greșită a cuvintelor. Ruiz consideră că bârfa este o utilizare dăunătoare a 
cuvintelor și o compară cu un virus de calculator, care este foarte dăunător. 
Adoptând primul legmânt, devenim mult mai rezistenți la „vrăjile 
cuvântului, pe care alții le aruncă asupra noastră, însă, și mai important, ne 
curățăm de otrava emoţională din propria minte. 


Nimic personal 


De ce ne simțim jigniți? Ruiz arată legătura dintre un om care se simte 
jignit, chiar și din lucruri mărunte, și credința acestuia că este centrul 
Universului. Problema cu luarea lucrurilor personal este că simţi nevoia de a 
te retrage și de a te apăra, pentru a-i dovedi celuilalt că a greșit. Bineînţeles, 
acest comportament creează doar și mai multe conflicte. 


Cu toate acestea, puţine sunt lucrurile care ne sunt adresate reflectă cu 
adevărat cine suntem, spune Ruiz. Criticile pe care le primim spun mai 
multe despre celălalt decât despre noi. Prin urmare, al doilea legământ este 
următorul: „nu lua lucrurile personal“, nici măcar criticile care sunt clar 
îndreptate spre noi. 

Nu își dorește nimeni să devină prada „magicienilor negri (cum îi 
numește Ruiz), cei care ne pot face rău prin cuvintele lor: 


Mănânci tot gunoiul lor emoţional, care astfel devine gunoiul tău. Dar dacă 
nu iei nimic personal, devii imun în mijlocul iadului. 


Nu face presupozițţii 

Ceaţa minţii umane (mitote) ne face să vedem lucrurile în mod incorect și să 
facem presupuneri care nu fac decât să ne îndepărteze de adevăr. Pentru că 
facem foarte repede aceste presupuneri, spune Ruiz, nu avem capacitatea de 
a vedea lucrurile așa cum sunt. Ființele umane se tem de necunoaștere, așa 
că inventează răspunsuri menite să le acorde o formă de siguranţă, 
indiferent dacă răspunsurile respective sunt corecte sau greșite. lată și al 
treilea legământ: „nu face presupuneri inutile“. 

Presupunerile creează multe probleme în relaţii, pentru că ne închipuim că 
dacă o persoană ne iubește, atunci trebuie să știe ce gândim. La un nivel mai 
mare, problemele apar pentru că ne închipuim în mod eronat faptul că 
oamenii văd lumea așa cum o vedem noi. În loc să facem presupuneri, spune 
Ruiz, mai bine am pune întrebări. Fără claritatea care vine din interogare, 
relațiile nu au cum să funcționeze, iar legătura cu lumea va fi una 
sărăcăcioasă. „Visul iadului“, în care existăm cei mai mulți dintre noi, se 
naște ca urmare a ciclului nesfârșit de presupuneri și a absenței întrebărilor. 


Nu poți să fii decât cel mai bun 

Cel de-al patrulea legământ, „fă tot ce îți stă în putere“, sună puţin banal, 
deci de ce îl pune Ruiz în centrul teoriei despre cum să ducem o viaţă bună? 
Una dintre problemele noastre principale este aceea că ne judecăm aspru 
încontinuu, în funcţie de o serie de valori externe. Dar dacă dăm tot timpul 
ce avem mai bun, este dificil să ne mai judecăm și să mai generăm vină și 
regret. A da ce e mai bun din noi ne eliberează. 


Procedând astfel, suntem pur și simplu fericiți, pentru că acționăm și 
depunem un efort. Ne cufundăm în activitatea respectivă, fără ne gândim la 
recompense. Dacă suntem total implicați în ceea ce facem în momentul 
respectiv, suntem pe deplin vii și nu mai avem timp să ne fie dor de nimeni 
și de nimic. 

Cel de-al patrulea legământ este cheia primelor trei, spune Ruiz, pentru că, 
deși nu este posibil să fim tot timpul impecabili în cuvânt, sau să nu luăm 
lucrurile personal, ori să facem presupuneri, suntem tot timpul liberi să dăm 
ce e mai bun din noi. 

Cele patru legăminte reprezintă o modalitate de a ne recupera sinele real, 
să rămânem fermi cu privire la cine suntem și ce credem. Lumea este astfel 
construită încât să ne determine să încălcăm legămintele, dar trebuie să 
perseverăm. A ne elibera de mitote, de falsele acorduri, este ca și cum am 
urca un munte. Este mai greu la început, dar atunci când cele patru 
legăminte devin un obicei, este mai ușor să le păstrezi. 


Observaţii finale 


În Călătorie la Ixtlan, nagualul don Juan îi spune autorului să elaboreze o 
strategie de viață. Dacă nu o face, ajunge o simplă reflexie a societăţii în care 
sinele original este îngropat. Premisa Celor patru legăminte este similară, cu 
excepția faptului că strategia devine o poveste pe care ne-o spunem nouă 
înșine, pentru a justifica drumul pe care îl apucăm. Întrebarea lui Ruiz este 
următoarea: Povestea respectivă este cu adevărat a noastră sau a altcuiva? 
Există o persoană adevărată care se ascunde în spatele straturilor 
conformismului, iar ceea ce este ciudat este faptul că cei mai mulți dintre noi 
o țin ascunsă. Sfatul este următorul: orice strategie de viață ai elabora, sau 
orice poveste ţi-ai spune, trebuie să te asiguri că este o creație conștientă. 

Cele patru legăminte poate părea o interpretare de bază a înţelepciunii 
șamanilor, însă mesajul inspirațional al cărţii este cel al unei renașteri a 
sinelui din bula condiționării. Deși nu este o capodoperă literară, cartea este 
un cadou pentru mulți oameni care își afirmă prima dată adevărata lor 
identitate și trebuie să rămână fermi. 


Don Miguel Ruiz 


Ruiz începe să predea în Statele Unite, în anul 1987, alături de mama lui, 
Sarita. Pe măsură ce faima lui crește, Ruiz își dezvoltă învăţăturile, însă în anul 
2002 suferă un infarct și își limitează apariţiile în public. Fiul lui, don Jose 
Louis, este și el inițiat ca nagual. 

Printre cărțile lui Ruiz se numără: Arta de a iubi (Editura Mix, 2011), 
Rugăciuni (Prayers) și Vocea cunoașterii (Editura Mix, 2005). Cele patru legăminte 
avea să se vândă în peste două milioane de exemplare. 


1976 
CURS DE MIRACOLE 


Nimic real nu poate fi amenințat. Nimic ireal nu există. În aceasta stă pacea lui Dumnezeu. 
Ai toate motivele să te temi cum te percepi pe tine însuți. lată de ce nu poți scăpa de frică, până 
nu realizezi că nu ai avut și nu ai fi putut cum să te creezi pe tine. 

Rugăciunea este mediul miracolelor. Este o formă de comunicare între creaţie și Creator. Prin 
rugăciune primim iubire, iar prin miracole se exprimă iubirea. 


Pe scurt 


Miracolele ridică vălul falselor percepții și dezvăluie adevărul și iubirea. 
Din aceeași sferă de interes 


Biblia 
Marianne Williamson, Intoarcerea la iubire 


CAPITOLUL 36 


HELEN SCHUCMAN ȘI WILLIAM ÎHETFORD 


Un reper spiritual modern, Curs de miracole (Editura fundaţiei pentru Pace 
Lăuntrică, 2009) a apărut într-un mod neobișnuit. În anul 1965, doctorul 
Helen Schucman era psiholog cercetător la Centrul medical Columbia- 
Presbyterian din New York. Locul de muncă al acesteia nu era diferit de 
altele, în sensul în care orientarea politică și statutul social creau o 
atmosferă tensionată în rândul personalului. Într-o zi, şeful 
departamentului, medicul William Thetford, avea să-i anunţe pe angajaţi că 
se săturase de situația respectivă și că trebuia să existe o altă cale. Schucman 
acceptă să îl ajute și, la puţin timp, începe să aibă vise ciudate, apoi aude o 
voce care pare să-i dicteze ce anume să scrie. Prima frază pe care avea să o 
noteze în carnețelul ei era următoarea: „Acesta este un curs de miracole“. 
Thetford bate la mașină notițele lui Helen Schucman și, împreună, inițiază 
un proiect care avea să se desfășoare pe o durată de șapte ani și să dea 
naștere unei cărți de peste 1 200 de pagini — Curs de miracole, așa cum o știm 
astăzi. În cadrul acestor cursuri, am putea spune că Thetford și Schucman 
sunt, mai degrabă, motivul care a dus la apariția cărţii, decât autorii. 

Să fie cartea rezultatul unei iluzii? Ai putea crede asta, cu excepţia faptului 
că textul în sine este de o claritate incredibilă, iar Schucman, care se stinge 
din viață în anul 1981, a fost o atee care nu avea să profite deloc de pe urma 
fenomenului provocat de Cursul de miracole. 

Ediția originală avea coperte albastre și litere aurii, și includea un carnet 
de notițe pentru studenţi și un manual pentru profesori. Cartea se vinde în 
peste un milion de exemplare și generează formarea unor grupuri de studiu 
în toată lumea. Cartea lui Marianne Williamson, Întoarcerea la iubire, avea să 
popularizeze mesajul, fiind și o introducere reușită la Cursul de miracole. În 
egală măsură, lucrarea Dispariţia Universului (The Disappearance of the 
Univers), a lui Gary R. Renard, avea să aibă același efect de transmitere a 
învățăturilor. 


Un curs despre adevărata conștientizare 


Acesta este un curs de miracole. Este un curs impus. Doar momentul când îl 
faci e la liberă alegere. Liberul-arbitru nu înseamnă că îi poti stabili 
programul. 


Această amuzantă afirmaţie se află chiar la începutul Cursului, care se 
prezintă drept o carte ce dezvăluie „regulile casei“, cu privire la modul de a fi 
om în acest Univers. Aceste principii și reguli funcţionează fie că luăm 
aminte la ele sau nu. 

Dar de ce un curs despre miracole? Un miracol poate fi exprimat în multe 
forme, fizic și mental, însă caracteristica lui esenţială este o eliberare bruscă 
de percepțiile eronate. După cum scrie și în carte, miracolul este pur și 
simplu „îndepărtarea obstacolelor din calea conștientizării prezenţei iubirii“. 
Atunci când miracolul se manifestă — ceea ce se numește „clipa sfântă“ —, 
resimțim pacea lui Dumnezeu, pentru că vedem lucrurile așa cum sunt, nu 
prin norul de aroganță și de ignoranță al sinelui. Acest eveniment este un 
miracol, pentru că este permanent; se prea poate să uităm că a avut loc, dar 
îndată ce ne amintim de el, resimţim același efect. 

Distincția pe care o face cartea între realitate și irealitate (sau cunoaștere 
și percepţie) este foarte importantă. Realitatea/cunoașterea este ceea ce este 
Dumnezeu și ceea ce provine de la Dumnezeu: „Poate fi de nerecunoscut, 
dar nu poate fi schimbată“. Este, de asemenea, dincolo de timp. În contrast, 
irealitatea/percepţia reprezintă lumea pe care o percepem în mod normal, ce 
implică, mai degrabă, interpretarea, decât faptele. Ceea ce percepem pare 
adevărat, dar este adevărat numai prin prisma lentilelor prin care privim. 
Ceea ce provine de la Dumnezeu, pe de altă parte, nu este perceput, ci 
cunoscut. Este impecabil, lipsit de greșeală și, prin urmare, de nădejde. 


Relaţiile sfinte 


Popularitatea Cursului se datorează probabil foarte mult percepţiilor cu 
privire la relaţii. Una dintre distincțiile memorabile pe care le face cursul 
este cea dintre relaţiile speciale și relaţiile sfinte. Relaţiile speciale sunt 
construite pe dorințele egoului, iar majoritatea oamenilor au doar astfel de 
relaţii. Aceste relaţii, spune Cursul, sunt o formă de excludere a lui 
Dumnezeu din viața noastră. Alternativa sacră, în contrast, are loc atunci 


când îl lăsăm pe Dumnezeu să pătrundă în ea: „Relaţia sfântă este vechea 
relație specială, dar care este transformată“. Din acest punct de vedere, 
lectura poate fi una deranjantă, căci ne-am putea da seama că majoritatea 
relaţiilor pe care le-am avut au fost modelate de egoism, și nu de o nevoie de 
parteneriate sincere și pline de iubire. 

Atunci când îi cerem lui Dumnezeu, sau, mai exact, Sfântului Spirit, să 
pătrundă în relaţiile noastre, schimbările se petrec rapid, căci „deodată 
obiectivul Lui îl înlocuiește pe al nostru“. Într-o relaţie lipsită de sfinţenie, 
scopul nostru este cel care acordă sens relaţiei. Într-o relație normală, dacă 
nu obținem ce ne dorim, avem tendința de a-i pune capăt, căci punem 
accentul pe ceea ce vrem noi (spre exemplu, egoul). Problema cu acest tip de 
relație este aceea că ne vom simți constant ușor nesiguri de ea, pentru că nu 
are o fundație solidă. Credem că știm ce este mai bine pentru noi, dar, în 
esență, egoul nostru nu are chiar un obiectiv în această relaţie, cu excepția 
folosirii ei pentru propriile beneficii. 

Dumnezeu, pe de altă parte, are un obiectiv bine definit pentru relație, 
prin urmare, este o chestiune de a avea credința dezvăluirii obiectivului. 
Experiența Sfântului Spirit ne conferă iniţial credință, dar acea credință se 
transformă în convingere. Ni se dă șansa să salvăm relaţiile de noi înșine. 
„Ceea ce a unit Dumnezeu, egoul nu poate desface“, spune Cursul. 

Una dintre temele principale ale Cursului de Miracole este nevoia de a ierta. 
Nu pentru că este frumos să procedăm așa, ci pentru că ne permite să 
eliminăm falsele percepții și să vedem din nou adevărul: 


Iertarea este mijlocul prin care ne vom aduce aminte. Prin iertare, gândirea 
lumii este inversată. 


A ierta înseamnă a vedea inocenţa esenţială a unui om, adevărul din 
spatele fațadei. Când suntem capabili să procedăm astfel, în loc de simţirea 
constantă a nevoii de a judeca sau de a ataca, vom avea o relație vindecată. 


Răspunsurile-miracol 


O idee recurentă în Curs este aceea că „doar iubirea este reală“. În mod logic, 
acest lucru înseamnă că orice altceva — lumea întreagă - este o iluzie. Scopul 
rugăciunii și al meditaţiei este de a ne ajuta să ne vindecăm de percepția 
eronată pe care o avem asupra realităţii. Atunci când o percepţie greșită este 


văzută pentru ceea ce este, nu înseamnă niciodată că egoul ne-a permis să 
vedem lumina, ci doar aprecierea adevăratei realități din exteriorul egoului. 
Este imposibil să obținem un răspuns corect pe fondul unui conflict, ne 
spune Cursul, pentru că răspunsul va fi modelat de acel conflict. Încercăm să 
ne rezolvăm problemele prin intermediul rațiunii, dar acest proces nu face 
decât să ridice și mai multe întrebări și răspunsuri legate de ego. 

O întrebare onestă, pe de altă parte, este una care „întreabă ceva ce nu 
cunoşti“. Un răspuns adevărat este unul care este corect astăzi, dar și mâine, 
și care se manifestă într-o „clipă sfântă“; mai exact, este o străfulgerare 
momentană de conștientizare, care este trimisă asemenea unui cadou de la 
Dumnezeu. Atunci când experimentăm adevărul, totul pare un miracol, 
pentru că nu provine de la noi, așa cum știm noi că suntem, ci de la sinele 
care a fost întotdeauna în uniune cu Dumnezeu. Separarea noastră de 
Dumnezeu este iluzorie. 

Pentru a beneficia de acest tip de călăuzire, trebuie să uităm să gândim și 
să stăm neclintiți: „În liniște vin toate răspunsurile, și fiecare problemă este 
rezolvată în tăcere“. 


Cine deţine controlul? 


Când suntem confuzi cu privire la cine sau ce suntem, înseamnă că suntem 
împărțiți între ceea ce și-ar putea dori egoul nostru și ceea ce ne aparține în 
mod natural. Egoul iubește agitația, dar și crearea și susținerea problemelor, 
iar acesta ar trebui să fie un indicator că aceste probleme nu sunt atât de 
reale pe cât credem, ci sunt create de o parte din noi, care își dorește să se 
menţină singură. 

Această credință, că suntem ființe solitare care plutesc în lume, este 
sinonimă cu „profunzimile nebuniei“, ne spune Cursul, pentru că, în 
realitate, suntem una cu Dumnezeul care ne-a creat, și dintotdeauna a fost 
așa. Cuvântul „căință“ reprezintă amintirea acestei realități, și când o 
admitem ca atare, nu mai este loc pentru îndoială și nesiguranţă. După cum 
spune Cursul: 


Toate lucrurile conlucrează spre bine. Nu există excepții decât în judecata 
eului. 


Cartea arată mai departe și motivele pentru care oamenilor nu le place să 
se gândească la Dumnezeu, sau la problemele spirituale: pentru că orice 
recunoaștere a lui Dumnezeu indică „nonexistenţa eului“, iar cei mai mulți 
se identifică cu egoul lor. Câtă vreme egoul crede în sine ca și cum ar fi o 
identitate autocreată, nu poate accepta plenitudinea lui Dumnezeu. Care 
este semnificația conceptului celei de-a doua veniri a lui lisus? Nu este vorba 
despre revenirea fizică a lui Hristos pe Pământ, spune Cursul, ci despre 
sfârșitul dominaţiei egoului. Sfântul Spirit este mesagerul lui Dumnezeu, 
trimis să vindece tortura percepţiilor greșite că egoul ne face să credem că 
sunt reale. 


Observaţii finale 


Există nenumărate exemple de cărți scrise în urma unor revelații, dar Curs de 
miracole rămâne un standard de referință. Cartea este descrisă ca o Biblie a 
noului mileniu, iar comparaţia nu este nici pe departe ridicolă. Asemenea 
Bibliei, cartea pare să conţină un răspuns la aproape orice problemă și este 
atât de groasă, încât probabilitatea de a o citi cap-coadă este mică. Helen 
Schucman folosește un limbaj și referințe biblice, dar, în locul parabolelor, 
sunt folosite distincţiile logice și riguroase, pentru a schimba perspectiva 
cititorului. Stilul de scriere este deseori foarte frumos. 

Unii cititori vor fi descurajați din cauza terminologiei creștine, însă 
aceasta este doar forma folosită pentru a exprima adevăruri universale, care 
pot fi găsite în orice religie. În ciuda referințelor creştine, fundamentaliștilor 
nu le place Cursul, căci îl consideră un amalgam de idei blasfematoare ale 
mișcării New Age. Religiile convenţionale se grăbesc să denunțe asemenea 
cărți, pentru că se îndoiesc de veridicitatea mesajului transmis de Dumnezeu 
prin intermediul unei ființe umane. Dar nu cumva aproape toate religiile s- 
au născut în același fel? Mai exact, prin intermediul unui om cu adevărat 
special, care primește mesajul divin și care devine lider spiritual al unui 
sistem de practici organizate. 

Fie că provine dintr-o sursă divină sau nu, dacă ai o minte suficient de 
deschisă, nu se poate să nu te inspire Cursul de miracole. Dacă ţi s-a 
întâmplat vreodată un miracol, în sensul unei conștientizări bruște sau al 
unei înțelegeri mai cuprinzătoare, vei vedea de unde anume provine el. 
Toate religiile ne învață că separarea este o iluzie și că retrezirea conștiinței 


cu privirea la uniunea cu Dumnezeu face ca toate lucrurile să fie posibile. 
Cursul confirmă pur și simplu „normalitatea“ miracolelor, atunci când 
acestea se aliniază unei puteri mai înalte și ne oferă minunata idee că viața 
este un curs de înțelegere a legilor spiritualităţii, care ne pot face fericiţi. 


1968 
CALEA SUFITĂ 


Întrebat de ce anume un șeic sufit nu se arată oamenilor și preferă să rămână ascuns, pentru a 
duce o viață religioasă, Nizamuddin Auliya a răspuns: „Regii își îngroapă comorile într-unul din 
două locuri. Primul, cel evident, este seiful, care poate fi jefuit, golit și chiar uzurpat. Celălalt loc, 
mult mai trainic, este în pământ, într-o ruină unde nimeni nu s-ar gândi să caute. 


Pe scurt 


Spiritualitatea nu e despre siguranța emoțională, ci despre găsirea 
adevărului. 
Din aceeași sferă de interes 


Ghazali, Alchimia fericirii (p. 130) 
G.I. Gurdjieff, Întâlniri cu oameni remarcabili (p. 144) 
Shunryu Suzuki, Mintea Zen, mintea începătorului (p. 320) 


CAPITOLUL 37 


IDRIES SHAH 


Ce au în comun Shakespeare, Roger Bacon, Geoffrey Chaucer și Dante 
Alighieri? Există vreo legătură între filosofia hindusă, înțelepciunea cabalei, 
învățăturile rozicrucianismului și ale francmasoneriei și povestirile Zen 
japoneze? În Calea Sufită (Editura Herold, 2002), Idries Shah sugerează că 
toate aceste curente sunt influențate de un corp de învățături numit astăzi 
sufism. Înţeles, de obicei, ca dimensiunea mistică și personală a islamului, 
sufismul, potrivit lui Shah, își are originile cu mult timp înaintea epocii 
profetului Mahomed, cel mai probabil în timpul lui Hermes, în Egiptul antic. 

Numeroasele cărți ale lui Shah au extins conștientizarea filosofiei și 
scrierilor sufiste în Occident, iar Calea Sufită este probabil cea mai cunoscută 
lucrare a autorului. O introducere plăcută a subiectului include portretele 
succinte ale unor figuri importante din islamism, despre care se spune că ar 
fi mari maeștri sufiți, inclusiv Ghazali din Persia, Omar Khayyem (cunoscut 
pentru Rubaiyat”), Attar din Nishapur (Conferința păsărilor), Ibn Arabi din 
Spania, Saadi din Shiraz (Grădina trandafirilor), Hakim Sanai, și Jalaluddin 
Rumi (Masnavi sau Cupletele sensului interior). Cele patru mari ordine ale 
sufismului, Chishti, Qadiri, Suhrawardi și Naqshbandi, sunt, de asemenea, 
descrise în carte. 

Cu toate acestea, forța cărţii provine din antologia sutelor de povești, 
ghicitori și învățături ale dervișilor sau sufiștilor, care necesită o viață 
întreagă de studiu, pentru a putea fi deslușite și apreciate la adevărata lor 
valoare. Întrucât ar fi imposibil să abordăm toate aceste subiecte în acest 
capitol, ne vom limita doar la ilustrarea aspectelor esenţiale ale eticii sufiste 
și ale libertății mentale și spirituale. 


Decondiţionarea minţii 


Există multe origini posibile ale cuvântului „sufi“, de la cele arăbești și 
grecești la cele evreiești, dar Shah susține faptul că etimologia cuvântului nu 
este legată de o anumită limbă, ci creată pur și simplu pentru sunetul 


literelor S, U, F și al efectului acestora asupra creierului. Acest detaliu ne 
indică nivelul profund de cunoaștere al maeștrilor sufiți, în ceea ce privește 
funcționarea creierului și, într-adevăr, ideile acestora despre psihologie și 
condiția umană le considerăm astăzi a fi cele mai valoroase. Există scrieri 
sufiste, care datează din secolele al XII-lea-al XIII-lea, și care vorbesc despre 
anumite stări și proceduri psihologice, pe care Freud și Jung aveau să le 
„descopere“, abia în secolul XX. 

Cu opt secole înaintea lui Pavlov, observă Shah, Ghazali sublinia problema 
condiționării și îndoctrinării - dușmanii spiritualității pure. Cei mai mulți 
oameni nu sunt independenţi, pentru că acceptă un set de credințe, fără să 
le chestioneze prea mult; în religie, ei nu caută iluminarea, ci siguranța. Cu 
privire la acest subiect, Shah îl citează pe Abdul-Aziz, maestru sufit din 
secolul al XVII-lea: „Oferă-i unui măgar o salată și o să te întrebe ce fel de 
ciulin este“. Dacă nu cunoaștem decât ciulinii, nu vom crede niciodată că 
oricine altcineva ar putea fi bun. Dacă aplicăm acest raționament unui om, 
mintea noastră favorizează constant ciulinii cunoașterii, fără să fie 
conștientă ce altă minunată înțelepciune există. 

Calea sufită nu înseamnă să te împotmolești în credinţa că o religie sau o 
filosofie este adevărată, ci să dezvolți o deschidere care să îți permită să 
reconciliezi ideile și viziunile contrare. Shah observă că, de-a lungul 
timpului, foarte mulți regi au avut consilieri personali sufiți care au lucrat în 
spatele liniilor pentru a trece peste diferențele dintre oameni și religii. 
Totuși, cei mai mulți oameni se simt confortabil cu religia, pentru că îi ține 
la adăpost, în interiorul propriilor obiceiuri și gânduri, negustând niciodată 
libertatea care există dincolo de ele. 


Nivelurile de cunoaștere 


Shah explică faptul că este posibil să studiezi sufismul ca pe o mișcare 
culturală sau religioasă și să nu obţii nimic semnificativ în urma efortului 
depus. Shah îl citează pe maestrul sufit Saadi din Shiraz: 


Invățatul, care nu face altceva decât să vorbească, nu va pătrunde niciodată 
în sufletul omului. 


Înţelepciunea sufită nu poate fi obţinută prin simplul studiu, tocmai de 
aceea formele ei de învățare implică povești, legende, ghicitori și chiar 


glume. Asemenea conceptului japonez koan, învăţăturile sufite își propun să 
șocheze sau să surprindă mintea, printr-o realizare bruscă a înțelepciunii. 

Marele poet și mistic Rumi spunea că poemele lui sunt o mizerie, în 
comparație cu adevărata dezvoltare personală a individului. Aprecierea 
academică a artei, literaturii și religiei este bună, dar nu poate fi decât un 
ajutor pentru sarcina de a atinge idealul în sufism. 

Ibn Arabi obișnuia să le spună adepților că există trei forme de cunoaștere: 
intelectuală (sau colecția de fapte), cunoașterea stărilor (sau trăirea unui 
„sentiment spiritual“) și cunoașterea adevăratei realităţi, care se află la baza 
tuturor lucrurilor. Despre această a treia formă, Arabi avea să scrie: 


Nu avem nici o dovadă academică a acestei cunoașteri în lume; pentru că 
este ascunsă, ascunsă și iar ascunsă. 


Șeicul Abu Nasr Sarraj distinge trei tipuri de culturi: cultura pământească 
(sau opiniile și cunoașterile convenţionale), cultura religioasă (disciplina și 
comportamentul etic) și cultura sufistă (dezvoltarea personală, care ne 
călăuzește spre porţile adevărului). Shah include și un citat scurt și simplu 
din Ibn El-Jalali, care rezumă religia de dincolo de natura academică a 
înțelepciunii: „Sufismul este adevărul fără formă. 

O idee recurentă în Calea Sufită este aceea potrivit căreia oamenii pretind 
că îl caută pe Dumnezeu, însă tot ce își doresc este atenuarea dezamăgirilor 
și rezolvarea problemelor. Saadi din Shiraz a fost un geniu, spune Shahi, și 
pentru că era un geniu, oamenii își doreau să îl facă erou. Cu toate acestea, 
Saadi era mult mai preocupat de a-i face pe oameni să lucreze cu ei înșiși. El 
spunea: 


Căutători sunt cu duiumul, dar aproape toți sunt căutători de avantaje 
personale. Sunt foarte putini Căutători după Adevăr. 


Calea sufismului 


Astăzi, există multe organizații sufiste în interiorul islamismului, dar 
maeștrii sufiți au depreciat întotdeauna importanța structurilor formale 
(inclusiv organizaţiile religioase), și au pus în schimb individul înainte de 
orice. Tocmai acest accent pe adevărul înainte de formă și pe forma 
individuală a omului deasupra instituțiilor au făcut ca ideile sufiste să reziste 
de-a lungul istoriei. 


Sufismul recunoaște că oamenii au niveluri diferite de înțelegere și de 
asimilare a învățăturilor mistice și ezoterice, iar scrierile sale au de obicei 
mai multe straturi, astfel încât mai mulți cititori să înțeleagă la nivelul lor. 
Jalaluddin Rumi știa că oamenii iubesc poezia, prin urmare, poemele sale 
erau precum mierea care atrage albinele, însă sensul poemelor era unul mult 
mai profund. El spune: „intelegi din poemele mele ceea ce îţi este destinat să 
înţelegi . 

Adevărații maeștri sufiți nu caută să transcendă cultura în care trăiesc, ci 
lucrează prin limba, obiceiurile, prejudecățile și chiar prin religia unui 
teritoriu, pentru a putea avea un efect maxim. Această metodă camuflată de 
instruire asigură influența persistentă a sufismului. 


Observaţii finale 


Multe povești sufiste încearcă să arate că singura avuţie pe care o are un om 
sunt cunoașterea și înțelepciunea; orice altceva este efemer. Discipolul sufist 
nu dorește să fie legat de dogmă, dar caută să deschidă ochii în faţa 
adevărului, indiferent de forma în care acesta i se înfățișează. Paradoxul 
sufismului este acela că, deși este descris în mod normal ca fiind mistic, 
scopul său este să sporească nivelul de adevăr rațional în lume. 

Sufismul încearcă să ne arate că ceea ce credem că este important poate să 
fie doar o fațadă și că, dintr-o altă perspectivă, mult mai elevată, acel ceva 
poate fi eliminat cu ușurință. Pentru unii, acest lucru face ca ideile sufiste să 
fie periculoase și neortodoxe. Cu toate acestea, idealul sufismului este omul 
„complet“, care vede în inima adevărului și care, din acest punct, deprinde 
abilitatea de a vedea vanităţile și viziunile limitate ale majorității. Chiar și un 
amator al scrierilor sufiste poate descoperi comoara înțelepciunii umane 
care datează de secole, deși aceste scrieri pot părea obscure și greu de înțeles. 
Ele ne conduc spre o formă superioară de conștientizare, care slăbește 
șansele de a mai trece prin viață asemenea unor somnambuli. 


Idries Shah 


Idries Abutahir Shah a fost o figură controversată, care și-a dus viaţa între 
Orient și Occident. 

Tatăl său era musulman sunit, iar originile familiei sale se întindeau până la 
Mahomed. Shah s-a născut în anul 1924 în Simla, India. Mama lui era o 


scoțiancă pe care tatăl acestuia o întâlnise pe vremea când studia în Edinburgh. 
Familia se mută în Anglia pe vremea când Shah era încă tânăr. Urmează liceul 
în Oxford. Shah intră în contact cu dervișii abia la împlinirea vârstei de 30 de 
ani, după care scrie Magia orientală (Oriental Magic) și Destinația Mecca 
(Destination Mecca). 

Un polimat, Shah activează în multe domenii sociale și culturale și pune 
bazele Institutului pentru Cercetare Culturală. Ţine conferințe peste tot în 
lume. Este foarte popular în cercurile sociale, mulțumită înțelepciunii sale, și 
trezește interesul unor personalităţi literare precum Doris Lessing și Robert 
Graves. La vârsta de 60 de ani, Shah face o vizită sub acoperire în Afghanistan, 
în timpul ocupaţiei rusești, și pune bazele unei organizații filantropice, pentru 
a ajuta poporul afghan. 

Shah avea să scrie peste 35 de cărți, multe dintre acestea devenind bestseller. 
Printre ele se numără Sufismul (The Sufis), Sinele care comandă (The Commanding 
Self), Înţelepciunea Idioţilor (Wisdom of the Idiots), Gânditorii din Orient (Thinkers 
of the East) și Să învăţăm cum să învăţăm (Learning How to Learn). Se stinge din 
viaţă în anul 1996. 


* v . v v . v . . . . . . 
Formă de poezie persană alcătuită din patru versuri, dintre care primul, al doilea și al 
d 3 
patrulea rimează împreună (n.red.) 

DANSUL SPIRALEI 


Vechea Religie, așa cum o numim noi, nu se bazează pe dogmă sau pe un set de credințe, nici pe 
scripturi sau pe vreo carte sfântă revelată de vreun om excepțional. Vrăjitoria își trage 
învățăturile din natură, și inspiraţia din mișcarea de rotaţie a Soarelui, a stelelor, a Lunii, din 
zborul păsărilor, din creșterea lentă a copacilor și din succesiunea anotimpurilor. 

Se crede despre vrăjitoarele moderne cum că ar fi membre ale unui cult straniu, care se ocupă 
îndeosebi cu blestemarea dușmanilor prin înțeparea unor păpuși cu ace. Totodată, se crede că 
vrăjitoarele sunt lipsite de profunzimea, seriozitatea și demnitatea unei adevărate religii. Dar 

vrăjitoria este o religie, poate cea mai veche religie din Occident. 


Pe scurt 


Increderea în sacrul feminin și în spiritul naturii este cea mai veche religie. 
Din aceeași sferă de interes 


Black Elk, Marea viziune (p. 52) 
Carlos Castaneda, Călătorie la Ixtlan (p. 76) 
John O'Donohue, Anam Cara (p. 268) 
Clarissa Pinkola Estes, Femei care aleargă cu lupii 


CAPITOLUL 38 


STARHAWK 


Deși a fost scrisă pe când avea 25 de ani, seminţele a ceea ce avea să devină 
Dansul spiralei: renașterea străvechii religii a Marii Zeite (The Spiral Dance: A 
Rebirth of the Ancient Religion of the Great Goddess) au fost plantate în 
Miriam Simos (cunoscută azi ca Starhawk) încă de la vârsta de 17 ani. În 
vara dintre terminarea liceului și primul an de facultate, Starhawk făcea 
autostopul pe coasta californiană, dormea pe plajă și mergea cu cortul, când 
a simțit prima oară o conexiune aproape erotică cu natura. În primul an de 
facultate, Starhawk urmează un curs de antropologie și, în paralel, începe să 
ţină un seminar de vrăjitorie. 

Deși crescută în tradiția iudaică, Simos se simte foarte atrasă de zeița 
spiritualităţii și de celebrarea naturii și a trupului feminin. Prin urmare, 
începe să se inițieze în tainele magiei Wicca și ale tradițiilor păgâne. Într-o 
epocă în care toate marile figuri religioase — preoți, pastori, guru sau rabini — 
erau exclusiv bărbaţi, Simos are o epifanie atunci când descoperă că 
majoritatea oamenilor istorici trăiseră cu o cosmologie esenţial feminină, 
care precedă religiile patriarhale ale iudaismului, islamismului, budismului, 
hinduismului și creștinismului. 

Mama ei spera că vrăjitoria este doar o etapă trecătoare. Cu toate acestea, 
anii de lectură și practică Wicca și-au găsit finalitatea în această introducere 
devenită bestseller, ce a transformat-o într-o figură influentă într-o religie 
ne-emergentă. Simos își ia numele de Starhawk, nume simbolic în care 
asociază un vis pe care îl avusese cu un șoim („hawk“) și una dintre arcanele 
majore ale tarotului - steaua („star“). Devenită Starhawk, își începe 
misiunea de a reabilita simbolistica feminină, atrăgând atenția asupra 
sacralității acesteia în cultura occidentală, insistând totodată asupra 
recunoașterii vrăjitoriei ca o religie legitimă. 


Religia străveche 


Potrivit lui Starhawk, vrăjitoria își are originile în urmă cu circa 35 000 de 
ani, în nordul Europei. Pe măsură ce ghețarii se deplasau spre sud, clanurile 
tribale aveau nevoie de strategii de supraviețuire. Printre acești oameni se 
numărau șamanii, care aveau puterea de a se conecta cu animalele. 
Pătrunzând în mintea unui anumit animal, șamanii puteau să anticipeze 
mișcările acestuia și să îl vâneze mai ușor. În limbajul anglo-saxon, cuvântul 
wicce semnifică ideea de „modelare“, „deformare“. Așadar, șamanii aveau 
puterea de a-și modifica după cum doreau conștiința, în așa fel încât lumea 
din jurul lor să se poată modela conform nevoilor clanului. Simbolul 
nesfârșitului ciclu al nașterii, morții și renașterii era o spirală dublă, iar 
Universul era înțeles ca „dansul unei spirale“. Fiecare clan sau grup dispunea 
de un „sabat al înțelepţilor“, care aveau cunoștințe solide de ezoterism. 

Religia acestor oameni, printre care se numărau picţii și zânele, gravitau în 
jurul femininului sacru. Zeița, fără a fi imaginată ca un părinte Dumnezeu, 
era dătătoarea de viață. Deși în acea perioadă erau alungaţi din case și 
înlocuiți de culturile patriarhale războinice (cum ar fi celții), miturile și 
ritualurile „Vechii Religii“ nu au murit odată cu apariția creștinismului, ci 
doar și-au schimbat forma. Mitul creștin al mamei și copilului este similar cu 
mitul străvechi al Mamei Zeițe și copilului divin care este sacrificat și 
renăscut. Multe catedrale medievale au fost construite pentru a o onora pe 
Fecioara Maria, ceea ce a dus la estomparea celebrării tradiționale a Zeiței. 
Alte referințe ar fi trubadurii din secolele al XII-lea-al XIII-lea, care își 
deghizau iubirea pentru Zeiță în poeme și cântece direcționate în mod 
evident către o anumită femeie. 


Călătoria printre tenebre 


În secolul al XIV-lea, Biserica începe să asocieze vrăjitoria cu demonismul, 
iar în anul 1484, papa Inocenţiu al VIII-lea pune bazele Inchiziției, care avea 
menirea de a elimina practicile Vechii Religii. Simbolul bărbatului cu coarne 
din tradiția Wicca, care exprima o masculinitate nonviolentă, avea să devină 
imaginea reprezentativă pentru diavol. Malleus Maleficarum (Ciocanul 
vrăjitoarelor), lucrarea scrisă de doi preoţi dominicani, a fost ultimul cui în 
sicriul vrăjitoriei, care își pierde dreptul de a fi recunoscută ca un set legitim 
de credinţe și practici. Ţinând cont de misoginia creștinismului medieval, o 
religie care gravita în jurul Zeiţei era o imensă amenințare pentru Biserică, 


iar femeile trec de la reprezentantele procreaţiei la simbolul sexualității 
păcătoase. Procesele intentate vrăjitoarelor reprezentau o șansă pentru ca 
bărbaţii să scape de femeile neatractive și să impună dominația masculină în 
domeniul muncii și al politicii. Câte vrăjitoare au murit? Câteva sute de mii, 
poate chiar câteva milioane. 

Starhawk ne sugerează un motiv mai profund pentru care Vechea Religie 
era atât de demonizată: pe lângă faptul că era centrată pe femeie, 
perspectiva și structura politică de bază a vrăjitoriei era antiinstituțională, 
nedogmatică, descentralizată și concentrată pe adevăruri personale, care nu 
se puteau împăca cu Biserica patriarhală. 

Starhawk observă ironia care caracterizează secolul al XIX-lea, anume că 
persecutarea vrăjitoarelor avea să fie înlocuită de simpla necredinţă. Într-o 
epocă rațional-științifică, vrăjitoria nu devine doar o altă superstiție. După 
secole de asasinări, era dificil de eliminat asocierea generală cu diabolicul, 
însă se remarcă reinstalarea Vrăjitoriei ca o religie de sine stătătoare. 
Cuvintele „vrăjitoare“ și „vrăjitorie“ încă au conotaţii înspăimântătoare și 
blasfematoare pentru majoritatea oamenilor, dar Starhawk spune că 
„recâștigarea cuvântului «vrăjitoare» înseamnă recuperarea dreptului 
nostru, ca femei, de a fi puternice“. Practicile nu ar mai trebui să fie ascunse 
sau modificate, doar pentru a fi pe placul opiniei publice. 


Sabatul vrăjitoarelor 


Așa cum bisericile au congregaţii, vrăjitoria are sabatul. Iniţial, vrăjitoarele 
erau grupuri de femei înțelepte care călăuzeau clanurile sau triburile. Astăzi, 
ele sunt „inima Practicilor“ și conduc grupuri de sprijin și de formare. 
Alcătuit, de regulă, din 13 persoane (de regulă femei, dar multe includ și 
bărbați), la întâlniri se așază în cerc și se țin de mâini. Vrăjitoarele care 
participă la sabat sunt dezbrăcate, pentru a sugera adevărul gol-goluț. Prin 
invocații, incantaţii, sau ritualuri, este generat un spirit care creează un 
câmp energetic mai puternic decât suma indivizilor. Cercurile de pietre 
megalitice funcționează pe același principiu - dacă energia este inclusă, 
puterea ei crește. Un ritual important este „strigarea numelui“ fiecărei 
persoane, care ajută la afirmarea identității puternice. Un alt cânt important 


vee 


este „Tu ești o Zeiță“, care este îndreptat spre fiecare membru. 


Întrucât viața modernă produce deseori un sentiment de fragmentare și 
de criză identitară, asemenea ritualuri sunt foarte puternice. Starhawk 
observă că scopul celor mai multe ritualuri este readucerea la suprafață a 
unei „forţe interioare“, care se opune puterii externe asupra celorlalți, 
deținute de societățile patriarhale. Sabaturile sunt deseori asociate cu 
cercuri ale răului, dar se dovedesc a exista pentru dezvoltarea personală. 
Liderii sabatului sunt aleși în funcţie de recunoașterea în egală măsură a 
anumitor calități, precum autocontrolul, curajul, onestitatea și păstrarea 
angajamentelor. 

Starhawk a făcut parte din numeroase sabaturi și recunoaște că, asemenea 
unei familii, uneori există și certuri. Unele sabaturi există pentru un anumit 
scop, precum efectuarea unor ritualuri de vindecare, în vreme ce altele sunt 
mult mai generale. Unele se concentrează în special pe Zeiță, în vreme ce 
altele includ venerarea Zeului cu coarne în ceremonii. Toate au scopul de a-i 
ajuta pe membrii congregaţiilor vrăjitorești să se reîntoarcă la misterul 
rădăcinilor umane și să se reconecteze cu puterea naturii. 

Asemenea puteri vin cu responsabilități, iar Starhawk încearcă să 
risipească mitul potrivit căruia vrăjitoarele își petrec timpul făcând vrăji și 
trimițând blesteme către oamenii pe care nu le plac. Sabaturile predau 
magia, însă doar ca mod de a atrage lucrurile de care avem nevoie pentru a fi 
mai puternici. Orice formă de putere sau de tehnologie poate fi folosită în 
scopuri rele, dar utilizările negative sunt considerate dezonorante pentru 
Practicile magiei. Puterile magice, spune Starhawk, sunt precum Inelul lui 
Sauron din Stăpânul inelelor - dacă sunt folosite în mod greșit, pot să îl 
distrugă pe cel care le deţine. 


Religia Zeiţei 
Starhawk insistă asupra faptului că vrăjitoria nu este o religie teologică sau 
intelectuală - nu există cărți sacre sau reguli de viață -, însă necesită o 
revelare în viață și simțuri. În ciuda percepţiei generale, vrăjitoria nu are 
nimic sobru, însă se bazează pe principiul că plăcerea și fericirea sunt căi 
spre divinitate. Sexul este înțeles ca baza forței vitale, care conduce 
Universul, prin urmare, este sacru. 

Spre deosebire de unele religii, spune Starhawk, vrăjitoria nu necesită 
abnegare de sine, sărăcie, castitate sau supunere. Aceste idei sunt străine de 


modul de gândire al acestei religii, deoarece recunoaște Universul ca fiind 
abundent fizic, nu pentru a fi transcendentat, ci pentru a fi savurat. 

O altă caracteristică a artei magiei este concepția despre divinitate. În 
vreme ce Dumnezeul creștin, „tatăl ceresc“ veghează deasupra lumii, nu 
există nimic diferit față de Zeița Wicca. Zeița nu conduce un regat, ci se 
exprimă în tot ceea ce vedem, auzim, simțim și mirosim; poate fi văzută în 
rotunjimea unei pietre, în culoarea unei frunze, în lumina lunii și în căldura 
soarelui. Așadar, vrăjitoria devine religia poeziei naturii și știința ecologiei. 

Istoria religiilor, observă Starhawk, este, de obicei, istoria unor oameni 
excepţionali, care le dezvăluie celorlalți marile adevăruri. Wicca le conferă 
femeilor un sistem spiritual, care nu depinde de supunere și adevăruri 
dezvăluite, dar celebrează sălbăticia interioară și înțelepciunea. Zeița 
trezește o asemenea intensitate a forței feminine, încât nu mai poate fi 
încadrată niciodată în rolurile tradiționale. 


Observaţii finale 


Dacă nu cunoști mai nimic despre tradiţia vrăjitoriei, această carte poate fi o 
revelaţie. În prefața celei de-a 20-a ediții aniversare, Starhawk reflectează 
asupra evoluției vrăjitoriei și explică faptul că, în rezumatul inițial al istoriei, 
nu a ținut cont în mod corespunzător de tradițiile puternice ale vrăjitoriei 
din culturile non-europene. Ceea ce vrea să sublinieze este faptul că 
universalitatea Zeiţei nu este în mod necesar legată doar de străvechea 
religie, ci de religia lumii o moştenire străveche pe care credințele ulterioare 
au încercat să o preia, să o împrumute sau să o distrugă. Criticii vor spune că 
o religie păgână, sau una naturală, nu poate ridica oamenii la înălțimile 
spirituale ale creștinismului, sau ale islamismului, din cauza lipsei de 
sofisticare teologică. Este adevărat că în tradiția Wicca nu există vreun Toma 
d' Aquino sau vreun Ghazali, dar, cu toate acestea, intensitatea experienței 
ritualice compensează această absenţă. 

Deși arta vrăjitoriei este o tradiție spirituală vastă, Dansul spiralei este o 
prezentare magistrală a elementelor centrale ale acestei arte, susținută bine 
de comentarii și de o bibliografie consistentă. Cu toate acestea, pentru cei 
mai mulți, cartea este un ghid de magie, care conţine din abundență 
invocații, ritualuri și exerciții — multe dintre ele destul de captivante. 


Starhawk 


Miriam Samos s-a născut în anul 1950. După terminarea școlii, Starhawk se 
înscrie la UCLA, unde urmează studii de psihologie, artă și antropologie. În 
timpul școlii de film, Starhawk scrie un roman premiat, care nu avea să fie 
niciodată publicat, dar care a reprezentat fundamentul abilităţilor ei literare. 
După o vreme petrecută în New York, Starhawk se întoarce în San Francisco și 
se implică profund în vrăjitorie. 

În anul 1979, găseşte un editor pentru Dansul spiralei, după o conferință 
susținută la convenţia Academiei Americane de Religie. Organizează și primul 
ritual public al dansului spiralei, care devine un eveniment anual în San 
Francisco, și, alături de alte persoane, formează un colectiv numit Reclaiming 
(Revendicarea), ce avea să evolueze într-o mișcare socială nonviolentă, care 
activează în probleme politice și de mediu. 

Printre cărțile ei se numără Visând întunericul (Dreaming the Dark) și Adevăr 
sau provocare (Truth or Dare). 


1970 


MINTEA ZEN, MINTEA ÎNCEPĂTORULUI 


Dacă mintea ţi-e goală, ea va fi întotdeauna pregătită pentru altceva; va fi receptivă la orice. În 
mintea începătorului există multe posibilități; în mintea expertului doar câteva. 

În mintea începătorului nu există nici un gând precum „Eu am obținut ceva“. Toate gândurile 
legate de ego ne limitează vastitatea minții. Când nu avem nici un gând legat de a obţine ceva, 
nici un gând despre sine, suntem cu adevărat începători. Doar atunci putem cu adevărat să 

învăţăm ceva. 


Pe scurt 
O minte liniștită și ageră poate fi atinsă stând, pur și simplu, și respirând. 
Din aceeași sferă de interes 


Pema Châdrân, Locurile care te înspăimântă (p. 90) 
J. Krishnamurti, Gândește-te la aceste lucruri (p. 204) 
Dan Millman, Calea luptătorului pașnic (p. 244) 


Robert M. Pirsig, Zen și arta reparării motocicletei (p. 276) 
Eckhart Tolle, Puterea prezentului (p. 352) 
Chögyam Trungpa, Eliberarea de materialismul spiritual (p. 360) 


CAPITOLUL 39 


SHUNRYU SUZUKI 


Zen a devenit un cuvânt familiar, dar ce înseamnă cu adevărat? După ce se 
răspândește în Japonia, budismul capătă caracteristici și practici specifice și 
devine cunoscut sub denumirea de Budism Zen. Una dintre aceste practici, 
zazen, semnifică o postură de meditație care implică ceva mai mult decât 
respirația. 

Daisetz T. Suzuki este primul care aduce filosofia Zen în Occident, dar 
maestrul Shunryu Suzuki este cel care avea să îi consolideze influența prin 
înființarea în anii 1960 a Centrului Zen din Los Angeles. Mintea Zen, mintea 
începătorului: dialoguri simple despre practica și meditaţia Zen (Editura Herald, 
2018) este prima și singura lui carte, dar este considerată o superbă relatare 
a unor învățături care îți pot schimba viața. 

Ce înseamnă, mai exact, „mintea începătorului ? Scopul practicii Zen, 
explică Suzuki, este acela de a avea o minte simplă, pură, deschisă 
posibilităților. Mintea noastră normală se felicită singură pentru împlinirea 
unor lucruri, dar gândurile egocentriste ne împiedică să învăţăm și să vedem 
cu adevărat. Mintea începătorului merge dincolo de „eu“, la realizarea că eul 
nu este decât expresia Minţii universale, care produce în mod natural 
compasiune. Încetează să mai gândească într-o maniera dualistă, în termenii 
polarităţii bine-rău sau agreabil și dezagreabil și, în consecință, se poate 
concentra pe plenitudinea clipei, așa cum este ea. Dacă simți că viața este 
haotică și nu îţi găsești liniștea, această carte poate avea un impact profund 
asupra ta. 


Minte ordonată, viață ordonată 


Zazen nu se practică pentru a „dobândi“ o anumită stare mentală. Când 
încercăm această practică, mintea noastră doar cutreieră. Cartea oferă 
instrucțiuni simple cu privire la poziția de relaxare, care este nucleul 
practicii zazen. Postura asigură stabilitate și ne aduce într-o stare mentală 
care ne eliberează de gândurile negative constante. 


Respirația este elementul central al practicii. Mintea urmărește modelele 
respirației, inspiraţia și expiraţia, și astfel își pierde concentrarea asupra 
„eului“ — micul sine care ne generează, de regulă, gândurile. În locul lui, 
apare natura universală, „natura Buddha“, și începem să ne concentrăm pe 
ea. Trecem de la „mintea limitată“ la „mintea profundă“, cum ar spune 
Suzuki. 

De ce este respirația atât de importantă? Faptul că ne concentrăm pe 
respirație ne amintește că suntem perfect dependenți de lumea 
înconjurătoare, de aerul pe care îl respirăm. Ne amintește și că, odată ce 
respirăm, suntem vii și, prin urmare, independenți. Dacă realizezi această 
dependență/independenţă, te poate elibera. Nu este vreo idee intelectuală, 
ci doar un lucru fizic, foarte real. 

Prin practica zazen înțelegem că lumea este complet dezechilibrată, că se 
schimbă mereu și este deseori haotică. Acest lucru conferă lumii și vieţii 
interioare gustul suferinței. Dar fundalul invizibil al lumii, tărâmul care îl 
generează, este perfect, iar această conștientizare a armoniei perfecte poate 
fi experimentată prin practica zazen. În mod natural, această experiență ne 
ajută să gândim totul în perspectivă. Ne permite să gândim și să spunem: „Ei 
bine, acesta este doar firea lucrurilor“. 

Totuși, acest lucru nu înseamnă că nu putem acționa niciodată pozitiv. 
Din contră, acţiunile pe care le întreprindem prin zazen, atunci când suntem 
în acord cu perfecțiunea, nu au cum să fie altfel decât corecte. În mod 
normal, acțiunile noastre nu sunt generate de pacea acestei clipe; ele sunt 
distorsionate de dorință sau ambiţie și, prin urmare, creează și mai multă 
dezordine. Așadar, cu cât petrecem mai mult timp meditând, cu atât mai 
ordonată devine lumea noastră. Dacă avem o minte calmă, în contact cu ceea 
ce este real și stabil, viața noastră are un mod de a se aranja singură. Acesta 
este modul natural și inteligent de a fi. 


Practica Zen 


Poate părea evident, dar cea mai bună modalitate de a atenua extremele 
minţii este de a sta neclintit și de a respira. Imaginează-ți gândurile ca pe 
niște valuri care, alături de respirația constantă, se micșorează gradual, până 
când apele minții se liniștesc. Mintea „eului“ devine mintea profundă, sau 
tărâmul ființei pure. 


Respirația ne va îndepărta de ideea egoului, potrivit căreia suntem 
speciali. Credem că partea din noi care își dorește lucruri speciale este ceea 
ce suntem, dar adevărata noastră natură, dezvăluită prin practica Zen, este 
mai puternică. Este conectată la Mintea superioară. Așadar, când suntem în 
conexiune cu ea, mergem dincolo de „eu“, lucru care, în mod paradoxal, ne 
face mai bucuroși și mai plini de compasiune. Când totul se bazează pe „eu“, 
suntem într-o luptă continuă. 

Suzuki ne avertizează că nu trebuie să ne gândim că prin practica zazen 
obținem ceva, trebuie să o facem doar de dragul ei. Folosind o analogie, 
Suzuki explică: „A găti nu înseamnă doar a pregăti mâncare pentru cineva 
sau pentru tine însuți; înseamnă a-ți exprima sinceritatea“. Meditaţia este 
cea mai înaltă formă de exprimare a sinelui. 

Cu toate acestea, practica zazen necesită disciplină. Repetiţia, consecvența 
și continuitatea sunt calea Zen. Nu trebuie să căutăm laude sau bucurii mari, 
care implică pierderea adevăratei noastre naturi, ci trebuie doar să vedem 
„existența“ și frumuseţea fiecărei clipe. Suzuki dă exemplul umilinței unei 
broaște, pentru a explica practica Zen. Broasca stă fără să se gândească la 
faptul că este specială, dar neclintirea ei nu îi răpește identitatea. Este tot o 
broască. Suzuki vorbește despre puritatea practicii. Nu vrea să ne facă să fim 
puri, prin transformarea unui lucru rău în ceva bun, ci doar să ne facă să 
vedem lucrurile așa cum sunt — să vedem „calitatea“ lor. 


Ce este iluminarea? 


Avem tendința de a crede că iluminarea este o sclipire puternică de 
înțelegere, care se obține după ani de trudă spirituală. Există, într-adevăr, un 
concept Zen, satori, care semnifică realizarea bruscă a stării de Buddha. Dar, 
de cele mai multe ori, spune Suzuki, iluminarea este destul de obișnuită — 
este doar înțelegerea unui fapt concret. Întâi vine realizarea faptului 
concret, apoi practica ne reamintește de ea, care la rândul său este exprimat 
în gândire și în acțiune. 

Ce este faptul concret? Că totul provine din nimic, că este un nimic fără 
formă, fără culoare, care generează în mod constant culoarea și formează 
lumea noastră. Întrucât totul se naște din nimic, „nimicul“ trebuie să fie 
ceva. Este o calitate nedeterminată. 


Sănătatea mintală ne cere să credem în acest câmp creativ de 
potenţialități, ca fiind realitatea de bază a vieţii noastre, dincolo de toate 
formele pe care le creează. În practica de zi cu zi, trebuie să fim capabili să 
trecem prin „poarta goliciunii“, să ne eliberăm mintea de iluziile pe care în 
mod obișnuit le considerăm a fi reale. Toată lumea crede că formele (lumea 
așa cum o știm) reprezintă „realitatea“, dar nu sunt decât o reprezentare a 
ceea ce le creează. Cu toţii ne purtăm ca și cum am avea ceva, spune Suzuki, 
pentru că deținem o fărâmă de reprezentare. Ceea ce cauzează problemele 
este faptul că ne gândim la aceste forme ca fiind permanente și „ale 
noastre“. 

Suzuki arată că 99% din ceea ce gândim este legat de noi înșine și de 
problemele noastre. Maestrul nu ignoră durerea pe care o experimentăm în 
mintea noastră. Însă, cineva care realizează că viața este, în esență, despre 
schimbare și probleme, dar recunoaște că înainte de orice există ceva perfect 
în centrul tuturor, va observa cum anxietățile cu privire la încotro se 
îndreaptă viața se vor dizolva. Numai atunci când retrăim sursa acestei 
perfecțiuni putem accepta pe deplin și să punem în perspectivă viața așa 
cum e. 

Persoana care recunoaște că viața este plină de dificultăți poate fi liberă, 
pentru că recunoaște natura vieții — aceea că nu poate fi altceva. Totuși, 
procedând astfel, scăpăm de ideea că suntem centrul vieții și de durerea 
egocentrismului. Suntem o „întrupare temporară a adevărului, spune 
Suzuki, o expresie scurtă a adevărului esenţial conținut în inexistență și 
când putem accepta acest lucru problemele se micșorează. După cum spune 
el, într-un mod mai elocvent: 


Întrucât crezi că ai un trup și o minte, te năpădește sentimentul de 
singurătate, însă, atunci când realizezi că totul este doar o scânteie în acest 
Univers nemărginit, devii foarte puternic, iar existența ta devine plină de 
sens. 


Suzuki ne avertizează să nu ne așteptăm la demonstrații măreţe ale valorii 
practicii sale. Amintește-ţi, tot ce faci este să stai și să respiri — nimic special. 
Cu toate acestea, el oferă această sugestie: „Continuă cu practica obișnuită, 
calmă și caracterul tău va fi consolidat“. Poate că nu vei experimenta cine 
știe ce trezire spirituală, dar practica va avea cu siguranță un efect benefic în 
viața ta. Te face să înţelegi lucrurile așa cum sunt, și că orice altceva nu este 


decât o „iluzie“. Această realizare este în sine o iluminare și poate porni o 
tăcută revoluţie în modul de viaţă. 


Observaţii finale 


Mintea Zen, mintea începătorului spulberă credința potrivit căreia putem 
dobândi mântuirea sau fericirea căutând în alte locuri, dincolo de cine 
suntem și unde ne aflăm acum. Vrem să evadăm din cauza suferinţei, însă 
Suzuki spune că descoperirea plăcerii în această natură trecătoare a vieții — 
ceea ce, adesea, numim suferință - este singura modalitate de a trăi fericiți. 
Această perspectivă de cooperare și chiar de apreciere a suferinței ca făcând 
parte din viaţă este o viziune radicală, dar nu este oare mai apropiată de 
realitate decât credinţa că putem fi fericiți doar atunci când avem o evidență 
perfectă? Echilibrul sufletesc este, poate, cel mai mare cadou spiritual, dar 
nu într-un sens fatalist, ci în afirmarea frumuseţii vieţii, în toate 
imperfecțiunile ei. 

Unele dintre ideile lui Suzuki pot fi greu de înțeles, însă Mintea Zen, mintea 
începătorului nu este un exercițiu intelectual de citit. Dacă te inspiră această 
carte, poate vrei să citești și Tao Te Ching, a lui Lao Tzu. Neantul lipsit de 
culoare și anost din filosofia taoistă, sau energia universală, este punctul în 
care Suzuki încearcă să ne atragă mintea - faptul de „a fi“, care nu seamănă 
cu nimic, nu arată a nimic, dar este generatorul constant al lumii. 
Cunoscând acest nimic și conectându-ne la el, obținem un „depozit“ întreg 
de pace. 

În general, căutăm să obținem cunoașterea prin colectarea de informaţii, 
spune Suzuki, dar în budism este exact invers. Scopul budismului este acela 
de a curăța mintea de „chestii, de a o goli. Acest lucru nu e sinonim cu 
prostia, ci cu modul în care accesăm inteligența perfectă și nesfârșită a 
Universului. 


Shunryu Suzuki 


S-a născut în Japonia în anul 1905. La doar 12 ani, Suzuki devine discipol al 
maestrului Zen Gyokujun So-on-roshi, care la rândul lui fusese discipolul 
tatălui său. Studiază la Komazawa, o universitate budistă, apoi la mănăstirile 
Fiheiji și Sojiji. La moartea maestrului său, Suzuki preia conducerea templului, 
împreună cu toate celelalte responsabilități. 

Călătorește în Statele Unite ca turist în anul 1959, dar devine rezident 
permanent locuind în San Francisco. Acolo pune bazele a trei centre Zen, 
inclusiv prima mănăstire de practici Zen din America. 

În forma sa finală, Mintea Zen, mintea începătorului a fost concepută de 
Marian Derby, discipolul lui Suzuki, și se bazează pe conferințele susținute de 
maestru la Los Altos. Trudy Dixon și Richard Baker (care este numit succesorul 
lui Suzuki) editează și publică volumul. 

Suzuki se stinge din viață în Centrul Zen din San Francisco în anul 1971. 


1758 
RAIUL ȘI IADUL 


Îngerii sunt uimiți când aud că există, practic, oameni care pun totul pe seama naturii și nimic pe 
seama Fiinţei Divine, oameni care cred că trupurile lor — unde se contopesc atâtea minuni 
cerești — sunt modelate doar de natură, care cred că tot natura este sursa rațiunii. 

Dar, de și-ar înălța puţin mințile, ar putea vedea că asemenea lucruri ne sunt date de Fiinţa 
Divină și nu de natură, căci natura a fost pur și simplu creată doar pentru a înveșmânta 
spiritualul și pentru a-l prezenta drept echivalentul ei pe cea mai de jos treaptă a ordinii. Îngerii 
îi compară pe acești oameni cu bufniţele, care văd în întuneric, dar nu văd în lumină. 


Pe scurt 


Lumea celestă este la fel de reală ca cea pământească. 
Din aceeași sferă de interes 


Black Elk, Marea viziune (p. 52) 
Michael Newton, Călătoria sufletelor (p. 252) 


CAPITOLUL 40 
EMANUEL SWEDENBORG 


Mai mult de jumătate din viață, Emanuel Swedenborg a fost cunoscut 
pentru activitatea lui în știință și inginerie și pentru lucrările de metalurgie, 
matematică, fiziologie, anatomie și navigaţie. Cu toate acestea, pe la 55 de 
ani, acest „mistic al nordului“ (era suedez) avea să trăiască o puternică 
trezire religioasă, care îl transformă dintr-un om de știință într-un vizionar. 
După acest moment, Swedenborg își dedică viața înțelegerii revelaţiilor pe 
care le avea în stările de meditaţie vizionară și revelării unor noi interpretări 
ale Bibliei. 

Ceea ce îl face pe Swedenborg atât de interesant este faptul că, în ciuda 
cunoștințelor religioase, nu și-a abandonat abilitatea de observator științific, 
ci a transferat-o în lumea imaterială. Stilul său prozaic pare să treacă dincolo 
de superstiția și misterul pe care creștinismul le-a construit în jurul 
învățăturilor sale și, ca urmare, numele său avea să fie privit cu neîncredere 
și teamă în creștinătatea secolului al XVIII-lea. Când citești Raiul și iadul 
(Editura Dacia, 2001), rămâi surprins că nu găsești niciuna dintre 
presupunerile teologice la care te-ai aștepta de la o carte din acea perioadă. 
În schimb, ai parte de o descriere detașată și destul de convingătoare care 
amintește de un ghid de călătorie al regatelor cerești. Raiul și iadul este 
surprinzător de ușor de citit, și din acest motiv ar trebui aschiziționată de 
oricine prezintă un interes pentru teoriile vieţii de apoi. 


Structura raiului 


O parte din scopul lui Swedenborg era de a distruge mitul potrivit căruia 
raiul este o masă amorfă de nori plutitori și spirite. Călătoriile sale mentale 
aveau să dezvăluie faptul că viaţa de apoi este un tărâm al ordinii perfecte, 
cu diferitele regiuni, niveluri și comunități. Ca om de știință, Swedenborg 
avea un interes sporit pentru descrieri precise. El formulează următoarele 
idei: 
e Raiul are două împărăţii: celestă și regatul spiritual. Îngerii din împărăția 
celestă (acolo unde trăiește Dumnezeu) sunt de natură superioară, 


pentru că acceptă adevărul lui Dumnezeu instinctiv, bucurându-se astfel 
de iubirea celestă. Sunt legaţi profund de Dumnezeu. Îngerii din 
împărăţia spirituală sunt mult mai preocupați de iubirea pentru aproape. 
Iubirea lor pentru Dumnezeu vine prin gândire și memorie, ceea ce îi face 
să fie cu un pas mai departe de Dumnezeu. 

e Există, de fapt, trei ceruri: cel lăuntric, cel din mijloc și cel mai de jos. La 
fel sunt organizate mintea și spiritul unei persoane, pentru că suntem cu 
toții reprezentări ale structurii cerești. La moarte, suntem întâmpinați 
de îngerii din cerurile inferioare sau mijlocii, în funcţie de capacitatea 
noastră de a accepta binele și adevărul. Pentru cei din cerul cel mai 
lăuntric, nu a existat niciodată un decalaj între aprecierea adevărului și 
acționarea în slujba acestui adevăr. 

e Lumina cerească variază în funcţie de diferitele comunități. Cu cât te 
apropii mai mult de centrul raiului superior, cu atât mai pură este 
lumina. Cu cât te îndepărtezi mai mult, cu atât mai nefinisate sunt 
lucrurile, dar, cu toate acestea, lumina încă există, însă o lumină complet 
diferită de cea de pe Pământ. 


e Raiul funcționează ca o unitate, fiecare element reunindu-se pentru a 
alcătui întregul, și, cu toate acestea, fiecare element este o reprezentare a 
întregului. Așa cum însuși Swedenborg afirmă: „Fiecare comunitate este 
un rai la o scară mai mică, și fiecare înger este un rai în miniatură. 
Principiul „mulţi fac Unul“ este principiul lui Dumnezeu. 

e Există o separare clară între ceruri. Cineva care se află într-un anumit cer 
nu poate ajunge în altul. Dacă încerci să ajungi la un cer superior dintr- 
un cer inferior, nu vei face decât să resimți durerea uitării. 

e Întrucât raiul este un tărâm al iubirii pure, spiritele nu își pot ascunde 
nimic între ele: „În rai, nu ai cum să folosești o trăsătură pentru a 
ascunde gândurile“. Pragmatic vorbind, raiul este un fel de 
Commonwealth, în care toate sunt împărtășite. 

e Există multe locuințe și clădiri în rai, ca și pe Pământ, după cum a spus și 
lisus: „În casa Tatălui Meu sunt multe locașuri . (loan 14:2) 


Viaţa îngerilor 
Multe dintre cunoștințele pe care le deținea Swedenborg cu privire la 
structura raiului erau obținute din conversații reale cu îngerii. Aceștia aveau 


să îi comunice lui Swedenborg că oamenii trăiesc pe Pământ în „ignoranță 
oarbă“, cu privire la lumea spiritelor. Îngerii sunt uimiţi să descopere că 
foarte mulți oameni, în speciali intelectualii, care își susțin credințele prin 
informaţii senzoriale, nu cred că aceștia există cu adevărat. Cu toate acestea, 
oamenii simpli, care își bazează credințele pe sentimentele interioare ale 
adevărului, sunt cei care au dreptate. Swedenborg confirmă că îngerii sunt la 
fel de reali ca oamenii de pe Pământ. lată câteva puncte esenţiale: 

e Îngerii au un eu, la fel ca și oamenii, iar iubirea lor pentru sine îi poate 
îndepărta uneori de iubirea față de Dumnezeu. Îngerii experimentează 
schimbări ale condiției lor (sau ale stărilor mentale) — plăcut, dezagreabil 
etc. — în funcție de expunerea lor la lumina și iubirea cerească. Atunci 
când îngerii se află într-o stare de ego, devin depresivi: „Pentru acești 
îngeri, raiul este ținut la distanță de egoul lor“. 

o Îngerii au putere, dar forța lor depinde de nivelul de acceptare al faptului 
că ea vine de la Dumnezeu și nu de la ei înșiși. 

e În rai, veșmintele îngerilor corespund inteligenţei acestora: cu cât sunt 
mai inteligenţi, cu atât sunt mai radianti. În iad, oamenii sunt îmbrăcați 
în zdrenţe. 

e Îngerii trăiesc în comunități și sunt atrași unul față de celălalt prin 
asemănările dintre ei. 

e Îngerii trăiesc în case superbe și au grădini. Așa se explică faptul că 
grădinile de pe Pământ reprezintă dintotdeauna simboluri ale liniștii și 
frumuseții raiului. 

e Îngerii nu disting spaţiul și timpul, pentru că aceste dimensiuni nu există 
ca pe Pământ. Pentru oameni, totul se petrece în funcție de timp, de 
secvențe, dar în rai, ceea ce contează este condiția: „Îngerii înțeleg 
eternitatea ca pe un mijloc pentru o stare infinită, nu pentru un timp 
infinit. Gândurile noastre sunt limitate pentru că implică timp și spațiu, 
dar ființele celeste sunt nelimitate din punct de vedere mental și 
spiritual, pentru că transcend timpul și spaţiul. 


Binele și adevărul 


Oamenii care merg în rai sunt cei care sunt atrași de lucruri bune și 
adevărate pentru propriul bine. Oamenii care se iubesc pe sine mai mult 
decât iubesc binele și adevărul ajung în Iad. Acesta este sensul versetului lui 


Matei (6:33): „Căutaţi mai întâi împărăţia lui Dumnezeu și dreptatea Lui și 
toate acestea se vor adăuga vouă“. 

Orice om de pe Pământ, avea să descopere Swedenborg, dispune de o 
poartă în corp prin care curge Dumnezeu. Numai oamenii dispun de ea. De 
noi depinde să acceptăm iubirea, inteligența și înțelepciunea care sălășluiesc 
în această parte superioară a sinelui. Credem că intenţiile noastre ne aparţin 
întru totul, dar Dumnezeu ne ajută la implantarea acestor intenții, pentru ca 
ele să modeleze gândirea și acțiunea. Din nou, de noi depinde să acceptăm 
sau să respingem aceste intenţii bune. 

În Raiul și iadul, se găseşte acest accent pe intenţie, pentru că lui 
Swedenborg i s-a spus că ceea ce intenționăm, mai mult decât orice, 
definește cine suntem. Această „iubire conducătoare“, așa cum o numea el, 
este foarte importantă pentru că determină calitatea vieților noastre și 
comunitățile în care vom trăi în lumea spirituală. 

Swedenborg face o distincție crucială: sunt cei care caută binele și adevărul 
și cei care se caută pe sine, sub masca binelui și a adevărului. Oamenii din 
prima categorie acționează în slujba binelui, fără să își facă griji pentru 
rezultate. 


Bogăția în ceruri 

Oamenii cred că viața unui ascet sau a unui pustnic este calea către 
Dumnezeu, însă lui Swedenborg i s-a spus că asemenea oameni sunt adesea 
mult prea suferinzi și că nu le pasă cu adevărat de ceilalți. În contrast, există 
mulți oameni activi care duc o viaţă foarte lumească, care își desfășoară 
activitatea, beau și mănâncă bine. Cu toate acestea, acești oameni pot ajunge 
în rai, dacă trăiesc în bună conștiință, punându-l pe Dumnezeu înainte de 
orice și făcând bine semenilor lor. Concluzia lui Swedenborg este 
interesantă: „Oamenii se pot pregăti pentru rai doar pe Pământ“. Persoanele 
spirituale își pot dori să scape de nebunia vieţii, pentru a fi singuri cu 
Dumnezeu, dar motivul adevărat pentru care avem vieți pământești este 
acela de a ne arunca în vârtejul ei și de a face ce putem din ea. 

Biblia spune: „Mai lesne este să treacă cămila prin urechile acului, decât să 
intre un bogat în împărăţia lui Dumnezeu“. Cămila reprezintă cunoașterea și 
informaţia, afirmă Swedenborg, acest geniu al interpretării biblice, iar 
urechea acului se referă la adevărurile spirituale. Hybrisul și iubirea de sine, 


simbolizate de omul bogat, nu vor fi niciodată pe placul lui Dumnezeu, în 
vreme ce o persoană simplă în adevăr și credință va face o tranziție ușoară 
spre lumea spiritelor. 


Observaţii finale 


Să fie, oare, Raiul și iadul doar produsul unei imaginații debordante? A spune 
că da ar însemna să se acorde puţin credit lui Swedenborg, având în vedere 
că era un om de știință de rang înalt, care nu a semnalat simptome de 
tulburare mentală nici înainte și nici după viziuni. Întrucât suntem limitați 
de cele cinci simțuri normale, poate fi greu să acceptăm că un adult a vorbit 
cu îngerii și cu sufletele lui Cicero și Luther (așa cum el însuși afirma). Cu 
toate acestea, cartea ar trebui văzută în contextul unei vechi tradiții a 
oamenilor cu puteri speciale, sau cu „al șaselea simț“, capabili să relateze 
călătoriile în spaţiu și timp. O mai bună recunoaștere a puterilor lui 
Swedenborg avea să apară după un incident în care lua cina cu unul dintre 
prietenii săi în Goteborg. Cuprins de o spaimă cumplită, Swedenborg prezice 
un imens incendiu, care ar fi avut loc în Stockholm, la peste 300 de kilometri 
depărtare. Câteva zile mai târziu, un mesager anunţă incendiul, folosind 
aceleași detalii relatate de Swedenborg. 

Raiul și iadul conține multe afirmaţii care aveau să provoace dogma oficială 
a Bisericii. Cu toate acestea, cunoștințele științifice solide de care dispunea 
Swedenborg, combinate cu conștiința lui, l-au făcut pe acesta să relateze 
lucrurile exact așa cum le văzuse. Ceea ce avea să descopere era faptul că 
oamenii simpli, de credință - care credeau în rai și încercau să își 
îmbunătățească vieţile în funcție de acest crez — aveau dreptate, în vreme ce 


vee 


creștinii intelectuali, care „depășiseră“ asemenea noțiuni, se înșelau. 


Emanuel Swedenborg 


Swedenborg s-a născut în Stockholm în anul 1688. Este fiul unui preot și 
profesor de teologie. Urmează studiile Universităţii Uppsala și, după absolvire, 
călătorește în Anglia, Olanda, Franţa și Germania, pentru a studia mai multe 
ştiinţe. În anul 1716, regele Suediei îl numeşte consilier juridic în cadrul 
Colegiului Regal al Minelor. Trei ani mai târziu ocupă un post în Parlamentul 
suedez și începe un serviciu în slujba statului, care avea să dureze circa 50 de 
ani. Printre sarcini se număra și consilierea pe probleme de inginerie. Între 


1729 și 1734 publică Opere filosofice și mineralogice (Philosophical and 
Mineralogal Works) în trei exemplare. 

Experiențele transcendente încep între 1743 și 1745, în Olanda și Anglia. 
Arcana Coelestia este prima lucrare majoră de teologie, publicată în anul 1758. 

Între 1769 și 1771, Swedenborg este judecat pentru erezie în Göteborg. 
Ultima lucrare teologică importantă, Adevărata religie creștină (2 volume), este 
publicată în Olanda între 1771 și 1772. 

Swedenborg se stinge din viață la Londra în anul 1772, la vârsta de 84 de ani. 
În 1787, în baza scrierilor sale, câţiva dintre discipoli pun bazele Bisericii 
Noului Ierusalim. William Blake, Ralph Waldo Emerson, Dostoievski, Hellen 
Keller, John Wesley și Carl Jung se numără printre cei influențați de 
Swedenborg. 


1577 
CASTELUL INTERIOR 


Fiicele mele, nu ar fi un semn de mare ignoranță din partea unei persoane care, întrebată cine 
este, nu ar ști să răspundă și nici să spună cine îi sunt părinții sau în ce tară s-a născut? Deși 
aceasta este o mare prostie, ar fi incomparabil mai mare dacă am încerca să descoperim cine 

suntem, și doar știm că trăim 
în aceste corpuri, având o vagă idee despre faptul că avem un suflet, doar pentru că am auzit 
undeva că așa este sau pentru că așa ne spune credința noastră. 

Din punctul meu de vedere, nu vom reuși niciodată să ne cunoaștem pe noi, decât dacă vom 
căuta să-L cunoaștem pe Dumnezeu: să ne gândim la măreția Lui și apoi să revenim la propria 
noastră josnicie: contemplând la puritatea Lui, vom vedea murdăria noastră; meditând asupra 

smereniei Sale, vom vedea cât de departe suntem de a fi uniţi. 


Pe scurt 


Progresul spiritual interior poate motiva marile realizări lumești. 
Din aceeași sferă de interes 


Sfântul Augustin, Confesiuni (p. 38) 


G.K. Chesterton, Sfântul Francisc din Assisi (p. 82) 
Margery Kempe, Cartea lui Margery Kempe (p. 196) 
Maica Tereza, O cale simplă (p. 344) 

Gary Zukav, Lăcașul sufletului (p. 408) 


CAPITOLUL 41 


TEREZA DIN AVILA 


Ca adolescentă în Spania catolică a secolului al XVI-lea, Terezei de Cepeda y 
Ahumada îi plăcea să se gătească și să citească romane cavalerești. Plină de 
viață, cu pielea de alabastru și păr negru strălucitor, Terezei îi plăceau micile 
flirturi și idile, pe care să străduia să le țină secrete, pentru a nu întina 
onoarea familiei. 

Pe măsură ce se îndreaptă spre vârsta adultă, alegerile ei se limitau la: 
căsătorie sau călugărie. Mănăstirea Carmelitană Encarnacion, aflată chiar la 
ieșirea din orașul Avila, era un loc unde călugărițele aveau propria cameră, 
puteau primi vizitatori și puteau citi. Această formă de libertate îi atrage 
atenția Terezei care, în ciuda dorinței tatălui său de a o mărita, se 
călugărește. Deși nu simţise nici o vocaţie sau vreo apropiere specială față de 
Dumnezeu, Tereza avea să descopere că viața la mănăstire este pe placul ei. 

Inteligentă și comunicativă, Tereza ar fi putut ajunge în fruntea 
mănăstirii, dar, altfel, viaţa ei nu se remarca prin nimic deosebit. Cu toate 
acestea, începe să aibă beatitudini și viziuni, experiențe mistice, care aveau 
să o transforme într-o celebritate sfântă. Spania se afla sub stăpânirea 
Inchiziției, iar afirmaţiile Terezei, potrivit cărora aceasta ar fi vorbit direct 
cu Dumnezeu, ocoleau autoritatea Bisericii. Mulţi considerau că aceste 
conversații nu erau cu Dumnezeu, ci cu însuși Satana. Tereza trebuia să fie 
atentă. Merge la duhovnici, la oameni religioși erudiţi, care aveau 
autoritatea de a-i diagnostica corect stările ca fiind reale sau imaginare. Din 
fericire, investigaţiile lor aveau să ducă la un consens: experiențele sale erau 
un adevărat dar de la Dumnezeu. 

Tereza a urmărit reformarea Ordinului Carmelitelor (pentru o strictețe 
mai mare) și a întemeiat 17 noi congregaţii și două mănăstiri. Aceste 
activități sunt cronicizate în populara și influenta lucrare Cartea vieții mele 
(Editura Institutul European, 1994). Cu toate acestea, Castelul interior 
(Editura Herald, 2019) este considerată a fi capodopera ei. 


Fiind o descriere a etapelor dezvoltării sufletului său, cartea a fost inițial 
destinată doar carmelitelor, pentru a le ajuta să se simtă mai puțin singure 
în timpul căutărilor lor spirituale. Inspirația Terezei era imaginarea 
sufletului „ca și cum ar fi un castel construit dintr-un singur diamant, sau 
dintr-un cristal foarte limpede, în care se află multe camere, la fel cum în Rai 
există multe locuinţe“. În limba spaniolă, cartea este cunoscută sub titlul de 
Las Moradas (Locuinţele). În cele ce urmează, vom face o scurtă vizită în 
aceste niveluri de locuinţă. 


Prima locuinţă 


Acest nivel inițial al vieţii sufletului este asemănat cu o grădină care 
înconjoară castelul, în care stau la pândă „creaturile veninoase“ ale 
păcatului. Aici smerenia se învață încet prin efectele acțiunii păcătoase. 
Sufletele sunt provocate să găsească disciplina necesară, pentru a acționa 
dincolo de impulsurile de bază. Deși Dumnezeu își dorește ceea ce este mai 
bine pentru suflet, abilitatea lui de a-L recunoaște și a-L iubi pe Dumnezeu 
nu este excepțională, prin urmare, și autocunoașterea va fi limitată. 

Tereza vorbește despre cei care sunt tot timpul preocupaţi de problemele 
lor și nu realizează niciodată comorile ce se află în interior. Unii au dorința 
sinceră de a pătrunde pe poarta castelului, prin rugăciune și meditaţie, dar 
rugăciunea lor nu este constantă, și nici nu are foarte multă forță. Nu se pot 
concentra pe foarte multe, în afara preocupărilor și atașamentelor. 

Majoritatea oamenilor s-ar încadra în această imagine, dar, cu toate 
acestea, Tereza spune că deși pentru tine personal nu înseamnă mare lucru, 
simpla încercare de a ajunge la primul nivel al castelului este un pas uriaș. 


A doua locuinţă 


Apreciem acum nevoia de rugăciune constantă pentru a ne ţine departe de 
vechile căi și a ne simți astfel într-o apropiere reconfortantă de Dumnezeu. 
Dumnezeu depune mari eforturi pentru a ne apropia, deși mulți dintre noi 
suntem încă implicaţi în „trecutul, afacerile, plăcerile și disputele acestei 
lumi“. Diavolul continuă să ne facă să credem că lucrurile materiale și 
relaţiile au o natură eternă și sunt foarte importante. Tereza spune despre 
acest punct crucial: „Ce confuzie aduc diavolii în sărmanul suflet și cât de 
chinuit este el, pentru că nu știe dacă ar trebui să meargă înainte sau să se 


întoarcă în locuința în care se afla!“ Ar trebui să ținem cont mai ales de 
faptul că toate lucrurile pământești se sfârșesc, în timp ce iubirea lui 
Dumnezeu este eternă, și trebuie ajungem să realizăm că viața în afara 
castelului sufletului nu ne aduce niciodată siguranța sau pacea pe care ne-o 
dorim. 

În a doua locuinţă, sufletul începe să fie mai responsabil de el însuși și să 
caute lucrurile dumnezeiești, pentru a rămâne pe calea spirituală. Prin 
rugăciune, el devine mai capabil să reziste tentaţiilor. Cu toate acestea, în 
această primă înflorire de dragoste reală pentru tărâmul divin, tindem să 
căutăm favoruri spirituale. În schimb, ar trebui să fim dispuși să suferim mai 
mult, oferindu-i lui Dumnezeu suferința noastră. 


A treia locuinţă 


În acest punct, putem fi percepuți de alţii ca fiind buni sau religioși, dar 
aceste „înălțimi“ rarefiate reprezintă un teritoriu periculos pentru cei care îl 
caută pe Dumnezeu. Oricare ar fi credința și evlavia pe care le-am acumulat 
până acum, în această a treia locuinţă, sufletele riscă să cadă victimele 
hybrisului și să uite să se teamă de Dumnezeu. Tereza ne sfătuiește să 
rămânem smeriţi, căci, „cu cât primim mai multe de la Dumnezeu, cu atât 
mai mare este datoria noastră față de El“. Este posibil să experimentăm 
perioade de ariditate, atunci când nu simțim afluxul iubirii sau al credinței, 
dar trebuie să traversăm aceste perioade și să nu fim neliniștiți. 

La acest nivel al castelului interior, ne aflăm în pragul dintre supunerea 
totală în fața divinității sau reîntoarcerea la rațiunea noastră. 


A patra locuinţă 


Este primul nivel mistic al castelului, în care depindem mai puţin de noi 
înșine și ne bazăm pe Dumnezeu, lăsându-ne cu încredere îmbrățișați de 
iubirea sa. În loc să ne gândim constant la Dumnezeu, începem să primim 
darul înțelegerii naturale. Tereza îi spune cititorului „să nu gândească mult, 
ci să iubească mult“. 

Aceste locuinţe sunt de o asemenea frumusețe, încât ne este imposibil să 
le descriem celor care încă nu le-au văzut. Începem să primim 
binecuvântarea sau consolarea, fără ca măcar să ne rugăm pentru ele. Acesta 


este punctul de plecare mult așteptat în trezirea noastră, cel în care 
străduinţa face loc graţiei divine. 


A cincea locuinţă 


În interiorul acestor ziduri se realizează uniunea cu Dumnezeu. Putem să ne 
rugăm cât dorim, însă uniunea spirituală rămâne un mister. Atunci când se 
întâmplă, această uniune este perfectă. Tereza folosește cunoscuta analogie 
cu viermele de mătase. Sufletul este precum un vierme de mătase, care se 
hrănește din susținerea lui Dumnezeu. Atunci când căpătăm încrederea 
totală, devenim un cocon învăluit în iubire pură. Numai de la acest nivel al 
pietății putem evolua spre fluture, pătrunși de o lumină pe care nu am mai 
avut-o niciodată. Tereza scrie: „El nu mai are la dispoziţie lucrurile pe care le 
făcea pe vremea când era un vierme, adică ţeserea treptată a coconului. 
Acum are aripi: cum s-ar mai putea mulțumi cu târâtul greoi, când are 
capacitatea de a zbura?“ 


A șasea locuinţă 


Sufletul este de acum logodit cu mirele (Dumnezeu), dar Dumnezeu caută să 
îl mai testeze puţin, înainte de căsătorie. Sufletului i se acordă favoruri și 
mai mari, însă se confruntă și cu încercări mai grele. Este momentul în care 
suntem cei mai vulnerabili la „întunecarea sufletului“. 

Sufletul aflat în această locuință este captivat de chipul lui Dumnezeu, și 
apare un mare sentiment de smerenie. Ţinând cont de ceea ce am văzut și 
am simțit la acest nivel, întoarcerea pe Pământ pare o suferință teribilă. Am 
respinge complet lumea, exceptând faptul că putem face lucrări pentru 
Dumnezeu cât încă suntem aici. 


A șaptea locuinţă 


În sfârșit, unit cu Dumnezeu, în pace și liniște perfectă. Pe măsură ce 
sufletul moare pentru sine, persoana devine expresia lui Dumnezeu pe 
Pământ: un sfânt. Deși încă mai au loc evenimente și încercări, acestea se 
manifestă fără ca persoana să mai fie afectată de ele. 


Mediul evoluţiei 


Pentru Tereza, călătoria sufletului este împărţită în două etape: în primele 


trei locuințe se manifestă sârguința individuală de a ajunge mai aproape de 
grația divină. 

Cu toate acestea, doar prin rugăciune și meditație, ne avertizează ea, 
putem începe să progresăm. Rugăciunea nu este pentru a primi lucruri, ci 
pentru a ne apropia de Dumnezeu și de voia Lui. Este recunoașterea faptului 
că nu știm totul, că există o putere mai mare care ne va ajuta să trecem peste 
probleme, dacă îi dăm voie. Șansa de a experimenta graţia sau favorurile 
divine crește pe măsură ce îl lăsăm pe Dumnezeu să pătrundă în gândurile 
noastre, prin rugăciune. Rugaţi-vă, ne îndeamnă Tereza, chiar și atunci când 
ni se pare că nu are efect. Temporalitatea divină este diferită de cea umană 

Mersul la biserică, rostirea rugăciunilor, lectura cărților sfinte, iertarea 
celorlalți — toate ne par astăzi demodate, însă, numai ele pot linişti zarva 
neîncetată din mintea noastră, înălțându-ne spre cunoașterea unor lucruri 
mai mărețe și mai durabile. Simpla adoraţie și contemplarea ne mențin pe 
drumul cel drept, oferind o cale clară prin hățișurile minţii noastre. 


Observaţii finale 


În Castelul interior, Tereza îşi recunoaște ignoranta în fața „celor învățați“ și 
se descrie pe sine ca fiind o „pasăre cu o aripă frântă“, care nu știe să scrie 
frumos și care nu spune nimic nou. Totuși, imaginea unei călugărițe 
modeste care nu știe prea multe este una falsă, căci, la momentul la care 
scria cartea, Tereza din Avila era deja o personalitate cunoscută. Urmărind 
un singur scop, Tereza era o bună negociatoare, care avea și cunoștințe de 
drept și finanțe. lubea conversațiile despre cărţi, îi plăceau intelectualii, 
mâncarea bună și glumele. „Există un timp pentru penitență și unul pentru 
bunăstare“, spune Tereza din Avila. 

Mintea nereligioasă înțelege cu greu cum cineva își poate direcționa 
iubirea spre ceva invizibil, dar în cazul Terezei, acest lucru nu a făcut decât 
să îi trezească individualitatea și puterile. Dacă s-ar fi căsătorit, nu ar fi 
realizat prea multe, dar ca „mireasă a lui Hristos“, a găsit o cale pe care nici 
măcar cărțile adolescentine romantice și romanele cavalerești nu o puteau 
egala în emotie și scop. Într-adevăr, există o faimoasă sculptură a Terezei de 
Avila, lucrată de Bernini, în care aceasta este reprezentată în timpul 
extazului religios și în care pare a avea un orgasm. Acest tip de pasiune avea 
să motiveze marile realizări pământești ale sfinților. 


Sfânta Tereza din Avila 


Tereza s-a născut în anul 1515. Bunicul ei era evreu convertit la catolicism, iar 
tatăl său avea să fie măcinat de teama incredibilă de a nu fi demascaţi pentru că 
nu făceau cu adevărat parte din nobilimea creștină. Tereza intră în Ordinul 
Carmelitelor în anul 1533 și, doi ani mai târziu, depune jurământul. În 1562 
părăsește mănăstirea în care trăise vreme de 30 de ani și se mută într-o micuță 
chilie din Avila, mănăstirea Sfântului Iosif. În anul 1567, generalul Ordinului 
Carmelitelor solicită ca reformele propuse de Tereza să fie aplicate. 

Tereza moare în 1582 la mănăstirea Alba, însă corpul ei este exhumat câteva 
luni mai târziu. Trupul ei intact indică faptul că era o sfântă, și părți din acesta 
aveau să fie distribuite în multe alte lăcașuri sfinte, pe post de moaște. Se 
spune că trupul ei neputrezit emana „mirosul sfinţeniei“. Este canonizată în 
anul 1622, iar în 1970 este prima femeie care primește distincția Vaticanului 
de Doctor al Bisericii. 

Castelul interior este scrisă în doar trei luni și este editată de prietenul ei, 
Padre Gracian, stareț din Ordinul Carmeliţilor desculți. Versiunea originală 
needitată se citește și astăzi, iar traducerea clasică în engleză îi aparține lui 
Edgar Allison Peers. 


1994 
(O CALE SIMPLĂ 


Sărăcia în Vest este o sărăcie diferită — nu este doar o sărăcie a singurătăţii, ci și una a 
spiritualității. 
Rodul tăcerii este rugăciunea / Rodul rugăciunii este credința / Rodul credinței este iubirea / 
Rodul iubirii este slujirea / Rodul slujirii este pacea. 


(Maica TEREZA) 


Pe scurt 


Pe lângă ajutorul fizic, acordă mângâiere spirituală celor care au nevoie. 
Din aceeași sferă de interes 


G.K. Chersterton, Sfântul Francisc din Assisi (p. 82) 
Mohandas Gandhi, O autobiografie (p. 122) 
Tereza din Avila, Castelul interior (p. 336) 


CAPITOLUL 42 
MAICA [EREZA 


Unul dintre puţinele lucrurile bine cunoscute despre Maica Tereza este legat 
de moartea sa, care a survenit în aceeași săptămână cu cea a prințesei Diana, 
în 1997. Au fost două dintre cele mai importante femei ale vremurilor 
noastre, iubite în feluri diferite, dar multă lume consideră că moartea Maicii 
Tereza face parte din spiritul ei umil, căci avea să fie umbrită de cineva și 
mai faimos decât ea. Dar ce știm cu adevărat despre Maica Tereza și care 
este moștenirea ei? 

În ciuda numeroaselor biografii, Maica Tereza nu a avut o carte completă a 
ei. O cale simplă se apropie de o carte personală. Volumul este o compilație 
elaborată de Lucinda Vardey, scriitoare religioasă, și este scrisă din 
perspectiva Maicii Tereza, în baza conversaţiilor pe care le-a avut cu ea, dar 
și cu călugării și călugărițele din Ordinul Misionarele Carităţii. În plus, cartea 
cuprinde și interviuri cu voluntarii din toată lumea cu care cele două au 
lucrat. 

Deși este un portret necritic, la finalul lecturii nu poți rămâne decât cu o 
admiraţie pentru munca Maicii Tereza. Multora le poate părea prea creștină, 
căci include rugăciuni și versete biblice despre puterea lui lisus, dar cartea 
este poate expresia cea mai clară a ceea ce a reprezentat ea, iar relatările 
vieților triste, dar demne, vor aduce, fără îndoială, lacrimi în ochii cititorilor. 

lată principalele momente din viața Maicii Tereza: Agnes Gonxha 
Bojaxhiu se naște în Skopje, Albania, în anul 1910. Este mezina unei familii 
cu trei copii din clasa de mijloc. Tatăl ei era antreprenor în construcţii și 
importator. După moartea prematură a acestuia, mama ei deschide un mic 
atelier de țesături și face broderii, creând astfel un model al rezistenței 
feminine. 

La vârsta de 18 ani, Agnes pleacă în Irlanda pentru a se alătura 
călugărițelor Loreto, despre care știa că făceau misionarism în India. Se 
mută în Calcutta şi își ia numele de Tereza, după Sfânta Tereza de Lisieux. În 
perioada șederii în Calcutta, Maica Tereza predă la o școală Loreto, înainte 
de a deveni stareța congregaţiei. Se îmbolnăvește, timp în care reflectează 


foarte mult, iar în anul 1946 primește cea de-a „doua chemare“: să îi ajute pe 
„cei mai săraci“ din mahalalele din Calcutta. Deși Surorile îi cer să continuie 
predatul, în anul 1950 pune bazele propriului ordin, Misionarele Carităţii, 
cu simbolul vestimentar reprezentat de cunoscuta sutană cu alb și albastru. 

Ordinul avea să se dezvolte rapid. În anul 1960 existau 25 de case de 
îngrijire în India, iar în 1966 se întemeiază Fraţii Misionari ai Carităţii. Între 
anii 1970-1980, Maica Tereza avea să fondeze mai multe ramuri în afara 
Indiei, inclusiv aziluri, centre de dezintoxicare, adăposturi pentru 
prostituate, precum și case de îngrijire pentru bolnavii de SIDA, în SUA și în 
Europa. Construiește și centre sociale pentru copiii abuzaţi sau abandonaţi, 
sanatorii pentru leproși sau bolnavii de tuberculoză și cei cu boli psihice. 
Misionarele Carităţii au pus și bazele unor centre de planificare familială, 
precum și ale unor grupuri de studiu biblic. 

Deși imaginea întipărită în mintea oamenilor este aceea a unei călugărițe 
care cutreieră străzile Calcuttei, ordinul este astăzi prezent în peste 100 de 
țări, cu peste 500 de misiuni, de la Tokyo și Bogota la Los Angeles. Deși 
vocațţiile din religia catolică au fost constant în scădere în ultimii 50 de ani, 
Misionarele Carităţii au cunoscut o incredibilă dezvoltare, chiar și după 
moartea Maicii Tereza. 


Motivaţiile Maicii Tereza 


În O cale simplă, Maica Tereza relatează vizita pe care a făcut-o la o cantină 
pentru oamenii străzii din Londra. I-a întins mâna unui bărbat care trăia 
într-o cutie de carton, moment în care acesta îi spune: „A trecut multă 
vreme de când nu am mai simţit căldura unei mâini“. 

Maica Tereza avea să explice că mulți dintre cei care făceau parte din 
misiunile ordinului nu veneau pentru că le era neapărat foame, voiau să fie 
recunoscuţi, să găsească pacea interioară și să se relaxeze. Slujba 
Misionarelor Carităţii, spunea Maica Tereza, nu era aceea de a înțelege 
motivele pentru care oamenii trăiau fără adăpost, ci de a le permite să 
găsească o formă de demnitate, mai ales dacă erau muribunzi. „Sunt mulți 
cei care și-ar da viața pentru o bucăţică de pâine, dar sunt și mai mulți cei 
care și-ar da viața pentru puțină iubire“. 

Surorile Carităţii depun jurământul sărăciei, pentru a se putea baza pe 
deplin pe providenţa lui Dumnezeu. Nu au voie să aibă mai mult de două 


rânduri de haine, sandale, o găleată, o farfurie din metal pentru mâncare și 
așternuturi. Fără suferința proprie, munca depusă de ele ar fi doar una de 
natură socială. Motivația primară a ordinului este întotdeauna religioasă; 
munca lor este dedicată lui lisus. „lubește până te doare“, obișnuia să spună 
Maica Tereza, pentru că măicuțele apreciază bucuria paradoxală a suferinţei, 
dacă este direcționată către un scop. Salvându-i pe ceilalţi, ele se salvau pe 
sine, o idee susținută și de voluntarii ordinului. 


Schimbarea vieţii prin voluntariat 


Secţiunea din O cale simplă unde sunt relatate experiențele voluntarilor este 
foarte impresionantă. Fără îndoială, nu ai cum să fii voluntar și asta să nu-ți 
schimbe viața într-un fel, iar cei mai mulți ajung să înţeleagă că, fără să 
realizeze în viața de zi cu zi, erau nefericiți. 

Penny, o cosmeticiană, ajunge din întâmplare la azilul Nirmal Hriday din 
Calcutta și rămâne până la urmă timp de șase luni. Munca ei implica 
spălarea oamenilor nevoiași, și, deși suferinţa pe care avea să o vadă acolo 
era teribilă, experiența, în sine, avea să devină catalizatorul unei schimbări 
de carieră în psihoterapie. Parte din ideea acestor centre de ajutor deschise 
de Maica Tereza era aceea de a le permite oamenilor să intre în contact cu 
săracii, „astfel încât să nu fie vorba doar de câteva milioane de oameni, ci de 
niște persoane pe care realmente le-ai emoționant“. 

O cale simplă te face să te gândești la valoarea adunării bogățiilor și a 
bunurilor materiale. Peter, un alt voluntar, spune așa: „Am ajuns să înțeleg 
că atunci când ai mai puțin ești mai fericit. Când vezi viaţa simplă pe care o 
duc măicuțele, propria ta viață se schimbă... Cred că cea mai simplă cale este 
cea mai ușoară către Dumnezeu.“ Un alt voluntar avea să realizeze că slujba 
lui de birou nu era lumea reală; munca alături de Misionarele Carităţii părea 
mult mai reală. Atunci când te confrunți zilnic cu moartea și cu viața, ajungi 
să pui problemele banale într-o nouă perspectivă. 

Viața în țările bogate îi poate face pe oameni să se simtă izolaţi și 
vulnerabili, dar acest tip de muncă lipsită de egoism îţi poate oferi mai multă 
concentrare și un nivel de integrare emoţională mult mai profund, pe care 
viața normală nu ți le poate oferi. Unul dintre principiile după care se 
ghidează ordinul este următorul: „Rodul slujirii este pacea“. 


Rugăciunea ca un combustibil 


În anul 1976, Maica Tereza deschide la New York o ramură meditativă a 
ordinului numită Surorile Cuvântului (Sisters of the Word). Vocaţia acestora 
era să se roage pur și simplu în tăcere cea mai mare parte a zilei. Dacă ești 
tăcut, spune Maica Tereza, Dumnezeu îți vorbește: „Rugăciunea hrănește 
sufletul — la fel cum procedează și sângele cu corpul. 

Cartea conţine nenumărate povești despre oamenii care veneau la 
momentul potrivit pentru a ajuta ordinul, ca rezultat al rugăciunilor. Prin 
cerințele lor zdrobitoare de a-i sluji pe cei bolnavi și nevoiași, pentru multe 
dintre călugărițe și călugări, rugăciunile le oferă șansa de a se reîncărca cu 
motivație spirituală. Așa cum remarcă însăși Maica Tereza: „Fără rugăciune 
nu aș putea să trăiesc nici măcar o oră. Dumnezeu îmi dă tăria prin 
rugăciune“. 

În carte, rugăciunile și iertarea apar ca fiind răspunsul la orice dificultate. 
Atunci când ne eliberăm de emoții, îi permitem lui Dumnezeu să ne 
folosească în cel mai bun mod posibil, iar acest lucru începe cu rugăciunea. 


Maica Tereza ca lider 


Atunci când unor măicuțe li se cere, în cadrul unui interviu, să vorbească 
despre impresiile lăsate de Maica Tereza după cei 19 ani petrecuţi la școala 
Loreto, înainte de crearea Misionarelor Carităţii, toate au răspuns că Maica 
Tereza nu avea nimic remarcabil, cu excepţia unei sănătăți fragile. Cu toate 
acestea, era vorba de aceeași persoană, spune Lucinda Vardey, care a devenit 
„antreprenorul chintesenţial și energic, care a perceput nevoia și a făcut ceva 
pentru asta, a construit o organizație împotriva tuturor sorților potrivnici, i- 
a formulat actul constitutiv și a înființat sucursale în toată lumea“. 

Ce o făcuse să fie o vizionară? Portretul care ni se înfățișează în O cale 
simplă este cel al unei persoane care combină o voință de fier cu supunerea 
totală faţă de Dumnezeu. Maica Tereza era caracterizată de un amestec de 
pragmatism și sfințenie, ceea ce i-a permis să construiască o organizaţie 
asemănătoare unei corporaţii, ca nivel de complexitate. În egală măsură, ea 
reușea să îi inspire pe toți cei pe care îi întâlnea, prin zelul ei pentru 
bunătate și speranță. Cu toate acestea, Maica Tereza trebuie să fi avut un 
anumit grad de ambiţie și de inteligență pentru a-și împlini visul, și care nu 


a împiedicat-o să se adreseze regilor și președinților atunci când simțea că 
este în interesul Bisericii sau al ordinului. 


Observaţii finale 


Deși Tereza și-a luat numele de la copila simplă, sfânta Tereza de Lisieux, 
Maica Tereza semăna mai mult cu Tereza din Avila, pioasa fondatoare a 17 
congregaţii spaniole, care putea să dialogheze cu ușurință cu bărbați 
puternici (vezi Castelul interior). La fel ca Tereza din Avila, care pune bazele 
primei congregaţii la vârsta de 40 de ani, și Maica Tereza avea să înceapă 
târziu. Majoritatea oamenilor nu știu că Maica Tereza a fost profesoară timp 
de 20 de ani și apoi directoarea școlii, înainte de a începe misiunea sa prin 
mahalalele orașului Calcutta. Abia la vârsta de 40 de ani avea să conducă 
ordinul Misionarelor Carităţii. Din acest punct, Maica Tereza devine una 
dintre „antreprenoarele lui Dumnezeu“, făcând ca organizaţia ei să 
înflorească pe toate continentele. Dezvoltarea ordinului seamănă cu o 
franciză de afaceri, ale cărei principii intacte i-au permis să crească rapid fără 
a-și pierde identitatea și scopul. 

Maica Tereza devine cu adevărat cunoscută de lumea întreagă după 
documentarul Ceva frumos pentru Dumnezeu, realizat de Malcolm 
Muggeridge, în anul 1969. Întrucât majoritatea informaţiilor despre ea sunt 
de natură hagiografică, majoritatea criticilor contemporani ne sugerează să 
privim un pic dincolo de mitul Maicii Tereza. Autorul Christopher Hitchens 
este unul dintre cei mai aprigi critici ai Maicii Tereza, acuzaţiile sale fiind 
următoarele: 


e Maica Tereza a fost un strateg viclean, care a reușit să pactizeze cu unele 
dintre cele mai conservatoare forțe din țările în care ordinul său era 
prezent. L-a lăudat pe dictatorul albanez Enver Hoxha, de exemplu, și a 
fost prietenă cu familia Duvalier din Haiti. 

e Era o catolică fundamentalistă care s-a opus reformelor Consiliului 
Vaticanului din anii 1960 și a încercat să intervină în referendumul 
irlandez împotriva avortului. Biserica nu o acceptă decât prin prisma 
faptului că atrăgea mulți adepți. 

e În ciuda donațiilor consistente, facilităţile din cadrul spitalelor pe care le 
administra erau destul de reduse și primitive, ceea ce susține acuzaţiile 


împotriva ei, potrivit cărora obiectivul ordinului nu era acela de a salva 
vieți, ci de a le oferi oamenilor „o moarte catolică bună“. 

Se prea poate ca aceste acuzaţii să fie adevărate, dar binele pe care l-a făcut 
depășește orice aspect negativ. Există sute de mii de leproși, copii abuzati, 
dependenţi de substanțe, dar și alții care au fost salvaţi de ordinul 
Misionarelor. Orice mare organizaţie are politici cu conotaţii negative, iar 
Misionarele Carităţii nu reprezintă un caz diferit. Dacă nu ar fi existat ele, ca 
să propovăduiască cuvântul lui lisus, acestea nu s-ar putea distinge de 
Crucea Roșie. 

Standardele privind asistenţa medicală sunt în mod evident o problemă 
majoră, dar, așa cum afirmă Maica Tereza în O cale simplă, oamenii își doresc 
cel mai mult pe cineva care să îi privească în ochi și să le întindă o mână 
binevoitoare. În vreme ce spitalele „repară“ trupuri, Misionarele Carităţii ne 
amintesc că viaţa care o apucă pe căi greșite este la fel de importantă ca orice 
altă viața și că omul este mai presus de toate un suflet înainte de a fi orice 
altceva. 


1999 
PUTEREA PREZENTULUI 


Nu căuta nici o altă stare în afara celei în care te afli acum; altfel, vei construi singur conflictul 
interior și rezistența inconștientă. lartă-te pentru că nu ești împăcat. În momentul în care vei 
accepta complet lipsa ta de pace, ea se va transforma în pace. Orice lucru pe care îl accepti pe 
deplin te va duce acolo, îţi va aduce pacea. Acesta este miracolul abandonării. 

A nu opune rezistență vieții înseamnă a fi într-o stare de grație, de ușurare și iluminare. Această 
stare nu mai depinde de anumite lucruri, bune sau rele. Pare un paradox, și, totuși, atunci când 
dependența interioară dispare, condiţiile generale de viață, formele exterioare, tind să se 
îmbunătățească foarte mult. 


Pe scurt 


Transformă-ţi viața prin simpla realizare că singurul timp pe care îl vei 
avea vreodată este momentul prezent. 
Din aceeași sferă de interes 


Sfântul Augustin, Confesiuni (p. 38) 
Ram Dass, Fii aici, acum (p. 106) 
Thich Nhat Hanh, Miracolul conștientizării (p. 260) 
Shunryu Suzuki, Mintea Zen, mintea începătorului (p. 320) 
Neale Donald Walsch, Conversaţii cu Dumnezeu (p. 368) 


CAPITOLUL 43 


ECKHART [OLLE 


O capodoperă modernă a literaturii spirituale, Puterea prezentului: Ghid de 
dezvoltare spirituală (Editura Curtea Veche, 2016) este publicată inițial în 
Canada. Lansat în Statele Unite, volumul are un succes răsunător, iar 
Eckhart Tolle devine un maestru din ce în ce mai căutat. 

În vreme ce majoritatea scrierilor spirituale şi New Age conțin concepte 
eterice pentru „atingerea  transcendenței, Puterea prezentului se 
concentrează pe problemele pe care le avem azi și pe persoana care suntem 
acum. Este poate cel mai practic ghid de tipul celor de dezvoltare personală- 
spiritualitate, pentru că neagă tendința obişnuită pe care o avem cu toții de 
a ne imagina un viitor strălucit, fără să ne confruntăm cu prezentul. 

Cartea este și o formidabilă sinteză a unor idei din budism, creștinism, 
taoism și alte tradiții, satisfăcând dorința noastră din secolul XXI de a gândi 
în afara limitelor religiei convenționale, căci, în cele din urmă, toate religiile 
spun același lucru. 

Imersiunea lui Tolle în textele spirituale avea să îl preocupe abia după ce a 
văzut adevărul după o sclipire de iluminare pe care o trăieşte la vârsta de 29 
de ani. Realitatea acestei experiențe din primele pagini, care aminteşte de 
unele dintre marile autobiografii spirituale, ne introduce în lucrare, care ia 
forma de întrebări și răspunsuri. Transformarea bruscă a lui Eckhart Tolle, 
de la dezgustul de sine la pacea și bucuria interioară de durată, poate fi greu 
de crezut la început, dar cartea merită citită în întregime. 


Nu ești mintea ta 


Civilizaţia noastră este construită pe realizările minţii, scrie Tolle, iar multe 
dintre acestea sunt remarcabile. Suntem apți în mod natural să confruntăm 
mintea, în starea ei permanentă de gândire, ca fiind noi. Totuși, există o 
ființă dincolo de minte, care este „Eul“ adevărat. Prin înțelegerea acestuia, îți 
poți controla gândurile și poți pune emoţiile în perspectivă. 


Până nu reușim să ne controlăm mintea, ea este cea care ne controlează. 
Mintea are tot timpul conversații cu sine, care sunt dificil de ţinut sub 
control. Are multe opinii, dar toate sunt bazate pe acțiuni trecute. Prin 
urmare, devine foarte greu să experimentezi lucrurile în lumina proaspătă a 
prezentului. Ziua de azi nu este niciodată la fel de bună ca vremurile grozave 
care urmează să vină sau precum cele care au fost. 

Poate ai ajuns să crezi că această voce permanent gânditoare ești „tu“, dar 
ea nu este decât parte din ceea ce ești. Suntem dependenți de gândire, spune 
Tolle, pentru că, prin a ne determina să gândim tot timpul, egoul ne dă un 
sentiment de identitate. Cu toate acestea, gândirea continuă ne împiedică să 
ne bucurăm de clipa prezentă. 

Cum ne putem elibera de gândirea compulsivă? Începem prin a pune 
mintea în perspectivă, observând în mod obiectiv ceea ce spune și gândește, 
devenind astfel martorii propriilor gânduri și emoţii pe care le 
experimentăm zi de zi. Desigur, vei continua să folosești mintea gânditoare 
pentru a rezolva problemele și pentru a supraviețui, dar obținând o anumită 
obiectivitate din ea și îmbrățișându-l pe adevăratul sine din spatele minții, 
spune Tolle, faci cel mai important pas spre iluminare. Atunci când ești 
liniștit și îți oprești mintea gânditoare, chiar și preţ de o clipă, nu intri într-o 
stare de visare sau comatoasă. În acea clipă se petrece exact opusul: începi să 
apreciezi prezentul și tot ceea ce se întâmplă în jurul tău, și brusc te simți 
mai complet. 


O viaţă nouă în prezent 


Ținând cont de modul în care funcționează de obicei mintea noastră, 
accesarea „clipei de acum“ poate părea un proces dificil. Totuși, simpla 
acceptare a faptului că există ne ajută să creștem perioada în care suntem 
„conștienți“. De exemplu, putem recunoaște că în ultima oră ne-am lăsat 
complet cuprinși de emoţii, de gânduri, de griji sau de regrete. Putem 
recunoaște că ne-a fost imposibil să ne „oprim“. Ori de câte ori recunoaștem 
că nu trăim în prezent, șansele ca noi să facem acest lucru în viitor cresc. 

Tolle ne sugerează că putem pătrunde mai adânc în „clipa de acum“ prin 
intermediul activităţilor zilnice de rutină: spălatul mâinilor, condusul, 
mersul, respirația - este necesar să fim conștienți de aceste mișcări. Dacă 
sunt mecanice și automate, nu putem experimenta pe deplin prezentul. 


Legea de bază a lui Tolle este aceea că, pe măsură ce opunem rezistență în 
fața situaţiei noastre actuale, suferința crește direct proporțional. Desigur, 
dacă ne gândim că „nu mi se poate întâmpla asta“, simplul gând face ca 
situația respectivă să fie de nesuportat. Așteptarea și nerăbdarea la ziua în 
care vom fi fericiți sau prosperi, de exemplu, nu face decât să crească 
rezistența în fața situației prezente. Gândul că am putea fi altundeva, cu 
altcineva, făcând altceva ne poate transforma viața într-un iad. Există vreo 
ieșire? Autorul ne oferă o soluție paradoxală: trebuie să iertăm situaţia și să 
acceptăm dreptul ei de a exista. Chiar dacă urâm o anumită situație, trebuie 
să ne acceptăm ura ca făcând parte din ea, dar să încetăm să ne mai spunem, 
„nu se poate întâmpla așa ceva, nu se poate“. 

Tolle vorbește despre dezgustul existenţial, pe care îl resimt oamenii față 
de prezent. El descrie starea normală a minţii gânditoare ca fiind un „nivel 
scăzut, aproape continuu, de neplăcere, disconfort, plictiseală sau 
nervozitate - un fel de fundal static“. Încercăm tot timpul să scăpăm de 
disconfortul momentului prezent, fie că o facem prin atenuare lui sau că îl 
facem mai interesant prin băuturi sau droguri, prin vise grandioase despre 
viitor sau nostalgie pentru trecut. Sentimentele de regret și dor sunt create 
atunci când eșuăm în aprecierea prezentului, care este singurul timp pe care 
îl avem la dispoziție. Cu toate acestea, prin faptul că ne predăm în fața a ceea 
ce există, vom găsi tot timpul căi de a înfrunta ceea ce se întâmplă. Putem 
începe să vedem că viața noastră, ființa noastră esenţială, nu este aceeași cu 
situația noastră de viață. 

Momentul prezent, ne provoacă Tolle să considerăm, este lipsit de 
probleme. Problemele trebuie să existe în timp, prin urmare, cu cât trăim 
mai mult în prezent, cu atât mai puţin le dăm viață. El ne cere să reținem 
judecata despre anumite situaţii, astfel încât să acceptăm că o anumită 
situaţie există, pur și simplu, fără a o cataloga drept bună sau rea. Trebuie să 
ne abținem de la frică și ură, măcar preț de o clipă, și vom vedea că apare o 
soluţie. 

Când acționăm dintr-un sentiment al ființei profunde, în loc să ne 
străduim constant să devenim ceva, ne eliberăm de frică. În mod paradoxal, 
această stare de relaxare ne ajută să reușim în situaţiile cu care ne 
confruntăm în viață. Luăm lucrurile așa cum vin, apoi ne adaptăm rapid la 
ceea ce este, în loc să mai fim doborâţi atunci când lucrurile nu ies așa cum 
ne-am plănuit. 


Relaţiile prezentului 


Într-un capitol despre relaţiile iluminate, Tolle observă faptul că 
„majoritatea relaţiilor de iubire devin în scurt timp relaţii de iubire/ură“. 
Considerăm că este normal să sărim de la iubire și afecțiune la ostilitate, și 
viceversa; așa cum zice zicala, nu poți trăi cu o persoană, dar nici fără ea. 
Credem că totul este bine, dacă reușim să ne descotorosim de stările 
emoţionale negative. Însă Tolle ne spune că acest lucru nu se poate 
întâmpla. Polarităţile iubire/ură depind una de cealaltă și sunt „aspecte 
diferite ale aceleiași disfuncţii . 

Atunci când suntem îndrăgostiţi, cealaltă persoană ne face să ne simţim 
împliniţi, dar inconvenientul este o creștere a dependenței față de cealaltă 
persoană, care generează teama de a nu o pierde. Egoul are nevoie de 
plenitudine, și, cu toate acestea, relaţiile romantice nu sunt locul potrivit 
pentru a căuta acest lucru, pentru că ne oferă senzaţia că sinele este 
dependent de ceva sau de cineva din exteriorul nostru. Cu toții purtăm o 
durere considerabilă în noi, care pare să se vindece atunci când ne 
îndrăgostim, dar durerea e tot acolo și apare din nou după terminarea lunii 
de miere. 

Scopul relaţiilor adevărate pe termen lung, spune Tolle, nu este acela de a 
ne face fericiți sau împliniţi; este de a ne face să scoatem durerea din noi 
pentru a o putea transmuta. Scopul lor este să ne facă să fim mai conștienți, 
iar dacă reușim să acceptăm acest lucru, putem trece la nivelul următor, iar 
relația va înflori în mod natural, eliberată fiind de așteptările noastre 
nerealiste. 

Dacă relaţia pe care o ai momentan seamănă cu o „dramă nebunească“, în 
loc să vrei să evadezi din ea, mai bine cufundă-te în ea și accept-o ca atare. 
Tolle consideră că relaţiile apropiate nu au fost niciodată mai dificile ca în 
prezent, cu toate acestea, ele ne oferă posibilitatea de a evolua spiritual. 


Observaţii finale 


Puterea prezentului nu ne prezintă o rețetă a succesului, ci ne cere să fim mai 
prezenți în fiecare clipă, să vedem dacă putem face în așa fel încât fiecare 
moment să însemne ceva. Ce este regretul dacă nu cumva absența noastră 
dintr-o situaţie sau prezența într-o relație pe care am pierdut-o? 


Unele forme de boli psihice evoluează spre incapacitatea de a opri 
conversațiile interioare. În contrast, cineva în perfectă stare mintală are 
capacitatea de a face ca mintea să se liniștească, iar din această tăcere 
reușește să acceseze soluţiile perfecte la probleme. 

Deși este scrisă în stilul unei revelații personale, care o plasează alături de 
marile opere clasice de spiritualitate, Puterea prezentului pare o lucrare 
recentă, chiar revoluționară, și este una dintre cele mai practice cărți, care îți 
pot permite să îți schimbi viața în mod sustenabil. 

Asigură-te că citești volumul de mai multe ori. Stilul este clar și concis, 
prin urmare, la prima lectură poţi avea impresia că ai „prins ideea“. Cu toate 
acestea, cartea este pe deplin asimilată atunci când învățăturile dezvoltate 
sunt puse în practică. 


Eckhart Tolle 


Născut în Germania, Tolle absolvă Universitatea din Londra, precum şi 
Universitatea Cambridge, unde este cercetător și îndrumător. 

De zece ani, Tolle este maestru spiritual și lucrează cu grupuri și cu indivizi 
din Europa și din America de Nord, în Vancouver, British Columbia. 

Puterea prezentului a fost tradusă în 17 limbi. Printre cărţile lui Tolle se 
numără Puterea prezentului. Ghid practic (Editura Curtea Veche, 2017) și 
Liniştea vorbește (Editura Curtea Veche, 2018). 


1973 
ELIBERAREA DE MATERIALISMUL SPIRITUAL 


Egoul încearcă tot timpul să dobândească și să aplice învățăturile spiritualității în propriul 
beneficiu. 

În gândirea convenţională, compasiunea înseamnă doar să fii amabil și cald... Dar adevărata 
compasiune este nemiloasă din punctul de vedere al egoului, deoarece nu pune preț pe încercările 
acestuia de a se întreține. Este „înțelepciunea alienată“. Este în întregime înțeleaptă, dar este și 

alienată, pentru că nu se raportează la încercările naive și puerile ale egoului de a-și asigura 
propriul confort. 


Pe scurt 


Uneori, dorința de a fi spiritual este cu adevărat năzuința pentru 
securitatea psihologică. 
Din aceeași sferă de interes 


Pema Châdrân, Locurile care te înspăimântă (p. 90) 
G.I. Gurdjieff, Întâlniri cu oameni remarcabili (p. 144) 
Shunryu Suzuki, Mintea Zen, mintea începătorului (p. 320) 


CAPITOLUL 44 


CHEOGYAM ÎRUNGPA 


Eliberarea de materialismul spiritual (Editura Dharma, 2014) se bazează pe 
prelegerile susținute de maestrul Trungpa în anii 1970 și 1971. El a înființat 
un centru de meditație în Colorado și a observat că studenţii veneau cu 
așteptări ireale cu privire la calea spirituală. Discipolii par să fie sinceri în 
dorința lor de a găsi adevărul, dar motivaţia lor reală era aceea de a se simți 
bine cu ei înșiși. 

Pentru cei care au petrecut ani întregi urmând diverse practici spirituale, 
cartea poate fi șocantă. Ea demonstrează dur cum egoul se află în spatele 
încercărilor noastre de a evolua din punct de vedere spiritual, când, de fapt, 
ar trebui să fie clar că o asemenea dorință este marca egoului. 

Prima parte a cărții studiază capcanele în care putem să cădem atunci când 
credem că ne aflăm pe calea spre iluminare; în partea a doua, Trungpa 
descrie adevărata cale spirituală, prin intermediul unor concepte precum 
cele patru adevăruri nobile, shunyata și Bhoddisatva. Acest capitol se 
concentrează, în special, pe prima parte a cărții. 


Lorzii materialismului 


Ce este „materialismul spiritual? Oare cele două concepte sunt 
contradictorii? 

În budismul tibetan există Trei Lorzi ai Materialismului: Lordul Formei, 
Lordul Limbajului și Lordul Minţii. 

Lordul Formei, spune Trungpa, este o reprezentare a încercărilor noastre 
de a crea „o lume flexibilă, sigură, predictibilă și plăcută“. Ca răspuns la 
imprevizibilitatea vieţii, „este ambiția egoului de a se asigura și de a se 
delecta încercând să evite orice iritare“. 

Lordul Limbajului se referă la încercările noastre de a clasifica și de a 
transforma totul în concepte, pentru a nu fi nevoiţi să experimentăm 
realitatea în mod direct. Totul este ecranizat prin formele noastre de 
percepţie prestabilite. La fel ca și Lordul Formei, scopul acestui tip de 


materialism este de a încerca să solidifice lumea din jurul nostru, precum și 
locul pe care îl ocupăm în ea. 

Lordul Minţii reprezintă eforturile noastre de a nu pierde conştientizarea 
sinelui nostru separat. Deși pare improbabil, orice tip de yoga, rugăciune sau 
meditație poate fi folosit nu pentru a ne pierde simțul sinelui în ceva mai 
mare, ci pentru a menţine conștiința de sine. O persoană care își dorește să 
se izoleze de lume și să trăiască într-o peșteră în munți, evitând astfel toate 
problemele vieții, pentru a se apropia de Dumnezeu, este un exemplu clasic 
de Lord al Minţii, în acțiune. 

Trungpa observă că sentimentul de soliditate al egoului îl împiedică să mai 
absoarbă ceva nou și, prin urmare, nu își va dori cu adevărat decât să imite 
practica spirituală, nu să fie schimbat de ea. Până la urmă, de ce și-ar dori cu 
adevărat egoul să se implice în ceva ce poate duce la eliminarea lui? Egoul 
caută în mod natural ceea ce îi confirmă identitatea, iar dacă a deveni 
„religios“ servește acestui scop, aceasta va deveni ca un nou strat al 
conștiinței egoului. Acesta este materialismul spiritual. 

În contrast, spiritualitatea reală implică înlăturarea acestor straturi și 
eliminarea managementului  egoului asupra comportamentului şi 
conștientizării noastre. 


lluzia solidă 


Distincţiile pe care le face Trungpa ne ajută să reexaminăm ceea ce 
considerăm a fi spiritualitatea. Încercăm, oare, doar să ne susţinem 
sentimentul identităţii ca o persoană bună, spirituală sau suntem pregătiți 
să ne deschidem și să vedem ce este cu adevărat în noi? Este posibil să existe 
un nucleu solid al sinelui, pe care, într-adevăr, îl vom proteja cu orice preț. 

După acest șoc de recunoaștere, poţi concluziona cu înțelepciune că nu te 
afli cu adevărat pe calea spirituală, și ceea ce implică ea, și că nu vrei să te 
pierzi în Conștiința universală. Și oricum, poţi decide că nu există nici o cale 
prin care egoul să renunțe la existența ta, căci este infiltrat în toate aspectele 
gândirii tale, chiar și în dorința aparent nobilă pentru o viață spirituală. Ești 
un biet vasal fără speranţă al Lorzilor mentali. 

Cu toate acestea, în acest moment, spune Trungpa, poți fi deschis unei 
perspective autentice, pentru că numai atunci când vezi că nu ești nimic mai 
mult decât un ansamblu de instincte autoprotectoare, ai șanse mici să fii 


altfel. Cu cât gândim mai mult, cu atât mai convinși suntem că devenim ceea 
ce sunt gândurile noastre. Copleșiţi de atâtea griji și frici, nimic nu ne pare 
mai real decât gândurile sinelui nostru. Egoul își dorește ca noi să credem că 
nu există nimic dincolo de gânduri, și, procedând astfel, egoul nostru devine 
o realitate dură, din care nu putem scăpa. 

Scopul meditaţiei, în contrast, este de a permite evaporarea tuturor 
categoriilor predefinite din mintea noastră, pentru a lăsa iluzia solidității să 
fie privită ca atare. Atunci când constatăm că nu trebuie să ne străduim să 
dovedim că existăm, începe drumul spre sănătatea psihică și spre iluminare. 


Începând adevărata muncă 


Egoul preferă actele eroice de căutare spirituală, observă Trungpa, cum ar fi 
vegetarianismul sau un refugiu de o săptămână. Asemenea experiențe ne 
pot da euforie, căci lăsăm la urmă vechiul nostru sine neiluminat, dar la 
finalul acestor experiențe revenim la vechiul sine. Putem „arunca veșmintele 
pentru a intra în ashram“, dar asemenea schimbări radicale nu vor face decât 
să întărească sentimentul de identitate al „eului“ care ne va schimba viața. 

Doar atunci când observăm că egoul controlează chiar și încercările 
noastre de a scăpa de el, numai atunci putem fi capabili să oprim actul de a 
face eforturi spre o experienţă iluminatoare deosebită și să lăsăm lucrurile să 
se întâmple. Putem opri aceste căutări spirituale și decide să lucrăm cu 
persoana care suntem, nu cu sinele exultat pe care noi credem că l-am obţine 
în urma acestor experiențe. 

Suntem pe adevărata cale spirituală atunci când putem râde de propriile 
pretenții, în vreme ce o persoană convertită, plină de zel, sau care s-a 
alăturat vreunui cult tinde să își piardă tot simțul umorului. Totul devine alb 
sau negru, ei „au găsit calea“. Alinarea lor provine din faptul că simplifică 
lumea: nu mai trebuie să accepte realitatea așa cum este, ci trăiește în 
virtutea unor credințe pe care le consideră net superioare. Asemenea 
persoane nu recunosc niciodată că sunt în căutarea siguranţei, dar asta este 
ceea ce au dobândit. Însă, așa cum observă Trungpa, toate acestea sunt 
opera egoului, care își dorește să facă lucrurile mai solide și mai bine 
definite, pentru a putea deveni mai invulnerabil. 

Spiritualitatea este mult mai banală, ba chiar plicticoasă. Trebuie să 
renunțăm la speranţe și să facem cunoștință cu dezamăgirea. Dezamăgirea 


este un semn de inteligență, spune Trungpa, pentru că „nu confirmă 
existența egoului nostru și a viselor acestuia“. În schimb, ne lasă să aflăm că 
există ceva dincolo de controlul egoului, o conștientizare a sinelui, care nu se 
înșală singur. Trebuie să ne spunem nouă înșine: „Sunt dispus să-mi deschid 
ochii la circumstanţele vieţii, așa cum sunt ele. Nu sunt dispus să le văd ca 
fiind spirituale sau mistice.“ 

Acesta este paradoxul volumului Eliberarea de materialismul spiritual, care 
își are ecourile și în Mintea Zen, mintea începătorului a lui Suzuki: odată ce te 
afli pe calea spirituală, îți dai seama că nu are nimic special. Înseamnă doar 
să priveşti viața așa cum este, fără atâtea structuri mentale - credinţe, teorii, 
fantezii de mântuire. 


Mitul salvatorului 


Trungpa spune că nimeni nu l-ar asculta dacă ar da întâmplător peste el pe 
stradă sau într-un restaurant, dar când află că este din Tibet și că este a 
unsprezecea reîncarnare a lui Trungpa Tulku, cu toții îl acaparează. Trungpa 
explică familiarul tipar al celui care găsește un consilier spiritual și care este 
încântat de faptul că acesta îi va deschide ușa spre misterele universale. Dar 
trecând prin etapa eroică, este un șoc atunci când descoperă că, pe calea 
spirituală reală, nimeni nu face nimic pentru tine; și trebuie să o faci prin 
plictisitorul prezent. 

Un alt secret al lui Trungpa este acela că nu ar trebui să „căutăm binele“ 
sau să ne „concentrăm pe lumină“. Spiritualitatea reală înseamnă să accepți 
totul, binele sau răul, întunericul și lumina, ca parte a întregului. A încerca 
să fii bun și a încerca să nu fii rău reprezintă o formă de dualitate. În 
meditație nu gândim în termeni duali — este doar o formă naivă de a fi. Vrem 
să experimentăm ceea ce este cu adevărat. 


Observaţii finale 


Prin scrierile sale prolifice, de înaltă calitate, și realizările sale ca fondator al 
centrelor de meditaţie și al instituţiilor de învățământ din America și din 
întreaga lume, Trungpa a fost una dintre figurile majore ale budismului din 
secolul XX. 

Totuși, el nu a fost un călugăr tibetan tipic. Trungpa a renunțat la 
călugărie pentru a se căsători, a fost alcoolic și fumător înrăit (moartea lui 


prematură a fost cauzată de ciroza hepatică), și a întreținut relații sexuale cu 
studentele sale. Cu toate acestea, el nu vedea o contradicţie între acest 
comportament și munca sa ca educator spiritual, ci le punea, mai degrabă, 
pe seama „înțelepciunii nebune“, sau a spontaneității naturale. 

Oricare ar fi părerea ta despre Trungpa ca persoană, Eliberarea de 
materialismul spiritual este o lucrare de referință, nu doar în filosofia 
orientală, ci în gândirea spirituală în general. Spre deosebire de alte figuri 
precum Shunryu Suzuki și Paramahansa Yogananda, care au adus religia din 
est în Occident, păstrându-și, totodată, orientalitatea, stilul de viață al lui 
Trungpa ca american modern (foarte liber în gândire) i-a oferit, poate, o 
perspectivă mai mare asupra minţii seculare - o minte care poate vedea 
spiritualitatea ca pe ceva separat de sine, care ar putea fi dobândit. 

Trungpa ne avertizează că oricine caută spiritualitatea poate sfârși prin a 
fi doar un colecționar de experiențe culturale interesante, nu cineva care își 
oferă cu adevărat ceva. În schimb, trebuie să abordăm problemele spirituale 
cu multă inteligenţă și să fim precauţi la excesul de pioșenie și la acei guru 
carismatici. Această abordare, nu lipsită de sens, poate fi interesantă pentru 
oricine caută răspunsuri adevărate, nu simpla inspiraţie, iar într-o lume care 
ne pune la dispoziție mii de căi spirituale ispititoare și experienţe, această 
carte este precum un far, care poate să te ajute să eviți ciocnirea de obstacole 
spirituale. 


Chögyam Trungpa Rinpoche 


Născut în anul 1939 în Tibetul de Est, Trungpa este a unsprezecea reîncarnare 
sau tulku pe linia maeștrilor tibetani Kagyii, care au fondat o școală de budism 
concentrată pe meditație. Trungpa devine stareț al mănăstirii Surmang, dar în 
anul 1959 se vede nevoit să se refugieze în India, odată cu invazia Chinei în 
Tibet, făcând o călătorie periculoasă călare și pe jos. Lucrează următorii câțiva 
ani la o şcoală de tineri Lama în Dalhousie, sub autorizarea lui Dalai Lama. 

În anul 1963, Trungpa pleacă cu o bursă la Oxford, pentru a studia religii 
comparate, filosofie şi arte frumoase. În 1967 fondează primul centru de 
practică budistă din Occident, în Samye Ling, Scoția, dar nu după mult timp 
are un accident de mașină în urma căruia suferă de o paralizie parțială pe 
partea stângă. Își retrage jurămintele, se căsătorește, apoi se mută în Statele 
Unite, unde pune bazele unui centru de meditaţie în Vermont. În anii 1970 


deschide și alte centre, scrie foarte mult și pune bazele Institutului Naropa, un 
colegiu budist de arte liberale din Colorado. Organizațiile sale de predare și 
meditație Shambala Training funcţionează și astăzi în multe țări. 

Trungpa moare în 1987. Termenul său „lipsit de ego“ (egolessness) este inclus 
în Oxford English Dictionary. 


1995 
CONVERSAŢII CU DUMNEZEU 


Sunteţi într-o relaţie de parteneriat cu Dumnezeu. Impărtășim cu toţii un legământ etern. 
Promisiunea Mea este ca întotdeauna să vă dau ceea ce cereti. Promisiunea voastră este să cereți 
ceea ce vă doriți; să înțelegeți procesul de a cere și de a răspunde. 


Pe scurt 


Gândurile lui Dumnezeu pot fi mult mai accesibile decât ai crede. 
Din aceeași sferă de interes 


Sfântul Augustin, Confesiuni (p. 38) 
Helen Schucman și William Thetford, Curs de miracole (p. 296) 
Tereza din Avila, Castelul interior (p. 336) 
Eckhart Tolle, Puterea prezentului (p. 352) 


CAPITOLUL 45 


NEALE DONALD WALSCH 


Neale Donald Walsch avea obiceiul de a-și scrie gândurile sub formă de 
scrisori și, într-o perioadă foarte dificilă din viața lui, Walsch i-a redactat o 
scrisoare destul de furioasă lui Dumnezeu. I-a cerut răspuns la câteva 
întrebări. De ce viața lui fusese dintotdeauna un chin? De ce relaţiile lui 
eșuaseră constant? De ce nu avea niciodată bani? 

Apoi, s-a întâmplat ceva incredibil: a simţit că stiloul se mișcă singur, iar 
răspunsurile curg ca un flux continuu. Începe să aibă, spunea el, o 
„conversație cu Dumnezeu“, iar întrebările vin una după alta, încât ajung să 
formeze o carte întreagă. Chiar și sub forma unui manuscris, cartea avea un 
efect incredibil asupra oamenilor, iar la publicare avea să devină un 
bestseller. 

Este foarte ușor să fii sceptic cu privire la seria Conversaţii cu Dumnezeu 
(Editura For You, 2017) — acest capitol se referă la Volumul I. Oare chiar 
sunt acele rânduri gândurile lui Dumnezeu, transmise printr-un om sau sunt 
doar o sinteză excepțională a învățăturilor spirituale ale lui Walsch? Chiar 
dacă tinzi să crezi a doua variantă, îți va fi greu să negi natura radicală și 
profundă a unora dintre răspunsurile oferite. De exemplu, Walsch se 
întreabă de ce Dumnezeu nu i-a oferit dinainte o îndrumare clară pentru 
viață. Dumnezeu îi amintește că a făcut-o, dar majoritatea oamenilor nu 
sunt dispuși să asculte, unul din motive fiind acela că nu ne dorim să auzim 
ceea ce ni se pare că este greșit: 


Daţi-i drumul și actionati așa cum știți. Dar observați că de când sunteți, 
tot asta faceți și uitați-vă în ce hal a ajuns omenirea. 


În special când trece prin probleme mai profunde despre sufletul uman, 
legătura sa cu Dumnezeu și conceptul de liber-arbitru, cartea poate provoca 
reflecţie și chiar uimire în mintea cititorului. Sesiunile de întrebări și 
răspunsuri acoperă subiecte diverse, precum războiul, sexul, reîncarnarea, 


relațiile și corpul. În acest capitol ne vom concentra în special pe teme de 
viață precum creaţia, puterea personală, și abundența. 


Trezirea la puterea noastră 


Majoritatea oamenilor se gândesc la viață ca la o serie de teste sau ca la un 
proces de descoperire. În Conversaţii cu Dumnezeu: un dialog neobișnuit, se 
repetă ideea că viața este, de fapt, despre creaţie. Dumnezeu este, înainte de 
toate, un creator și, ca expresii ale lui, este de datoria noastră să ne petrecem 
viața creând, nu să trăim inconștient, după regulile altora sau după 
așteptările religiei convenționale. 

Atunci când Walsch întreabă cu disperare „Când va intra, în sfârșit, viața 
mea pe un făgaș normal?“, Dumnezeu îi răspunde că acest lucru se va 
întâmpla atunci când va ști foarte clar ce anume vrea să fie, să facă și să aibă: 


Ţi-ai trăit cea mai mare parte din viaţă ca efect al experiențelor tale. Acum 
ești invitat să fii cauza lor. 


Conștient sau nu, cu toţii trăim în acord cu formula predefinită a creaţiei 
de gând urmat de cuvânt, urmat de faptă, fără să ne dăm seama vreodată 
câte gânduri inutile creează lumea noastră. Când gândirea ne este încețoșată 
sau plină de erori, este improbabil să ne ridicăm deasupra mediocritățţii. 
Desigur, Dumnezeu este mai puțin preocupat de realizările noastre lumești 
decât de starea noastră spirituală, dar este logic că o stare sufletească optimă 
duce fără îndoială la realizări și la rezultate excelente. Cu cât suntem mai 
împliniți — adică să fim lămuriţi cu ceea ce credem și ceea ce alegem să 
creăm —, cu atât mai autentic și durabil va fi succesul nostru. 


Certitudinea măreției 


Când oamenilor li se pare că ţintesc prea sus, din punctul de vedere al 
Atotputernicului se întâmplă exact ceea ce era menit să se întâmple. Trebuie 
să ne asumăm puterea de a crea, în același fel în care o face și Dumnezeu, să 
avem o concepție mai cuprinzătoare despre noi înșine: 


Alegeti în mod constant gândul cel mai mărunt, ideea cea mai meschină, cel 
mai mic concept despre voi și puterea voastră, ca să nu mai vorbim despre 
Mine și puterea Mea. 


Se pare că Dumnezeu nu este maestrul de care trebuie să ne fie teamă și 
care ne cere ascultare, ci din contră, El este Cel care ne-a însămânţat cu ideea 
de a „gândi măreț“. Greșeala noastră este să credem că nu suntem buni și că 
trebuie să ne petrecem viaţa îmbunătățindu-ne constant. O asemenea viață 
este una a chinului, când, de fapt, Dumnezeu vrea ca noi să recunoaștem că 
suntem divinitate în formă materială, deja perfecţi, deja minunaţi. Atunci 
când ne acceptăm măreţia, eliminăm lupta vieţii care decurge din 
interminabila dezbatere despre ce merităm și ce nu. 

Iluzia umanităţii, avea să învețe Walsch, este aceea că marile rezultate 
sunt cele de care nu ne-am îndoit. Dumnezeu spune așa: 


Timp de mii de ani, oamenii s-au îndoit de promisiunile lui Dumnezeu, și 
asta pentru un motiv foarte solid: erau mult prea bune pentru a fi adevărate. 


Adică, erau mult prea bune pentru concepţiile noastre limitate; dacă ne 
extindem aprecierea a ceea ce suntem capabili atât noi, cât și Dumnezeu, 
toate promisiunile din textele sacre încep să capete valoare de adevăr. 


să fim de acord să co-creăâm 


Conversaţii cu Dumnezeu lansează ideea potrivit căreia există un plan divin 
perfect pentru fiecare dintre noi, iar dacă ne abatem de la el, vom fi 
pedepsiți. Suntem înzestrați cu liber-arbitru. În mod logic, relaţia dintre noi 
și Dumnezeu nu este una de stăpân-sclav, ci una de egalitate, în care suntem 
angajaţi în crearea lumii. 

Dumnezeu îl informează pe Walsch că există legi bine stabilite în Univers, 
care, dacă sunt urmate, îi vor oferi unei persoane exact ceea ce alege. Urmăm 
aceste legi sau le opunem rezistenţă, dar nu le putem ignora, căci Universul 
este condus de ele. Una dintre legile lui Dumnezeu este aceea potrivit căreia 
ni se oferă ceea ce cerem („cere și ți se va da, caută și vei găsi“); în schimb, 
sarcina noastră este de a înțelege cum funcţionează cu adevărat acest proces. 

În relaţia tradițională pe care o avem cu Dumnezeu, ne rugăm să primim 
lucruri și sperăm ca cerințele noastre să fie îndeplinite. Cu toate acestea, 
rugăciunea, speranța, implorarea să fie oare în concordanță cu un 
parteneriat de co-creare? Walsch are o revelație când descoperă motivele 
pentru care nu primește nimic din ceea ce se roagă: cererile și dorințele lui 
sunt o declaraţie în fața Universului, despre ceea ce îi lipsește și, din 


moment ce realitatea noastră reflectă perfect starea noastră mentală, 
condiţiile reale în care se găsește lipsesc oarecum. 

Prin urmare, rugăciunile cu un scop au efectul opus: îl îndepărtează de noi. 
Implorarea sugerează o relaţie slabă cu Dumnezeu, prin urmare și 
rezultatele vor fi la fel de slabe și reduse. Maniera prin care putem face ca 
lucrurile să se manifeste este să mulțumim pentru că există deja, fie că este 
vorba despre lucruri materiale sau nu. Dumnezeu, sau Universul, îi 
recompensează pe cei care mulțumesc pentru ușurința cu care se pot 
produce lucrurile; dacă recunoaștem puterea divină, aceasta devine brusc 
mai accesibilă pentru noi. Când alegem să avem ceva, îi spune Dumnezeu lui 
Walsch, Maestrul (ființa umană avansată) „știe încă de la început că voia 


vee 


este împlinită“. 


Mecanica abundenței 


Lui Walsch i se spune că, în cazul în care își dorește succesul financiar, 
trebuie să își schimbe viziunea pe care o are despre bani. Dacă se gândește 
tot timpul că primeşte rareori ceea ce vrea, că nu are suficient pentru a 
supraviețui, prin urmare, situația va rămâne așa. 

Gândurile devin cuvinte și cuvintele devin fapte. Aceasta este, pur și 
simplu, legea cauzei și a efectului, îi spune Dumnezeu. De exemplu, încearcă 
să fii generos cu banii tăi și îți vei da seama că trăieşti într-o lume plină de 
abundență. Universul pur și simplu reflectă înapoi cuvintele noastre ca fiind 
realitate, așadar, dacă îți dorești bani sau succes, nu vei primi nimic. Vei crea 
doar o stare de a dori, nu de a fi. Dacă proiectezi în Univers mesaje 
amestecate despre ce simţi cu privire la bani, încercările tale de a avea și mai 
mulți vor fi și ele cel puţin tot amestecate. 

Prin urmare, sugerează Dumnezeu, fă declarații Universului și ţie însuți 
care nu implică dorinţele tale, ci multumirea pentru ceea ce ai și ceea ce 
ești - de exemplu: „Mulţumesc, Doamne, pentru că aduci succesul în viața 


« 


mea. 


Observaţii finale 


Din perspectiva tradițională creștină, care prețuiește sacrificiul și suferința 
îndelungată, mesajul din această carte poate părea foarte egoist. Dumnezeul 
lui Walsch ne poruncește să gândim dincolo de dezvoltarea noastră 


personală în călătoria prin viață. Religiile tradiționale îl plasează pe 
Dumnezeu sus și pe noi aici, jos, însă această carte spune că putem fi 
parteneri de creație. 

Acest concept poate părea o blasfemie, însă încearcă să gândești cu mintea 
deschisă. Dacă nu, cel puţin poţi experimenta exaltarea lui Walsch de a ocoli 
rugăciunea și de a comunica direct cu o voce care crede el că este Creatorul. 
Seria avea să devină o nouă biblie pentru mulți oameni, pentru că limbajul 
este direct şi sunt multe referinţe la viaţa contemporană. În timp ce, pe 
vremuri, parabola și mitul erau cele mai bune modalităţi de a transmite idei 
spirituale, Conversaţii cu Dumnezeu se potrivește foarte bine stilului modern, 
de tipul „Întrebări şi răspunsuri“ (Q & A), sau „Întrebări frecvente“. În timp 
ce acest lucru poate elimina misterul din relaţia noastră sfântă, ne eliberează 
și de credinţa că inteligenţa spirituală provine doar din sacrificiul de sine sau 
din cunoașterea misticismului. 


Neale Donald Walsch 


Walsch a crescut în Milwaukee, Wisconsin, într-o familie romano-catolică, deși 
mama lui îl încurajează încă de mic să fie un teolog liber în gândire. După 
terminarea studiilor, se înscrie la Universitatea din Wisconsin, dar renunţă 
după doi ani pentru a urma o carieră în radio. Devine director al unui post de 
radio, apoi reporter la un ziar și ofițer de informare publică pentru școlile de 
stat. După ce se mută pe Coasta de Vest pune bazele propriei firme de PR și 
marketing, dar nu și-a găsit drumul din punct de vedere profesional. Se 
căsătorește și divorțează de patru ori. 

Lucrurile se agravează înainte de a apuca să se îmbunătățească. Walsch își 
fracturează gâtul într-un accident de mașină, iar reabilitarea îl costă slujba. 
Rămâne fără casă și este nevoit să lucreze din nou full-time. În 1992, la vârsta 
de 49 de ani, Walsch începe să scrie Conversaţii cu Dumnezeu: Volumul I. 

Cartea I a rămas pe lista de bestselleruri New York Times timp de doi ani și 
jumătate, iar seria Conversaţii cu Dumnezeu a fost tradusă în 27 de limbi. Cea 
mai recentă lucrare a sa este Noile revelații (Editura For You, 2001). 


2002 
VIAŢA CONDUSĂ DE SCOPURI 


Scopul vieții tale este mult mai înalt decât împlinirile personale, liniștea ta sau chiar decât 
fericirea ta. Este mult mai de preț decât familia ta, cariera ta și chiar decât visurile și ambițiile 
tale cele mai nebunești. Dacă vrei să știi de ce te-ai născut pe această planetă, trebuie să începi 

cercetarea aceasta cu Dumnezeu. 


Pe scurt 


Am fost creaţi de Dumnezeu pentru un scop. Dacă ajungem să îl cunoaștem 
pe Dumnezeu, acel scop va fi descoperit. 
Din aceeași sferă de interes 


Ghazali, Alchimia fericirii (p. 130) 
C.S. Lewis, Scrisorile lui Zgândărilă (p. 212) 
Emanuel Swedenborg, Raiul și iadul (p. 328) 


CAPITOLUL 40 


RICK WARREN 


Cartea lui Rick Warren debutează cu o promisiune: că până la finalul ei, vei 
ști care este scopul vieţii tale. Așa cum lisus a fost transformat de cele 40 de 
zile în pustietate și Moise prin cele 40 de zile pe Muntele Sinai, la fel ţi se 
spune și ţie că vei fi transformat, citind Viaţa condusă de scopuri, câte un 
capitol pe zi, timp de 40 de zile. 

Cartea a fost un bestseller uriaș (s-a vândut în peste 10 milioane de 
exemplare), și nu este greu să înțelegem de ce. Ideile sale puternice pe care le 
dezvoltă, susținute de autoritatea Bibliei, sunt prezentate sub o formă 
atrăgătoare și într-un stil conversațional, iar aerul revoluționar, dar de tip 
personal străbate paginile cărţii. Ideea de bază a lui Warren este aceea că 
ființele umane sunt programate genetic de Dumnezeu să-și caute sensul 
vieții, prin urmare, nu ne putem împlini potenţialul sau obţine vreo 
satisfacție reală, până nu recunoaștem că suntem copiii lui Dumnezeu. 


Un scop bine definit 


Încă de la început, Warren subliniază faptul că volumul său este diferit de 
cărțile obișnuite de dezvoltare personală despre scopul vieţii. Aceste cărți îi 
fac pe oameni să se întrebe ce vor de la viață, să-și stabilească și să-și clarifice 
obiectivele, dar acest accent pus pe „eu“, spune Warren, nu poate dezvălui 
niciodată scopul nostru real. Punctul său de vedere radical este acela că 
succesul lumesc și viața trăită conform scopului, chiar dacă suntem destul de 
capabili să le avem pe amândouă, sunt lucruri complet diferite. „Ceea ce nu 
reușesc oamenii să înțeleagă, susţine el, este faptul că realizările sunt în cele 
din urmă depășite, recordurile sunt doborâte, reputaţiile se estompează și 
meritele uitate. Ceea ce crezi că este etern va fi dat deoparte. 

Singurul mod de a ști că ceea ce faci în viață merită cu adevărat este să te 
asiguri că face parte din planul lui Dumnezeu. Primul rând din primul 
capitol al cărții este următorul: „Nu e vorba numai despre tine“. Întrucât 
Dumnezeu te-a creat, numai El știe ce scop are în minte pentru viața ta, iar 


acesta nu poate fi descoperit prin înţelepciunea lumii, ci prin cuvântul lui 
Dumnezeu mai degrabă decât prin „psihologie de duzină, succes și motivație 
sau povești inspiraționale“, spune Warren. Viața trebuie construită pe 
adevăruri eterne. 

Ne descoperim scopul nu planificând, gândind sau filosofând, ci prin 
revelație directă. lar atunci când îndrăznești să întrebi de ce exiști, poți fi 
sigur de răspuns. 


Capitularea 


În cultura noastră bazată pe putere, constată Warren, capitularea la orice 
sau în fața oricui poate fi considerat un semn de învins. Ne dorim să reușim, 
să câştigăm, să ne autodepășim - nu să ne supunem sau să cedăm. Totuși, 
creștinismul ne cere să ne supunem în fața lui Dumnezeu, „să luăm mâinile 
de pe cârmă. Ne gândim că asta ne va distruge vieţile, dar Warren spune că, 
lăsându-l pe Dumnezeu să preia conducerea, ne aduce libertate. 

Capitularea nu necesită renunțarea la personalitatea noastră; de fapt, 
poate chiar să o dezvăluie, alături de multe alte abilități latente. Ne 
dezvoltăm în ceva mai măreț și privim înapoi la viaţa pe care obișnuiam să o 
ducem, întrebându-ne de ce am pierdut atât de mult timp. Admirăm 
puterea, dar suntem prudenți cu privire la a urma calea, care ar putea să ne 
facă mult mai puternici decât acum. Credem că știm mai bine chiar decât 
Dumnezeu, prin urmare, nu îl chemăm decât atunci când avem nevoie de el, 
dar nu vom vedea niciodată adevăratul nostru potenţial, decât atunci când 
capitularea în faţa lui Dumnezeu este totală. 

După cum spune Warren: „Predarea nu este cel mai bun mod de a trăi, 
este singurul mod de a trăi. Nimic altceva nu funcționează. Toate celelalte 
abordări te vor duce la frustrări, dezamăgiri și autodistrugere.“ Capitularea 
este rezonabilă, deoarece recunoște adevărul că putem avea toate planurile 
din lume, dar dacă nu sunt aceleași cu cele ale lui Dumnezeu, nu vor da 
roade. Capitularea nu este doar un pas de credință - este cel mai inteligent 
lucru pe care îl putem face cu viața noastră. 


Relaţia 


Ceea ce își dorește Dumnezeu mai mult decât orice, spune Warren, este să 
fie prietenul nostru. Acesta este și scopul nostru, al tuturor, să fim mai 


aproape de Dumnezeu. Dumnezeu vrea să îl includem în gândurile noastre, 
ba chiar să ne certăm cu vehemență. Dumnezeu nu vrea „clișee pioase“, ci o 
relație reală. Majoritatea oamenilor cred că trebuie să fim politicoși atunci 
când vorbim cu Dumnezeu, însă nu e prea multă logică în această idee, 
pentru că Dumnezeu vede direct prin gândurile noastre bune și rele. Baza 
unei relații divine adevărate este onestitatea, adesea o întrebare, o declaraţie 
sinceră care poate include furia. Warren observă că Dumnezeu nu este 
ofensat atunci când ne susţinem convingerea că lucrurile sunt lipsite de 
speranță, câtă vreme avem certitudinea că Dumnezeu încă există, oricum 
credem. 

Mai presus de orice, ni se cere să avem credință, chiar și atunci când ceea 
ce ni se cere pare că nu are sens. Warren îi dedică un capitol lui Noe, care a 
ascultat porunca lui Dumnezeu și a început să construiască o arcă, pentru 
potopul ce i s-a spus că va avea loc, chiar dacă trăia într-o zonă în care ploua 
rar și care era departe de mare. 

Warren avertizează: „Vei fi testat prin schimbări mari, promisiuni 
întârziate, probleme imposibile, rugăciuni neascultate, critici nemeritate și 
chiar tragedii fără sens“. O relaţie cu Dumnezeu nu înseamnă că scăpăm de 
dificultăți, dar aduce o apreciere a faptului că lucrurile se întâmplă cu un 
scop, iar partea acelui scop este testarea caracterului nostru, a loialității și a 
iubirii. Atunci când oamenii spun cu disperare „Dumnezeu ne încearcă!“, ei 
au dreptate, pentru că atât în lucrurile mari, cât și în cele mici ale vieții, 
avem nenumărate oportunități de a ne arăta credința. La fel ca într-un 
mariaj, fără credință nu există bază pentru o relație; cu credință, nu există 
limită în ceea ce privește realizările pe care le poate face Dumnezeu prin 
tine. 


Slăvirea 


Există acum numeroase cărți despre descoperirea scopului în viață, însă 
Warren ne arată ce anume lipsește din majoritatea acestor cărți, chiar și din 
cele creștine. Scopul nostru, spune el, este în parte doar să ne exprimăm 
abilităţile și să contribuim în carieră sau în viața de familie. Scopul și mai 
fundamental al existenței noastre este acela de a-l slăvi pe Dumnezeu. Ca 
pastor al unei biserici mari, Warren este în mod natural părtinitor în acest 
sens, dar subliniază că dorința de a-l onora și de a te bucura de Dumnezeu 


este parte din natura umană, prin urmare, nu am putea să ne împlinim 
adevăratul potenţial decât dacă recunoaștem că suntem fiinţe create care îl 
slujesc pe Dumnezeu. 

Mulţi oameni merg la biserică pentru a-și rezolva problemele sau pentru a 
simți că fac parte dintr-o comunitate, însă mersul la biserică este legat de 
slăvire, care este, în mod inerent, plină de bucurie. Martin Luther spunea: 
„O lăptăreasă poate mulge vacile, spre slava lui Dumnezeu“. Warren preia 
acest citat pentru a susține ideea potrivit căreia avem nenumărate 
oportunităţi de laudă și slăvire, iar mersul la biserică oferă un punct de 
plecare minunat pentru ca acest lucru să se întâmple. Trebuie să nu mai fim 
concentrați pe câte mulțumiri putem obține în viață, ci pe cum îl mulțumim 
pe Dumnezeu. 


Trâind pentru eternitate 


Central pentru ideea lui Warren despre viața condusă de scopuri este 
conceptul potrivit căruia trebuie să trăim în contextul eternității. Viaţa 
noastră pe Pământ este o pregătire a vieţii de dincolo, tot așa cum viața în 
pântecele mamei a fost o scurtă pregătire pentru viața din exterior. Folosind 
o altă metaforă, el sugerează că, deși nu putem înțelege ce se întâmplă în Rai 
mai mult decât înțelege o furnică ce este internetul, ceea ce putem ști — ceea 
ce Biblia ne spune - este faptul că viața noastră pământească afectează 
considerabil calitatea vieții noastre veșnice. Conștientizarea eternității 
schimbă felul în care vedem viața de zi cu zi. Vechea noastră viață cu 
distracţii ieftine și încercări de a ține pasul cu moda pare brusc oarecum 
superficială pe lângă relația noastră cu Dumnezeu. După cum spune Warren: 
„Cu cât trăiești mai aproape de Dumnezeu, cu atât totul pare mai 
neînsemnat. 

Warren observă că multe dintre referințele din Biblie, cu privire la viața de 
pe Pământ, sunt precum viața într-o țară străină. Ne putem atașa de acest 
loc nou, dar trebuie să ne amintim tot timpul de unde venim și unde ne 
întoarcem. De ce majoritatea dintre noi avem un sentiment constant de 
nemulțumire în viață? Warren spune că acesta este modul lui Dumnezeu de 
a ne face să realizăm că viața nu are cum să ne satisfacă vreodată cu 
adevărat, că adevărata noastră casă este eternitatea. 


Observaţii finale 


Mulţi cititori vor fi descurajaţi din cauza naturii creștine fundamentaliste a 
cărții. Sugestia frecventă a lui Warren cum că numai prin credința în lisus 
vom fi „mântuiți este puțin amenințătoare. Warren nu acordă mult credit 
altor credințe și tradiţii în afara creștinismului; fervoare religioasă este un 
lucru, dar negarea adevărului, a altor credințe este ceea ce face ca Viaţa 
condusă de scopuri să pară, pe alocuri, destul de limitată. Este posibil ca restul 
lumii să se înșele atât de mult? Mulţi cititori vor fi, de asemenea, șocați de 
atenția considerabilă pe care Warren o acordă ideii de misiune sau de 
răspândire a cuvântului lui Hristos peste graniţe. 

Viata condusă de scopuri este, totuși, o lucrare de spiritualitate 
contemporană genială, care va fi citită multă vreme de azi înainte. O parte 
din motiv este că oferă o alternativă la societatea normală de consum, iar 
pentru oamenii care au totul, absenţa sensului și a conexiunii spirituale 
generează o foame copleșitoare ce trebuie satisfăcută. La un moment dat, 
Warren folosește noţiunea de „contra-cultură“ atunci când descrie viața 
condusă de spiritualitate. Necredincioșii îi privesc pe oamenii care merg la 
biserică și cred despre ei că sunt spălaţi pe creier, fără să observe că și ei 
înșiși au fost spălați pe creier de valorile culturii populare. A te abține în 
mod conștient de la a adopta atitudini predominante și a rămâne conectat 
cu Dumnezeu în orice situație este o declaraţie puternică de făcut lumii. În 
contrast cu etica modernă de a ne stabili propria agendă și de a ne atinge 
obiectivele, Warren ne cere să îl lăsăm pe Dumnezeu să preia controlul vieții 
noastre. Într-o cultură în care totul se bazează pe „a obţine tot ce vrei, 
acesta este un mesaj radical. 

Un alt motiv pentru care această carte este un succes este că, folosind sute 
de citate biblice, argumentele prezentate sunt greu de combătut. În loc să 
încerce să transforme cititorul într-o clonă creștină, Warren subliniază în 
mod repetat unicitatea fiecărei ființe umane (folosind știința genetică 
pentru a-și susține cauza) și motivul special pentru care fiecare dintre noi se 
află aici. Cu toate acestea, Viața condusă de scopuri nu este o poveste 
spumoasă care să te binedispună, pentru că acordă multă atenţie aspectelor 
întunecate din fiecare om, care nu pot fi transformate decât atunci când 
decidem să ne predăm. Warren observă că Dumnezeu este „specializat în a 
da oamenilor un început nou“. Cei mai mulți dintre noi ne „jucăm cu 


îmbunătățirea vieții, când cea mai la îndemână modalitate este 
transformarea. 


Rick Warren 


Warren s-a născut în San Jose, California. Este pastor baptist, ale cărui 
calificări academice includ o licență la Colegiul Baptist din California, un 
master în teologie la Seminarul Teologic Southwestern și un doctorat în 
teologie la Seminarul Teologic Fuller. 

Alături de soţia sa, Kay, Warren pune bazele Bisericii Saddleback în Lake 
Forest, California, în 1980, una dintre cele mai mari congregaţii din Statele 
Unite. Cartea anterioară, Biserica condusă de scopuri (Editura Life, 2005), avea să 
se vândă în peste un milion de exemplare. 


1951 
AAȘTEPTÂNDU-L PE DUMNEZEU 


Așa cum trebuie să înveţi să citești sau să practici negoțul, așa trebuie să înveți și să simți toate 
lucrurile, dar, mai întâi de toate, este obediența Universului în fața lui Dumnezeu. Este cu 
adevărat o ucenicie. Ca orice ucenicie, necesită timp și efort... Oricine și-a terminat ucenicia 
recunoaște lucruri și evenimente, oricând și oriunde, ca vibrații ale aceluiași cuvânt divin și 
infinit de dulce. 

Prietenia are ceva universal în ea. Constă în iubirea faţă de o ființă umană, așa cum ar trebui să 
putem iubi fiecare suflet în parte, în special pe cele care înfrumuseţează rasa umană. 


Pe scurt 


Respinge mentalitatea colectivă și creează o spiritualitate unică pentru 
tine. 
Din aceeași sferă de interes 


G.K. Chesterton, Sfântul Francisc din Assisi (p. 82) 
Epictet, Manualul (p. 114) 
Dag Hammarskjöld, Semne (p. 152) 
Tereza din Avila, Castelul interior (p. 336) 


CAPITOLUL 47 


SIMONE WEIL 


Cum a devenit Simone Weil, o intelectuală de stânga, unul dintre cei mai 
cunoscuți mistici ai secolului XX? Acesta este misterul scurtei sale vieți. 

Născută în Paris, într-o familie de evrei agnostici din clasa de mijloc, Weil 
avea să fie o studentă de excepție. Între 1928-1931 urmează cursurile Școlii 
Normale Superioare din Paris, fiind a doua din clasă, după Simone de 
Beauvoir. lubește filosofia greacă stoică, traduce Homer și Sofocle și scrie un 
eseu despre Pitagora. Weil aprecia poeţii metafizici englezi, citea Bhagavad- 
Gita, studia sanscrita și și-a găsit inspiraţia în Francisc din Assisi și loan al 
Crucii. Cu toate acestea, Weil vedea spiritualitatea doar ca o parte 
interesantă a culturii, iar până în ultimii ani ai vieţii, nu s-a rugat niciodată. 

Între 20 și 30 de ani, Weil lucrează în diferite posturi ca profesoară, dar 
pasiunea ei este bunăstarea muncitorilor din Franța. Își ia un an de 
concediu, pentru a lucra în fabrica Renault, și, vreme de câteva veri, își 
petrece timpul printre culegătorii de vie. Sănătatea șubredă o determină să 
se mute în anul 1940 cu părinţii la Marsilia. Acolo îl cunoaște pe preotul 
catolic Perrin, care îi devine prieten și mentor în ultimii ani ai vieții. 

Așteptându-l pe Dumnezeu (Attende de Dieu) cuprinde o serie de scrisori pe 
care aceasta i le-a trimis părintelui Perrin, plus câteva eseuri. Cartea nu a 
fost menită să fie o operă completă și a fost publicată după moartea ei, însă 
oferă o excelentă introducere în modul său de gândire. Caută ediţia cu 
introducerea pătrunzătoare a lui Leslie A. Fielder. 


Sfântul străin 


În capitolul „Autobiografie spirituală“, Weil spune că era o adolescentă 
capricioasă și nesigură, care trăia în umbra fratelui său genial. Nu îi păsa de 
faptul că nu avea succes, spune ea, însă o deranja să știe că era exclusă din 
„regatul înțelepciunii și al adevărului“. Totuși, avea să aibă o revelaţie, în 
urma căreia realizează că nu trebuie să fii un geniu ca să cauţi adevărul, mai 
ales dacă îl cauţi cu inima. 


Ca studentă și, ulterior, ca profesoară de filosofie și activistă pentru 
schimbările sociale, intenționa să rezolve problemele lumii prin mijloace 
intelectuale. Cu toate acestea, în urma unor vizite în cadrul unor biserici 
catolice, inclusiv cea în care s-a rugat Sfântul Francisc din Assisi, 
experimentează un colaps spiritual, în urma căruia începe să se considere 
„sclava lui Dumnezeu“. 

Deși simte că are vocaţie, ideea de a fi botezată și de a deveni călugăriță nu 
reprezintă o opțiune pentru ea. Toată viaţa ei, Weil a manifestat neîncredere 
în toate tipurile de instituții, tocmai de aceea refuza ideea de a intra într-o 
congregație, chiar dacă ar fi fost vorba de Biserica Catolică. Simţea că a fi 
membră implica excluderea celorlalți și, deși acum credincioasă, nu voia să 
se separe de masa de necredincioși sau să fie percepută drept o fanatică 
religioasă. Mai mult decât atât, Weil iubea prea mult alte culturi și credințe 
pentru a rămâne doar la creștinism. Fiind o clasicistă, nu putea accepta 
condescendenţa creștinismului față de stoicii greci, ca Marcus Aurelius, ale 
cărui intenţii spirituale, credea ea, erau cel puțin egale cu cele creștine, și nu 
putea să ierte nici Inchiziția, care ucisese mii de oameni și îi torturase în 
numele dogmei, și nici dorința istorică a Bisericii de a sprijini războiul. 

Într-una din scrisorile către părintele Perrin, Weil îl acuză că foloseşte 
noţiunea de „fals“, când, de fapt, ceea ce el voia să spună era „neortodox. 
Weil nu accepta lipsa de onestitate intelectuală și nici felul în care dogma îi 
făcea pe oameni, în mod convenabil, să nu gândească. Deși își dorea să 
resimtă senzația de apartenenţă pe care ţi-o oferă Biserica, Weil știa că 
vocaţia ei era aceea de a căuta adevărul în afara sferei religioase. 

Nu avea încredere în „patriotismul“ pe care îl resimt oamenii când aparțin 
unei credințe și se temea de daunele pe care acest sentiment colectiv le 
putea produce, luând în considerare faptul că era tipul de persoană care ar fi 
fost foarte impresionată de natura vibrantă a cântecelor de război naziste. 
Ținând cont de această tendinţă spre „leșinul spiritual“ (în stilul Terezei din 
Avila), Weil știa că trebuia să fie foarte obiectivă cu privire la ideile spirituale 
și la credințe ca și cum ar fi fost într-o relație, spre exemplu, cu 
materialismul și ateismul. 

În cele ce urmează, vei găsi o prezentare a trei teme proeminente în 
Așteptându-l pe Dumnezeu, dar și a gândirii lui Weil, în general. 


lubirea faţă de lume 


Weil scrie despre trei tipuri de iubire care sunt un fel de „împuternicire“ 
pentru iubirea față de Dumnezeu („iubiri indirecte“). Aceste trei tipuri de 
iubire pot fi experimentate în timpul vieții pe pământ: ceremoniile 
religioase, iubirea de aproapele nostru și de frumusețea lumii și prietenia. 

Iubirea pe care o manifestăm pentru câștiguri, lux și frumusețe, sugerează 
ea, nu este pentru lucruri în sine, ci pentru ceea ce sălășluiește dincolo de 
ele. lubim obiectele și arta pentru poarta pe care ne-o deschid spre 
frumusețea universală. Pentru mulți oameni, spune Weil, frumuseţea este 
modalitatea prin care Dumnezeu pătrunde în mintea noastră: „Înclinația 
firească a sufletului de a iubi frumuseţea este capcana pe care Dumnezeu, cel 
mai adesea, o folosește pentru a-l câștiga și a-l deschide pe om spre suflul de 
sus“. Lucrurile frumoase din această lume sunt o reprezentare a adevăratei 
frumuseți a lui Dumnezeu, de care depind toate celelalte. 

În mod similar, iubirea față de aproapele nostru nu este un act moral 
conștient de sine, ci este modalitatea noastră de recunoaștere a iubirii divine 
din fiecare om. Bunul samaritean s-a oprit și a ajutat nu pentru că îl făcea să 
se simtă bine, ci pentru că iubirea față de aproape este dreaptă; recunoaște 
ordinea corectă a unui Univers alimentat de iubire. 


Misterul suferinţei 


Weil observă că suferința, spre deosebire de durere și de formele ei variate, 
este unul dintre misterele vieții. Nu este de mirare că oamenii sunt înrobiți, 
eliminați sau torturați, dar este surprinzător când oamenii, care aparent nu 
făceau nimic rău, experimentează „noaptea întunecată a sufletului“, o criză 
psihologică sau spirituală. 

O altă diferență pe care o identifică Weil între durere și suferință este 
aceea că suferința este aproape asemănătoare cu durerea fizică: o poți 
resimți ca pe o sufocare sau ca pe o foame teribilă. Pentru o persoană 
spirituală, aceasta aduce sentimentul șocant că Dumnezeu a abandonat-o. 
Cu toate acestea, dacă poți ieși din întuneric, credinţa ta va fi mai profundă 
și vei fi experimentat unul dintre marile mistere ale vieţii. 

Ideea lui Weil, de iubire autentică față de aproapele nostru, înseamnă să 
poți întreba o altă persoană dacă este bine. Nu trebuie să existe 
condescendenţă sau milă, ci doar o recunoaștere a ceea ce este afecțiunea 
unei ființe umane pentru o alta. 


Naturaleţea obedienţei 


Weil face observaţia interesantă că este o prostie să credem că nu putem fi 
obedienți față de Dumnezeu, de vreme ce toate lucrurile din Univers se 
supun legii divine, într-un sens aproape mecanic. Putem alege între a ne dori 
și a nu ne dori obediența, însă, cu toţii ne supunem, în cele din urmă, din 
moment ce legea spiritualităţii este la fel de infailibilă ca legea gravitaţiei. 
Criminalii, spune ea, sunt precum „ţiglele lipsă de pe acoperiș. Poate că s-au 
dezlipit de pe acoperiș pentru a fi liberi, dar gravitația face ca, inevitabil, să 
cadă înapoi pe pământ. 

Weil observă faptul că, pe măsură ce un sclav este mai obedient față de 
stăpânul său, cu atât este mai mare prăpastia care se lărgește între ei. Dar cu 
cât o persoană este mai obedientă față de Dumnezeu, cu atât mai mult 
persoana respectivă devine o expresie a lui Dumnezeu. 


Observaţii finale 


Precum stoicii străvechi, Weil era o universalistă care iubea prea mult lumea 
pentru a se limita la o singură credință sau la o singură interpretare a lui 
Dumnezeu. Această răzvrătire a religiei organizate este, astăzi, atât de 
integrată în viziunea modernă, încât o luăm ca atare, dar pe vremea lui 
Simone Weil, adaptarea unei asemenea poziții reprezenta un act de curaj. 
Frământările ei cu privire la decizia de a fi sau nu botezată (nu a fost 
niciodată) ne par acum puţin ciudate, dar dorința ei de a-și păstra 
spiritualitatea ascunsă este ceea ce admirăm astăzi la ea. 

În viziunea ei lipsită de compromisuri asupra vieții, mergea adesea prea 
departe, iar acest lucru a inclus și circumstanțele morții ei. În timpul 
războiului s-a îmbolnăvit și, în semn de solidaritate față de compatrioţii de 
pe frontul Franţei, aflată sub ocupaţie, și chiar împotriva sfaturilor 
medicilor, ea refuză să mănânce mai mult decât rațiile stabilite. Este clar că 
Weil a avut tot timpul probleme cu mâncarea, dar a preferat să pună 
principiile înaintea propriei sănătăţi. În acest caz i-a adus moartea, dar poate 
că o moarte martiră a fost ceea ce și-a dorit. 

Așteptându-l pe Dumnezeu este o lucrare stufoasă, dar dacă îi acorzi atenție 
totală, poate fi foarte satisfăcătoare. Vei ști că te afli în prezența unui 
gânditor autentic. Explorările pe care le face Weil în materie de teologie 
catolică nu vor fi de interes pentru majoritatea cititorilor, dar pasajele în 


care vorbește despre ea te fac să vrei să citești mai mult. Considera povestea 
ei de viață neimportantă, dar tocmai personalitatea ei a făcut ideile sale atât 
de fascinante, chiar și pentru necreștini. Puterea ei constă în faptul că a 
reușit să treacă de la modernitatea necredincioasă la credința străveche, dar 
fără a-și pierde înflăcărarea atunci când venea vorba despre puterea și 
autoritatea instituțiilor. 

Weil nu a avut niciodată intenția de a-și dedica viața lui Dumnezeu, mai 
degrabă căuta adevărul, și s-a întâmplat să-l găsească prin conectarea la 
Biserică. Ea a văzut frumusețea în teologia și ritualul catolic, dar a rămas o 
străină în fapt și în spirit. 


Simone Weil 


Weil s-a născut în anul 1909 în Paris. Tatăl ei era medic, iar fratele era 
cunoscutul matematician André Weil. Își începe cariera în 1931 ca profesoară 
de filosofie în Le Puy, iar în anii următori a intercalat predarea cu diverse 
munci, pentru a empatiza cu clasa muncitoare. 

În 1936, Weil se alătură părții republicane în Războiul Civil Spaniol, dar 
suferă arsuri grave în urma unui accident cu ulei încins și pleacă în Italia. 
Ajunsă în Assisi, atracția pentru credința catolică crește alături de dragostea 
pentru psalmii gregorieni. În anul 1942, Weil călătorește alături de părinţii ei 
în Statele Unite, apoi în Anglia, unde lucrează pentru susținerea Rezistenței 
franceze. Diagnosticată cu tuberculoză, își trăiește ultimele zile într-un 
sanatoriu din Anglia și se stinge din viață în august 1943. 

Printre scrierile lui Weil se numără Greutatea și harul (Editura Humanitas, 
2003) — un volum care conţine fragmente de jurnal, Înrădăcinarea (Editura 
Polirom, 2018), Cunoașterea supranaturală (La Connaissance surnaturelle), 
Opresiune și Libertate (Oppression et liberté) și Lecţii de filosofie (Leçons de 
philosophie). 


2000 
TEORIA ÎNTREGULUI 


Grecii aveau un cuvânt frumos, Kosmos, care înseamnă modelul întregii existente, inclusiv 
tărâmurile fizice, emoţionale, mentale și spirituale... Dar noi, bietii moderni, am redus Kosmosul 
la cosmos, am redus materia, trupul, mintea, sufletul și spiritul doar la materie și în această 
lume monotonă și mohorâtă a materialismului științific, suntem atrași de ideea că o teorie care 
unește dimensiunea fizică este, de fapt, o teorie a întregului. 


Pe scurt 


Acceptă o explicaţie a Universului care implică atât conștiința, cât și 
materia. 
Din aceeași sferă de interes 


Richard Maurice Bucke, Conștiinţa cosmică (p. 60) 
Fritjof Capra, Taofizica (p. 68) 

James Redfield, Profeţiile de la Celestine (p. 284) 
Gary Zukav, Lăcașul sufletului (p. 408) 
Abraham Maslow, Motivatie și personalitate 
Pierre Teilhard de Chardin, Fenomenul uman 


CAPITOLUL 48 
KEN WILBER 


Auzim frecvent despre ultimele progrese în fizică care ne duc cu un pas mai 
aproape de înțelegere completă a Universului nostru. Dar filosoful Ken 
Wilber a fost șocat de faptul că aceste teorii abordează doar lumea fizică. 
Cum rămâne cu mintea, sufletul și spiritul, care chiar au infuzat viață și 
materie cu un sens? Nu am putea avea o apreciere a Universului care a ținut 
cont de conștiință? 

În acest punct, în dezvoltarea umanității, spune Wilber, era datoria 
noastră să dezvoltăm o cosmologie care să cuprindă nu numai materia, dar și 
mintea, sufletul, sinele și cultura - pentru a da sens artei, fizicii, sociologiei, 
politicii, medicinei și afacerilor, precum și mișcării particulelor și a 
traiectoriei planetelor. O asemenea „teorie a întregului“ avea să fie 
întotdeauna oarecum evazivă, dar, ţinând cont de natura fragmentată și 
divizată a lumii, spunea Wilber, „puţină integralitate este mai bună decât 
deloc“. 

Un moment important în călătoria sa este descoperirea ideii elene de 
Kosmos, care include toate dimensiunile - fizică, emoțională, mentală și 
spirituală - într-o singură viziune a Universului. Kosmosul era mai puțin o 
teorie și mai mult o conștientizare a faptului că experiențele interioare și 
exterioare ale vieții aveau aceeași importanță, și acest lucru a avut clar 
implicații asupra modului în care vedem lumea. Prima implicație a fost că 
dezvoltarea personală era un factor major în desfășurarea istoriei, iar a doua 
implicaţie era aceea că teoriile științifice și spirituale despre lume ar putea fi 
reconciliate. 


Spirala conștiinței 

În anii 1960, Abraham Maslow dezvoltă ideea de „autoactualizare“ a 
oamenilor, care, odată ce și-au împlinit nevoile fizice și emoționale de bază, 
încep să se concentreze pe împlinirea nevoilor psihologice și spirituale. 
Recent, cercetători precum Clare Graves și Jenny Wade au emis modele care 


văd dezvoltarea umană ca pe o serie de unde sau stadii deschise. În aceste 
modele, ființele umane se deplasează prin anumiţi „holoni“ psihologici, care 
ne conferă o anumită viziune despre viață, și fiecare trebuie trăit pe deplin, 
înainte de a putea trece la următorul. Etica, valorile, motivațiile și educația 
unei persoane ar trebui înțelese în funcţie de stadiul lor de dezvoltare. Nu 
putem sări peste etape, căci fiecare depinde de următoarea. 

Wilber a devenit interesat de aceste modele de dezvoltare, pentru că oferă 
o bază științifică pentru înţelegerea conceptului său de Kosmos, de trezire a 
conștiinței umane. În Teoria întregului: Viziunea integrală asupra afacerilor, a 
politicii, a științei, și a spiritualității (A Theory of Everything: An Integral Vision 
for Business, Politics, Science and Spirituality), el dedică un spaţiu considerabil 
unei anumite teorii în spirală — dinamica spiralei - care a fost aplicată cu 
succes în problemele cu care se confrunta Africa de Sud în demontarea 
apartheidului. 

Dezvoltat de Don Beck și Christopher Cowan, conceptul privea 
comunităţile și indivizii dincolo de categoriile obișnute de rasă, gen sau 
educație, mergând mai în profunzime la modul lor de a vedea lumea. Fiecare 
mod de a vedea a primit o culoare: 

e Bej (arhaic sau instinctual) - modul de supraviețuire, satisfacerea 

nevoilor de bază. 

e Violet (magic sau animist) - tribal; ritual; rudenie; credință în spirite. 

e Roșu (zeii puterii) - eroism mitic; feudalism; „lumea este o junglă“, 
puterea câștigă întotdeauna. 

e Albastru (ordinea mitică) - conformism rigid față de ierarhiile sociale; 
viziune în alb și negru; lege și ordine; patriotism puternic; 
fundamentalism religios. 

e Portocaliu (realizări științifice) - individualism; iluminare rațional- 
științifică; concentrare pe succesul economic. 

e Verde (sinele sensibil) — sensibilitate emoţională pentru ceilalți și pentru 
mediul înconjurător; clădirea relațiilor; umanism universal mai presus de 
dogmă și tradiție; corectitudine politică; drepturile omului. 

Scriind la cartea sa în Africa de Sud, Beck a observat: „Nu există oameni 

negri și alții; există oameni violet, albaștri, portocalii, verzi...“ Nu a fost 
posibilă rezolvarea problemelor sociale și politice, forțând soluţii bazate pe 


rasă sau gen, sau orice alte categorii vechi - cel mai important lucru a fost 
mentalitatea psihologică interioară a oamenilor. 

Concluzia lui Wilber a fost aceea că punctele problematice ale lumii nu 
sunt doar rezultatul unei ciocniri între civilizaţii — așa cum este la modă -—, ci 
al unei ciocniri între nivelurile de conștiință. 


Sănătatea spiralei 


Punctul-cheie al teoriei spiralei este acela că nici un om de o anumită culoare 
nu îi poate aprecia cu adevărat pe ceilalți. După cum spune Wilber: 


Ordinea albastră se simte foarte inconfortabil atât în preajma impulsivității 
roșii, cât și a individualismului portocaliu. Individualismul portocaliu 
consideră că ordinea albastră este pentru fraieri și că egalitarismul verde este 
slab. Egalitarismul verde nu se împacă foarte bine cu excelența, cu 
clasamentele valorice, cu perspectivele, cu ierarhiile sau cu orice altceva care 
pare autoritar. 


Oamenii verzi consideră că modul lor de gândire și de existență este 
superior, și adesea vor să îl impună lumii întregi. Își doresc ca lumea să fie 
pluralistă și multiculturală, nu legată de tradiție. Nu admit ierarhiile pentru 
că vor să fie egalitariști, însă, prin negarea viziunii albastre și portocalii, 
oamenii verzi neagă întreaga spirală a dezvoltării. Prin urmare, nu sunt 
foarte diferiți de fundamentaliștii religioși, care simt că viziunea lor despre 
viaţă este cea corectă. 

Totuși, esenţa conceptului spiralei este aceea că fiecare etapă trebuie trăită 
pe deplin, înainte ca o persoană sau o cultură să treacă la alta, iar atitudinea 
verde în sine trebuie să fie înlocuită de o gândire de tip „secund“, capabilă să 
privească cu detașare întreaga spirală a dezvoltării umane. Această gândire 
are și ea două culori: 


e Galben (integrativ) - combină cele mai bune atribute ale primului nivel 
de gândire, în vederea creării unei persoane/culturi flexibile și 
funcționale. 

e Turcoaz (holistic) - o unitate cu adevărat holistică de cunoaștere și 
simţire, conștientizare și apreciere a fiecărui aspect al existenței, inclusiv 
cele materiale și spirituale. 


La nivelurile turcoaz și galben, putem observa imaginea de ansamblu a 
dezvoltării personale și a evoluției umane, în care fiecare culoare are un loc 
important. La acest nivel căutăm sănătatea întregii spirale a dezvoltării. La 
cel de-al doilea nivel de gândire, nu mai avem o lume în care fiecare viziune 
să se întoarcă împotriva alteia pentru a avea câștig de cauză. 

Exemplele lui Wilber, de gândire ale celui de-al doilea nivel, includ 
psihologia transpersonală, „noosfera“ lui Teilhard de Chardin, Mandela și 
Gandhi, ale căror filosofii integratoare au mers dincolo de popoarele și 
mișcările individuale, pentru a căuta sănătatea întregului mai măreț. 


Două feţe ale monedei 


Modalitatea tradițională de a vedea știința și religia, spune Wilber, poate fi 
asemănată cu o clădire cu multe etaje, care reprezintă realitatea. Lăsăm 
știința să ne spună despre etajele inferioare și cedăm etajele superioare 
religiei. Totuși, modelul integral sau Kosmic spune că poate exista atât o 
explicaţie științifică, cât și una spirituală a tuturor fenomenelor. Exemplul 
lui Wilber este cel al unui om care meditează și care este conectat la un 
electroencefalograf. Echipamentul științific înregistrează modificările 
undelor cerebrale, în vreme ce meditatorul însuși raportează o expansiune a 
conștiinței și sentimente mai mărețe de iubire și compasiune. Ambele 
realități sunt adevărate. 

Știința nu a reușit niciodată să dezaprobe experiența spirituală, iar Wilber 
sugerează că „spiritualitatea profundă este, în parte, o știință vastă a 
potenţialului uman îndepărtat“. Mai exact, cu cât este mai avansată 
spiritualitatea, cu atât devine mai științifică (clasificarea sofisticată a 
emoțiilor și dezvoltarea umană, regăsite în budism - care este numită uneori 
„religia științifică“ —, sunt un indicator al acestui fapt). De asemenea, dacă te 
îndrepți și mai mult către știință, te vei confrunta cu întrebări metafizice. 

În cele din urmă, atât știința, cât și religia sunt expresii ale adevărului care 
merge dincolo de înțelegerea completă a Universului. A o nega pe una sau pe 
alta este ca pespectiva unui copil care nu poate merge dincolo de propria 
minte și, prin urmare, crede că realitatea este doar așa cum o vede. Cu o 
perspectivă integrală sau Kosmică, ambele puncte de vedere sunt nu doar 
tolerate, ci și apreciate ca elemente ale adevărului. 


Observaţii finale 


Wilber este un gânditor contemporan foarte important, ale cărui idei sunt 
deseori extrem de complexe, dar Teoria întregului este o bună introducere în 
filosofia sa integristă, pentru că face referire la multe alte scrieri ale lui 
Wilber. Deși nu este foarte mare, cartea cuprinde numeroase idei, iar 
capitolul prezentat este o încercare de a descrie doar câteva dintre acestea. 

Teoria întregului continuă ideea dezvoltată în majoritatea scrierilor lui 
Wilber, potrivit căreia există trei niveluri de bază ale conștiinței umane, care 
culminează cu un sine „transpersonal' - conştientizarea Universului, 
neafectat de ego sau de sinele „obișnuit“. Wilber definește dezvoltarea 
umană ca pe o „descreștere succesivă a egocentrismului”, însemnând că 
viitorul nostru depinde de abilitatea de a înlătura vălul și de a avea o viziune 
mai largă asupra istoriei. Potrivit acestei concepții, un număr mic de oameni 
ar putea fi liderii care ridica centrul de greutate al conștiinței lumii. Totuși, 
așa cum sugerează teoria spiralei culorilor, nu vom ajunge nicăieri dacă nu se 
acordă o recunoaștere deplină majorităţii care nu se află într-o etapă atât de 
avansată. 

A- citi pe Wilber este ca și cum ai călători într-o navă spaţială. În calitate 
de căpitan te invită să privești în jos pe Pământ și să încerci să înţelegi cursul 
dezvoltării mentale și spirituale al omenirii. Călătoria este o experiență 
încântătoare, care îi poate ameți pe unii și obosi pe alţii, însă puțini sunt 
scriitorii care să-ți permită o asemenea experienţă, a unei perspective mari. 


Ken Wilber 


Wilber s-a născut în anul 1949 în Oklahoma și a urmat liceul în Lincoln, 
Nebraska. Începe cursurile de medicină la Universitatea Duke, apoi încearcă să 
studieze biochimia în Nebraska, dar renunţă la ambele pentru a-și dedica 
timpul literaturii conștiinței și scrisului. 

Prima sa carte, Spectrul conștiinței (The Spectrum of Consciousness), este 
publicată în anul 1977. Urmează o serie de titluri foarte importante, Fără 
granițe (Editura Elena Francisc Publishing, 2015), Proiectul Atman (The Atman 
Project) și Din Rai (Up from Eden). Printre altele se numără Mariajul dintre 
simţuri și suflet: sex, ecologie și spiritualitate (The Marriage of Sense and Soul; Sex, 
Ecology and Spirituality), Graţie și forță. Treya Killam Wilber: o vindecare spirituală 
dincolo de moarte (Editura Elena Francisc Publishing, 2008) (Soţia lui Wilber, 
Treya, este diagnosticată cu cancer la sân, la puţin timp după căsătoria lor, în 
anul 1983, și se stinge din viață în 1989.), O scurtă istorie a tuturor lucrurilor 
(Editura Elena Francisc Publishing, 2015) și Pshologie integristă (Integral 
Psychology). 

Wilber trăiește în Colorado. 


1946 
AĂUTOBIOGRAEFIA UNUI YOGHIN 


Miracol este considerat, de obicei, un efect sau un fenomen nesupus legilor naturale. Dar toate 
fenomenele Universului nostru, perfect construit, relevă legi sau sunt explicabile de către legi. 
Așa-zisele puteri miraculoase ale marilor maeștri sunt consecința naturală a unei cunoașteri 

precise a legilor subtile care operează cosmosul interior al conștiinței. 


Pe scurt 


Povestea omului care a adus yoga în Occident și revelația secretelor sale 
spirituale. 
Din aceeași sferă de interes 


Fritjof Capra, Taofizica (p. 68) 
Ram Dass, Fii aici, acum (p. 106) 
Mohandas Gandhi, O autobiografie (p. 122) 
G.I. Gurdjieff, Întâlniri cu oameni remarcabili (p. 144) 


CAPITOLUL 49 


PARAMAHANSA Y OGANANDA 


Când Paramahansa Yogananda a scris ultima propoziție din autobiografia 
sa, se spune că ar fi afirmat: „Această carte va schimba viața a milioane de 
oameni. Va fi mesagerul meu când nu voi mai fi “ 

Într-adevăr, la publicarea sa, în 1946, cartea a fost lăudată pe scară largă și 
a devenit un bestseller, ce a dăinuit în timp. Dar originile sale sunt oarecum 
misterioase, fiind profetizată de sfântul indian din secolul al XIX-lea, Lahiri 
Mahasaya. El a prezis că, la 50 de ani de la moartea sa, se va scrie o carte 
despre el, care va ajuta la răspândirea mesajului tehnicii yoga în lumea 
întreagă. Swami Sri Yukteswar, gurul lui Yogananda, i-a transmis acestuia (el 
însuși discipol al lui Lahiri Mahasaya) că sarcina trebuia îndeplinită de el. În 
mod corespunzător, exact la o jumătate de secol după moartea sfântului, a 
apărut cartea și, în ciuda titlului său, aceasta include și poveștile de viaţă ale 
lui Mahasaya și ale lui Sri Yukteswar. 

Autobiografia unui yoghin (Editura Mix, 2007) este în mod justificat 
celebrată drept una dintre cele mai plăcute și edificatoare cărți spirituale 
scrise vreodată. Stilul vechi de scris, atât de tipic englezei vorbite de indieni, 
iar numeroasele sale scene amuzante îi conferă o căldură rar întâlnită în 
scrierile spirituale. O perspectivă minunată este dată de India însăși, care, 
deși comparativ săracă în ultimele două secole, remarca Yogananda, a atins 
măreţia sufletească prin intermediul marilor îndrumători spirituali și al 
yoghinilor. 


Tinereţea 


Născut Mukunda Lal Ghosh în 1893 în Gorakhpur, nord-estul Indiei, lângă 
Himalaya, Yogananda a fost al patrulea din opt copii, iar cea mai mare parte 
a tinereţii și-a petrecut-o în Calcutta. Avea doar 11 ani când mama lui a 
murit. Tatăl său a ocupat o funcţie de conducere într-o mare companie 
feroviară și a devenit discipolul lui Lahiri Mahasaya în Benares. Acest sfânt a 


devenit și primul învățător al lui Mukunda în sadhana sau calea lui 
Dumnezeu și a sporit sentimentul acestuia că viața spirituală îl aștepta. 

Familia lui a încercat să-l convingă pe Mukunda să devină un sannyasi sau 
să renunțe, dar a primit un al doilea guru, Sri Yukteswar, din ordinul Swami. 
Sri Yukteswar respecta căile Occidentului la fel de mult precum căile 
Orientului, avea discipoli și femei, și bărbați și dădea dovadă de o mare 
cunoaștere științifică, chiar dacă nu părea să citească. Înfricoșător pentru 
tinerii călugări, Yukteswar poseda capacitatea yoghină specifică de a fi 
capabil să conecteze mintea oricui alegea el, nu doar citindu-i gândurile, dar 
și plasând gânduri în mintea acestuia. Yogananda îl descrie ca pe un om al 
lui Dumnezeu, definiție găsită în Vedele sacre: „Mai blând decât o floare, în 
ceea ce privește bunătatea; mai puternic decât un tunet atunci când este 
vorba de principii“. 

În ciuda înclinațiilor lui, Mukunda a fost determinat să-și obţină o 
diplomă Universitară la Calcutta, pe motiv că aceasta avea să-l facă mai 
respectat atunci când viața îl va purta în Occident. Astfel, sub îndrumarea 
lui Sri Yusteswar, destinul său a început să se contureze. Și-a luat numele de 
Yogananda, care înseamnă „fericire (ananda) prin uniune divină (yoga). 


Aducerea Orientului în Occident 


Cuvinte precum „guru“ și „yoga“ fac acum parte din engleza universală, dar 
când Yogananda a plecat în America, în anii 1930, lumea spiritualităţii și a 
filosofiei estice era încă foarte neobișnuită. Cum de a ajuns să călătorească în 
Vest? 

A fondat o școală în Ranchi, care combina învățarea convenţională cu yoga 
și filosofia vedică. În timp ce medita într-o zi la școală, a avut o viziune cu 
americani și a luat-o drept semnul mult vestit de a pleca în Statele Unite. 
Deși engleza lui nu era foarte bună și avea puţini bani (tatăl lui i-a dat o 
sumă ca să ajungă acolo și să supraviețuiască), el a plecat în 1920. Lăsând în 
urmă tot ce știa și iubea, nu avea să se mai întoarcă în India vreme de 15 ani. 

Călătoria a durat două luni, iar când a ajuns acolo, a vorbit la un congres 
religios internațional din Boston. Acesta a fost primul dintre sutele de 
discursuri care au crescut încet conştientizarea hinduismului și au permis ca 
yoga să fie cunoscută de sute de mii de oameni. Până în 1925, autorul își 
stabilise o bază pe Muntele Washington, în Los Angeles, și devenise o 


minicelebritate, fiind chiar chemat să se întâlnească cu președintele Calvin 
Coolidge. 

Sărbătorit când s-a întors, în cele din urmă, în India, Yogananda s-a 
întâlnit cu guru și cu tatăl lui pentru ultima oară, a pus la punct chestiunile 


aokk k 


legate de școala sa și a extins Oganizația Realizarea Sinelui. 


Intâlniri cu spirite înrudite 

Cartea include relatările lui Yogananda despre întâlnirile cu diferiți sfinți în 
India și în străinătate, adesea în locuri izolate. Aceste explorări au fost 
susținute de folosirea unui Ford (autorul îl descrie drept „Mândria 
Detroitului”) pe care un adept i-l donase. Printre înțelepţii întâlniți se 
numără Sfântul Miresmelor, care putea să materializeze mirosuri după 
bunul plac, Tiger Swami, care se luptase și învinsese tigri, și Sfântul care 
levitează, Bhaduri Mahasaya, care se pare că renunțase la bogăţiile familiei 
ca să devină yoghin. Sfântul care putea să leviteze a remarcat faptul că 
oamenii experimentați sunt cei care au renunțat la binecuvântarea 
comuniunii cu Dumnezeu pentru lucruri iluzorii. 

Yogananda le-a întâlnit și pe Shankari Mai Jiew, o yogini (femeie yogină) 
de vârstă înaintată, și pe Nirmala Devi, frumoasa Preafericita Mamă, care și- 
a petrecut o mare parte din timp într-o stare de samadhi (transă fericită). El 
observă că această femeie copilăroasă rezolvase problema esenţială a vieții — 
stabilirea unei unități cu Dumnezeu - când restul rămânem „împotmoliți 
într-un milion de probleme“. 

A călătorit până în inima Bengalului ca să o găsească pe Giri Bala, o sfântă 
care nu mânca și care folosea o anumită tehnică de yoga ce îi permisese să 
trăiască fără mâncare decenii întregi, fără efectul îmbolnăvirii și dovedită 
prin monitorizare atentă. În mod ciudat, femeii îi plăcea să gătească pentru 
alții, dar atunci când a fost întrebată de ce nu mânca, Giri Bala a răspuns că 
își dorea să arăte că oamenii sunt, în esență, spirit și vor învăța treptat să 
trăiască din energiile luminii astrale, așa cum făcea ea. Yogananda a 
consacrat un capitol și vizitei lui la misticul german Therese Neumann, care 
ani de zile a trăit numai din cuminecătură (sfânta anafură), pe care o lua o 
dată pe zi, iar săptămânal avea sângerări la mâini și coaste (stigmate) în 
empatie cu agonia răstignirii lui lisus. 


Yogananda a descris momente fascinante din întâlnirile lui cu omul de 
știință Jagadis Chandra Bose; Rabindranath Tagore, un mare poet indian; 
Luther Burbank, un pionier în cultivarea plantelor; și Sri Ramana Maharshi, 
înțeleptul din Arunachala. Fanii lui Mahatma Gandhi se vor delecta cu 
descrierea lui Yogananda despre timpul petrecut la Wardha, ashramul lui 
Gandhi din centrul Indiei. 


Puterile yoghine și legea minunilor 


Autobiografia unui yoghin este plină de povești despre vindecări miraculoase, 
despre oameni înviaţi din morţi și intervenţii stranii. Totuși, descrierile 
acestor evenimente par adevărate. Yogananda face eforturi mari pentru a 
discuta despre cum imposibilul aparent este ceva ce li se întâmplă zilnic 
yoghinilor. El observă că teoria relativităţii a lui Einstein a redus Universul 
la energie pură sau la lumină. Materia era pur și simplu energie concentrată, 
iar soliditatea lucrurilor este într-o oarecare măsură iluzorie. Einstein a 
arătat că materia nu ar putea niciodată să egaleze viteza luminii, de aceea 
clasificăm materia ca fiind solidă și lumina efemeră. 

Ce legătură are acest lucru cu puterile miraculoase ale yoghinilor și ale 
înțelepților? Yogananda explică faptul că aceștia sunt capabili să ajungă într- 
o stare în care nu se mai identifică cu trupul lor sau cu materia. Din 
conştientizarea lor că lumea materială este în esență maya sau iluzie, ei își 
pot literalmente transforma structura moleculară de la materie la energia 
luminii, permițându-le să fie, de exemplu, în două locuri în același timp. Un 
yoghin se vede ca fiind omniprezent, devenind „unul cu Universul“, și, prin 
urmare, poate să materializeze sau dematerializeze obiecte independente de 
principiul gravitației. 

Capacitatea yoghinilor de a „deveni lumină“ - să concentreze energia 
luminii — este motivul pentru care manifestările divine din fiecare religie 
sunt adesea descrise ca străfulgerări orbitoare. Maeștrii spirituali văd 
Universul așa cum l-a văzut Dumnezeu atunci când acesta a fost creat: ca o 
masă de lumină nediferențiată. Devenind unul cu acea lumină, înțeleptul 
hindu și sfântul creștin deopotrivă sunt eliberați de restricțiile materiei, 
permițând minunilor să apară. De fapt, astfel de întâmplări sunt pe deplin în 
conformitate cu legile Universului, numai că majoritatea oamenilor nu sunt 
capabili să lucreze cu ele. Când a vizitat-o, Therese Neumann i-a spus lui 


Yogananda că ea era energizată doar de lumină și de aer. După cum observă 
și el, această minune este posibilă pentru oricine „a realizat că esența creaţiei 
este lumina“. 

Chiar dacă un yoghin este capabil de puteri neobișnuite, ele nu sunt 
folosite pentru amuzamentul altora. Yogananda a simțit că zicala: „Nesăbuit 
este cel care nu poate să-și ascundă înțelepciunea“ se aplica discipolului lui, 
Sri Yukteswar. El vorbea clar, dar se supunea în tăcere legilor Universului, 
astfel atragând foarte puțină atenţie. 


Observaţii finale 


Când pui mâna pe aceasă carte, ai impresia că ești pe cale să citești o poveste 
de viață plăcută a unui înțelept oriental; ceea ce primești este o intrare către 
câteva dintre misterele Universului. La început se spune: „Dacă nu veți 
vedea semne și minuni, nu veţi crede“ (loan 4: 48). Yogananda a inclus-o 
deoarece știa că oamenii sunt atât de concentrați pe drumul lor, încât uneori 
numai minunile îi mai pot zdruncina ca să se gândească la chestiuni divine. 
De obicei, unui guru nu îi place să discute despre puterile lui speciale pentru 
că își distrage învățăcelul de la calea adevărată, dar Yogananda știa că 
întâmplările miraculoase erau ca mierea care atrăgea albinele spre borcanul 
spiritualității. 

Totuși, mesajul lui mai amplu a fost că realizarea de sine prin controlul 
yoghin al minţii și al corpului este o știință („știința realizării de sine“) pe 
care oricine o poate învăța. 

Deși autobiografia lui oferă o introducere fascinantă a literaturii spirituale 
hinduse - Vedele, Upanișadele, Mahabharata - o mare surpriză a cărţii este 
că ne oferă o nouă perspectivă asupra Bibliei. Yogananda a fost un învățat 
biblic pasionat, iar cartea abundă în trimiteri care compară conceptele și 
zicalele din scripturile hinduse cu cele găsite în Vechiul și Noul Testament. 
El se referă la lisus ca la „Maestrul Galilean“, care avea asupra materiei 
puteri asemănătoare cu cele ale marilor yoghini. 

Este posibil să citești toată Autobiografia unui yoghin fără să crezi nimic din 
ea, dar vezi dacă scepticismul tău poate să reziste la ultima pagină, ce 
conține fragmente dintr-o scrisoare a directorului cimitirului Forest Lawn 
din Los Angeles, unde a fost depus corpul lui Yogananda după moartea sa, în 
1952. Spre deosebire de oricare alt corp, al lui Yogananda nu a dat nici un 


semn de descompunere, nici la trei săptămâni după ce fusese depus. Și 
condiţiile reale ale morții lui au fost remarcabile, dar pentru aceasta și alte 
detalii ar trebui să citiți cartea. 


Centrele Self-Realization Fellowship (SRF) din America, India și Marea Britanie continuă 
munca lui Yogananda și astăzi. 


1990 
LĂCAȘUL SUFLETULUI 


Sănătatea sufletului este adevăratul scop al experienței umane. 

Fiecare decizie pe care o iei te face să te mişti fie spre personalitatea ta, fie spre sufletul tău. 
Fiecare decizie pe care o iei este un răspuns la întrebările: „Cum alegi să înveţi iubirea?, „Cum 
alegi să înveți împuternicirea autentică — prin îndoială și teamă sau prin înțelepciune?“ 
Când îţi alegi energia sufletului — când alegi să creezi cu intenția iubirii, a iertării, a smereniei și 
a clarității — obţii putere. 


Pe scurt 


Obține puterea lăsând, mai degrabă, sufletul să îți ghideze viața, nu 
personalitatea. 
Din aceeași sferă de interes 


Richard Mauric Bucke, Conștiinţa cosmică (p. 60) 
Pema Châdrân, Locurile care te înspăimântă (p. 90) 
Carl Gustav Jung, Amintiri, vise, reflecții (p. 188) 
Michael Newton, Călătoria sufletelor (p. 252) 
Ken Wilber, Teoria întregului (p. 392) 
James Hillman, Codul sufletului 


CAPITOLUL 50 
GARY ZUKAV 


Studiul lui Zukav asupra unor personalități precum filosoful William James, 
psihologul Carl Jung și savantul Albert Einstein, îl face să ajungă la concluzia 
că ideile lor excepționale cu privire la viața umană și la Univers vin de 
undeva de „dincolo de personalitate“. Erau capabili să pătrundă prin 
negurile egoului și să primească informaţii sau înțelepciuni care erau deja 
acolo, dar trebuiau descoperite. 

Cu toate acestea, Zukav ajunge să creadă că această abilitate nu este pur și 
simplu spiritualitate sau  religiozitate; este „putere autentică“ sau 
capacitatea de a avea o conexiune cu sufletul nostru și cu scopul lui pentru 
viața noastră. Acest scop, în schimb, este împletit într-un mod complex cu 
scopul suprem al evoluţiei Universului. 


Evoluţia câtre puterea autentică 


Există o evoluţie fizică, despre care știm cu toţii, dar ce înseamnă când 
spunem despre cineva că este o ființă umană foarte evoluată? Ce îi face pe 
Buddha și pe lisus, de exemplu, să fie diferiți de alți oameni? 

Ceea ce înseamnă evoluția pentru noi, spune Zukav, reflectă cunoașterea 
pe care am dobândit-o despre lumea noastră, prin cele cinci simţuri. Totuși, 
dacă ar fi să explorăm Universul dincolo de aceste cinci simțuri — să devenim 
„fiinţe multisenzoriale“ —, am avea o înțelegere mai mare a Universului. În 
majoritatea timpului, dacă nu putem observa ceva prin cele cinci simțuri 
fizice, ne îndoim că există. 

În lumea celor cinci simțuri, abilitatea de a supravieţui este criteriul 
principal al evoluţiei și, prin urmare, teama de a nu supraviețui este 
caracteristica definitorie a relațiilor umane și a psihologiei. Abilitatea de a 
controla mediul în care trăim, fie că vorbim despre natură, despre alți 
oameni sau despre sectorul economic, reprezintă indicatorul principal al 
puterii și, prin urmare, puterea este întotdeauna ceva extern. Însă, dacă 
priveşti cu atenție la marile personalități ale istoriei, la cei care au 


transformat modul în care gândim, cei mai mulți dintre ei nu au avut o 
putere externă. Zukav ne cere să ţinem cont că vorbele și faptele unui 
tâmplar (lisus) au devenit mai puternice decât forța Imperiului Roman. El 
observă: 


Percepția puterii ca fiind externă separă psihicul, fie că vorbim despre 
psihicul individului, al comunităţii, al naţiunii sau al lumii. 


În contrast, Lăcașul sufletului: o viziune asupra destinului spiritual al 
umanității (Editura Curtea Veche, 2009) este o carte despre puterea 
autentică, despre puterea bazată pe iubire, smerenie, compasiune și 
claritatea intențiilor. 


Personalitatea și sufletul 


Sufletul știe ce ar dori să realizeze înainte să se întrupeze pe Pământ, dar 
această intenţie este uitată când omul se naște. Personalitatea noastră se 
naște odată cu trupul nostru, dar sufletul nostru trăiește dincolo de corp. 
Personalitatea noastră are calităţi și defecte, dar sufletul nostru are intenții 
pe care i-ar plăcea să le vadă împlinite. Sufletul va încerca să ne ghideze 
viața, astfel încât acestea să fie îndeplinite, însă personalitatea poate avea 
dorințe care să le învingă și să sfârșească precum adevăratele modele ale 
vieții noastre. Întrucât nu mulți oameni înțeleg distincția între suflet și 
personalitate, majoritatea trăiesc în funcție de personalitatea lor. Dar 
înțelepţii învaţă să-și lase sufletul să strălucească și îi permit să-și exprime 
scopul. 

Doar personalitatea poate crea și experimenta emoţiile „negative“ de 
teamă, furie, lăcomie, durere, regret, indiferenţă, cinism și așa mai departe. 
Cu toate acestea, cei care sunt conștienți de sufletul lor sunt capabili să vadă 
dincolo de stările lor și ale altora. Atunci când decidem să servim intenţiilor 
și scopurilor sufletului nostru, devenim în mod autentic plini de forţă. 
Putem rezista întrebărilor pe care ni le „pune“ sufletul, dar evoluția noastră 
depinde de ascultare și de acțiune. 

Dacă vrem să obținem puterea autentică, alinierea personalității cu 
sufletul nostru trebuie să fie principala preocupare a vieţii. 


Sentimentele și puterea autentică 


O societate concentrată pe puterea externă va ignora rolul sentimentelor, 
însă, fără să înțelegem ce anume cauzează furia, tristețea sau bucuria, nu 
vom fi capabili să vedem ce este adevărat în noi înșine și ce este doar 
capriciul personalității. 

Lumea științei și a logicii marginalizează sentimentele și subiectivitatea, 
și, cu toate acestea, acei oameni care nu caută sensul profund al vieților lor 
sfârșesc deseori în disperare sau goliciune. Ei sunt, de fapt, inconștienți, „își 
trăiesc karma“ asemenea unor roboţi. Dar, este posibil să trăim la un nivel 
mult mai conștient, remarcându-ne tendințele și încercând să avansăm. 

Comparativ, puţini oameni sunt dispuși să privească cu adevărat durerea 
pe care o resimt, însă asta înseamnă că procedând astfel este mult mai 
probabil să o poată depăși. Calea cea mai ușoară este să o blocăm, dar asta 
înseamnă că niciodată nu vom putea evolua. Zukav sugerează că „numai 
prin emoţii poţi întâlni câmpul de forţă al propriului suflet“. Asta este ceea 
ce ni se cere în experiența umană. Trebuie să ajungem la sursa sentimentelor 
noastre, căci numai așa devenim pe deplin mai umani. Dacă proiectăm 
sentimentele noastre negative asupra lumii, nu facem decât să creăm 
potenţialul răului. 

Emoţiile reflectă intenţiile, așadar, atunci când experimentăm durerea 
emoțională, trebuie să aprofundăm înțelegerea propriilor intenţii. Este 
posibil să ne dorim o relație armonioasă și plină de iubire, dar dacă avem și o 
intenţie inconștientă, intenția mai puternică va câștiga. La sfârșitul relaţiei 
am putea simți că lucrurile nu au funcţionat așa cum am intenționat, dar ele 
s-au petrecut exact așa cum am intenţionat. 


Rațiunea intuiţiei 


Nu am fost învățați să ne încredem în intuiţia noastră. Avem tendința de a 
experimenta viața numai prin cele cinci simţuri, și, prin urmare, ignorăm 
presimțirile și intuițiile inexplicabile. Pentru cineva care se lasă condus doar 
de cele cinci simţuri, intuiţiile nu sunt considerate chiar „cunoștințe“, prin 
urmare sunt ignorate, tratate ca niște curiozități. Persoana multisenzorială 
înțelege totuși bănuielile și provocările ca fiind legătura cu o minte mai 
cuprinzătoare și mai înțeleaptă, care spune adevărul. 

Pentru ca intuiţiile să fie receptate, trebuie să ne eliberăm mintea de 
toxinele mentale, reprezentate de emoţiile neexprimate. Observarea 


propriilor gânduri ne linişteşte mintea. Zukav sugerează un alt lucru care 
facilitează cultivarea  intuiției: sentimentul credinței că ceea ce 
experimentăm în viață are un scop și încrederea că orice experienţă are o 
finalitate pozitivă. Acest lucru ne face mai puţin critici și mai deschişi la 
adevăr. Intuiţia este ca un walkie-talkie, spune Zukov, între personalitate și 
suflet. Majoritatea oamenilor nu doresc să aibă încredere pe deplin în 
intenţia lor deoarece, uneori, duce într-un sens care nu ne este pe plac, o cale 
de rezistență mai mare. Dar dacă nu suntem dispuși să urmăm sfaturile 
propriului suflet, nu vom fi niciodată capabili să ne dezvoltăm adevăratul 
potenţial. Personalitatea noastră va alege ceea ce i se potrivește mai bine 
scopurilor ei, dar aceste scopuri sunt, de obicei, mai puţin nobile decât cele 
ale sufletului. 


Personalitatea scindată 
și sufletul vindecat 


Cei mai mulți dintre noi avem mai multe laturi: egoistă, latura iubitoare, 
latura furioasă, latura înțeleaptă. Fiecare dintre aceste aspecte are propriile 
intenţii, care, bineînțeles, adesea vor intra în conflict cu celelalte. Această 
autosabotare este specifică personalității scindate, care înseamnă multă 
durere și agonie aparent nesfârșită. 

Ce putem face în privința asta? În primul rând, trebuie să admitem că 
deseori ne distrugem singuri. Apoi, să apreciem că o parte din obiectivul 
sufletului nostru în întruparea pe Pământ a fost să experimentăm stări de a 
fi și să ne îmbunătăţim sau să vindecăm orice aspect de sine care trebuie 
vindecat. În loc să mai trăim în adâncurile întunecate ale sinelui nostru, 
trebuie să le expunem, să examinăm modul în care ne-ar putea fi utile. 
Trebuie să luăm în considerare și faptul că dacă nu avem probleme în viaţă, 
s-ar putea să nu fim atrași de interesele sau activităţile care să ne ofere 
sentimentul de a ne fi împlinit adevăratul scop. 

Viziunea lui Zukav este foarte interesantă din perspectiva tentației. El 
descrie tentaţia ca fiind „forma unui gând concepută să atragă posibilele 
negativități din sistemul energetic uman, fără a-i răni pe ceilalți“. Sufletul 
înțelege tentaţia, pentru că expune părțile din noi care încă au nevoie de 
vindecare, precum și dorinţele și impulsurile care trebuie echilibrate. În mod 
paradoxal, tentația aduce cu sine și semințele unei responsabilități mai mari, 


pentru că ne face să alegem, iar dacă alegem corect, devenim capabili să fim 
persoana ce ne dorim cu adevărat să fim. Numai prin acceptarea 
numeroaselor noastre laturi obținem posibilitatea de a le încorpora în sine și 
de a reîncepe să ne dedicăm scopului vieţii noastre. 

Se spune deseori despre marii sfinţi și yoghini că sunt precum o oglindă a 
sufletului oamenilor. În prezența lor putem observa adevărata noastră 
natură scindată. Cu toate acestea, cei ca ei ne dau speranța că putem deveni 
persoane complet conștiente și integre. După cum spune Zukav: 


Atunci când o personalitate este în echilibru perfect, nu poti vedea unde se 
termină și unde începe sufletul. Asta înseamnă ființa umană completă. 


Observaţii finale 


Lumea modernă pare haotică pentru că este în mare parte o reflecţie a 
personalității, în toate incertitudinile, furiile și dorințele ei. Sensul original 
al cuvântului „psihologie“, spune Zukav, este „cunoașterea sufletului“, dar ca 
domeniu de învățare, psihologia a ajuns să însemne știința personalității. 
Dacă lumea va evolua cu adevărat, va trebui să o facă în jurul unei mai mari 
conștientizări a sufletului, în opoziție cu personalitatea. 

Unul dintre obiectivele cărții Lăcașul sufletului este să redefinească 
puterea, pentru a nu mai acorda în mod automat o valoare mai mare unei 
persoane care stăpânește puterea externă în comparaţie cu o alta care nu o 
deține. Persoana cu putere autentică este pur și simplu o persoană care a 
reușit o aliniere a propriei personalităţi și a sufletului - puterea unicităţii. 
Alergăm după faimă, bani și poziție pentru că simțim o lipsă de putere în 
interior, însă, fără cunoașterea sufletului, puterea reală ne va ocoli mereu. 

Pentru mulți oameni, cartea lui Zukav va părea plină de idei inovatoare, 
însă fără ca vreuna dintre ele să aibă substanţă. Totuși, exact acesta este 
punctul de vedere al lui Zukav: dacă ne trăim viața doar prin prisma celor 
cinci simțuri, numai prin acceptarea adevărului a ceea ce putem vedea, auzi, 
simţi, mirosi sau atinge, ne închidem pe noi înșine în fața oricărui alt tip de 
adevăr. 

Deși stilul este adesea greoi și nu întotdeauna clar (e nevoie să citești de 
două ori unele paragrafe și fraze), Lăcașul sufletului a fost o carte de căpătâi 
în vremea ei și este una dintre puţinele cărți care pot schimba modul în care 
priveşti viața, Universul, totul. 


Gary Zukav 
Autor al cărții Maestri dansului Wu Li (The Dancing Wu Li Masters), o carte 
fundamentală care analizează legăturile dintre fizica cuantică și spiritualitate, 
Zukov a fost un pionier al spiritualităţii alternative în Statele Unite Deţine o 
diplomă la Universitatea Harvard și trăiește în California de Nord. 

Printre cărțile lui se numără Povești despre suflet (Soul Stories), În adâncul 
sufletului (Editura Curtea Veche, 2012) și Mintea sufletului (The Mind of the 
Soul). 


ALŢI 50 DE CLASICI Al SPIRITUALITĂŢII 


1. Adomnan de Iona, Viaţa sfântului Columba (secolul al VII-lea) 

Biografie celebrată cu descrieri ale vieții monahale timpurii de pe insula 
scoțiană lona. 

2. Sfântul Anselm, Proslogion (1077) 

Celebra prezentare a argumentelor filosofului medieval pentru a demonstra 
existența lui Dumnezeu. 

3. Ibn Arabi, Înţelepciunea profeților (secolul al XII-lea) 

Cunoscut și ca Sheikh Akbar („Marele Maestru”) în lumea islamică și ca 
„Doctor Maximus“ în Occident, Arabi rămâne unul dintre cei mai 
importanți filosofi mistici. Scrisă la bătrâneţe, cartea dezvăluie adevăruri 
divine, preluate din vieţile profeților. 

4. Edwin Arnold, Luminile Asiei (1879) 

O capodoperă englezească în versuri, care relatează viața lui Buddha. 

5. Farid Ud-Din Attar, Conferința păsărilor (secolul al XII-lea) 

Poem alegoric al unui maestru sufit, construit în jurul unei păsări fantastice, 
care îi poate conduce pe ceilalți pe calea mântuirii. 

6. Mary Baker Eddy, Știința și sănătatea în tălmâcirea scripturilor (1875) 

O capodoperă despre vindecare, scrisă de fondatoarea Bisericii scientologice. 

7. Benedict de Nursia, Regulile sfântului Benedict (515) 

Prin intermediul acestei cărți, Benedict formalizează viața de zi cu zi a 
călugărilor, inclusiv exercițiile spirituale și munca fizică, creând șablonul 
vieții monahale occidentale pentru veacurile următoare. 

8. Elena Petrovna Blavatsky, Isis dezvăluită (1877) 

Operă imensă de înțelepciune ezoterică, scrisă de fondatoarea de origine 
rusă a Societăţii teosofice. 

9. Jakob Boehme, Aurora (1612) 

Meditaţiile influente ale misticii germane cu privire la natura oamenilor. 

10. Dietrich Bonhoeffer, Scrisori și notite din închisoare (1953) 

Cartea surprinde perioada pastorului german cuprinsă între arestarea de 
către Gestapo, în anul 1943, și execuţia din anul 1945. Aici și-a conturat 
prima dată ideea de „creștinism non-religios. 

11. Paul Brunton, În căutarea Indiei secrete (1935) 


Relatare fascinantă a călătoriilor în India ale acestui pelerin și maestru 
spiritual de origine britanică. Volumul relatează și întâlnirea cu maestrul 
Ramana Maharishi la Arunachala. 

12. Martin Buber, Eu și cu Tine (1923) 

Lucrare influentă de teologie, care inspiră un nou nivel de comunicare cu 
Dumnezeu și cu ceilalți oameni. 

13. John Bunyan, Gratia abundentă (1666) 

Relatare clasică a experiențelor spirituale ale autorului cărții Progresul 
pelerinului. 

14. Norii neștiinţei (secolul al XIV-lea) 

Lucrare fundamentală în creștinism, cartea vorbește despre rugăciunea 
contemplativă și unificarea cu divinul. Autorul medieval este încă 
necunoscut. 

15. Lama Surya Das, Trezirea lui Buddha în noi înșine (1997) 

O introducere perfectă în budismul tibetan, scrisă de un american care 
petrece ani de zile în rolul de călugăr. Cartea este o iluminare pentru 
lumea reală. 

16. John Donne, Devotamentul în vreme de nevoie (1624) 

Lucrare devotată a unui poet metafizic englez, redactată în vreme de boală și 
ca urmare a pierderii familiei. 


17. Meister Eckhart, Opere alese (secolele al XIII-lea-al XIV-lea) 

Scrierile panteiste mistice ale acestui călugăr dominican de origine germană 
erau mult prea avansate pentru Biserica din vremea sa, dar sunt iubite de 
cititorii moderni. 

18. T.S. Eliot, Cele patru cvartete (1944) 

Patru poeme ce reflectă înțelegerea spirituală de care era capabil Eliot. 
Poetul le consideră capodopera sa. 

19. Ralph Waldo Emerson, Legi spirituale (1841) 

Eseul unui renumit transcendentalist, despre cum să fii în acord cu forțele 
care guvernează Universul. 

20. Richard Foster, Celebrarea disciplinei (1978) 

Un clasic modern al creștinismului care redescoperă forța disciplinei 
spirituale, cum ar fi postul, rugăciunea, solitudinea, adoraţia. 

21. Graham Greene, Puterea și gloria (1940) 

Un „preot dependent de whisky“ fuge din Mexic, de unde religia era scoasă 
în afara legii. Unul dintre marile romane spirituale ale secolului XX. 

22. Mahendranath Gupta, Evanghelia lui Sri Ramakrishna (1942) 

1 000 de pagini de conversații pe care autorul le-a purtat cu înțeleptul. 
Indienii consideră această carte o continuare a învățăturilor lui Krishna și 
ale lui Buddha. 

23. Michael Harner, Calea șamanului (1980) 

Cartea care a creat un val de nou interes pentru șamanism. Autorul este atât 
antropolog, cât și şaman practicant. 

24. Hildegard of Bingen, Scivias (1151) 

Prima lucrare a unei călugărițe germane benedictine. A fost compozitoare, 
poetă, artistă, naturalistă, stareță și vizionară mistică. Într-o lume 
patriarhală, aceasta avea să fie consiliera regilor și să influențeze deciziile 
papilor. 

25. Ernest Holmes, Știința minții (1938) 

O „știință“ a spiritualităţii, discutată în termenii legilor mentale și spirituale. 

26. Ioan al Crucii, Noaptea întunecată a sufletului (secolul al XVI-lea) 

Faimoasă lucrare care cartografiază pierderea conexiunii cu spiritualitatea. 
Ioan al Crucii este mistic catolic, unul dintre prietenii Terezei din Avila. 

27. Iuliana de Norwich, Revelații (secolul al XIV-lea) 

Pustnică de origine engleză, luliana de Norwich exprimă în mod sublim 
comuniunea cu divinitatea. Cartea mai este cunoscută și sub denumirea 


de „Revelaţii ale iubirii divine“. 

28. Thomas à Kempis, Imitaţia lui Hristos (secolul al XV-lea) 

Lucrare foarte iubită de creștini, scrisă de un cleric german. 

29. Jack Kerouac, Clopotele celeste (1958) 

Rezultatul explorării budismului Zen de către acest reprezentant al 
curentului beat. Cartea este publicată la un an după Pe drum. 

30. Gopi Krishna, Kundalini: energia evoluționistă la om (1970) 

Relatare fascinantă a trezirii spirituale a „puterii șarpelui“ (sau a energiei 
kundalini) și efectele ei asupra vieţii sale. 

31. Ramana Maharishi, Învățăturile spirituale ale lui Ramana Maharishi 
(date variabile, secolul XX) 

Acest renumit sfânt, originar din India de Sud (d. 1950), sublinia că 
autocunoașterea este calea spre iluminare. 

32. Abraham Maslow, Religii, valori, și experiențe de vârf (1964) 

Excepţională incursiune în experiența spirituală a marelui psiholog, în 
aceeași tradiție cu William James. 

33. Thomas Merton, Muntele cu șapte trepte (1946) 

Bestseller autobiografic, această carte surprinde transformarea lui Merton 
în cadrul campusului de călugări trapiști, cu interes crescut pentru 
spiritualitatea orientală. 

34. P. D. Uspensky, În căutarea miraculosului (1950) 

Matematicianul rus a scris o carte de popularizare a gândirii lui G.I. 
Gurdjieff. 


35. Pirkei Avot („Etica Părinților“) 

Străveche înțelepciune evreiască, inclusă ca parte din Mishnah sau corpul de 
legi orale. 

36. Plotin, Eneidele (secolul al III-lea) 

Unul dintre marile minţi ale epocii clasice, Plotin combină ideile platonice cu 
noţiunea primordială de unicitate a Universului. Este o carte foarte 
apreciată de creștinii timpurii și de gânditorii renascentiști. 

37. Paul Reps și Nyogen Senzaki, Carne Zen, oase Zen (1957) 

Spiritul Zen cuprins într-o cărticică, care include povești, koans, imagini. 
Carte foarte importantă în anii 1960, apreciată și astăzi. 

38. Sogyal Rinpoche, Cartea tibetană a vieții și a morţii (1992) 

Elaborat în baza originalei Cărţi tibetane a morților, acest volum oferă o 
înțelegere pozitivă și plină de inspirație asupra morții. 

39. Jalaludin Rumi, Mathnavi (Cupletele sensurilor interioare) (secolul al 
XIII-lea) 

Capodopera unui poet persan; literatură destinată trezirii spirituale. 

40. Anne-Marie Schimmel, Dimensiunile mistice ale islamului (1975) 

Schimmel, care se stinge din viață în anul 2003, la vârsta de 80 de ani, și-a 
dedicat întreaga viaţă studiului aprofundat al islamului; această carte îi 
confirmă autoritatea în domeniul misticismului islamic și al poeziei. 

41. Gershom Scholem, Trenduri în misticismul iudaic (1941) 

Primul studiu erudit al Cabalei, dintr-o perspectivă academică, ce avea să 
trezească interesul publicului larg. 

42. Rudolf Steiner, Cum să cunoști dimensiunile superioare (1904-1905) 

Ghid al călătoriei spirituale, scris de filosoful și fondatorul antroposofiei, sau 
știința spiritului. 

43. Rabindranath Tagore, Gitanjali (1913) 

Versuri minunate despre spiritualitate, scrise de acest mistic și polimat 
bengalez, care avea să câștige Premiul Nobel pentru Literatură. 

44. Pierre Teilhard de Chardin, Fenomenul Omului (1955) 

lezuit francez și paleontolog, de Chardin oferă o viziune de ansamblu asupra 
evoluției umanității. 

45. Sfânta Tereza de Lisieux, Povestea unui suflet (1898) 

Relatare foarte populară a vieţii acestei sfinte de origine franceză. 
Încrederea în Dumnezeu este tematica principală a cărții. 

46. Paul Tillich, Curajul de a fi (1952) 


Punct de reper în filosofie, această carte abordează întrebările existențiale în 
găsirea sensului vieții în epoca modernă. Tillich a fost teolog de origine 
germană, care a emigrat în SUA, după ce s-a opus naziștilor. 

47. J.R.R. Tolkien, Stăpânul inelelor (1954-1955) 

Binele și Răul se luptă în acest univers alternativ zugrăvit de Tolkien. 

48. Evelyn Underhill, Mistica: studiu despre natura și dezvoltarea conștiinței 
spirituale a omului (1911) 

Studiu clasic pe această temă, a fost scris de o poetă și mistică de origine 
engleză. 

49. Alan Watts, Înţelepciunea nesiguranței (1951) 

Cum să trăieşti cu acceptarea deplină a lipsei de siguranță în viaţă, de la un 
maestru occidental în religie orientală. 

50. Calea pelerinului (secolul al XIX-lea) 

Un clasic al spiritualităţii rusești, acest roman urmărește viața unui pelerin 
care își pierde familia și învaţă arta rugăciunii constante. 


Acesta este doar un îndrumar al altor clasici din domeniul spiritualităţii, 
care s-ar putea completa cu o altă listă de 50 sau chiar de 100 de titluri. 


LISTA CRONOLOGICĂ A 
TITLURILOR 


Sfântul Augustin, Confesiuni (400) 

Epictet, Manualul (secolul I) 

Paramahansa Yogananda, Autobiografia unui yoghin (1946) 

(1951) 

Muhammad Asad, Drumul către Mecca (1954) 

Carl Gustav Jung, Amintiri, vise, reflecții (1955) 

G.I. Gurdjieff, Întâlniri cu oameni remarcabili (1960) 

Dag Hammarskjöld, Semne (1963) 

J. Krishnamurti, Gândește-te la aceste lucruri (1964) 

Malcolm X, Autobiografia lui Malcolm X (1964) 

Idries Shah, Calea Sufită (1968) 

Richard Bach, Pescărușul Jonathan Livingston (1970) 

Shunryu Suzuki, Mintea Zen, mintea începătorului: dialoguri simple despre 
practica și meditaţia Zen (1970) 

Ram Dass, Fii aici, acum (1971) 

Carlos Castaneda, Călătorie la Ixtlan (1972) 

Chögyam Trungpa, Eliberarea de materialismul spiritual (1973) 

Robert M. Pirsig, Zen și arta reparării motocicletei (1994) 

(1976) 

Helen Schucman și William Thetford, Curs de miracole (1976) 

Simone Weil, Așteptându-l pe Dumnezeu (1979) 


Dan Millman, Calea luptătorului pașnic: O carte care vă poate schimba viața 
(1989) 

Gary Zukav, Lăcașul sufletului: o viziune asupra destinului spiritual al 
umanității (1990) 

Daniel C. Matt, Cabala esențială: În inima misticismului iudaic (1994) 

Michael Newton, Călătoria sufletelor: studii de caz asupra vieții dintre vieți 
(1994) 

James Redfield, Profeţiile de la Celestine: o aventură (1994) 

Maica Tereza, O cale simplă (1994) 

Miguel Ruiz, Cele patru legăminte. Ghid practic pentru redobândirea libertăţii 

John O'Donohue, Anam Cara: Cartea magică a înțelepciunii celtice (1998) 

Eckhart Tolle, Puterea prezentului: Ghid de dezvoltare spirituală (1998) 

Neale Donald Walsch, Conversaţii cu Dumnezeu: un dialog neobișnuit (1998) 

științei și a spiritualității (2000) 

Pema Châdrân, Locurile care te înspăimântă: Ghid împotriva fricii pentru 

Rick Warren, Viaţa condusă de scopuri (2002) 

